
Padėka 


Dėkoju visiems mokiniams, padėjusiems rengti ir atlikti apklausas, ypač 
Markui, Kristei, Endriui, Markui, Džeisonui, Paulai, Rošniui, Sarai, Bekei, 
Nikolei, Lizai, Džonui, Šonui, Nikui, Danieliui, Kreigui, Maiklui, Ninai, 
Greisei, Luizai ir Lizai. Taip par esu dėkinga visiems mokytojams, įkvėpu- 
siems ir padėjusiems tapti mokytoja — žinote, apie ką kalbu! 

Dėkoju Aleksandrai Webster ir visai Continuum komandai. Ačiū visoms 
October Club klubo merginoms už patarimus ir pagalbą. Ir, žinoma, ypač 
dėkoju Tilakui ir Alviui, kurie pavertė visa tai tikrove. 


Autorės žodis trečiajam leidimui 


Dirbdama susipažįstu su daugybe mokytojų ir kitų mokyklos darbuotojų ir 
per daugelį metų esu girdėjusi daugybę nuostabių idėjų, kaip spręsti elgesio 
problemas. Daugelį šių idėjų pateikiu šiame leidime, todėl noriu padėkoti 
visiems, kurių pasiūlymais pasinaudojau. Prisiminkite, ypač jei tik pradeda- 
te dirbti mokytoju, kad, prireikus spręsti elgesio problemas, burtų lazdele 
nepasinaudosite. (O jei tokia vis dėlto būtų, mokytojavimas nebetektų tos 
„kibirkšties“, kuri daro šį darbą malonų ir įdomų.) Tačiau visuomet galime 
pasinaudoti įvairiausiomis strategijomis, metodais ir pasirinkti skirtingus 
veikimo būdus. Visa tai rasite šioje knygoje. 

Pastaruoju metu daug galvojau apie savo mokyklinius laikus. Buvo nuos- 
tabių akimirkų, turėjau ir keletą gerų mokytojų, tačiau iš tikrųjų atmintyje 
įstringa neigiami prisiminimai — nuobodulys, nervingumas, pažeminimo 
jausmas ir netgi baimė. Visi, kurie su nostalgija prisimena „senus gerus lai- 
kus“, kai mokiniai neklausinėdami darė tai, kas jiems buvo pasakyta, netu- 
rėtų pamiršti neretai tada tvyrojusios baimės. O dabar dirbantys su vaikais 
neturėtų nuvertinti mūsų, kaip mokytojų, mokiniams daromos įtakos — ge- 
ros ar blogos. 

Neseniai vienas mokytojas man pasakė, kad apskritai mokiniai netinka- 
mai elgiasi dėl dviejų priežasčių: arba jiems nuobodu, arba jie nesupranta. 
Ši mintis, nors supaprastinta, puikiai apibendrina dvi sritis, kurias tiesiogiai 
valdo mokytojas. Žinoma, siekdami sudominti klasę galime pajvairinti mo- 
kymo procesą — suteikti pamokoms linksmumo ir parodyti vaikams, koks 
smagus ir įdomus gali būti mokymasis. Taip pat nuo mūsų priklauso, ar 
užtikrinsime, kad mūsų mokymas būtų suprantamas ir pritaikytas visiems 
vaikams klasėje. Tačiau negalime priversti vaikų pakeisti savo elgesio (nors, 
be abejo, galime paskatinti juos laikui bėgant priimti geresnius sprendimus). 
Visa, ką galime padaryti, — tai pakeisti savo pačių elgesį ir taip palengvinti 

ir pagerinti tiek savo, tiek mokinių gyvenimą. Tikimės, kad ši knyga padės 
jums suprasti, kaip pakeisti savo, kaip mokytojų, elgseną į gerąją pusę. 

Dirbau daugybėje skirtingų mokyklų, ir stebėtina, kad priemonės, ku- 
rios puikiai tinka vienu atveju, kitu gali būti visiškai nenaudingos. Atsižvelg- 
dami į tai, šioje knygoje pateikiamus patarimus turėtumėte pritaikyti būtent 
tiems vaikams, su kuriais dirbate. Pasikliaukite savo nuojauta ir stenkitės 
nuolat mokytis - būkite mokytojais, kurie nesiliauja tobulinti savo darbo 
metodų. O sunkiausiomis akimirkomis nepamirškite, jog dirbate ypač svar- 
bų darbą, galintį pakeisti žmonių gyvenimus. 


Sue Cowley 


www.suecowley.co.uk 


ĮŽANGA 


Jei sugebate perprasti, kaip tinkamai spręsti elgesio problemas, dirbti tampa 
lengviau ir galite atlikti savo tiesiogines pareigas — žinoma, mokyti. Ge- 
rai besielgiančioje klasėje mokytojo darbas atrodo nuostabiausias pasaulyje. 
Kiekvieną dieną įgyjate vis naujos patirties: galimybę pamatyti, kaip vaikai 
atranda naujų dalykų, sužino, ko iki šiol nežinojo, bei progą iš tikrųjų pa- 
keisti savo mokinių gyvenimus. Sakoma, jog „geras mokytojas neužmiršta- 
mas“, tačiau ką iš tikrųjų reiškia būti „geru mokytoju“? 

Viena iš svarbiausių gero mokytojo savybių yra sugebėjimas spręsti moki- 
nių elgesio problemas taip, kad tai padėtų jiems mokytis. Tai ypač taikytina 
dirbant mokykloje, kurioje kyla daug elgesio problemų. Mes galime įžiebti 
tą labai svarbų troškimą mokytis tik jei iš pat pradžių sugebame priversti 
vaikus susikaupti, valdyris, elgtis tinkamai! Kiekvienas mokinys kiekvienoje 
mokykloje nusipelno gauti geriausią galimą išsilavinimą ir mes turime suras- 
ti tam būdą. Kai kurios mokyklos ir kai kurie mokiniai tampa tikru iššūkiu 
bet kokiam mokytojui; netgi tose mokyklose, kuriose, rodos, nėra didelių 
elgesio problemų, būna dienų, kai tiesiog negali pasiekti teigiamų rezultatų. 
Ši knyga jums gali būti naudinga tuo, kad joje pateikiama daugybė prakti- 
nių idėjų, kurias galite išbandyti savo klasėje, ir siekiama padėti „suvaldyti 
tuos neklaužadas“. 

Kasdieniniame darbe mokytojai pasitelkia įvairių įgūdžių. Turite būti 
savo dalyko ar dalykų specialistai ir kartu sugebėti suvaldyti didelę grupę 
jaunų žmonių. Tam tikrais atvejais mokytojai to išmoksta tiesiog mokyto- 
jaudami ir laikui bėgant pastebi, kad sukauptos idėjos ir patirtis gali būti 
labai naudingos. Būna mokytojų, kuriems sugebėjimas valdyti mokinių el- 
gesį, sudominti ir valdyti klasę, rodos, yra įgimtas. Tačiau kaip tobulinti 
elgesio valdymo įgūdžius ir kaip jų daugiau įgyti, galima ir išmokti - būtent 
tai padaryti ir padės jums ši knyga. 

Knyga praktiška, lengvai suprantama ir lengvai skaitoma. Jokios akade- 
minės teorijos, tiesiog daug patarimų ir pavyzdžių, parodančių, kaip mano 
pateikiamos idėjos veikia praktiškai. Nors knygoje pateikiamos idėjos skir- 
tos mokytojams, ji gali būti naudinga ir tiems, kurie dirba kitose švietimo 
sistemos srityse (mokytojo padėjėju, mokyklos bibliotekininku, pietų per- 
traukos budėtoju ir pan.). 

Šiais laikais mokytojai yra įsitempę — dėl to nekyla abejonių. Šią įram- 
pą lemia daugybė skirtingų veiksnių — netinkamas elgesys, pernelyg didelis 
darbo krūvis arba menka padėtis visuomenėje, palyginti su kitomis profe- 
sijomis. Knygoje pateikiu keletą pasiūlymų, kaip įtampą sumažinti. Būtent 
dėl to daugiausia dėmesio skiriama tam, kaip turėtų elgtis mokytojas, o ne 
mokinys. Mano tikslas - padėti jums, kaip mokytojui, įveikti kiekvieną sun- 
kaus ir sudėtingo darbo dieną ir suteikti galimybę pasidžiaugti pasirinkta 
profesija. 

Šioje knygoje pateikiama lengvai suprantamų ir taip pat lengvai pritai- 
komų patarimų, kaip spręsti elgesio problemas. Galų gale, kiek iš mūsų, 
užsivertę ataskaitomis, kurias reikia parengti, ir pamokų planais, kuriuos 
turime sudaryti, dar turi laiko gilintis į neišsemiamą teoriją? Čia pateikiama 
daugybė informacijos apie elgesio valdymo pagrindus, taip pat daug patari- 
mų, kaip suvaldyti savo mokinius, bei įvairių klasės aplinkos fizinių aspektų 
sprendimo idėjų. Knygoje pateikiamos idėjos ir patarimai yra pagrįsti ben- 
drais pastebėjimais ir strategijomis, kurios mano darbe pasiteisino. Tikiuosi, 
kad kasdieniniame mokymo procese ši knyga jums bus naudingas infor- 
macijos šaltinis, joje prireikus galėsite paieškoti idėjų arba rasti alternatyvių 
savo klasės ar klasių elgesio valdymo būdų. 

Tad tikiuosi, jog ši knyga padės jums suvaldyti s2v0 mokinius. Ir jei tai 
pavyks bent iš dalies, galėsime ne tik pagerinti savo vaikų išsilavinimą, bet ir 
džiaugtis mėgstamu darbu. 


PIRMA DALIS 


PRADŽIA... 


l. 


Elgesio problemų sprendimo 


pagrindai 


Ką svarbiausia žinoti 


Šiame skyriuje ketinu aptarti elgesio problemų sprendimo pagrindus — pir- 
mines svarbiausias elgesio valdymo taisykles. Turite perprasti šias pagrindines 
taisykles ir metodiką, jei siekiate, kad jūsų mokymo stilius nuolat skatintų 
elgtis tinkamai. Didžioji dalis toliau pateikiamos informacijos yra savaime 
suprantama — kaip sukurti gerus santykius su savo mokiniais. Tačiau labai 
lengva tuos savaime suprantamus dalykus pamiršti susidūrus su trisdešimčia 
maištaujančių paauglių. 

Jei esate patyręs mokytojas, tokias strategijas tikriausiai taikote nesąmonin- 
gai - jos tiesiog yra tapusios savaime suprantama jūsų mokymo proceso dali- 
mi. Jei jums iškyla problemų (galbūt naujoje mokykloje ar ypač didelių elge- 
sio problemų turinčioje klasėje), būtų naudinga peržvelgti pateikiamas mintis, 
kad galėtumėte pasitikrinti, ar įprasti dalykai nepakrypo neigiama linkme. 

Jei esate praktikantas arba šios profesijos naujokas, šie elgesio problemų 
sprendimo pagrindai taps atspirties tašku, nuo kurio galės prasidėti išties 
puikaus mokytojo tapsmas. Tikiuosi, galėsiu padėti suderinti elgesio valdy- 
mo teoriją, kurios mokėtės aukštojoje mokykloje, su mokytojavimo realybe. 
Šie pagrindai yra pagrįsti mano pačios mokytojaujant sukaupta patirtimi 


bei kitų mokytojų darbo stebėjimu. Taigi: 


Nesvyruokite: „Žinau, ko noriu.“ 

Elkitės nuovokiai: „Žinau, kas įvyks, jei pasieksiu savo tikslus / nepasiek- 
siu savo tikšlų.“ 

Elkitės ramiai ir nuosekliai: „Visada elgiuosi su jumis mandagiai ir tei- 
singai.“ 

Sukurkite jiems sistemą: „Žinau, koks mūsų tikslas.“ 

Nusiteikite teigiamai: „Jums puikiai sekasi.“ 

Domėkitės: „Jūs ne tik mokiniai — jūs žmonės.“ 

Elkitės lanksčiai: „Žinau, kada geriau nusileisti, užuot padarius klaidą.“ 
Būkite atkaklūs: „Neketinu pasiduoti.“ 


Nesvyruokite 


„Žinau, ko noriu.“ 

Būti ryžtingu mokytoju — reiškia žinoti, ko tikitės iš savo mokinių. Lygiai 
kaip plėšrūnas jaučia savo grobio silpnumą, taip ir mokiniai instinktyviai 
supranta, kada jų mokytojas yra pažeidžiamas ar sutrikęs. Tiksliai žinodami, 
ko norite, spinduliuojate pasitikėjimu ir mokiniai tai pastebi. Nuo pat tos 
akimirkos, kai įžengiate pro duris, turėtumėte būti taip įsitikinę tuo, ko 
reikalausite iš mokinių, kad nesuteiktumėte jiems progos ginčytis ar trik- 
dyti tvarkos klasėje. O jei jie vis dėlto elgiasi netinkamai, turėtumėte į tai 
reaguoti su tam tikra nuostaba. Jūs, žinoma, įsivaizduojate nuostabiai besiel- 
giančius vaikus, turinčius didžiulį potencialą: ar iš tiesų gali būti taip, kad jie 
neišpildys jūsų lūkesčių? 

Vos tik mintyse suplanuojate, ko norite, nedelsdami pasidalykite šia „pa- 
slaptimi“ su savo mokiniais. Jie gali stengtis atlikti tai, ko norite, tik jei 
tiksliai pasakysite jiems, ko reikalaujate. Stenkitės apsispręsti prieš pačią pir- 
mąją pamoką, kad mokiniams neatrodytumėte dėl ko nors abejojantis. (Tai 
viena iš priežasčių, dėl kurios patyrusiam mokytojui tampa vis paprasčiau 
spręsti elgesio problemas: tokius svarbius sprendimus jie jau būna priėmę 
ankstesniais metais.) | 

Pradėdami mokytojauti, galite būti linkę prisiimti draugo, o ne autori- 
teto vaidmenį, jausdamiesi, lyg; būtų neteisinga iš mokinių kažko reikalauti. 
Tačiau iš tikrųjų jauni žmonės 207/, kad suaugusieji jiems pateiktų tvirtą 
nuomonę. Jiems reikia, kad jūs nustatytumėte tam tikras ribojančias taisyk- 
les, kurių jie privalėtų laikytis ir kurios suteiktų jiems saugumo jausmą. 
Tai turbūt ypač taikytina tiems sudėtingiausio elgesio mokiniams, kuriems 
trūksta drausmės namuose ir kurie gali siekti išbandyti visus sutiktus suau- 
gusiuosius norėdami išvysti jų reakciją. 

Žinoma, bus tokių situacijų ir tokių mokyklų, kuriose kai kurie moki- 
niai, kad ir kaip stengtumėtės, sąmoningai nepateisins jūsų lūkesčių. Tokiais 
atvejais gali labai knietėti viską mesti, pasakyti „ai, tiek to“ ir leisti moki- 
niams elgtis taip, kaip jie nori. Tačiau būtent išlaikydami aukštus standartus 
ir neaisisakydami įgyvendinti savo lūkesčių, laikui bėgant tapsite geri moky- 
tojai. 

Taigi kokiose būtent srityse turite elgtis ryžtingai? Panagrinėję savo mo- 
kyklos elgesio politiką susidarysite bendrą įspūdį apie tai, koks elgesys jūsų 
mokykloje yra nepriimtinas - gumos kramtymas, mobiliųjų telefonų nau- 
dojimas, keiksmai, įprastos „draudžiamos“ elgesio formos. Taip pat turėtų 
galioti „Darbo tvarkos taisyklės“ arba tam tikros „Klasės taisyklės“, kuriomis 
galite pasinaudoti, kad apibrėžtumėte tinkamą elgesį. Mano asmeniniai trys 
svarbiausi reikalavimai būtų tokie; 


— Tikiuosi, kad man kalbant arba kam nors kitam kalbant prieš visą klasę, 
klasėje bus visiška tyla. Manau, šį reikalavimą įgyvendinti būtina, kad ga- 
lėtumėte sėkmingai dirbti mokytojo darbą. 

— Tikiuosi, kad bet kokiu atveju elgsitės pagarbiai. Toks bendro pobūdžio 
reikalavimas labai naudingas nustatant, kaip mokiniai turėtų elgtis su 
jumis, vienas su kitu ir su savo aplinka. 

— Tikiuosi, kad stengsitės pasiekti kaip įmanoma geresnių rezultatų. Toks rei- 
kalavimas įvardija, jog mokytojas tikisi didelių mokinių pastangų, tačiau 
atsižvelgia ir į skirtingus mokinių gebėjimus. 


Be šių bendrų elgesio formų, reikėtų atkreipti dėmesį ir į specifinius mo- 
kinių elgesio jūsų pamokose aspektus. Jeigu tiksliai nepasakote, ko tikitės, 
vaikams tenka patiems tai sugalvoti (veikiausiai jie kels sumaištį, kol tiks- 
liai neišdėstysite savo reikalavimų). Pateiksime keletą klausimų, susijusių su 
įvairiais klasės valdymo aspektais, kuriuos galbūt norėsite apsvarstyti. Įsiti- 
kinsite, kad yra aibė puikių būdų, iš kurių galite pasirinkti, atsižvelgdami į 
tai, kas jums priimtiniausia ir kokioje mokykloje dirbare. 


1. Kaip mokiniai turėtų įeiti į klasę? Pavyzdžiui, ar jie 

tyliai išsirikiuoja už durų ir laukia, kol ateis mokytojas; 
tyliai susirenka už durų ir laukia, kol mokytojas juos pakvies; 
kiekvienas įeina atskirai, jei mokytojas yra klasėje? 


. Ką daro mokiniai, kai susirenka jūsų klasėje? Ar jie 


stovi už kėdžių ir laukia, kol leisite atsisėsti; 

atsisėda ir tyliai laukia, nieko nepasidėję ant suolų, kol mokytojas užpil- 
dys lankomumo žurnalą; 

atsisėda, pasiima priemones ir laukia, kol prasidės pamoka; 

vaikų darželyje ar pradinėje mokykloje pasiima skaitymo knygas ir atsi- 
sėda ant kilimo sukryžiavę kojas ir susidėję rankas; 

susirenka visas reikiamas priemones ir nedelsdami pradeda dirbti? 


„Kaip prasideda pamoka? Ar 


mokytojas pildo lankomumo žurnalą; 

surenkami namų darbai; 

atliekama pradinė užduotis, kuri jau išdėliota ant suolų arba pateikta 
lentoje; 

pakartojama tai, ko mokiniai išmoko ankstesnėse pamokose; 

mokytojas paaiškina pamokos uždavinius? 


„Kaip vaikai atlieka pateiktas užduotis? Ar jie tai daro 
visada tyliai; 

tyliai šnekėdamiesi su suolo draugu; 

kalbėdami, jei užduočiai atlikti reikia diskutuoti; 
kalbėdami kada nori ir jų niekas nesudrausmins; 

iš pradžių tyliai, bet vėliau pradeda šnekėti? 


„Kaip baigiasi pamoka? Ar 


mokiniams leidžiama išeiti grupelėmis; 

— mokiniai stovi už kėdžių ir laukia, kol bus leista išeiti; 
— visi mokiniai išbėga iš klasės vos tik pasigirdus skambučiui? 


Elkitės nuovokiai 


„Žinau, kas įvyks, jei pasieksiu savo tikslus / nepasieksiu savo tikslų.“ 
Tikiuosi, kad visą ar bent kurį laiką mokiniai pateisins jūsų lūkesčius. Kai 
tai įvyks, neturėtumėte tiesiog su palengvėjimu atsipūsti ir nurimti tikėda- 
miesi, kad taip bus ir toliau. Padėkokite jiems už gerą elgesį - įvertinkite jų 
pastangas, taip užtikrindami, kad tai pasikartos. Viena iš pačių vertingiausių 
pastangų įvertinimo formų, už kurią mokiniai gerbia mokytojo darbą, yra 
konkretūs ir išsamūs pagyrimai. („Šeštokai, jūs esate nuostabūs, visi šian- 
dien puikiai išklausėte pamoką. Esu jumis labai patenkinta.“) 

Žinoma, taip pat privalote žinoti, kaip elgtis, kai padėtis klasėje nebus 
tokia gera, o taip neišvengiamai įvyks. Dažnai mokytojai net ir į didelių pro- 
blemų nekeliantį netinkamą mokinių elgesį reaguoja iškart taikydami tam 
tikras bausmes. Verčiau išmokite visų pirma įžvelgti gerų dalykų, atkreipkite 
dėmesį į bet kokius tinkamo elgesio pavyzdžius („Nuostabu, Parmindere, 
kad lauki pamokos taip tyliai. Akivaizdu, jog nori, kad pamoka tau baigtųsi 
laiku“). 

Vis dėlto aišku, kad kartais tos bausmės neišvengiamos — kai netinkamas 
elgesys tiesiog; reikalauja neatidėliotinų poveikio priemonių. Tokiu atveju 
turite būti visiškai įsitikinę jums suteiktomis galimybėmis. Tiek jums, tiek 
jūsų mokiniams neturi kilti abejonių dėl to, kad kiekvieną kartą dėl X elge- 
sio taikoma Y bausmė. Taip pat labai svarbu aiškiai įvardyti mokiniams savo 
lūkesčius — paaiškinti, kaip būtent jų netinkamas elgesys nulemia tam tikrą 
bausmę, kuri bus taikoma, kol toks elgesys tęsis. Taip mokiniams suteikia- 
ma galimybė apsispręsti: jei jie suvokia taisykles ir galimas bausmes, tik jie 
patys gali nuspręsti, laikytis jų ar ne. 


*xv- 


Jei mokiniai su iššūkiu priima jūsų reikalavimus, pasistenkite: 


— aiškiai įvardyti, ko norite, ir nekeiskite savo reikalavimų; 
— ginčo metu išlikti ramūs ir mandagūs; 

— aiškiai įvardyti savo lūkesčius; 

— išaiškinti bet kokius galimus nesusipratimus; 

- nurodyti mokiniui, koks būtent jo elgesys neatitinka jūsų reikalavimų; 

— išdėstyti, kokių priemonių imsitės, jei mokinys nesiliaus jūsų ignoruoti; 

— nekeisti savo pirminės nuomonės (pavyzdžiui, kai mokinys bando su- 
versti kaltę kitam klasės draugui); 

- nesuasmeninti bausmės — aiškiai nurodykite, kad bausmę skiriate dėl 
mokinio elgesio, o ne dėl jo asmeninių savybių; 

- pasistengti skirti bausmę tokia intonacija, lyg būtumėte dėl to nuliūdę ar 
nusivylę (jūs tikėjotės, kad mokinys galėjo elgtis daug geriau); 

— taikyti poveikio priemones tik jei to būtinai reikia; 

— jei yra galimybė, suteikti mokiniams galimybę ištaisyti padėtį, pasiūlyda- 
mi tam tikrą alternatyvą. 


Pateiksime tai iliustruojantį pavyzdį. 


Džonas ateina į dramos studiją ir eina tiesiai į klasę, nenusiavęs batų. Mokytoja 
jau anksčiau buvo nurodžiusi, kad prieš įeidami į klasę mokiniai turi nusiauti. 


Mokytoja: Džonai, prašom grįžti atgal ir palikti batus už durų. 

Džonas: Negaliu. 

Mokytoja: Dramos studijoje yra taisyklė, kad nusiauname batus. 

Džonas: Bet aš pasitempiau kulkšnį. Tikrai negaliu nusiauti. 

Mokytoja: Ar turi gydytojo pažymą, jog pasitempei kulkšnį? 

Džonas: Ne. 

Mokytoja: "Tuomet prašom nusiauti batus už durų. 

Džonas: = Nenusiausiu. 

Mokytoja: Džonai, jei tu nenusiausi, teks palikti tave po pamokų. 

Džonas: Taip nesąžininga. 

Mokytoja: Džonai, prašom nusiauti batus už durų. Tada nereikės palikti 
tavęs po pamokų. 

Džonas: Ne, batų aš nenusiausiu. 

Mokytoja: Tuomet esu priversta palikti tave penkioms minutėms po pa- 
mokų. 

Džonas: = Ne, mokytoja, prašau, nereikia. 
Mokytoja: Džonai, jei tuoj pat nusiausi batus už durų ir tinkamai elgsiesi 
per pamoką, galbūt ir nepaliksiu tavęs po pamokų. Gerai? 


Džonas: Gerai. 


O štai kaip viskas galėtų susiklostyti, jei mokytoja nebūtų vadovavusis pir- 
miau pateiktais patarimais: 


Mokytoja:  Džonai, prašom grįžti atgal ir palikti batus už durų. 
Džonas: = Negaliu. 

Mokytoja: Kodėl negali? Gali. 

Džonas: Bet aš pasitempiau kulkšnį. Tikrai negaliu nusiauti batų. 
Mokytoja: Neapsimesk kvailiu. 

Džonas: = Nevadinkite manęs kvailiu. 

Mokytoja: Džonai, tiesiog eik ir nusiauk batus už durų. Tuoj pat! 
Džonas: = Nė neketinu. 

Mokytoja: Tada palieku tave po pamokų. 

Džonas: Taip neteisinga. Neketinu pasilikti. Velniop! 


Elkitės ramiai ir nuosekliai 


„Visada elgiuosi su jumis mandagiai ir teisingai.“ 

Visi mėgstame ramybę ir pastovumą: mums patinka žinoti, ko galime tikė- 
tis iš žmonių, ir jaučiamės priblokšti, sulaukę netikėtos reakcijos. Kai kurie 
blogai besielgiantys vaikai su tokia problema susiduria namuose - jie niekada 
nežino, kaip (teigiamai ar neigiamai) bus reaguojama į jų elgesį. Mūsų, kaip 
specialistų, pareiga — parodyti mokiniams, kad suaugusieji gali elgtis ir į tam 
tikras situacijas reaguoti ramiai, nuosekliai ir apgalvotai. 

Mokytojams nelengva visada būti teisingiems ir mandagiems — kartais 
labai sunku išlikti ramiems, kai mokiniai akivaizdai pažeidinėja taisykles. 
Taip atsitinka dėl „kovok arba atsitrauk“ reakcijos. Mokinys arba mokiniai 
„puola“ mokytoją keldami klasėje sąmyšį. Mokytojui padidėja adrenalino 
kiekis ir jis jaučia būtinybę atsikirsti. Priešinga reakcija — kai mokytojas sie- 

kia išvengti tokios situacijos. Mums nė viena iš šių reakcijų nėra tinkama — 
negalime nei užsipulti mokinių, nei tiesiog išeiti. 

Nepaneigiama tiesa ta, kad nors ir sunku, bet kiekvienu atveju išlik- 
dami kantrūs, ramūs ir nuoseklūs, gerokai sumažinsite rimto konflikto 
galimybę. Taip pat išvengsite jums tenkančios nereikalingos įtampos. Pui- 
ki patikrinta taisyklė — elgtis su vaikais taip, kaip elgtumėtės su kitais su- 
augusiaisiais, pavyzdžiui, dirbdami biure, kad ir kaip blogai jie su jumis 
elgtųsi. 

Vaikai nepaprastai jautriai reaguoja į viską, kas susiję su teisingumu jų 
atžvilgiu. Mokiniai dažnai skųsis, kad yra neteisingai išskiriami iš kitų, ir 
dėl to, jog vieną kartą netinkamai pasielgę dabar nuolat užsipuolami. Tiesą 
sakant, natūralu, kad vieni mokiniai mums patinka labiau nei kiti. Tačiau 
paslaptis ta, kad elgtis su vaikas turime vienodai, nepaisydami jokių asme- 
ninių simpatijų. 

Vidurinės mokyklos direktoriui ir vyresniesiems administracijos darbuo- 
tojams* nuoseklumu pasižyminčios sistemos kūrimas dažnai visai pagrįstai 
tampa ypatingu siekiniu. Jeigu visas personalas taiko mokyklos taisykles, 
skatina ar baudžia nuosekliai, mokiniams tereikia laikytis konkrečių elgesio 
normų. Tačiau jeigu X elgesys vienam mokytojui tinka, o kitam netinka, 
tuomet mokiniams nebeaišku, kokios ribos iš tiesų galioja. Žinoma, natūra- 
lu, kad kai kurie mokytojai kartais stengsis pritaikyti taisykles kuo palankiau 
savo stiliui ar situacijoms. Tačiau nepamirškite, kad nuosekli elgsena jūsų 
mokinių atžvilgiu yra teisingiausia. 


Sukurkite jiems sistemą 


„Žinau, koks mūsų tikslas.“ 

Mes natūraliai stengiamės savo gyvenime turėti tam tikrą sistemą — turėda- 
mi tam tikrą kasdieninio gyvenimo modelį jaučiamės saugiau ir patikimiau. 
Daugelis sunkaus elgesio mokinių tikriausiai to ir pasigenda savo aplinkoje. 


* Lietuvos švietimo sistemoje tai būtų direktoriaus pavaduotojas ugdymui. (Čia ir toliau — 
vert. past.) 

Namuose jų tėvai ar globėjai turbūt nėra nustatę jiems ribojančių taisyklių 
arba apsunkina padėtį nuolat jas keisdami — į tokio pat pobūdžio nusižengi- 
mus reaguodami kaskart kitaip. Tokiems jaunuoliams mokykla tampa prie- 
globsčiu, kur juos supa suaugusieji, pateikiantys jiems tinkamų ir dėsningų 
patarimų, kaip iš tikrųjų derėtų elgtis. 

Mokytojai tam tikrą sistemą savo mokiniams gali pateikti įvairiai: aiškiai 
išdėstydami pamokos turinį, pasirinkdami tinkamą klasės išdėstymą, taiky- 
dami tinkamus elgesio valdymo metodus. Turėdami mintyse aiškią sistemą, 
naudodamiesi savo neabejotinomis žiniomis ir pasitikėjimu, sugebėsite per- 
teikti tą aiškumą ir savo mokiniams. Be to, kiekviename etape paaiškinkite 
mokiniams, kaip ir kodėl naudojama tam tikra sistema. 

Viską darant tikslingai, aiškiai ir nuosekliai, jūsų darbas įgyja daug pra- 
našumų: 


— Mokiniai, atėję į jūsų pamokas žino, ko iš jūsų tikėtis. 

- Jeigu kiekvieną kartą su jumis susitikus jų lūkesčiai pasiteisina, jie ima 
laikyti jus žmogumi, suteikiančiu jų gyvenimui pastovumo. 

— Šis pastovumo jausmas lemia augantį pasitikėjimą ir geresnius santykius. 

— Jie ima laukti susitikimų su jumis. 

— Jų elgesys tampa labiau nuspėjamas ir geriau kontroliuojamas. 

— Dėl jūsų sukurtos sistemingos aplinkos gero elgesio modeliai bus atkar- 
tojami. 

— Galiausiai toks elgesys tampa įpročiu arba nevalingais veiksmais, kai mo- 
kytojo pastangų retai kada prireikia arba neprireikia visai. 

— Mokiniai pradeda atkartoti elgesio modelius nesąmoningai, kartais net 
nereikia, kad procese dalyvautų mokytojas (pavyzdžiui, mokiniai tvar- 
kingai išsirikiuoja už klasės durų, laukdami jūsų, jei neišvengiamai vė- 
luojate į pamoką). 

— Mokytojas gali pradėti reikšti savo nurodymus klasei naudodamas trum- 
pus neverbalinius ženklus (pvz., pamokos pabaigoje ranka parodyti, kad 


mokiniai turėtų atsistoti už kėdžių). 


Toliau nurodyta keletas jūsų mokymo veiklos sričių, kuriose galite sukurti 
sistemą, ir keletas galimų sistemos kūrimo būdų pavyzdžių. 

— Jūsų pamokų pradžia. Mokiniai išsirikiuoja už durų; mokytojas užpildo 
lankomumo žurnalą; mokiniai atlieka pradinę užduotį. 

— Mokinių vietos. Mokiniai sėdi eilėmis ar grupėmis; mokiniai susodinami 
pagal planą. 

— Pamokos eiga. Derinama įvairi veikla; atliekama daug praktinių užduo- 
čių; pamoka pradedama „minčių lietumi“. 

— Šaltinių ir priemonių tvarkymas. Mokiniai susirenka knygas; priemonės 
laikomos vienoje klasės dalyje; šaltinius tvarko savanoriai. 

- Mokinių elgesys atliekant užduotis. Mokiniai tyliai dirba savo vietose; jei 
turi klausimų arba nori atsakyti, pakelia ranką. 

— Jūsų pamokų pabaiga. Pasilieka visi mokiniai; nurodomos namų darbų 
užduotys; mokiniai stovi už kėdžių arba sėdi tyliai, kol mokytoja apiben- 
drina pamoką; žaidžiamas trumpas žaidimas. 


Nusiteikite teigiamai 


„Jums puikiai sekasi.“ 

Kiekvienas mokytojas puikiai žino taisyklę: „Pabrėžkite teigiamus dalykus.“ 
Tiesą sakant, kartais gali atrodyti, kad giriame savo mokinius tiesiog už nie- 
ką, stengdamiesi palenkti juos savo pusėn. Tačiau taip elgdamiesi klystame: 
jei kelsime mažus reikalavimus, tai mokiniai tik tiek ir tesieks. Jei nustaty- 
sime aukštus standartus ir tikėsimės sėkmės, mūsų mokiniai išmoks siekti 
kuo geriausių rezultatų. Teigiamas nusiteikimas nereiškia, kad turite tiesiog 
liaupsinti mokinius, teigiamas požiūris reikalingas per visą su mokiniais lei- 
džiamą laiką. Tinkamai naudojami pagyrimai ir gebėjimas bet kokiu atveju 
išlaikyti teigiamą nusiteikimą iš esmės padės suvaldyti mokinių elgesį. Tai 
taip pat padarytų jus atsparesnius įtampai ir neigiamoms emocijoms. 

Štai kaip galite pozityviai bendrauti su mokiniais: 


— Visada sutikite savo mokinius išreikšdami teigiamus lūkesčius, pavyz- 
džiui: „Esu įsitikinusi, šiandien puikiai padirbėsite.“ 

— Tikėkitės iš savo mokinių pačių geriausių rezultatų, užuot laukę blo- 
giausių. 

— Viską, ką sakote, sakykite teigiamu tonu. 

- Stenkitės vengti savo mokinius kaltinti ar kritikuoti. 

— Venkite sarkazmo (kad ir kaip norėtųsi) — tai „žemiausia sąmojo forma“, 
galinti įskaudinti ar sutrikdyti mokinius. 

- Į mokinių netinkamą elgesį reaguokite pasiūlydami teigiamą alterna- 
tyvą. 

- Išsakykite pagyrimus vienam asmeniui, kad paskatintumėte visą klasę. 

— Stenkitės kuo dažniau įvertinti mokinius už gerą elgesį, užuot baudę už 
neigiamą. 

— Nuolat pateikite tikslines užduotis, taip suteikdami galimybę mokiniams 
pasitaisyti. 

- Atliktas užduotis vertinkite kaip galimybę įvertinti mokinio pastan- 
gas. 


Toliau pateikiami du tos pačios situacijos, kai mokytoja kviečia mokinius 
į klasę, pavyzdžiai, iliustruojantys skirtumą tarp teigiamo ir neigiamo po- 
si 

žiūrio. 


Neigiamas 


„Greičiau! Ar negalite paskubėti? Greičiau, greičiau, šiandien turime daug nu- 
veikti, nieko nespėsim, jei jūs taip lėtai viską darysite. Kas jums yra? Kodėl čia 
toks triukšmas?“ 

Žinau, kaip jausčiausi būdama šios mokytojos pamokoje — neabejotinai 
būčiau linkusi elgtis netinkamai. Mokytoja iš pradžių kritikuoja vaikus dėl 
to, kad jie lėti, paskui neigiamai nuteikia mokinius, kalbėdama apie užduo- 
tis, kurias teks atlikti, kaltindama, kad jie nespės visko padaryti. Galiausiai 
ji pateikia du neigiamą požiūrį išreiškiančius klausimus, iš kurių galima su- 
prasti, kad mokiniai visada taip elgiasi. Kai pamoka pradedama taip neigia- 
mai nusiteikus, tikėtina, kad mokytojos nuogąstavimai pasitvirtins. 

„Puiku, gal galėtumėte visi sueiti kuo greičiau. Šiandien turime daug įdomių 
užduočių, tad turime nedelsdami pradėti, kad spėtume jas visas atlikti. Nuosta- 
bu, jūs šiandien tokie tylūs. Nagi, gal galite dar truputėlį tyliau.“ 

Šiame pavyzdyje mokytoja pasako, kaip ji norėtų, kad mokiniai įeitų į 
klasę. Pasakydama, kad šiandien yra parengusi mokiniams „įdomių užduo- 
čių“, ji nurodo pamokos tikslą ir stengiasi sudominti mokinius. Galiausiai 
ji pagiria juos už tai, kad jie labai netriukšmauja, tačiau paprašo, kad elgtųsi 
dar tyliau. Tikėtina, kad tokia pamokos pradžia sukurs teigiamą atmosferą, 
kuri bus išlaikyta per visą pamoką. 


Domėkitės 


„Jūs ne tik mokiniai - jūs žmonės.“ 

Visų pirma elgesio problemų sprendimo sėkmę lemia geri mokytojo ir mo- 
kinio santykiai. Be to, turbūt tapote mokytoju bent iš dalies dėl to, kad 
jums patinka dirbti su vaikais ar jaunimu. Jei mokiniai jus gerbia ir jaučiasi 
gerbiami, tai neabejotinai pagerins jų elgesį. Norint užsitarnauti pagarbą, 
vienas svarbiausių dalykų yra domėtis, kuo gyvena jūsų mokiniai, — paro- 
dykite, jog jums rūpi, kuo jūsų mokinai ypatingi kaip asmenybės, taip pat 
kad jie jums įdomūs tiesiog kaip mokiniai, kuriuos galite pažinti dirbdamas 
mokytoju. 

Domėjimasis mokiniais ypač naudingas, kai susiduriate su jų elgesio pro- 
blemomis. Jeigu visa klasė jūsų nesiklauso, nes tema ar dalykas jiems atrodo 
nuobodus, galėtumėte į savo pamoką įtraukti tam tikrų elementų, susijusių 
su naujausiais populiariais žaislais ir žaidimais. Manau, kad labai nedaug 
matematikos mokytojų siekdami sudominti mokinius tėra naudoję Sudoku 
žaidimą. Jei kuris nors mokinys kelia jums rūpesčių, pasidomėkite, kas jį 
sudomintų, kad galėtumėte sukurti tinkamą pastangų įvertinimo sistemą. 

Toliau pateikiama keletas pasiūlymų, kaip pagerinti santykius su moki- 
niais. 

— Pasidomėkite jų pomėgiais. Per pirmuosius susitikimus su mokiniais skir- 
kite šiek tiek laiko susipažinti su jais, jų pomėgiais, mėgstamais užsiėmi- 
mais, patinkančiais ir nepatinkančiais dalykais. 

— Dalyvaukite užklasinėje veikloje. Jei galite skirti laiko, dalyvaukite su mo- 
kykla nesusijusioje veikloje. Tokiu būdu galėsite geriau susipažinti su kai 
kuriais mokiniais ir suteikti vaikams galimybę pamaryri jus ir kaip žmo- 
gų, ir kaip mokytoją. Nors užklasinė veikla atima daug laiko, iš savo pa- 
tirties galiu pasakyti, kad dalyvavimas tokioje veikloje su kaupu atperka 
visas pastangas. 

— Domėkitės naujovėmis. Žinoma, jūs neturite vaikytis madų, žiūrėti po- 
puliariausių naujų TV laidų, skaityti naujos knygos apie Harį Poterį ar 
klausytis naujausios muzikos. Tačiau jei parodysite, kad bent truputį do- 
mitės dabartine kultūra, daugiau sužinosite apie svarbiausius savo moki- 
nių gyvenimo aspektus. 


Elkitės lanksčiai 


„Žinau, kada geriau nusileisti, užuot padarius klaidą.“ 

Mokytojaujant tenka išmokti kartais truputį nusileisti mokinių ir savo pa- 
ties labui. Viena iš sudėtingiausių ir subtiliausių mokytojo darbo užduočių 
yra suderinti šį sugebėjimą prisitaikyti bei minėtas tvirtumo, aiškumo ir 
nuoseklumo savybes. Kartais, ir tik kartais, turėsite ne taip griežtai taikyti 
apibrėžtas taisykles ir pripažinti, kad visko, ką esate suplanavę, nesugebėsite 
pasiekti. Suteikę mokiniams šiek tiek veiklos laisvės, kai to prireikia, sulauk- 
site didesnės jų pagarbos kaip žmogus ir kaip mokytojas. 

Lankstus požiūris reiškia, kad bet kokioms problemoms išspręsti galite 
rasti kūrybiškesnių ir įdomesnių būdų. Užuot griežtai laikęsi savo princi- 
pų ir atsisakę nusileisti ar prisitaikyti, pasistenkite pažvelgti į viską iš šalies, 
galbūt tai padės priimti geresnį sprendimą. Lankstus mąstymas ir lankstus 
mokymo būdas gali padėti valdyti elgesį. Tarkime, kad turite vesti pamoką 
mokiniams, kurie ketvirtadienio popietę visada būna siaubingai išsiblaškę ir 
dėl to, kad yra pavargę, ir dėl to, kad tvarkaraštyje jiems numatyta maža ir 
netvarkinga klasė. Galite nepaisydami nieko su jais kovoti, taikyti daugybę 

poveikio priemonių ir galų gale sugadinti įprastus santykius su šiais moki- 
niais. Tačiau galite į tai pažvelgti šiek tiek lanksčiau ir per tas pamokas nu- 
sivesti juos į salę ar žaidimų aikštelę, daugiau dėmesio skirdami praktinėms 
užduotims, o ne rašymui. 

Sugebėjimas prisitaikyti yra labai individualus dalykas ir priklauso nuo 
konkrečių aplinkybių — reikia žinoti, kada galima ieškoti kompromiso. Kai 
kuriose mokyklose mokiniams labai patiks mokytojas, kuris tam tikrais 
atvejais gali truputį nusileisti; kitose mokyklose bet kokį prisitaikymo atvejį 
mokiniai supras kaip ženklą, jog galima pradėti daryti spaudimą visiems 
mokytojo taikomiems reikalavimams. Jei kai kuriais ypač sunkiais atvejais, 
kai netinkamas elgesys yra sudėtinga ir įsisenėjusi problema, nuspręsime 
visiškai netoleruoti tokio elgesio, gali atsitikti taip, jog realiai mokysime tik 
nedidelę mokinių grupelę. Toliau pateikiama keletas idėjų, kaip ir kada tu- 
rėtumėte taikyti lankstų požiūrį į: 


— Visą klasę. Jei jūsų mokiniai niekada nenusiteikę dirbti penktadienio po- 
pietę, be lankstumo nieko nepasieksite. Mintyse pripažinkite, kad šios 
situacijos valdyti negalite. Stenkitės, kad klasė atliktų pakankamai už- 
duočių, derėkitės dėl būsimų užduočių ir kalbėkite apie tai, kaip teisin- 
gai elgiatės mokinių atžvilgiu. Kita vertus, daugelis pradinės mokyklos 
mokytojų tiesiog; išnaudos šį laiką kaip atlygį mokiniams, leis jiems atsi- 
palaiduoti, nes tai paskutinė savaitės pamoka, tikėdamiesi, kad tai padės 
jiems suvaldyti mokinius per kitas pamokas. 

— Darbą. Kartais, kai jūsų mokiniai pagrįstai nenori dirbti, galite paban- 
dyti pasiūlyti kompromisą. Jei mokiniai atliktų tam tikrą užduočių dalį, 
leistumėte jiems pamokos pabaigoje kelias minutes tyliai paplepėti. 

— Atskirus asmenis. Kai kurie mokiniai tiesiog nenori lankyti mokyklos: 
tai jiems atrodo visiškai nereikalinga. Tokiais atvejais pabandykite surasti 
„aukso vidurį“ — parinkite mokiniui nedideles ir lengvai atliekamas už- 
duotis, tačiau nekaltinkite savęs, jei mokinys vis dėlto visai tuo nesidomi. 
Jeigu koks labai sunkaus elgesio mokinys nuolat konfliktuoja su jumis, 
ypač kai skiriate bausmę, pasistenkite kurį laiką išlaikyti atstumą, kad 
abu galėtumėte „pailsėti“. 

Būkite atkaklūs 


„Neketinu pasiduoti.“ 

Šioje knygoje pateikiamos idėjos ir pasiūlymai nėra magiška panacėja - for- 
mulė, garantuojanti greitą sėkmę. Tokio dalyko apskritai nėra, nes elgesio 
problemų sprendimas susijęs su sudėtinga žmonių prigimtimi. Netgi pa- 
sinaudoję visais šioje knygoje pateikiamais patarimais, turbūt vis tiek su- 
sidursite su elgesio problemomis, bent jau iš pradžių. Būtent tokiais atve- 
jais labiausiai reikia atkaklumo - nenusivilkite strategijomis, jei jos iš karto 
nepasiteisina. Nuolat tobulindami savo elgesio valdymo įgūdžius, pamažu 
tapsite vis geresniu mokytoju. 

Kai kuriose rimtų problemų turinčiose mokyklose, kuriose dėl gero el- 
gesio reikia nuolat kovoti, būna dienų, kai pasijusite bejėgiai. Iš tikrųjų gali 
kilti noras atsisakyti savo reikalavimų vien dėl to, kad aplink jus vyksta toks 
chaosas ir nežinote net nuo ko pradėti. Bet vos tik mokiniams akivaizdžiai 
parodote, kad galvojate: „Galite sau šnekėti, kai aš kalbu, man vis tiek“ arba 
„Man nerūpi, kad elgiatės nepagarbiai“, — ir jūs jiems jau pasiduodate. 

Kartais gali tekti mokyti ir košmarišką klasę, kurioje kažkodėl susirinkę 
daugybė tikrai sunkaus elgesio mokinių. Tokiais atvejais gali atrodyti, jog 
neįmanoma toliau dirbti, stengtis suvaldyti mokinius ir kelti kokius nors 
reikalavimus. Vis dėlto pasistenkite neatsisakyti savo sumanymų, o kartu 
nepraleiskite progos pasilengvinti gyvenimo. 

Taip pat akivaizdu, kad kai kurie vaikai tiesiog neįvertins jūsų pastangų 
ir jus visiškai ignoruos. Kad ir kaip stengtumėtės juos perprasti, tai atrodys 
beviltiška. Pasistenkite nepamiršti, kad kai kurių vaikų už mokyklos sienų 
laukia tikrai baisus gyvenimas. Galbūt jūs esate vienintelis suaugęs žmogus, 
ant kurio jie gali išlieti savo neigiamas emocijas. Kiek galėdami stenkitės 
nenusigręžti nuo vaiko, kuris jus nuolat atstumia, ir išmokite pripažinti, kad 
negalite pakeisti pasaulio. 


2; 


Kaip elgtis per pirmąjį 
susitikimą 


Kodėl pirmasis susitikimas toks svarbus 


Per pirmąjį susitikimą su bet kokia klase galite užsitikrinti sėkmingus moks- 
lo metus arba taip sugadinti padėtį, jog dirbti bus vis sunkiau. Kiekvienam 
mokytojui turbūt pažįstamas tuštumos jausmas paširdžiuose susitikus kla- 
sėje su naujais mokiniais, žinant, kad kiekvienas veiksmas ar žodis gali turė- 
ti tokį ilgalaikį poveikį. Dažnai ir mokytojas, ir mokiniai pirmąją pamoką 
laikosi gynimosi pozicijos. Jūs turbūt numanote, kad mokinių grupė, api- 
būdinama kaip „sunkaus elgesio“, elgsis netinkamai; jie turbūt mano jums 
nepatiksiantys, jeigu žino, kad kiti mokytojai juos laiko problemiškais. 

Pirmieji susitikimai su daugeliu klasių atrodo lyg „medaus mėnuo“ — 
jūsų mokiniai stengiasi jus pažinti, išnagrinėja jūsų elgesį prieš parodydami 
tikrąjį savo būdą. Jei jums tenka mokyti būtent tokią klasę, pasistenkite iš 
pat pradžių nedemonstruoti laisvos nuostatos. Po to gali tekti suprasti, jog 
mokiniai po truputį ima naudotis jūsų laisvu požiūriu ir pradeda netinka- 
mai elgtis. 

Kita vertus, jums gali tekti dirbti mokykloje, kurioje mokiniai netinka- 
mai elgiasi su naujais mokytojais — jie tikrina mokytojus, siekdami sužinoti, 
ar šie gali pasipriešinti jų išbandymams. Akivaizdu, kad tokia padėtis sudė- 
tinga, nes sunku nustatyti kokias nors elgesio normas mokiniams, kurie nė 
nemano jūsų klausyti. Jei pradedate dirbti būtent tokioje mokykloje, turė- 
tume nedelsdami paprašyti kolegų, kad jums padėtų ir jus palaikytų. 

Ką turėtumėte žinoti prieš pirmąjį susitikimą 


Mokslo metų pradžia (arba semestro pradžia, jei mokytojas pradeda dirbti 
naujoje mokykloje) mokytojui nelengva. Turime susipažinti su grupe jaunų 
žmonių, apie kuriuos mažai ką težinome arba visai nieko nežinome, juos 
suvaldyti ir mokyti. Dėl šios priežasties galime mokyris iš savo klaidų ir pro- 
blemas pradedame nagrinėti tik su jomis susidūrę, užuot jų tikėjęsi ir bandę 
jas išspręsti iš anksto. 

Semestro pradžioje visada stinga laiko, visi labai užsiėmę, mokytojai tvar- 
ko klases, planuoja pamokas, tikrina paštą ir t. t. Tačiau atsižvelgiant į tai, 
koks svarbus pirmasis susitikimas su nauja klase ar klasėmis, tikrai verta 
skirti šiek tiek laiko jam pasiruošti. Toliau pateikiamos kelios idėjos, ką tu- 
rėtumėte padaryti prieš susitikimą. 


— Galimos elgesio problemos. Išsiaiškinkite, ar klasėje yra netinkamu elgesiu 
pagarsėjusių mokinių. Jei žinote vaiko vardą ir dėl ko jis gali pratrūkti, 
pabandykite įžvelgti ankstyvų jūsų nustatytų taisyklių išbandymo žen- 
klų. Kartais sunkaus elgesio mokiniai gali tvirtinti, jog didžiuojasi tokia 
savo reputacija. Pabandykite apversti šią situaciją: „Malonu su tavimi 
susipažinti, Džeisonai, girdėjau apie tave daug gerų dalykų. Nekantrau- 
ju pradėti tave mokyti.“ Suteikite mokiniams galimybę viską pradėti iš 
naujo, pabrėždami, kad vertinsite juos tiktai pagal jų elgesį ir mokymosi 
rezultatus jūsų pamokose. 

— Ugdymo poreikiai. Išsiaiškinkite, ar klasėje yra mokinių, kurie turi spe- 
cialiųjų su elgesiu nesusijusių poreikių, galinčių paveikti jų mokymą- 
si. (Jūs turėtumėte gauti tokių mokinių, turinčių specialiųjų ugdymo 
poreikių, sąrašą, taip pat išsamesnį tų poreikių apibūdinimą. Jei tokios 
informacijos negaunate, kreipkitės į darbuotojus, atsakingus už šią speci- 
aliųjų ugdymo poreikių sritį.) Kartais mokytojas gali neteisingai suvokti 
specialiųjų poreikių esmę ir klaidingai interpretuoti šiuos poreikius kaip 
elgesio problemą. Pavyzdžiui, raštingumo problemų turintys mokiniai 
gali nesugebėti atlikti jūsų pateiktų užduočių per duotą laiką. Jei to nesu- 
prasite ir įvardysite tai kaip tinginiavimą, galite išprovokuoti netinkamą 
mokinio elgesį. 

— Fiziniai poreikiai. Išsiaiškinkite, ar klasėje yra mokinių, turinčių fizi- 
nių sunkumų, ir skirkite jiems daugiau dėmesio. Nemanykite, kad jūsų 
mokiniai patys išdrįs papasakoti jums apie savo poreikius, ypač jaunes- 
nieji. Fizinių poreikių gali turėti vaikai su klausos ar regos sutrikimais. 
Susodinkite mokinius taip, kad vaikai, kuriems to reikia, sėdėtų klasės 
priekyje, o planuodami pamokas, pasistenkite užtikrinti, kad jose būtų 
paisoma visų mokinių poreikių. 

— Mokinių vardai. Labai naudinga žinoti vieno ar dviejų savo mokinių 
vardus — nustebinsite ir padarysite įspūdį visai klasei, jei galėsite vardu 
pakviesti mokinį jam dar nė neprisistačius. Jei jums nesunku įsiminti 
daug vardų vienu metu, pabandykite įsiminti visos klasės vardus ir prisi- 
pažinti, jog esate burtininkas („Ar yra klasėje Džezmina? O Džeidas? O 
Džekas?“). Iš tikrųjų labai svarbu žinoti savo mokinių vardus, kad galėtu- 
mėte sėkmingai spręsti jų elgesio problemas, tad pradėkite juos mokytis 
kuo anksčiau. 


Domėtis mokiniais yra labai naudinga, tačiau nepamirškite, jog; turėtumėte 
vengti išankstinio nusistatymo klasės atžvilgiu. Tai nukreips jūsų mintis nei- 
giama linkme ir bus nesąžininga mokinių atžvilgiu. Kai kuriems vaikams, 
mokykloje turintiems blogą vardą, tiesiog nesuteikiama galimybė įrodyti, 
jog tokia reputacija yra klaidinga. Pasakykite klasei, jog tikitės, kad jie jus 
nustebins, ir patys galite būti maloniai nustebinti. 


Kaip formuojasi jūsų mokymo stilius 


Kuo daugiau patirties įgysite kaip mokytojas, tuo mažiau abejonių jums kils 
pasirenkant mokymo stilių. Iš esmės mokymo stilius formuojamas dirbant. 
"Tačiau prieš susitikdami su klase pirmą kartą, turėtumėte turėti bent kokią 
idėją, kokį mokymo stilių taikysite toje klasėje. Be to, nuo pat pirmojo susi- 
tikimo mokinių nuomonę apie jus formuos jūsų mokymo stiliuje įžvelgiami 
ženklai. 

Savo mokymo stilių priderinkite prie konkrečių aplinkybių. O jų būna 
įvairių: mokyklos tipas, vaikų amžius, mokytojo asmenybė ir t. t. Plačiau mo- 

kymo stiliaus sąvoka aptariama 5 skyriuje. Toliau nurodomi pagrindiniai jūsų 
stiliaus bruožai, susilauksiantys daugiausia dėmesio per pirmąją pamoką. 


— Jūsų išvaizda. Ar stengiatės atrodyti dailiai, dėvite kostiumą arba kostiu- 
mėlį, ar rengiatės kasdieniškai? Ar atrodote pasirengę susitikti su moki- 
niais ir juos mokyti, ar esate susinervinę ir blogos nuotaikos, kai jie įeina 
į klasę? Pavyzdžiui, per pokalbį dėl darbo darbdavys ar jo atstovas susi- 
daro nuomonę apie kandidatą per kelias minutes, daugiausia pagal tai, 
kaip jis atrodo. Jei norite, kad jūsų mokiniai elgtųsi tinkamai, per pirmąjį 
susitikimą turite padaryti jiems gerą įspūdį. 

— Jūsų kalbėsena. Ar kalbate laisvai, pokalbį palaikančia intonacija? Ar 
jūsų balsas skamba droviai, ar atvirkščiai — per garsiai? Ar keičiate kal- 
bėjimo intonaciją ir tempą, kad jūsų kalba atrodytų įdomi? Balsas labai 
daug pasako apie mūsų emocijas, ypač kai esame įsitempę arba jaudi- 
namės. 

— Jūsų stovėsena ir judesiai. Ar atrodote laisvai ir gerai išnaudojate klasės 
erdvę? O gal jūs suakmenėję stovite prieš klasę, pasitraukę arčiau lentos, 
o jūsų laikysena gynybinė? Ar savo kūno kalba rodote agresyvumą ar 
pasitikėjimą savimi? Jūsų mokiniams šie ženklai padės apsispręsti, kaip 
elgtis. 

— Jūsų elgesys su mokiniais. Ar laikote mokinius lygiaverčiais, ar laikote save 
autoritetu? Ar gerbiate juos ir kalbate su jais mandagiai, kad ir kaip jie 
jus provokuotų? Ar išliekate ramūs, kai tenka spręsti konfliktus? Atsi- 
minkite, kad jums mokant ar drausminant pavienius mokinius, jus ti- 
kriausiai stebi visa klasė. Iš to, ką mato, jie spręs, kaip elgtis su jumis 
ateityje. 

— Jūsų pamokų pradžia ir pabaiga. Ar mokiniams įėjus į klasę esate ne- 
pasiruošę ir sutrikę? Ar pamokos pabaigoje jums pritrūksta laiko arba 
leidžiate jiems išbėgti iš klasės vos suskambėjus skambučiui? O gal jūsų 
pamoka prasideda ir baigiasi tyliai ir ramiai? Ar pakeliate mokiniams 
nuotaiką, kai su jais susitinkate? Ar jaučiate, jog jūsų pamoka jiems buvo 
išties naudinga ir jie norėtų ją pakartoti? 

— Jūsų pamokos vedimo būdas. Ar jūsų pamoka įvairi, įdomi ir linksma? Ar 
per pamoką kalbate gerokai per ilgai, o mokiniai ima nuobodžiauti ir 

kelti sumaištį? Žinoma, neįmanoma kiekvienos pamokos vesti taip, kad 
ji keltų susižavėjimą, tačiau pasistenkite, kad pirmoji pamoka būtų išties 
nuostabi. Jei sugebėsite sužavėti savo mokinius iš pat pradžių, į jūsų pa- 
mokas jie ateis konstruktyviai nusiteikę ir pasirengę mokytis. 

— Jūsų taikomi klasės kontrolės būdai. Ar esate griežti ir grėsmingi mokyto- 
jai, rėkiantys ant mokinių nuo pat pradžių? Ar esate griežti, bet linksmi 
mokytojai, galintys juos suvaldyti savo asmenybės įtaka? O gal pasitinka- 
te juos nedrąsiai, leisdami jiems pasijusti, jog; tai jie, o ne jūs valdo padėtį 
klasėje? 


Kaip išdėstyti savo reikalavimus 


Siekiant gerų elgesio valdymo rezultatų, labai svarbu turėti tam tikrų reika- 
lavimų ir išsakyti juos klasei. Pirmojoje pamokoje jūs nustatysite tam tik- 
ras taisykles — „toks elgesys yra priimtinas, o toks — ne“. Jūsų sugebėjimas 
išdėstyti savo reikalavimus parodo, jog padėtį klasėje valdote būtent jūs. Iš 
tikrųjų vaikams reikalingas šis tikrumo ir aiškumo jausmas. 

Puikus būdas paaiškinti, ko tikitės iš mokinių, yra vartoti „Aš tikiuo- 
si...“ tipo teiginius. Iš toliau pateikiamų teiginių sąrašo galite išsirinkti tris, 
kuriuos aptartumėte su savo mokiniais per pirmąjį susitikimą. Tuomet ga- 
lėtumėte šiek tiek laiko pasikalbėti apie tai, kodėl šie reikalavimai svarbūs. 
Pasistenkite, kad jūsų teiginiai būtų kuo aiškesni ir konkretesni, kad juose 
būtų nustatyti aiškūs tikslai, kuriuos jūsų mokiniai turėtų įvykdyti, o ne 
neiginiai, nurodantys, ko nereikėtų daryti. Štai keletas „Aš tikiuosi...“ tipo 
teiginių: 


- „Tikiuosi, kad visi išsirikiavę tyliai lauksite už durų, kol įleisiu jus į klasę.“ 

— „Tikiuosi, kad manęs (ir vieni kitų) klausysitės tyliai ir susikaupę.“ 

- „Tikiuosi, kad sėdėsite savo vietoje, kol leisiu jums atsistoti.“ 

— „Tikiuosi, kad visuomet sieksite kuo geriausių rezultatų.“ 

— „Tikiuosi, kad su visais savo klasės draugais visada elgsitės ir kalbėsite 
pagarbiai.“ 

Dideli reikalavimai — nepaprastai veiksminga priemonė, skatinanti gerą mo- 
kinių elgesį ir jų pastangas, nes parodo jūsų tikėjimą kiekvieno mokinio 
galimybėmis. Puikus pavyzdys pateikiamas fAlme „Pavojingos mintys“. Mo- 
kytoja (Mišelė Pfaifer) pradeda pirmąją savo pamoką pranešdama nepaten- 
kintiems mokiniams, jog; visiems parašė po dešimtuką. Mokiniams išjuokus 
jos sumanymą, ji paaiškina, kad iš tikrųjų rašo jiems po dešimtuką, tačiau 
tik nuo jų pačių priklauso, išlaikys jį ar ne. 
Keletas naudingų patarimų, kaip išdėstyti savo reikalavimus: 


— Kalbėkite apie tai. Skirkite pakankamai laiko paaiškinti mokiniams, ko 
norite, ir pasikalbėti su jais apie tai. Paklauskite, kokie, mokinių many- 
mu, yra tinkamo elgesio bruožai, tačiau būkite pasirengę aiškiai išdėstyti 
ir savo mintis šiuo klausimu. Pirmąją pamoką daugiausia laiko skirkite 
savo svarbiausiems reikalavimams išdėstyti, o per kitas pamokas pakarto- 
kite svarbiausius punktus. 

— Neapkraukite mokinių vienu metu. Pirmojoje pamokoje negalima išdės- 
tyti gausybės reikalavimų — mokiniai nesugebės jų atsiminti ir daugelis 
tiesiog liausis jūsų klausytis. Apgalvokite, kurie iš reikalavimų (nuo trijų 
iki penkių) yra svarbiausi ir pirmiausia išdėstykite juos. 

— JIšdėstykite savo reikalavimus laipsniškai. Kitus reikalavimus mokiniams ga- 
lėtumėte išdėstyti per kitas pamokas. Susiekite savo reikalavimus su atitin- 
kama veikla. Pavyzdžiui, kai jūsų pamokoje pirmą kartą vyksta grupinis 
darbas, turite galimybę išdėstyti savo reikalavimus dėl mokinių elgesio. 

— Parinkite savo klasei tinkamas formuluotes. Paaiškinkite reikalavimus, atsi- 
žvelgdami į savo mokinių amžių ir požiūrį. Paprastai kuo jaunesni vaikai, 
tuo griežtesnis gali būti mokytojas — patariu įvertinti padėtį ir būti kiek 
galima griežtesniems! Mokydami pradinių klasių mokinius ar penkto- 
kus, vartokite anksčiau minėtus „Aš tikiuosi...“ teiginius ir išvardykite el- 
gesio reikalavimus. Jei mokote vyresnius mokinius, turėtumėte būti šiek 
tiek sumanesni — raginti, o ne liepti padaryti tai, ko jūs norite. Visa tai 
padeda bendradarbiauti su paaugliais. Aš dažniausiai taikau „Aš noriu...“ 
tipo teiginius, kai dirbu su devintokais, ir „Man reikia...“, kai dirbu su 
abiturientais. 

Kaip susikurti pamokų modelį 


Pirmoji pamoka yra įtempta ir mokytojui, ir mokiniams, nes apima daugy- 
bę nežinomų veiksnių. Tokią situaciją galėtumėte lengviau valdyti kuo grei- 
čiau sukūrę aiškią pamokos struktūrą ar modelį. Manau, pavyzdys geriausiai 
iliustruos tai, ką turiu omenyje sakydama „modelis“. 

Toliau pateikiamas vienas būdas, kaip tai daryti. Pamoka tęsiasi vieną va- 
landą, o ties kiekvienu punktu pateikiu pastabas, kodėl naudojamas būtent 
toks modelis. Kaip pamatysite, viskas prasideda rytą. Mokytojas Čarmanas 
puikiai nusiteikęs, pasirengęs pirmajam susitikimui, o klasė gana sukalba- 
ma. Atkreipkite dėmesį į tai, kad tai nėra idealios pamokos pavyzdys, o tik 
iliustruoja galimą pamokos modelį: 


9.00. Suskamba skambutis. Mokytojas Čarmanas patikrina, ar viskas pa- 
ruošta, ir išeina iš klasės laukti mokinių, uždarydamas paskui save duris. 


Pastaba. Mokytojas pradeda pamoką nurodydamas savo padėtį ir api- 
brėždamas savo teritoriją. Stovėjimas už durų jas uždarius reiškia, kad 


jis biziškai ir mintyse sukuria ribą tarp mokinių ir savo erdvės. Jis puikiai 
pasiruošęs vesti pamoką. 


9.03. Mokiniai renkasi prie klasės po vieną ir grupelėmis. Mokytojas Čar- 
manas laukia jų stovėdamas prie durų, sukryžiavęs rankas. Jis pasirengęs su 
jais susitikti ir atrodo imponuojamai. Jis tyliai paprašo mokinių išsirikiuoti 
į vieną eilę ir laukti, kol susirinks visi. 


Pastaba. Taip mokytojas nustato kiekvienos pamokos modelį. Mokiniai 
išsirikiuos už klasės durų ir lauks, kol susirinks visi, — tai veiksmingas 


būdas įvesti tvarką. Tačiau mokytojas Čarmanas dar nesikreipė į visą 
klasę. Jis laukia, kol susirinks dauguma klasės mokinių. 


9.07. Mokytojas Čarmanas labai lėtai pasižiūri į savo laikrodį. Jis jau pasi- 

rengęs pradėti. Jis paprašo mokinių tylos ir trumpai išdėsto, kaip jie turėtų 
elgtis įėję į klasę. 


Pastaba. Siuo atveju mokytojas buvo atlaidus laiko atžvilgiu, kadangi 
nenori konfliktuoti pirmosios pamokos pradžioje. Tačiau mokiniams 
suėjus į klasę jis išdėstys tikslius savo reikalavimus ateičiai. 


9.10. Mokiniai jau sėdi savo vietose, o mokytojas Čarmanas pradeda pa- 
moką, aiškindamas, kaip bus vedamos jo pamokos. Jis išdėsto tam tikras 
taisykles ir paaiškina, kodėl šios taisyklės reikalingos. 


Pastaba. Nors paprastai mokytojas prasidėjus pamokai dėstys savo 
pamokų medžiagą, per pirmąjį susitikimą jis šiek tiek nukrypsta, kol 


mokiniai noriai klausosi, ką jis pasakys. Jis pasinaudoja šia galimybe, 
kad labai aiškiai galėtų nustatyti taisykles, kol mokiniai imlūs informa- 
cijai. 


9.15. Dabar mokytojas Čarmanas pradeda pamoką kaip pridera. Jis išsi- 
traukia penkių svarų sterlingų banknotą ir paklausia, kas tai yra. Mokiniai 
jam atsako, jog tai yra penkių svarų sterlingų vertės banknotas, ir paprašo jį 
duoti jiems, o jis nustebęs sako: „Juk tai tik popierėlis, argi ne?“ ir pradeda 
plėšyti jį į mažus gabalėlius. 


Pastaba. Taip pasielydamas mokytojas neabejotinai patraukė klasės dė- 
mesį. (Banknotas, žinoma, netikras.) Mokiniai susidomėję nekantraus 


sužinoti, apie ką bus pamoka. Pasibaigus pamokai jie turbūt papasakos 
apie ją ir kitiems mokiniams — tai veiksmingas būtas susikurti tam tikrą 
reputaciją. 


9.20. Mokytojas Čarmanas dabar aiškina, koks yra šios pamokos tikslas, — 
būtent pinigų reikšmė visuomenėje, skirtingos valiutos ir pan. Klasei patei- 
kiama dešimties minučių diskusijos užduotis. 

9.30. Mokiniai baigia diskusiją ir pasidalija savo mintimis su kitais. 


9.40. Mokytojas Čarmanas pateikia užduotį raštu, kurią reikės pabaigti na- 
muose. 


Pastaba. Nustatomas šio mokytojo pamokos modelis. Kiekvienos pa- 
mokos pradžioje jis paaiškins, kokias užduotis reikės atlikti. Jo pamokos 
bus labai įvairios ir jis sieks išlaikyti mokinių susidomėjimą per visą pa- 
moką. Šiandien jo pamokoje buvo naudojamas toks pamokos modelis: 
prisistatymas; mokiniams duota laiko išsakyti savo mintis apie tai, ką jie 


jau žino (diskusija grupėse); laikas, skirtas mokiniams pasidalyti su kitais 
tuo, apie ką jie kalbėjo grupėje (mokytojo vedamas pokalbis, kuriame 
dalyvauja ir vieni kitų klausosi visi mokiniai); pateikta raštu atliekama 
užduotis, skirta įtvirtinti išmoktus dalykus (individualus darbas raštu), 
ją reikia pabaigti namuose. 


9.53. Kadangi tai pirmoji pamoka, mokytojas palieka pakankamai laiko su- 
tvarkyti klasę. Jis nutraukia mokinių darbą, paprašo jų tylos ir paaiškina, 
kaip turėtų būti elgiamasi kiekvienos pamokos pabaigoje. Mokiniai užsirašo 
namų darbus ir per likusį laiką sutvarko visas ant stalo esančias priemones. 


9.57. Mokiniai sudėliojo priemones į vietas, mokytojas visus nutildo ir pa- 
prašo atsistoti už kėdžių, tuomet pagiria juos už puikų darbą. 


Pastaba. Pabaigęs pamoką anksčiau, mokytojas Čarmanas turi laiko pa- 
girti mokinius už jų pastangas, parodydamas, kad džiaugiasi su moki- 


niais praleistu laiku. Jis taip pat gali paaiškinti, kaip reikėtų atlikti namų 
darbus, arba atsakyti į keletą klausimų. 


10.00. Suskambėjus skambučiui, mokytojas Čarmanas pirmiausia išleidžia 
geriausiai besielgusius arba labiausiai besistengusius mokinius ir pagiria 
juos. 

Pastaba. Galiausiai mokytojas parodo, kaip reikėtų elgtis, kad nusipelny- 


tum būti išleistas pirmas, — labai stengtis ir gerai elgtis. Pamoka baigiasi ra- 
miai ir tvarkingai, mokiniai susidaro gerą įspūdį ir laukia kito susitikimo. 


Kaip įsiminti vardus 


Mūsų vardai yra labai svarbi mūsų asmenybės dalis ir galinga elgesio val- 
dymo priemonė. Kreipiantis į asmenį vardu galima atkreipti jo dėmesį, pa- 
rodyti, kiek daug žinote, bei išreikšti pagarbą. Stengiantis valdyti mokinių 
elgesį, rimta kliūtis yra nežinoti jų vardų. Labai dažnai pastebėdavau (ir pati 
patyriau pavaduodama kolegas), kaip mokiniai geba pasinaudoti tuo, jog 
mokytojas nežino jų vardų. 

Nežinant mokinio vardo, sudėtinga jį sugrąžinti į klasę, jei jis neketina 
pasilikti po pamokų. Jūs negalite pranešti ir apie netinkamą mokinio elgesį. 
Žinodami mokinių vardus galite konkrečiai juos pagirti, atkreipti dėmesį į 
gerai besimokantįjį ir apskritai pagerinti santykius su klase. 

Greitai išmokti mokinių vardus galima įvairiais būdais. Štai keli pasiūly- 
mai, kuriais galėtumėte pasinaudoti per pirmąjį susitikimą su mokiniais. 


— Susodinkite mokinius pagal planą. Mokinių susodinimas pagal planą ne 
tik padeda įsiminti vardus, bet yra puikus būdas parodyti, kad jūs esate 
atsakingas už tvarką klasėje, ir iš tikrųjų palaikyti tą tvarką. Pokalbiuo- 
se su mokiniais ši savybė keletą kartų buvo minima, jiems apibūdinant 
„mokytoją, sugebantį palaikyti klasėje tvarką“. Susodindami mokinius 
pagal tam tikrą planą, aiškiai parodote jiems, kas būdinga jūsų stiliui — 
struktūra, tvarka, atsakingumas. Už nuolatinį gerą elgesį mokinius galite 
paskatinti leisdami sėdėti, kur jie nori. 

— Naudokitės įsiminimo metodais. Įsiminimo metodai išties labai naudingi 
mokytojams, ypač stengiantis išmokti vardus. Pagrindinė tokių metodų 
idėja — naudoti užuominas arba sąsajas tarp daiktų (išsamiau apie įvairias 
technologijas skaitykite Tony Buzan knygoje). Pavyzdžiui, galbūt klasėje 
yra mokinys vardu Deividas, kažkuo primenantis garsųjį futbolininką, 

arba galbūt mokote berniuką vardu Benas, kuris yra labai stambaus su- 
dėjimo (mintyse turėtų skambėti „Bigbenas“). 

— Rašykite pastabas savo lankomumo žurnale. Keletas sumanių pastabų prie 
mokinių sąrašo gali padėti išmokti vardus. Pildydami lankomumo žur- 
nalą stenkitės pamatyti išskirtinių mokinių savybių (pavyzdžiui, akiniai) 
ir pasižymėkite jas, kad lengviau įsimintumėte vardus. Nerašykite ne- 
smagių ar šiurkščių dalykų, nes jūsų žurnalą ar užrašinę gali paimti ir 
kitas žmogus! 

— Nusistatykite tikslą. Susidūrus su daugybe vaikų, užduotis išmokti visų jų 
vardus gali pasirodyti didžiulė, ypač jei esate vidurinės mokyklos moky- 
tojai, mokantys šimtus skirtingų mokinių. Nusistatykite įgyvendinamą 
tikslą — išmokti po tris ar penkis vardus per pamoką: per kelias savaites 
turėtumėte įsiminti visų mokinių vardus. 

— Atlikite keletą įsiminti vardus padedančių pratimų. Keliose pirmosiose 
pamokose skirkite šiek tiek laiko su vardais susijusiems pratimams. Pa- 
prašykite, kad vaikai pasidarytų ant stalo pastatomas dekoruotas vardų 
korteles arba prisiklijuotų prie drabužių lipdukus su vardais. Liepkite 
mokiniams parašyti po eilėraštį akrostichu — naudojant pirmąsias savo 
vardų raides kiekvienos eilutės pradžioje. Paprašykite vaikų papasakoti 
apie savo vardą klasės draugams: ar jis jiems patinka, kas jį išrinko, kodėl 
jiems buvo duotas šis vardas ir pan. 


Mokydami klasę, kurioje yra netinkamai besielgiančių mokinių, turbūt pir- 
miausia norite išmokti jų vardus, kad skirtumėte jiems daugiau dėmesio. 
Taigi galite niekada neišmokti tyliųjų mokinių vardų. Tokią klaidą anksčiau 
dariau ir aš. Per pirmąjį susitikimą su klase skirkite daugiau dėmesio bent 
vienam ar dviem tylesniems mokiniams — stenkitės pažinti ir juos. 


Kaip sumažinti įtampą per pirmąjį susitikimą 


Nors pirmoji pamoka gali būti labai įtempta, nepamirškite, kad mokiniai 
apie jus kol kas nesusidarę jokios nuomonės arba ji paviršutiniška. Jei savo 
mokykloje esate senbuviai, apie jūsų reputaciją visi žinos jau iš anksto, ypač 

jei klasėje yra mokinių, kuriuos mokėte anksčiau, brolių ar seserų. Jei mo- 
kykloje jūs naujokai, kol kas esate „paslaptingasis vyras ar paslaptingoji 
moteris“, nepažįstami subjektai, ir dėl to sulaukiate didelio susidomėjimo. 
Dauguma vyresniųjų klasių mokinių, rodos, turi keistą sugebėjimą atpažinti 
mokytojus praktikantus (ir dėl to apsunkinti jų darbą). Deja, į klausimą „Ar 
jūs praktikantas?“ išties idealaus atsakymo nėra. 

Kai mokiniai netinkamai elgiasi, galite pajusti, kad pasitikėjimas savimi 
senka ir jūs užimate gynybinę poziciją, ypač per pirmąją pamoką. Toliau 
pateikiami keli patarimai, kaip sumažinti įtampą. 


— Elikite ramūs ir atsipalaidavę. Jei mokiniai pamatys, kaip tampate įsitem- 
pę ir pikti, tik paskatinsite juos netinkamai elgtis ateityje. Galbūt jie tik 
ir laukia jūsų „sprogstamosios reakcijos“. Kad ir kaip sunku būtų (žinau, 
kad labai sunku), turite išlikti ramūs. Giliai įkvėpkite, suimkite save į 
rankas ir pasistenkite išspręsti problemą. 

—- Vadovaukitės protu. Pajutę, kad tampate įsitempę ir reaguojate į viską 
daugiau emocionaliai nei vadovaudamiesi protu, nusiteikite ryžtingai ir 
neleiskite jausmams jūsų užvaldyti. Išsamiau tai aptariama 18 skyriuje. 

— Nepradėkite laikytis gynybinės pozicijos. Nuolat sau kartokite, kad tai nėra 
asmeniška. Jei jūsų mokiniai trikdo pamoką netinkamai elgdamiesi, pa- 
sistenkite į tai reaguoti nenaudodami gynybinių priemonių ir netapkite 
pernelyg priešiški. Daug veiksmingesnis atsakas būtų nepalenkiamai tei- 
giama laikysena. 

— Laikykitės „pagrindinių taisyklių“. Ypač uijų pirmųjų: nesvyruokite, elki- 
tės nuovokiai, būkite ramūs ir nuoseklūs. 


O jeigu visa kita nesiseka... 


— Nebūkite perfekcionistai. Pripažinkime, keli per jūsų pirmąją pamoką be- 
sikuičiantys mokiniai nėra tokia jau baisi nelaimė. Tai ne pasaulio pabai- 
ga. Dėl to jūsų iš darbo neatleis. Tokia patirtis jums bus vertinga pamo- 
ka. Ir jūs turėsite pakankamai laiko susigrąžinti mokinių dėmesį. 


3. 


Pagrindinės strategijos ir metodai 


Kaip suvaldyti mokinius 


Verta pasvarstyti, kodėl būtina suvaldyti mokinius ir kontroliuoti jų elgesį. 
Akivaizdu, jog tai svarbu dėl saugumo, tačiau iš tikrųjų tinkamą mokinių 
elgesį turime užtikrinti tam, kad mokiniai galėtų mokytis. Norint tinka- 
mai valdyti elgesį, nereikia būti kažkokiu kontrolės fanatiku, — paprastai 
jos reikia tiek, kad galėtumėte tinkamai atlikti savo darbą, t. y. mokyti. Kuo 
daugiau žinosite strategijų šiam kontrolės lygiui pasiekti, tuo labiau savimi 
pasitikėsite. Jei situacija klostysis nepalankiai, galėsite išbandyti keletą būdų, 
kol rasite tinkamiausią. 

Ber kokių atveju nelengva suvaldyti didelę žmonių grupę, tačiau tai, jog 
kai kurie mokiniai tiesiog nenori būti mokykloje, jau nekalbant apie tai, 
kad jie nenori būti jūsų pamokoje, gali smarkiai apsunkinti gyvenimą. Be 
pirmame skyriuje paminėtų pagrindinių metodų, yra įvairių kitų būdų, ga- 
linčių padėti sukurti ir išlaikyti klasėje tvarką, nesukeliant įtampos. Toliau 
apibūdinama palyginti nesunkiai suprantamų ir taikomų dešimt strategijų, 
kurios galbūt padės išvengti įtampos. 


— Išmokite perprasti klasę 

— Palaukite, kol mokiniai nutils 

— Pasinaudokite užuominomis 

— Suteikite jiems galimybę pasirinkti 

- Elkitės pagrįstai ir nepradėkite su jais aiškintis 
— Kalbėkite teiginiais, o ne klausimais 

— Kartokite tai, ką pasakote 

— Nustatykite tikslus ir laiko ribas 

— Nevenkite pajuokauti 

— Įsivaizduokite save jų vietoje 

Išmokite perprasti klasę 


Klasė, sudaryta iš atskirų mokinių, gali veikti ir kaip vientisas „organizmas“. 
Kartais ją visiškai nesudėtinga suvaldyti, tačiau būna dienų, kai tą pačią 
klasę suvaldyti beprotiškai sunku. Klasės elgesiui įtakos gali turėti įvairūs 
veiksniai, pavyzdžiui: 


— dienos metas; 

- savaitės diena; 

- oro sąlygos (stebėkite juos vėjuotomis ir lietingomis dienomis); 

— tam tikrų asmenų buvimas arba nebuvimas klasėje; 

— ankstesnės pamokos įvykiai; 

- konfliktai per pertrauką ar priešpiečius; 

- vieta, kurioje vyksta pamoka; 

— pamokos tema; 

— mokytojo nuotaika; 

— išoriniai įvykiai (pvz., tą vakarą per televiziją transliuojamos svarbios fut- 


bolo rungtynės). 


Gebėjimas perprasti klasę apima ir gebėjimą prisitaikyti, aptartą 1 skyriuje. 
Šis gebėjimas ypatingas ir įgyjamas su patirtimi. Pamokose pabandykite tuoj 
pat įvertinti, ar tinkamus veiklos būdus pasirinkote. Galbūt reikės pakore- 
guoti pamokos planus, kad prisitaikytumėte prie klasės nuotaikos; galbūt 
turėsite šiek tiek lanksčiau taikyti poveikio priemones, jeigu tą dieną moki- 
niai ir taip jau ganėtinai įsitempę. 

Sugebėjimas perprasti klasę ypač svarbus mokytojams, pavaduojantiems 
kolegas visiškai nepažįstamoje klasėje. Pirmosiomis pamokos, kurią veda pa- 
vaduojantis mokytojas, minutėmis mokiniai skubotai apsisprendžia, kaip jie 
elgsis toliau. Jūs taip pat turite nedelsdami apsispręsti, koks mokymo srilius 
šiai konkrečiai klasei bus tinkamiausias. Jei elgsitės pernelyg; griežtai, suteik- 
site pagrindą visai nereikalingiems konfliktams; jei pernelyg liberaliai - mo- 
kiniai pradės naudotis jūsų elgesiu. 

Palaukite, kol mokiniai nutils 


Vienas iš svarbiausių kontrolės metodų, kuriuos gali panaudoti mokyto- 
jas, - laukti, kol mokiniai nutils. Sakydama „laukti, kol mokiniai nutils“, 
turiu omenyje, kad jūs neturėtumėte kalbėti su mokiniais, kol jie visiškai 
nenutils ir neskirs jums viso savo dėmesio. Tai taikytina ne tik dienos ar pa- 
mokos pradžioje, pavyzdžiui, pildant lankomumo žurnalą, bet ir bet kuriuo 
metu, kai norite kalbėti mokiniams. 

Siekdami, kad mokiniai klausytųsi jūsų tyliai, aiškiai parodote, kad mo- 
kymasis yra labai svarbus ir neleisite jo trikdyti. Jei jums kalbant mokiniai 
plepa tarpusavyje, jie negirdi jūsų paaiškinimų ar nurodymų. Suprantu, kaip 
gali būti sunku pasiekti, kad klasėje tvyrotų tokia tyla, tačiau pagalvokite, 
kokį įspūdį mokiniai susidarys, jei jums kalbant leisite ir jiems plepėti. Tai 
iš esmės reiškia: „Aš neprieštarauju, galite sau kalbėti.“ 

Jei įmanoma, tildydami klasę, užuot išsakę tai žodžiais, verčiau naudoki- 
te neverbalinius būdus. Taip sukeliama mažiau įtampos mokytojui, o klasėje 
būna mažiau triukšmo. Šitaip sudaromas padėties valdymo ir mokytojo pa- 
sitikėjimo savimi įspūdis. Nėra nieko blogiau už mokytoją, šaukiantį: „Ty- 
los! Nutilkite!“ — tai parodo, kad situaciją valdo mokiniai, o ne mokytojas. 
13 ir 14 skyriuose apibūdinamos strategijos, padedančios nutildyti klasę ir 
atkreipti dėmesį, taikomos tam tikro amžiaus mokiniams. Čia pateikiami 
keli bendro pobūdžio pasiūlymai, kuriuos galite išbandyti. 


— Jūsų asmenybės galia. Jei vedate pamoką didelių elgesio problemų netu- 
rinčiai klasei, nutildyti triukšmaujančius mokinius gali pavykti tiesiog 
stovint sukryžiavus rankas ir pikta veido išraiška. Išlikite ramūs ir nepra- 
dėkite pamokos, kol mokiniai nenutils. Pamatysite, kaip per porą minu- 
čių daugelis klasių nutils savaime. 

— Pauzės galia. Jei jums kalbant vienas mokinys pradeda kalbėti, padarykite 
pauzę, taip parodydami, kad laukiate tylos. Iš pradžių gali atrodyti, kad 
taip tiesiog švaistote laiką, tačiau ilgainiui jūsų mokiniai išmoks elgtis 
kaip pridera. 

- Vaizdinės užuominos. Daromas pauzės pajvairinkite įdomiu vaizdiniu 
elementu —- panaudokite smėlio laikrodį. Kiekvieną kartą laukdami, kol 

klasė nutils, apverskite laikrodį, kad pradėtų byrėti smėlis. Kai vaikai 
nutyla, paguldykite smėlio laikrodį ant šono, kad smėlis nebyrėtų atgal. 
"Taip mokiniams vaizdžiai parodote, kiek laiko jie iššvaistė ir kiek turės 
atidirbti (labai stengdamiesi arba pasilikdami po pamokų). 

- Neverbalinė „Tylos!“ išraiška. Tam tikromis aplinkybėmis ir tam tikrais 
atvejais, kad mokiniai nutiltų, gali prireikti sutartinių ženklų. Pavyz- 
džiui, kūno kultūros arba dramos pamokose mokiniai gali būti užsiėmę 
triukšminga veikla atviroje erdvėje. Darželyje ar parengiamosiose klasėse 
vaikai gali būti įnikę į žaidimus ir nelabai gerai suprasti neverbalinius 
ženklus. Įpratinkite mokinius greitai reaguoti į jūsų pasirinktą ženklą, 
nuolat jį kartodami ir vis pagirdami mokinius, kol jie pradės tinkamai 
reaguoti. Štai keli neverbalinės „Tylos!“ išraiškos pavyzdžiai: 

— švilpukas arba varpelis; 

— stuksenimas tris kartus į stalą; 

- „Rankas aukštyn“ - mokytojas iškelia ranką ir vaikai turi liautis veikti, 
ką veikė, iškelti rankas į viršų ir nekalbėti; 

- „Tylioji kėdė“ - mokytojas atsisėda ant nustatytos kėdės, o vaikai turi 
tyliai susėsti ant kilimo. 

— Tinkama frazė. Kai kuriose klasėse gali būti veiksmingos žodinės užuo- 
minos, tik niekada nešaukite ant mokinių. Jei reikia, pakartokite sakinį 
keletą kartų, padarydami trumpą pauzę, kad įvertintumėte mokinių re- 
akciją. Pabandykite nutildyti mokinius keliomis iš šių frazių: 

- „Norėčiau, kad visi pažiūrėtumėte čia ir labai atidžiai paklausytumėte.“ 
— „Mokiniai, prašom pažiūrėti į mane ir paklausyti.“ 

— „Kad galėčiau tęsti, būtina visiška tyla.“ 

— „Prašau tylos, skaičiuoju — penki... keturi... trys... du... vienas.“ 


Pirmąją pamoką pasikalbėkite su mokiniais apie tai, kodėl nustatėte šią kon- 
krečią taisyklę, kurios jie privalo išmokti laikytis. Reikalaukite, kad jie tyliai 
klausytųsi ne tik jūsų, bet ir vienas kito. Galite pabandyti pasikalbėti su 
mokiniais apie tai, kodėl tyla tokia svarbi, — čia pateikiu kelis pasiūlymus: 


— kad klasė išgirstų nurodymus; 
— kad mokymasis būtų veiksmingas; 

— kad mokiniai parodytų pagarbą mokytojai; 

— kad parodytų pagarbą vienas kitam; 

— nes jie patys norėtų, kad kiti jų klausytųsi tyliai; 

- savo pačių saugumo labui (jei jie turėtų vykdyti jūsų skubų nurodymą); 
— nes tai mandagu. 


Duokite užuominų 


Dažnai mokytojų įtampą sukelia gana nedideli elgesio trūkumai — vaikai 
iš vietos šaukia atsakymus, užuot pakėlę ranką ir atsakę, mokiniai pradeda 
atlikinėti užduotį jums dar nebaigus jos aiškinti. Visa užuominų esmė — 
užsiminti vaikams apie tai, koks elgesys jums yra priimtinas, užuot leidus 
jiems elgtis neteisingai, po to pasakyti, ką jie padarė negerai. Užuominas 
galite naudoti bet kokio nuolat pasikartojančio elgesio atveju, jos gali būti 
žodinės arba nežodinės. Ilgainiui užuomina keisis — laipsniškai ji taps tam 
tikra ir mokytojo, ir mokinio suprantama sutrumpinta fraze ar ženklu. To- 
liau pateikiu keletą pavyzdžių. 


— Atsakinėjimas į klausimus. Pateikite visai klasei klausimą, pradėdami jį 
fraze: „Pakelkite ranką, jei galite atsakyti...“ Aiškiai nurodydami, kaip 
mokiniai turėtų elgtis (pakelti ranką), turėtumėte užbėgti už akių netei- 
singam atsakinėjimo būdui (atsakymų šaukimui) ir jo išvengti. Laips- 
niškai šį nurodymą būtų galima sutrumpinti iki paprasčiausio: „Rankų 
miškas!“ Galiausiai tokį sutrumpinimą galėtų pakeisti truputį mokytojo 
pakeliama ranka, jei mokinys ketina atsakinėti. 

— Nurodymai. Kai kurie entuziastingi mokiniai norės pradėti atlikinėti už- 
duotį jums dar net nebaigus dėstyti nurodymų. Pabandykite ištarti frazę: 
„Kai pasakysiu, kad pradedam, pradėsite...“ Baigę dėstyti nurodymus, 
paraginkite klasę pradėti darbą, sakydami: „Irys... du... vienas... prade- 
dam.“ Ši frazė gali tapti nurodymo santrumpa, pavyzdžiui, jei mokinys 
ketina pradėti atlikinėti užduotį anksčiau, mokytojas gali paklausti: „Ar 
aš pasakiau „Pradedam“?“ 

Suteikite galimybę pasirinkti 


Tiesą sakant, negalime priversti savo mokinių tinkamai elgtis — galime tik 
pasistengti, kad rezultatas atrodytų geriausias iš visų galimų. Būtų puiku, 
jei mūsų mokiniai prisiimtų atsakomybę už savo veiksmus ir jų padarinius. 
"Tai labai svarbu siekiant sukurti palankią ir veiksmingą mokymosi aplinką. 
"Tai būtina rengiant jaunimą gyvenimui už mokyklos ribų, kai jų priima- 
mi sprendimai dėl vienokio ar kitokio elgesio tampa ypač svarbūs („Eiti su 
draugais apiplėšti to namo ar ne?“). 

Būtent tokiais atvejais ir reikia naudoti pasirinkimo galimybės meto- 
dą. Klasėje vaikai iš esmės turi dvi galimybes: arba jie elgiasi, kaip prašo 
mokytojas, arba priima atsisakymo paklusti padarinius. Jei paprastai ir 
aiškiai išdėstome, kokios yra galimybės ir kokie padariniai, galima netgi 
išvengti netinkamo elgesio ar jį apriboti. Tai paskatina mokinius apsvars- 
tyti ir pakeisti savo neigiamą elgesį, kad ateityje išvengtų nepageidaujamų 
padarinių. 

Suteikiant pasirinkimo galimybę galima išvengti asmeniškumo įvairio- 
mis kebliomis aplinkybėmis. Iš esmės jūs sakote, kad esate atsakingi už mo- 
kyklos nustatytų taisyklių taikymą. Jei mokinys jų nesilaiko, esate priversti 
taikyti atitinkamas pasekmes, užuot patys nusprendę skirti bausmę. Leisda- 
mi pasirinkti: 


— nurodykite, kokio elgesio reikalaujate; 

— aiškiai išdėstykite teigiamus padarinius, jei bus elgiamasi taip, kaip pra- 
šote; 

— aiškiai išdėstykite padarinius, laukiančius atsisakius laikytis taisyklių; 

— duokite mokiniui šiek tiek laiko apgalvoti savo sprendimą; 

— jei mokinys nusprendžia nesilaikyti taisyklių, taikykite numatytas baus- 
mes. 


Štai pora pavyzdžių, kuriuose mokytojas leidžia mokiniui pasirinkti: 

Nedidelis nesutarimas 
Navdipas žaidžia „Gameboy“ žaidimą po suolu. 


Mokytoja: Navdipai, prašau tuoj padėti tą „Gameboy“ žaidimą ir pabaigti 
užduotis. 

Navdipas: Prašau, mokytoja, leiskite tik pabaigti žaidimą. 

Mokytoja: Navdipai, gali rinktis. Tuoj pat padėk žaidimą arba turėsiu jį 
atimti. Apsispręsk. Tuoj grįšiu tavęs patikrinti. 


Mokytoja pasilenkia padėti mokiniui, sėdinčiam šalia Navdipo, Navdipas susi- 
gėdęs padeda žaidimą. 


Rimtas konfliktas 


Sandros nuotaika baisi. Įėjusi į klasę ji braunasi pro mergaičių grupelę ir vieną 
iš jų pargriauna. 


Mokytoja: [rodydama į duris) Sandra! Taip elgtis negalima. Prašau tuoj pat 
eiti su manimi iš klasės. Turime apie tai pasikalbėti. 

Sandra: == Niekur aš neisiu! Ką jūs man padarysit? 

Mokytoja: Sandra! Gali rinktis. Tuoj pat eime už durų ir viską išsiaiškin- 
sime. Jei atsisakysi, turėsiu pakviesti vyresnįjį mokytoją“, kad 
išmestų tave iš mano pamokos, o to daryti aš tikrai nenoriu. 
Lauksiu už durų, kol apsispręsi. 


Suprasdama, kad neturi galimybių laimėti, Sandra išeina su mokytoja iš 
klasės. 


* Mūsų ir britų švietimo sistemoje sąvoka „vyresnysis mokytojas“ yra iš dalies panaši - mo- 
kytojas kuruoja tokias sritis kaip, pavyzdžiui, mokymo programos tobulinimas, taikymas, 
mokyklos bendruomenės kūrimas, susirinkimų organizavimas, dalyvavimas įvairiuose ko- 
mitetuose, darbas su mokiniais, pagalba kolegų profesinio tobulėjimo srityje ir pan., tačiau 
britų sistemoje tai ne tik pedagoginis vardas, lemiantis tam tikrą atsakomybę už konkrečias 
sritis, bet ir pareigybė, tokia kaip, pavyzdžiui, direktoriaus pavaduotojo. 

Elkitės pagrįstai ir nepradėkite aiškintis 


Šis patarimas, kurį man davė vienos mokyklos Škotijoje direktorius, įsiminė 
kaip nuostabus veiksmingo ir suderinto požiūrio į elgesio valdymą apiben- 
drinimas. Kol elgiatės pagrįstai savo mokinių atžvilgiu, o jų darbui ir elge- 
siui nekeliate nerealių reikalavimų, nėra jokios būtinybės su jais aiškintis dėl 
to, ko iš jų reikalaujate. 

Visiškai pagrįstai galite reikalauti visos klasės, kad jums aiškinant užduotį 
klasėje tvyrotų visiška tyla, jeigu tik neketinate po to nesustodami dėstyti 
pamoką dar dvidešimt minučių. Taip pat visiškai normalu paprašyti, kad 
mokiniai rašto užduotį atliktų tyloje, jeigv žik nemanote, kad mokiniai tu- 
rėtų tyliai dirbti visą pamoką be jokių pertraukėlių. 

Jeigu dėl elgesio sudraudžiamas vienas mokinys, jis paprastai stengiasi 
įtraukti mokytoją į diskusiją, užuot prisiėmęs atsakomybę už tai, kas įvyko. 
Kai kurie mokiniai sugeba labai sumaniai nukreipti mokytojo pastabas kita 
linkme, todėl svarbu išmokti laikytis savo pozicijos, užuot leidusis įtrau- 
kiamam į nesibaigiančias diskusijas apie tai, „kas dėl to kaltas“. Pavyzdžiui, 
pastebite, kad vienas mokinys nieko neveikia. Kai tik pasakote jam pastabą, 
jis apkaltina kitą mokinį, kad šis paėmė jo rašiklį. Tuomet jūs pradedate 
aiškintis su tuo kitu mokiniu, kuris neigia kaip nors prie to prisidėjęs. Kol 
tai išsiaiškinate, pamirštate, dėl ko iš pradžių skyrėte pastabą. 

Kai kuriems mokytojams gali pasirodyti sudėtinga įveikti užduotį „elki- 
tės pagrįstai“. Nelengva nuspręsti, kokie mūsų veiksmai būtų tinkamiausi. 
Siekdami nustatyti aukštus standartus ir tikėdamiesi iš savo mokinių geriau- 
sių rezultatų, turime išlaikyti realumo pojūtį. Kai mokytojai kelia pernelyg 
griežtus reikalavimus, gali kilti nesutarimų ir sunkumų. Kita vertus, kai mo- 
kytojai būna per daug supratingi ir atsipalaidavę, mokiniai gali pradėti tuo 
naudotis. 


PAGRINDINĖS STRATEGIJOS IR METODAI 55 
Kalbėkite teiginiais, o ne klausimais 


Mokytojų pagrindinė klaida gali būti retoriniai klausimai — žinau, kad pati 
to nemoku išvengti. Štai klasikinis pavyzdys: mokinys pavadina jus „suš...a 
k..e“, o jūsų reakcija: „Ką pasakei?“ Taigi mokinys atsako į jūsų klausimą 
dar kartą jus įžeisdamas. Manau, kad tai tiesiog įprotis - dažnai vartodami 
daugybę klausimų kasdieniniame mokytojo darbe, priprantame prie tokio 
kalbos stiliaus. Išties naudinga ir visiems atvejams tinkama taisyklė: „Nieka- 
da neužduok klausimo, jei nenori gauti atsakymo.“ 

Geriausia, kad mokytojas savo reikalavimus išdėstytų teiginiais, užuot 
klausęs, ko nereikėtų daryti. Toks kalbėjimo būdas daug naudingesnis ir 
mokiniams — aiškiai pasakote, ką jie turėtų daryti, užuot reiškęs nepasiten- 
kinimą dėl to, kad jie ko nors nedaro. Tai taip pat sudaro įspūdį, jog mo- 
kytojas žino, ko nori, ir yra įsitikinęs, kad mokiniai sugebės jo reikalavimus 
įvykdyti. Žinoma, tam tikrais atvejais klausimai, kaip ir atsakymai į juos, yra 
reikalingi. Pavyzdžiui, paklausdami mokinio „Ar šiandien kas nors negerai?“ 
galite pradėti diskusiją apie netinkamą elgesį. 

Toliau pateikiami keli klausimų ir iš jų perfrazuotų teiginių pavyz- 
džiai: 


— „Kodėl neatlieki užduoties?“ — galima pakeisti: „Turėtum tęsti užduotį, 
kad galėtum laiku išeiti.“ 

— „Ko kvailioji?“ — galima pakeisti: „Turėtum normaliai atsisėsti ant kėdės 
ir skirti visą dėmesį pamokai.“ 

— „Kodėl nesiklausai?“ — galima pakeisti: „Prašyčiau visus pažiūrėti čia ir 


paklausyti be triukšmo.“ 


Kartokite tai, ką pasakėte 


Kalbėdami klasėje dažniausiai tikimės, kad būsime išgirsti iš pirmo karto. 
Šis lūkestis ne visada pagrįstas nuovokumu ir gali sukelti nereikalingų ne- 
susipratimų ir nesutarimų. Mokiniai gali būti triukšmingi, o klasės nepato- 
gios. Gali būti daugybė priežasčių, dėl kurių mokiniai ne iš karto sureaguoja 

į jūsų nurodymus. Štai keletas atvejų, kai naudinga pakartoti tai, ką pasa- 
kėte. 


— Kad arkreiptumėte mokinio dėmesį prieš pradėdami dėstyti nurodymus. 

— Kad užtikrintumėte, jog mokinys klausosi, kai prireikia jį įspėti apie ga- 
limą bausmę. 

— Kadangi mokiniai gali neišgirsti jūsų nurodymų pirmąjį kartą. 

— Kad išaiškintumėte galimus nesusipratimus ir kuo aiškiau išdėstytumėte 
savo reikalavimus. 

— Siekdami įtvirtinti savo nurodymus ir aiškiai parodyti, jog jų laikytis bū- 
tina. 


Kartojimas ypač naudingas, kai turite nubausti mokinį. Tokiu atveju galite 
kartoti: 


— mokinio vardą, kad atkreiptumėte jo dėmesį; 

- nurodymus, kuriuos išdėstėte, arba elgesio normas, kurių reikalaujate 
(galite paprašyti, kad mokinys pakartotų tai, ką pasakėte, ir taip patik- 
rinti, ar jis suprato); 

— būdus, galinčius padėti išvengti bausmės; 

— bausmę, kurią taikysite, jei mokinys nesilaikys reikalavimų. 


Toliau pateikiamas konkretus pavyzdys, iliustruojantis, kaip galite panau- 
doti pakartojimą mokiniui netinkamai elgiantis. Šiame pavyzdyje Adrianas 
plepa su draugais, užuot daręs savo užduotį. 

Mokytoja: Adrianai. 

Mokytoja palaukia, bet mokinys nereaguoja. 


Mokytoja: Adrianai. Atsisuk į mane ir paklausyk. 
Adrianas: Ką, mokytoja? 


Jis vis dar nusisukęs į savo draugus. 

Mokytoja: Adrianai. Aš tavęs prašiau atsisukti ir paklausyti. 
Galiausiai jis atsisuka į mokytoją. 


Mokytoja: Ačiū, Adrianai. Gerai, dabar prašau tęsti darbą. Ir prašau dau- 
giau nekalbėti. 
Adrianas: Gerai. 


Jis nusisuka, bet ir toliau plepa. 


Mokytoja: Adrianai? 

Adrianas: Ką? 

Mokytoja: Gal galėtum pakartoti, ką aš tau ką tik pasakiau? Ko aš tavęs 
prašiau? 

Adrianas: Tęsti darbą ir nebekalbėti. 

Mokytoja: Puiku. Džiaugiuosi, kad supranti. Labai nenorėčiau palikti ta- 
vęs po pamokų, bet jei ir toliau kalbėsi ir netęsi savo darbo, 
turėsiu tai padaryti. 


Nustatykite tikslus ir laiko ribas 


Vaikams patinka aiškiai nustatyti tikslai — aiškios užduotys, kurių reikėtų 
siekti. Užduotys gali padėti pasinaudoti natūraliu konkurencijos jausmu: 
galbūt kitų klasės mokinių atžvilgiu, bet svarbiausia - savo ankstesnių pasie- 
kimų atžvilgiu. Reikalavimas tam tikras užduotis atlikti per nustatytą laiką 
sukuria būtinumo jausmą ir nustato darbo tempą. Sukuriama aiški struk- 
tūra — apibrėžiama, ką mokiniai turi veikti. Nustatydami tam tikrus tikslus 
taip pat padėsite ne tokiems gabiems vaikams pasijusti laimėtojais — kai 
mokytoja paprašo mokinių išvardyti penkis žodžius per tris minutes, netgi 
visiškai negabūs mokiniai turėtų sugebėti atlikti šią užduotį. 

Galite nustatyti daugybę skirtingų užduočių. Galite liepti išvardyti tam 
tikrą skaičių žodžių arba atsakyti į tam tikrą kiekį klausimų. Galite nustatyti 
užduoties atlikimo laiką. Galite skirti drausminimo užduočių, pavyzdžiui, 

sėdėti savo vietose arba pakelti ranką. Nustatydami užduotis, galite pasinau- 
doti šiais patarimais: 


- įsitikinkite, kad jūsų užduotys yra tinkamos klasei ir mokiniams: jos ne- 
turi būti nepaprastai sunkiai įvykdomos ar pernelyg lengvos; 

— siekdami geriausių rezultatų, įvardykite užduotis trumpai ir konkrečiai — 
penki žodžiai, trys minutės ir pan.; 

— užduotį įvardykite papildomai naudodami vaizdines priemones, kad mo- 
kiniai geriau suprastų, pavyzdžiui, sakydami „penki žodžiai“, iškelkite 
ranką atlenkdami penkis pirštus; 

— užduoties tempo ir skubumo įspūdį padės sukurti muzika, pavyzdžiui, 
melodija iš filmo „Misija neįmanoma“; 

- jūsų kalbėjimo stilius turėtų motyvuoti mokinius: vartokite tokius žo- 
džius kaip „varžybos“, „prizas“ ir „bandymas“; 

- įsitikinkite, ar už įvykdytą užduotį siūlomas atlygis tikrai patiks klasei ar 
mokiniui. 


Šiam metodui iliustruoti pateikiami keli užduočių apibrėžimo pavyzdžiai: 
Veiklos užduotis visai klasei 


„Taigi šiandien mūsų klasėje vyks varžybos. Kaip jau matote, ant lentos už- 
rašiau dešimt klausimų, susijusių su praėjusios pamokos užduotimis. Pir- 
masis, atsakęs į visus dešimt klausimų pilnais gražiais sakiniais, suskambėjus 
skambučiui galės pirmas išeiti iš klasės. Pasiruošt, dėmesio, pirmyn!“ 


Veiklos užduotis vienam mokiniui 


„Gerai, Arvelai. Šiandien mano užduotis tau bus tokia — noriu, kad rašyda- 
mas atkreiptum dėmesį į taškus sakinio gale, turėtum teisingai juos sudėti. 
Dėl rašybos labai nesirūpink, nes šiandien daugiau dėmesio skirsime sky- 
rybai. Jeigu sudėsi visus taškus teisingai, galėsi išsirinkti vieną iš šių puikių 
lipdukų.“ 

Elgesio užduotis visai klasei 


„Taigi, mokiniai, prašom pažiūrėti čia ir paklausyti. Puiku. Šiandien atliksi- 
me testą. [Klasė reiškia nepasitenkinimą.) Ne, ne tokį testą, kaip jūs manote. 
Šis testas yra skirtas pacikrinti, kuris iš jūsų geriausiai sugeba laikytis draus- 
mės. Laimėtojas gaus ypatingą prizą. Noriu sužinoti, kas gali kuo ilgiau 
tyliai atlikti užduotis, o laimėtojas galės suvalgyti šią šokolado plytelę!“ 


Elgesio užduotis mokiniui 


„Na, Krisai, žinau, kaip tau sunku išsėdėti vietoje, todėl šiandien numačiau 
tau išbandymą. Jei sugebėsi visą pamoką išsėdėti ant savo kėdės ir nė karto 
nuo jos nepakilti, gali laimėti tris pagyrimus. Už kiekvienas dvidešimt mi- 
nučių, kurias išsėdėsi ramiai, skirsiu vieną pagyrimą, gerai?“ 


Nevenkite pajuokauti 


Humoro jausmas klasėje nepaprastai svarbus. Mokytojai, sugebantys pra- 
juokinti mokinius ir prireikus galintys pasijuokti kartu, neabejotinai už- 
mezga gerus santykius su savo mokiniais. Žinoma, kartais negalėsite įžvelgti 
linksmosios pusės. Pirmadienio rytą arba penktadienio popietę, kai esate 
pavargę, negaluojate, esate viskam abejingi arba tiesiog bjauriai jaučiatės, 
turbūt nebūsite nusiteikę nesibaigiantiems juokeliams. Tačiau, jei galite pa- 
žvelgti į darbą kaip į malonumą, o jūsų užduotys ir pamokos gali praskaid- 
rinti nuotaiką, tai neabejotinai padės jums sprendžiant elgesio problemas. 

Humoro jausmas ne tik daro gerą poveikį mokiniams, jis taip pat lei- 
džia palengvinti įtampą, kurią gali sukelti netinkamai besielgiantieji. Jei 
galėsite išmokti juoktis, kai nesiseka, arba paversti mokymą savo malonu- 
mu, jausitės šimtą kartų geriau. Tai padės jums išvengti ir gynybos pozi- 
cijos nesutarimų atveju, o spręsdami iškilusias problemas jausitės labiau 
atsipalaidavę. 

Humoro jausmas gali padėti užgniaužti asmeninį įžeidimą, tiesiog prita- 
riant mokiniui dėl to, ką jis jums pasakė. Kad ir kaip būtų sunku reaguoti 

ramiai, kai jaučiatės įskaudinti ar įžeisti, šis būdas apverčia įžeidimą aukštyn 
kojom, nes jūs atsisakote prisipažinti, jog jis jus paveikė. Todėl, kai mokinys 
jums sako: „Mokytoja, jūsų šukuosena šiandien atrodo tikrai kvailai“, pa- 
prasčiausiai galėtumėte rimtu veidu atsakyti: „Taip, žinau ir ketinu paduoti 
savo kirpėją į teismą.“ 

Išmokite pasijuokti iš savęs, jei per pamoką suklystate, pavyzdžiui, už- 
kliūvate už laido ar pasakote ką nors kvaila. Atrodo, kad vaikams patinka 
mokytojai, sugebantys save pakritikuoti. Tai padeda sumažinti mokytojo, 
kaip vienintelio autoritetingo asmens, vaidmenį ir parodo, jog nesate rim- 
tuolis. 

Apskritai būtų puiku, jei pasistengtumėte vengti sarkazmo, nors pripa- 
žįstu, kad labai sudėtingomis aplinkybėmis tokiu būdu lengviausia išlieti 
susikaupusią įtampą. Taip pat turite vengti pasijuokti ir skatinti kitus vaikus 
juoktis iš pavienių mokinių. Jūsų klasėje besimokantiems „klounams“ dė- 
mesys gali patikti, tačiau kai kurie kuklūs mokiniai gali jaustis labai paže- 
minti, kai iš jų juokiasi klasės draugai. 


Įsivaizduokite save jų vietoje 


Kai reikia „kovoti“ su nuolatiniu netinkamu elgesiu, nesunku prarasti objek- 
tyvumą. Galite pradėti jaustis taip, lyg mokiniai tyčia kurtų sudėtingas si- 
tuacijas ir būtų asmeniškai nusistatę prieš jus. Taigi galite pradėti pernelyg 
jautriai reaguoti į palyginti nedideles elgesio problemas. Išmokite pasižiūrėti 
į tai, kas vyksta klasėje, ne mokytojo, o mokinių akimis. Tapkite mokytoju, 
kuris viską gerai apmąsto ir sugeba analizuoti savo veiksmus, ir jūsų darbas 
taps veiksmingesnis visais atžvilgiais. 

Įsivaizduoti save mokinių vietoje labai naudinga, kai nesiseka atlikti tam 
tikrų užduočių arba visa pamoka atrodo nevykusi. Pažvelgę į situaciją iš 
mokinių pozicijos, galėtumėte suprasti, kokia veikla ir kodėl skatina mo- 
kinius netinkamai elgtis. Ar jiems tenka per daug; klausytis ir suteikiama 
per mažai progų patiems atlikti kokias nors užduotis? Ar mokiniams per 
sunku suprasti tam tikrą sąvoką? O gal jiems ši konkreti tema atrodo tiesiog 
nuobodi? 

Tokiu būdu panašiai galite išanalizuoti savo mokymo procesą. Jei jūsų 
mokiniai konfrontuoja su jumis, kai stengiatės juos sudrausminti, atsi- 
traukite ir iš šalies pažvelkite, kaip sprendžiate elgesio problemas. Gal jūsų 
žodžiai arba veiksmai apsunkina padėtį? Gal pamokos eigą veikia išoriniai 
veiksniai, tokie kaip dienos metas? 

Atlikdami suaugusiojo - mokytojo - vaidmenį, pasistenkite nepamiršti, 
kaip jautėtės vaikystėje. Kartais vaikai kelia sumaištį klasėje vien dėl to, kad 
jie yra vaikai. Nuo pat pirmųjų mokyklų įkūrimo mokiniams paprastai pa- 
tikdavo paerzinti mokytojus. 


ANTRA DALIS 


MOKYTOJAS 
IR MOKYMO PROCESAS 


4, 


Geras mokytojas 


Mokymosi procesas 


Siekdami tapti gerais mokytojais jūs nuolat mokotės — tai prasideda jums 
pirmą kartą įžengus į klasę ir neturėtų baigtis niekada, kad ir kiek metų 
jau dirbate mokykloje. Gerą mokytoją galima vertinti daugeliu skirtingų 
aspektų - įvertinti verbalinio ir neverbalinio bendravimo įgūdžius, gebėjimą 
valdyti mokinius ir tinkamai išnaudoti klasės erdvę, sugebėjimą pritaikyti 
mokymo stilių konkrečioms aplinkybėms, gebėjimą planuoti ir vesti ypač 
kokybiškas pamokas. Visų šių savybių galima išmokti ir jas išlavinti, o nuo- 
lat tobulinti tam tikras savo darbo sritis naudinga mums visiems. Šiame 
skyriuje atkreipiu dėmesį į tuos veiksmingo mokymo aspektus, kurie susiję 
su mokytoju, kaip asmenybe ir bendravimo specialistu, o ne kaip pedagogu. 
(Patarimų, kaip planuoti ir išdėstyti programą, ieškokite 7 skyriuje.) 

"Turbūt galima drąsiai sakyti, kad kai kurie žmonės yra gimę būti mo- 
kytojais, — atrodo, kad jie turi įgimtą sugebėjimą dirbti su vaikais ir juos 
sudominti, perduoti idėjas ir žinias bei valdyti žmonių grupės elgesį. Iš da- 
lies visa tai susiję su charizma, pasitikėjimu savimi ir asmenybės galia. Tokie 
mokytojai iš prigimties šiame skyriuje aptariamų įgūdžių ir elgsenos ypa- 
tumų įgyja tikriausiai tiesiog nesąmoningai. Tačiau ne visi gimstame būti 
mokytojais ir bet kokiu atveju svarbiausia ne taškas, nuo kurio pradedame 
mokytojo darbą, o pasiryžimas mokytis ir tobulėti. 

Mokytojas, kaip sektinas pavyzdys 


Iš pradžių gali prireikti nemažai laiko, kol priprasite prie minties, jog esate 
sektinas pavyzdys. Kartais tapsite sektinu pavyzdžiu tiesiog dėl savo amžiaus, 
lyties, dėstomo dalyko arba socialinių ar kultūrinių ypatybių. Galbūt esa- 
te vienintelis vidurinio socialinio sluoksnio mokytojas vyras, dirbantis toje 
pradinėje mokykloje, arba vienintelė juodaodė fizikos mokytoja savo rajone. 
"Tačiau mokytojo, kaip sektino pavyzdžio, vaidmuo yra kur kas svarbesnis. 
"Tokio mokytojo užduotis — pateikti apgalvotą tinkamo elgesio ir elgsenos 
ypatybių modelį, ir pirmiausia tiems mokiniams, kurie pasigenda tokio mo- 
delio už mokyklos ribų. Kai kurie iš nedrausmingiausių vaikų nuolat mato 
agresyviai ir nebrandžiai besielgiančius suaugusiuosius — gali praeiti daug 
laiko, kol jie supras, jog bendrauti galima ir kitaip. 

Vaikai seka tuo pavyzdžiu, kurį nuolat mato, ir tai vertėtų prisiminti, 
kai susierzinate dėl kai kurių savo mokinių elgesio. Jei vaikai užaugo na- 
muose, kuriuose kas antras žodis yra keiksmažodis, visiškai tikėtina, kad 
taip jie kalbės ir mokykloje. Tačiau, jei mokiniai jus gerbia, jie norės sekti 
jūsų pavyzdžiu. Galbūt jie stengsis vadovautis jūsų elgesio ir bendravimo 
su kitais žmonėmis pavyzdžiu; galbūt iš jūsų dėstomo dalyko jie stengsis 
gauti tik geriausius pažymius, nes jūsų įkvėpti pamėgs jūsų dalyką taip pat 
kaip ir jūs. 

Vienas iš pagrindinių gero elgesio pavyzdžio formavimo būdų - elgtis 
su jais taip, kaip norėtume, kad būtų elgiamasi su mumis, t. y. mandagiai ir 
pagarbiai. Galime būti linkę manyti, jog būti mandagiam yra gana nesudė- 
tinga. Tačiau, kai pradeda varginti nuolatinės mokinių agresijos ar atšiauru- 
mo sukelta įtampa, labai lengva pradėti elgtis panašiai. Prieš tai suvokdami, 
spėjate pasakyti keletą šiurkščių pastabų ir neišvengiate sarkazmo — turbūt 
niekada taip nesielgtumėte savo aplinkoje už mokyklos ribų. 

Bus nelengva, bet jei jums pavyks, nuolatinis mandagus elgesys padės 
sušvelninti sudėtingas situacijas ir pademonstruoti atitinkamą gero elgesio 
pavyzdį. Drausmindami nepaklusnius mokinius, visada atsiminkite, kad jus 
stebi visi likę mokiniai ir iš jūsų mokosi. Jei jie matys, jog nepaisydami 
provokacijų sugebate išlikti ramūs ir mandagūs, jie supras, kad jūs elgiatės 
teisingai, o nepaklusnus mokinys — netinkamai. 

Toliau pateikiamuose pavyzdžiuose demonstruojami du skirtingi moky- 
tojo kuriami elgesio modeliai. Pirmuoju atveju atkreipkite dėmesį į tai, kaip 
pastabos akimirksniu tampa storžieviška kova „akis už akį“. Antruoju atveju 
parodoma, kaip išlikdama rami mokytoja „neutralizuoja“ kiekvieną šiurkš- 
čią Džekės pastabą. 


Mokytoja „atsako tuo pačiu“ 


Mokytoja: 
Džekė: 


Mokytoja: 
Džekė: 
Mokytoja: 
Džekė: 


Mokytoja: 


Džeke, prašau dirbti savo darbą ir nekelti problemų. 

Nė neketinu. Šios užduotys yra kvailos, o jūsų pamokos - nuo- 
bodžios! 

Visai ne, Džeke, tai tu esi kvaila ir nuobodi, o ne užduotys. 
Prašyčiau nevadinti manęs kvaila ir nuobodžia, sena karve. 
Kaip drįsti mane vadinti sena karve! Viskas, palieku tave po 
pamokų. 

Nejaugi? Ką gi, neketinu su jumis pasilikti. Negaliu jūsų pakęs- 
ti. 

Ir aš tavęs negaliu pakęsti. [šaukdama] O DABAR GRĮŽK 
PRIE UŽDUOČIŲ! 


Mandagaus elgesio pavyzdys 


Mokytoja: 
Džekė: 


Mokytoja: 


Džekė: 
Mokytoja: 
Džekė: 
Mokytoja: 


Džeke, gal galėtum dabar toliau dirbti savo darbą. 

Nė neketinu. Šios užduotys yra kvailos, o jūsų pamokos — nuo- 
bodžios! 

Tikrai apgailestauju, kad taip jautiesi. O dabar prašau — imkis 
užduočių. 

Nė neketinu! Esate sena karvė! 

Ką gi, galbūt aš ir karvė, bet ne tokia jau sena, ar ne, Džeke? 
[visiškai sutrikusi dėl tokios reakcijos| Ką? 

O dabar prašau grįžti prie užduočių. Turi dešimt minučių joms 
pabaigti, norėčiau pažiūrėti, kaip tau sekasi jas atlikti. 

Veiksmingas verbalinis ir neverbalinis bendravimas 


Atsistoję prieš klasę, imatės bendravimo su auditorija vaidmens, lygiai kaip 
aktorius, išėjęs į sceną. Mokiniai, stebėdami jūsų kalbėseną ir kūno kalbą, 
sieks bent iš dalies sekti jūsų pavyzdžiu. Kai mokytojai spinduliuoja pasiti- 
kėjimu ir tikrumu, jiems lengviau susikurti gerą vardą. Mokiniai juos gerbia 
ir stengiasi sekti jų pavyzdžiu. 

Svarbu rūpestingai apgalvoti fizinius savo, kaip mokytojo, darbo bruo- 
žus, ypač jei nesate iš prigimties savimi pasitikintis žmogus. Atminkite, kad 
pasitikėjimo savimi nebūtina jausti viduje, pakanka, jog savo verbaliniais ir 
neverbaliniais ženklais parodytumėte esąs savimi pasitikintis žmogus. Nuo 
pat pradžių jūsų mokiniai atidžiai (dažnai nesąmoningai) stebės jus, kaip 
mokytoją, kad nuspręstų, kaip turėtų elgtis. 


Jūsų kalbėsena 


Mokytojo balsas yra įrankis, priemonė, kuria naudojamės kiekvieną darbo 
dieną. Labai svarbu išmokti tinkamai pasirūpinti savo kalbos „įrankiu“ — 
turime tokį vienintelį ir negalime jo atiduoti sutaisyti. Kai kurie mokytojai 
išmoksta taisyklingos kalbėsenos, tačiau užsimiršus visai nesunku įgyti ir 
blogų įpročių. Nepamirškite, kad kalbėdami turite išlaikyti tinkamą laiky- 
seną — stovėti tiesiai, atpalaidavę pečius, kaklą ir smakrą. Kad išgautumėte 
kalbos garsus, stenkitės išnaudoti diafragmą, užuot naudoję kaklo raumenis. 
Jei nesate įsitikinęs, kad jūsų kalbėsena taisyklinga, arba jei nuolat praranda- 
te balsą, paprašykite, kad mokykla suteiktų jums galimybę lankyti specialius 
kursus. 

Pagal jūsų balsą galima susidaryti įspūdį apie jus ir jūsų mokinius: jis 
daro didelę įtaką jūsų mokiniams ir jų nuomonei apie jus. Visi turime savo 
kalbėsenos stilių arba tam tikrų individualių balso ypatybių, pagal kurias ga- 
lima labai daug pasakyti apie žmogų. Prisiminkite kai kurių įžymių asmenų 
balsus: jeigu kalbėsena rėžia ausį arba jus erzina, turbūt toks žmogus jums 
apskritai kels neigiamas emocijas. Kita vertus, graži kalbėsena ir dainingas 
balsas skatina aplinkinių teigiamą požiūrį į žmogų. 

Jūsų balso skambesys — puiki užuomina kitiems žmonėms apie jūsų bū- 
seną. Būdami įsitempę, savo balsu labai lengvai galime atskleisti savo emoci- 
jas - pradedame kalbėti garsiau arba pratrūkstame neišlaikę įrampos. Moki- 
niams jūsų balsas labai aiškiai parodo, kaip jaučiatės, ir jie, žinoma, reaguoja 
į jūsų kalbėsenos siunčiamus ženklus. Turėtumėte išmokti save kontroliuoti: 
jei prireikia kalbėti tyliau ar garsiau, turėtumėte tai daryti sąmoningai, o ne 
paveikti įtampos. Galbūt būsite supykę ar blogos nuotaikos, tačiau vis tiek 
galite pasistengti, kad jūsų balsas skambėtų ramiai, ir susitvardyti. 

Nors kalbėdami klasėje turbūt ne visada norėsite visiškai pakeisti savo 
įprastą kalbėseną, svarbu suvokti, kaip jūsų balsas gali paveikti jūsų gebėji- 
mą spręsti elgesio problemas. Puikiai išlavinta kalbėsena padeda kurti gerus 
santykius su mokiniais, ji paskatina juos elgtis geriau, be to, apsaugo jūsų 
balsą. Toliau pateikiama daug patarimų ir pasiūlymų, kaip kuo veiksmin- 
giau išnaudoti savo balsą. 


Garso stiprumas 


Mokytojui gali būti labai sunku nuspręsti, koks kalbėjimo garsumas yra tin- 
kamas, ir tokį jį išlaikyti. Nors ir tikimės, kad tiesiog galėtume kalbėtis su 
mokiniais „normaliai“, bet įprastos klasės situacijos, sukeliančios nemažai 
įtampos, parodo, kad dažnai tokią kalbėseną išlaikyti sunku. Siekiant iš- 
spręsti elgesio problemas, labai svarbu nustatyti patį tinkamiausią kalbėjimo 
garsumo lygį. Taip parodysite daugiau pagarbos mokiniams ir pademons- 
truosite savo emocinę savitvardą; taip pat jūsų mokymas bus daugiau orien- 
tuotas į dalyko supratimą. 

Šaukdami dažniausiai parodome, kad praradome emocinę savitvardą, — 
kai kuriems mokiniams labai patinka tokia mokytojų būsena. Tai gali labai 
pakenkti jūsų balsui, o tiesioginio poveikio netinkamam elgesiui beveik ne- 
būna. Tai taip pat primena „senų laikų mokyklos“ autoritetu pagrįstą požiū- 
rį, kuris nelabai dera su šiuolaikiniu požiūriu į pedagogiką. Taip pat vertėtų 
prisiminti, kad kai kurie mokiniai (paprastai gerai besielgiantieji, kuriuos 
norite paskatinti) gali išsigąsti, jei pradėsite ant jų rėkti. 

Toliau pateikiami keli patarimai, padėsiantys surasti tinkamiausią kalbė- 
jimo garsumą ir išvengti poreikio kelti balsą. 

Prisiminkite - kuo tyliau kalbėsite vesdami pamoką, tuo tylesni bus jūsų 
mokiniai, kad galėtų jus girdėti. Tačiau nepersistenkite ir nešnabždėkite, 
nes priverstinis šnabždėjimas gali pakenkti jūsų balsui. 

Stenkitės kalbėti pokalbiui įprastu garsumu ir nuolat stebėkite, kaip jūsų 
emocinė būklė veikia jūsų balso garsumą. 

Jei pajuntate kylantį susierzinimą, padarykite kelių sekundžių pauzę, per 
kurią pasistenkite susitvardyti, ir tik tada tęskite. Giliai įkvėpkite ir sten- 
kitės po truputį kalbėti vis tyliau. 

Išmokite sukoncentruoti savo balsą taip, kaip tai daro aktoriai žiūrovų 
atžvilgiu. Įsivaizduokite, kad jūsų balsas yra fizinis objektas, pavyzdžiui, 
akmuo, ir nukreipkite jį į klasę ar į vieną kurį mokinį. 

Kalbėjimas pakeltu balsu gali tapti įpročiu. Pamokų metu nuolat pa- 
sistenkite paklausyti savęs iš šalies — pasitikrinkite, ar kalbate tinkamu 
garsumu. 

Bandydami per pamokas kalbėti tyliau, įsivaizduokite, kad mažinate mu- 
zikinio centro garsą. Pabandykite kalbėti perpus tyliau — nustebsite, kaip 
tyliai galite kalbėti, o mokiniai vis tiek jus girdės. 

Atsižvelkite į patalpos akustiką. Jei vedate pamokas skirtingose klasėse, 
išmokite pritaikyti kalbėjimo garsumą prie konkrečios klasės. Paprastai 
tuščioje erdvėje — salėse ar sporto salėse - jūsų balsas aidi, o pilnoje kla- 
sėje garsas gali būti prislopintas. 

Kai turite pasikalbėti su vienu mokiniu apie jo elgesį, prieikite prie mo- 
kinio arčiau ir kalbėkite tyliai, kad niekas kitas negirdėtų. 

Kartais pakeltas balsas labai energingoje ar plepioje klasėje gali tapti 
veiksminga trumpalaikio, staigaus šoko priemone. 

Jei mokytojas sąmoningai pakelia balsą, tai gali būti emocinio susitvardy- 
mo išraiška, o ne pikta ir instinktyvi reakcija. 

Kai mokytojas išlieka susitvardęs, jam lengviau valdyti balsą: garsas iš- 
leidžiamas dirbant diafragmos raumenims, o ne įtempus gerklės rau- 
menis. 

Intonacija 


Intonacija yra labai naudinga siekiant suteikti mokymo procesui įdomumo 
ir žavesio. Ji taip pat padeda sukurti ryšio su mokiniais pojūtį, nes intonacija 
jiems pateikia užuominų apie jūsų emocinę būklę. Kaitaliodami intonaci- 
jas galite įvairiais sumaniais būdais pritaikyti ir keisti savo, kaip mokytojo, 
„vaidmenis“ priklausomai nuo aplinkybių. Įvairios intonacijos padeda per- 
teikti vaikams įvairias mintis, jausmus, reakcijas ir atsakus. 

Kuo įvairiau išnaudosite intonaciją, tuo dažniau mokydami naudosite 
veido ir kūno kalbą. Neišraiškingas balsas sukuria abejingumo įspūdį, veido 
išraiška būna vangi ir blanki. Jei mokytojas kalba iš viso be intonacijos, mo- 
kiniai labai greitai pradeda nuobodžiauti ir netinkamai elgtis. Kita vertus, 
gyvai intonuojama kalbėsena atsispindi veide, akyse ir kūno kalboje ir suku- 
ria tam tikro ryšio pojūtį. 

Apskritai, kuo jaunesnius vaikus mokote, tuo įvairesnė turėtų būti jūsų 
intonacija. Jei mokote vaikus, kuriems anglų kalba* nėra gimtoji, paryškinta 
intonacija, pabrėžiant svarbius dalykus, padės jiems suprasti, ką sakote. At- 
siminkite, kad kai kuriems vyresniems, ciniškai nusiteikusiems, nemotyvuo- 
tiems mokiniams pernelyg; išryškinta intonacija gali atrodyti kaip globėjiška 
kalbėsena. 

Mokytojas gali veiksmingai panaudoti įvairias intonacijas, kai kurios iš 
jų apibūdintos toliau. 


— Nuostaba. Nustebimas ir susidomėjimas jūsų balse padės sudominti 
mokinius. Taip pat galite naudoti šią intonaciją, kai esate labai pa- 
tenkintas mokinio elgesiu: „Ak! Esu tokia patenkinta tavo šiandienos 
darbu.“ 

— Susižavėjimas. Susižavėjimo intonacija gali padėti paspartinti užduotis ar 
veiklą ir suteikti energingumo. Tai gali padėti motyvuoti ir paskatinti 
mokinius kuo labiau įsitraukti į mokymosi procesą. 

— Niūrumas. Ši intonacija leidžia mokiniams suprasti, kad 2esare patenkin- 
tas, ji gali būti naudojama kartu su „niūriu žvilgsniu“ (žr. toliau „Jūsų 


* Lietuvoje tai būtų lietuvių (ar kita dėstomoji) kalba. 
J) J 

kūno kalba“). Ši intonacija nėra pykčio išraiška — tai šaltas, apgalvotas 
tonas. 

— Nusivylimas. Ši intonacija yra viena naudingiausių sprendžiant netinka- 
mo elgesio problemas. Jei klasė ar mokinys gerbia mokytoją, suvokimas, 
kad jie mokytoją nuvylė, yra puiki motyvacija pasitaisyti. 


Tėmpas 


Kalbėjimo tempas — labai įdomi ir subrili sritis. Čia kiekvienas mokyto- 
jas turi savo kalbėjimo „stilių“. Labai svarbu sugebėti pritaikyti kalbėjimo 
tempą atsižvelgiant į mokinių, kuriuos mokote, poreikius. Vedant pamoką 
mažiems vaikams arba vaikams, kurių kalbos ar supratimo įgūdžiai dar nėra 
gerai išvystyti, būtina kalbėti lėtai ir aiškiai. Kita vertus, vesdami pamoką 
nepaklusniems ir dalyku nesidomintiems mokiniams, turėtumėte juos para- 
ginti pasirinkę greitą kalbėjimo tempą, kad sužadintumėte ir išlaikytumėte 
jų susidomėjimą. 

Per pamoką stenkitės kuo dažniau keisti kalbėjimo tempą - taip padidin- 
site susidomėjimą mokymusi. Tačiau būtina užtikrinti pusiausvyrą: išlaiky- 
kite vaikų susidomėjimą, bet įsitikinkite, kad visi supranta, ką sakote. Toliau 
pateikiamos kelios mintys, kaip lėtas ar greitas kalbėjimo tempas gali padėti 
arba kliudyti jums sprendžiant elgesio problemas, o mokiniams — mokytis. 


Lėtas kalbėjimo tempas gali: 


— nuraminti mokinį; 

— sumažinti įtampą; 

- nuraminti triukšmingą ar pernelyg įsiaudrinusią klasę; 
— padėti užtikrinti, kad tai, kas dėstoma, bus suprasta. 


"Tačiau jis taip pat gali: 


— priversti nuobodžiauti; 

- paskatinti mokinius nebeklausyti; 

būti suprastas kaip globėjiška kalbėsena; 

būti suprastas kaip pompastiškas mokytojo elgesys. 

Greitas kalbėjimo tempas: 


suteikia motyvacijos niekuo nesidominčiai klasei; 
išjudina tingų vaiką; 

suteikia pamokai energingumo ir pastūmėja į priekį; 
skatina susidomėjimą nuobodžiu dalyku. 


Tačiau jis taip pat gali: 


trukdyti teisingai suprasti dalyką; 

sukelti kai kuriems vaikams įtampą; 

išvarginti taip kalbančio mokytojo besiklausančius mokinius; 
nuvarginti mokytoją. 


Pamokos medžiagos dėstymas 


Kalbant apie kalbėseną, verta apsvarstyti, kiek išvis turėtumėte kalbėti. Vi- 
siems žinoma, kad kartais mokytojams labai patinka klausytis savo pačių 
balso. Žinau, kad aš pati neteisingai elgiuosi dėstydama mokiniams pamo- 
kos medžiagą gerokai plačiau ir ilgiau, nei reikia. Jei kalbate prieš klasę ilgiau 
nei maždaug penkias ar dešimt minučių, tikėtina, kad bent kai kurie jūsų 
mokiniai po truputį užgoš jūsų balsą ir stengsis pažeisti elgesio taisykles. 
Pasistenkite pamokos medžiagą dėstyti kuo trumpiau ir kuo daugiau laiko 
skirti aktyviam mokymuisi. 

Klausytis, kaip kas nors kalba, yra išties labai pasyvi veikla, todėl, jei 
negalite kalbėti trumpiau, pasistenkite į tai įtraukti ir savo mokinius. Paį- 
vairinkite savo dėstymą pratimais, kuriuos atlikdami mokiniai bus kuo nors 
užsiėmę. Pavyzdžiui, galite paprašyti, kad jie: 


— užsirašytų pagrindines mintis; 

— išrinktų raktinius žodžius; 

— nubraižytų diagramas; 

- pažiūrėtų į vaizdines priemones; 
- atsakytų į klausimus; 

— padėtų ką nors parodyti. 

Jūsų kūno kalba 


Mokinių elgesiui įtakos turi ir daugybė neverbalinių ženklų, kuriuos de- 
monstruoja mokytojai. Žinoma, kai kuriuos iš šių ženklų naudojame ą- 
moningai, kad galėtume suvaldyti mokinius. Tačiau kartu rodome ir daug 
nesąmoningų ženklų, galinčių išduoti nepasitikėjimą savimi ar įtampą. 
"Tai, kaip mūsų mokiniai šiuos ženklus supranta, padeda arba kliudo spręs- 
ti elgesio problemas. Didžiąją laiko dalį jūsų mokiniai stengsis nuspręsti, 
kaip elgtis, vadovaudamiesi pasąmonėje užfiksuojamu jūsų kūno kalbos 
ženklų suvokimu. Kaip ir balsu perteikiamų ženklų atveju, labai svarbu 
suprasti, kokius ženklus jūs siunčiate, ir sugebėti kiek įmanoma juos kon- 
troliuoti. 

Žinoma, norėtųsi išdėstyti klasei savo pageidavimus ir nurodymus tik 
žodžiu. Tačiau dėl kelių gerų priežasčių neverbaliniai ženklai yra daug nau- 
dingesni ir paveikesni už sakytinius. 


- Mokiniams jie aiškiai nurodo mokytojo padėtį esant tam tikroms aplin- 
kybėms ir leidžia suprasti, kad mokytojas valdo situaciją: „Galiu priversti 
jus paklusti, žinoma, visiškai nieko jums nesakydamas!“ 

— Iš mokytojo tai pareikalauja tik nedidelių pastangų, be to, nenuvarginsite 
savo balso. 

— Juos galima taikyti vienam mokiniui, neskelbiant visai klasei, kas atsiti- 
ko, taip neleidžiant dėmesio trokštančiam mokiniui jo sulaukti. 

— Laikui bėgant šie ženklai taps neverbalinėmis santrumpomis, kurias tai- 
kydami galėsite bendrauti su savo mokiniais. 


Bendrauti kūno kalba tinka visos kūno dalis - nuo veido iki pat pėdų. 
Toliau pateikiami veiksmingos kūno kalbos patarimai. Taip pat atskirą 
skyrelį skyriau pasiūlymams, kaip tinkamai išnaudoti klasės erdvę. 

Akys ir antakiai 


Kreipdamiesi į mokinius, apžvelkite klasę, patikrindami, ar visi atsisukę 
į jus. Jei ne, palaukite. Prisiminkite: niekada nekalbėkite, kol jūsų nesi- 
klauso visi mokiniai. Galbūt apžvelgdami klasę prieš prasidedant pamo- 
kai, užfiksuosite netinkamą elgesį pačioje pradžioje ir sugebėsite jį už- 
gniaužti. 

Itin veiksmingas neverbalinis ženklas gali būti „niūrus žvilgsnis“. Pasi- 
rinkdami tokį ženklą, pademonstruojate (arba stengiatės parodyti), jog „Ži- 
note, ko norite“ ir „žinote, kas nutiks, jei negausite, ko norite“ (žr. 1 skyrių). 
Jei galite laikytis tokios pozicijos arba bent jau sudaryti įspūdį, kad būtent 
taip jaučiatės, jūsų akys perteiks jūsų niūrią nuotaiką. 

Niūrų žvilgsnį sunku apibūdinti, tačiau įgudę tikrai žinosite, kas tai 
yra. Jis įspėja jūsų mokinius, kad jie turi elgtis taip, kaip jūs pasakėte, nes 
antraip jų laukia nemalonūs padariniai, o to jiems tikrai nereikia. Tačiau 
pasistenkite neišsinešti to niūraus žvilgsnio už mokyklos ribų į savo įprastą 
aplinką - jis tikrai netinka jūsų šeimos narių ar draugų atžvilgiu arba viešoje 
vietoje. 

Pakelti antakiai - puikus nustebimo ar nepritarimo ženklas. Kai kurie 
mokytojai sugeba pakelti vieną antakį ir tuo pasakyti: „Atsiprašau, ką būtent 
tu čia darai?“ Mokiniai greitai pripras prie jūsų akimis siunčiamų neverba- 
linių ženklų. Jei klasė nekreipia į jus dėmesio, pabandykite nukreipti akis į 
lubas, užuot stengęsi palaikyti akių kontaktą. Tais atvejais, kai mokytojas 
paprastai nuolat palaiko su mokiniais akių kontaktą, toks žvilgsnis aiškiai 
reiškia: „Aš laukiu.“ 


Veidas 


Mokiniai į jūsų veidą žiūri didžiąją laiko dalį. Jei jie matys jį nuolat besikei- 
čiantį, besišypsantį ir atsipalaidavusį, tačiau visuomet gyvybingą, jie leisis 
įtikinami, kad už viską esate atsakingi jūs. Jūsų veidas taip pat išduoda bet 
kokią įtampą ar bandymą apsisaugoti, todėl sąmoningai pasistenkite išlai- 
kyti ramią veido išraišką. 

Rankos 


Mūsų rankos gali būti nepaprastai išraiškingos — jomis su mokiniais galime 
„kalbėti“ beveik taip pat suprantamai kaip ir žodžiais. Naudodamasis ranko- 
mis kaip natūralia mokymo dalimi, mokytojas sugeba sudominti mokinius 
ir sukuria įsitraukimo į procesą jausmą. Daugelis rankų ženklų gali tapti kla- 
sėje naudojamomis „santrumpomis“ — galite išdėstyti mokiniams savo pa- 
geidavimus neištardami nė žodžio. Pasistenkite nerodyti pirštu į netinkamai 
besielgiančius mokinius: galite sulaukti neigiamos reakcijos, nes agresyviai 
išskiriate vieną asmenį iš kitų. 
Galite naudoti daugybę teigiamų rankų ženklų: 


— pridėti pirštą prie lūpų, parodydami, kad mokiniai turėtų tylėti; 

- timptelėti už ausies, parodydami, kad mokiniai turi klausyti; 

— spragtelėti pirštais, atkreipdami mokinio dėmesį; 

— padėti ranką ant netinkamai besielgiančio mokinio suolo; 

— ištiesti ranką delnu į priekį - „baikite!“; 

— ištiesti rankas į priekį, delnus švelniai leisdami žemyn, kad mokiniai nu- 
rimtų. 


Kūnas: stovėsena 


Jūsų stovėsena, kaip ir jūsų bendra laikysena, leis klasei daug apie jus sužino- 
ti. Stenkitės atrodyti pasitikintys savimi — stovėkite taip, kad atrodytumėte 
pakiliai, atviri ir atsipalaidavę. Norėdami išsakyti savo pageidavimus, atsi- 
stokite vis kita poza. Pavyzdžiui, stovėdami sukryžiavę rankas ir laukdami, 
kada galėsite pradėti pamoką, parodote, kad pamokos nepradėsite, kol mo- 
kiniai nesielgs taip, kaip jūs pageidaujate. Stovėdami įsisprendę, šiek tiek 
kategoriškiau parodote netinkamai besielgiančiai klasei, ko norite. 

Kūnas: veikimas ir neveikimas 


Yra toks posakis: „Mūsų veiksmai kalba daugiau už mus“, taigi mokytojai 
dažnai sugalvoja daugybę skirtingų veiksmų, kuriais norėtų perteikti vai- 
kams tam tikras mintis. Galite iššaukiamai žiūrėti į savo laikrodį, siekdami 
parodyti, kad klasė švaisto (savo) laiką. Jeigu vaikai netinkamai elgiasi, už- 
rašykite ant lentos jų vardus - tai dažniausiai privers juos liautis ir pažiūrėti, 
ką ir kodėl darote. 

Atsisakydami imtis bet kokių veiksmų perteikiate tokią pat svarbią 
mintį kaip ir ką nors darydami. Pavyzdžiui, galite paprašyti klasės pagalbos 
ir tiesiog stovėti, kol mokiniai nutils, ir nepradėti pamokos, kol jie nesu- 
sipras su jumis bendradarbiauti. Tai labai aiškiai parodo jūsų lūkesčius ir 
siekius. 


Kūnas: padėtys 


Jei mokytojas nuolat veda pamoką stovėdamas ir palypėjęs aukščiau nei mo- 
kiniai, galima įžvelgti, kad taip jis parodo tam tikrą savo pranašumą moki- 
nių atžvilgiu. Nors ir norite va2/dyti situaciją, tai nėra tas pats, kaip parodyti, 
kad esate kažkuo svarbesnis nei mokiniai. Sugebėjimas dirbti skirtinguose 
lygmenyse leidžia jūsų mokiniams suprasti, kad nė kiek neabejojate savo 
sugebėjimu kontroliuoti klasę. Tai taip pat reiškia, jog pakankamai juos ger- 
biate, kad galėtumėte nusileisti nuo pakylos iki jų lygmens — ir tiesiogine, ir 
perkeltine prasme. 

Pakeisdami savo padėtį mokinio atžvilgiu, pateikiate daug skirtingų žen- 
klų. Pasilenkdami prie mokinio sumažinate susidarytą autoriteto ar baugi- 
nantį įspūdį. Tai taip pat veiksminga bendraujant su vienu mokiniu, neskel- 
biant smulkmenų visai klasei. 

Pasirinkdami padėtį, kuri iš esmės yra žemesnė nei mokinių (pvz., at- 
sisėdę ant žemės), nustebinsite mokinius, o tai visada naudinga. Panašiai, 
manau, tam tikrais atvejais galima atsisėsti ar netgi atsistoti ant stalo — tai 
įdomios permainos. 

Kūnas: išvaizda 


Nors galbūt nekorektiška tai pripažinti, tačiau neišvengiama, kad mokiniai 
formuos savo nuomonę apie jus ir pagal jūsų išvaizdą. Išskyrus kosmetinę 
chirurgiją, geresnių priemonių jūsų išvaizdai pagerinti nėra tiek jau daug. 
Ber kuriuo atveju ne taip svarbu, jūs gražūs ar neišvaizdūs, ploni ar stori, 
svarbiausia — kaip per savo išvaizdą sugebate išreikšti save. 

Madingai pasipuošę visada padarysite mokiniams gerą įspūdį, nes taip 
parodote, jog; vertinate save ir savo darbą labai rimtai. Kita vertus, kai kurie 
mokytojai, netgi būdami netvarkingi ir neįprastos išvaizdos, sulaukia tei- 
giamos mokinių reakcijos dėl stiprios savo asmenybės. Kai kuriais atvejais 
mokykloje madingas kostiumas ar kostiumėlis padės įgyti didesnį autorite- 
tą. Taip pat kai kurių dalykų mokytojai gali sau leisti dėvėti paprastesnius ar 
kūrybiškesnius drabužius nei kiti. 


Kaip išnaudoti klasės erdvę 


Tai, kaip sugebate išnaudoti klasės erdvę, gana daug pasako apie jūsų sti- 
lių ir gebėjimą valdyti situaciją klasėje. Jausdami poreikį apsisaugoti, esame 
linkę atsitraukti, galbūt arčiau lentos, ieškome saugesnės vietos. Deja, maiš- 
taujantys mokiniai paprastai rezga savo niekšybes paskutiniuose suoluose. 
Jei lyg įbestas stovėsite klasės priekyje, tokių problemų neišspręsite. Toliau 
pateikiami keli patarimai, kaip išnaudoti erdvę, kad neverbaliniais ženklais 
perteiktumėte tam tikrą teigiamo pobūdžio mintį. 


— Stovėkite išdidžiai. Kad ir kaip blogai jaučiatės, pasistenkite to neparodyti 
savo kūnu. Netgi kai mokiniai kelia klasėje sumaištį, stovėkite pasitempę 
ir išdidžiai nusiteikę, parodykite, kad pasitikite savimi. 

— Apibrėžkite savo teritoriją. Jei tik galite, nuolat vaikščiokite po klasę. Tai 
ypač tinka, kai mokiniai atlieka užduotis, tačiau vaikščioti po klasę galite 
ir aiškindami pamokos medžiagą. Tokia elgsena: 

— padeda pademonstruoti, kad ši erdvė yra „jūsų“ — jūs esate atsakingi 
už visą šią erdvę; 

— išlaiko jūsų mokinius ramius, nes jie niekada nežino, kada prie jų 
prieisite iš už nugaros; 
— užtikrina, kad kiekvieną pamoką pasidomėsite kiekvieno mokinio darbu; 
— padeda pažvelgti į klasę ir į mokinius iš skirtingų pozicijų. 
Stovėkite arčiau nuolat problemų sukeliančių mokinių. Kai rezgame ką nors 
negera, visų mažiausiai norime, kad kas nors apie tai sužinotų. Prieikite 
prie klasės neklaužadų kuo arčiau, kad galėtumėte bet kokius nesklan- 
dumus numalšinti jiems dar neprasidėjus. Paprastai nė nereikia nieko 
sakyti - mokytojui stovint šalia, mokinys labai greitai susigėsta, kad ne- 
tinkamai elgiasi. 
Nustebinkite juos. Kartais gali būti naudinga staiga erdvės požiūriu pa- 
keisti mokymo stilių arba pertvarkyti erdvę, kurioje vedate pamoką. Ga- 
lite perstatyti suolus eilėmis, jei jie buvo sustatyti grupėmis, patraukti 
suolus ir paprašyti, kad mokiniai susėstų ant žemės, arba netgi apsukti 
suolus į priešingą pusę. Pertvarkius erdvę, į tai, kas vyksta klasėje, moki- 
niai žvelgia visai kitaip, atidžiau. 


Psichologiniai mokymo aspektai 


Suprantama, kad veiksmingą mokymą užtikrina ne vien tik fiziniai verba- 
linio ir neverbalinio bendravimo aspektai. Sprendžiant elgesio problemas 
galima pasitelkti ir įvairius psichologinius elgesio valdymo būdus. Išlikti tei- 
giamai nusiteikus lygiai taip pat svarbu kaip ir parodyti klasei, kad už viską 
esate atsakingi būtent jūs. Būtų idealu, jei galėtumėte jaustis ramiai, atsipa- 
laidavę, bet budrūs. Toliau pateikiami patarimai, kaip tai pasiekti. 


Laikykite juos nežinioje. Nors pabrėžiau nuoseklaus elgesio su mokiniais 
svarbą, tai nereiškia, kad visą laiką jūsų elgesys turi būti pernelyg nu- 
spėjamas. Kartais (kuo rečiau) galite staiga pakeisti savo mokymo stilių. 
Galbūt paprastai elgiatės ramiai ir ryžtingai. Retkarčiais galite pademons- 
truoti, kad galite elgtis ir kitaip — kalbėti garsiau ir griežčiau. 

Pateikite jiems netikėtumų. Kartais galite visiškai pakeisti savo elgseną, 
jei manote, kad to reikia. Pavyzdžiui, galbūt jums puikiai sekasi vesti 


GERAS MOKYTOJAS 79 


pamoką, kai Džekas ima kelti sumaištį. Gali būti labai veiksminga staiga 
į jį atsisukus piktai ištarti: „Kaip drįsti sugadinti mano pamoką šiems 
nuostabiems mokiniams!“, po to vėl elgtis maloniai ir taktiškai. 
Įrikinkite save. Jei sugebėsite įtikinti save, iš tikrųjų įtikinti save, kad už 
viską atsakote, taip ir bus. Jei tikrai žinote, kokiu pagrindu viską daro- 
te (elgiatės sąmoningai) ir tiksliai žinote, ko siekiate (elgiatės ryžtingai), 
jums bus nesunku įgyti pranašumą psichologinėje kovoje. 

Išlaikykite psichologinį atstumą. Nors gali būti nelengva, išmokite emociš- 
kai atsiriboti nuo netinkamo mokinių elgesio. Pasistenkite emociškai ne- 
sivelti į netinkamo elgesio incidentus ir tai padės jums išlaikyti atstumo 
pojūtį bei kontrolę. 

Nepriimkite visko asmeniškai. Užuot priėmus netinkamą elgesį kaip as- 
meniškai prieš jus nukreiptus veiksmus ar žodžius, daug veiksmingiau ir 
prasmingiau į viską pažvelgti su užuojauta. Nuolat sau priminkite, kad 
netinkamai besielgiantys vaikai paprastai turi kokių nors savų problemų. 
O galų gale, kad ir kokie neklaužados jūsų mokiniai, tai tikrai ne pasau- 
lio pabaiga. 


5. 


Mokymo stiliai 


Kas yra mokymo stilius 


Žinoma, mokymo stilių yra tiek, kiek yra mokytojų, nes visi esame asmeny- 
bės ir dirbame tik mums vieniems įprastu nepakartojamu būdu. Mokymo 
stilių nulemia daug aspektų: jūsų asmenybė, išvaizda, kalbėjimo maniera, 
judesiai ir tai, kaip sugebate išnaudoti erdvę, jūsų kontrolės lygmuo; iš tik- 
rųjų viskas, ką darote klasėje (ir už jos ribų), veikia jūsų asmeninį mokymo 
stilių. 

Kiekvieno mokytojo stilius susiformuoja per tam tikrą laikotarpį. Kai 
vesite pamoką pirmą kartą, jūsų mokymo stilius tikriausiai išduos jūsų abe- 
jones ar sutrikimą. Jei nesate labai savimi pasitikintis, tai beveik neišven- 
giama. Svarbu, kad gautumėte galimybę eksperimentuoti, padaryti klaidų 
ir atrasti save. Verta prisiminti, kad jūs, kaip mokytojas, neturite būti toks, 
koks paprastai būnate už klasės ribų. Galite prisiimti pasitikinčio savimi ir 
maloniai bendraujančio mokytojo „vaidmenį“, netgi jei esate drovus ir jau- 
čiatės nesaugiai. Mokinių susiformuotas požiūris yra toks pat reikšmingas 
kaip ir tikroji padėtis. 

Kad ir kokį stilių galų gale pasirinktumėte, tam tikri elgsenos aspektai ir 
būdai padės jums valdyti savo mokinių elgesį. Galite sąmoningai apsispręsti, 
ar remtis šiomis strategijomis formuojant savo stilių, padėsiantį drausminti 
vaikus. Naudodami veiksmingą mokymo stilių parodysite savo mokiniams, 
kad jžs viskam vadovaujate, bet padarysite tai pagarbiai ir kultūringai. 

Tvirto mokymo stiliaus formavimas 


Mokymo sriliai paprastai susiformuoja derinant pasyvų, tvirtą ir agresyvų 
mokymo stilius, iš kurių tvirtas stilius laikomas idealiu veiksmingo elgesio 
valdymo būdu. Labai naudinga turėti supratimą apie šiuos skirtingus moky- 
mo būdus, kad galėtumėte kuo geriau juos suderinti savo darbe. Kai kurie 
iš mūsų natūraliai linkstame prie agresyvaus, autoritetu pagrįsto mokymo 
stiliaus, ir mums gali tekti suvaldyti savo instinktyvų polinkį įsiaudrinti ir 
perdėtai reaguoti. Kiti esame linkę vesti pamoką pasyviai ar laikomės gyny- 
binės pozicijos - reikėtų labiau pasitikėti savimi ir savo jėgomis. 

Jūsų darbo sąlygos taip pat gali daryti įtaką jūsų stiliui. Jeigu mokote 
klasę, kurioje daug sunkaus elgesio vaikų, turbūt jausitės nuolat jų „atakuo- 
jami“. Tokiomis aplinkybėmis sunku neatsikirsti ir netapti tokiu pat agresy- 
viu. Tačiau kuo sunkesnis vaikų elgesys, tuo didesnė tikimybė, kad jų reak- 
cija į per daug agresyvų mokymo stilių bus neigiama. „Ramioje“ mokykloje 
(jei tokių išvis esti!) jūs galite laikytis pernelyg pasyviai, taip leisdami moki- 
niams per daug kontroliuoti padėtį klasėje. 

Toliau pateikiami keli šių trijų metodų apibūdinimai ir keletas minčių, 
kaip galite susikurti teigiamą, tvirtą mokymo stilių. 


Pasyvus stilius 


Pasyviam stiliui būdingas neveiklumas ir nuolatinis teisinimasis, taip pat 
intravertiškumas ir susirūpinimas savimi. Mokytojas iš esmės perduoda kla- 
sės valdymą mokiniams. Bandydamas suvaldyti mokinius, mokytojas yra 
labiau linkęs pateikti klausimus nei teiginius, jis veikiau prašo mokinių ką 
nors daryti, o ne liepia. Toks neapsisprendimas lemia, kad vaikams nėra 
visiškai aišku, ko mokytojas iš jų nori. 

Štai pasyvaus stiliaus pavyzdys: 


Robas laiko popierinį lėktuvėlį ir trikdo pamoką erzindamas, kad ketina mesti 
Ji į kitą klasės galą. 


Mokytojas: Robai, ką čia darai su tuo lėktuvėliu? 


Robas: Nieko. 

Mokytojas: Tikrai nieko? 

Robas: Tikrai. [Meta lėktuvėlį.) 
Mokytojas: Bet tu sakei, kad nieko nedarai! 


Agresyvus stilius 


Naudodamas agresyvų stilių mokytojas dažnai netenka pusiausvyros ir išlie- 
ja savo pyktį ant mokinių, perdėtai reaguoja į menkiausią netinkamo elgesio 
atvejį. Paprastai mokytojas aiškiai ir tiksliai įvardija, kokių rezultatų laukia. 
Tačiau šie reikalavimai taikomi visiškai nepagrįstai ar nelanksčiai ir visai 
neatsižvelgiant į kiekvieno mokinio poreikius. 

Agresyvus mokytojas yra linkęs šaukti, naudoja priešišką kūno kalbą ir 
dažnai būna šiurkštus. Tai labai senamadiškas požiūris į mokymą, kai mo- 
kytojas buvo suvokiamas kaip autoritetingas asmuo, o iš vaikų buvo tiki- 
masi, kad nieko neklausinėdami jie darys tai, kas jiems pasakyta. Kai kurie 
mokytojai taiko šio metodo elementus savo mokymo sciliuje (Žr. „griežto ir 
bauginančio“ mokytojo apibūdinimą toliau). Kai mokiniai nesunkiai nu- 
sileidžia mokytojui dėl jo asmeninių savybių ar užimamos padėties, toks 
metodas gali suvaldyti klasę. Tačiau visada išlieka „skandalo“ tikimybė, kaip 
vaizduojama toliau. Be to, kai kurie ramesni vaikai per pamokas gali jausti 
nuolatinę baimę. 


Robas laiko popierinį lėktuvėlį ir trikdo pamoką erzindamas, kad ketina mesti 
Ji į kitą klasės galą. 


Mokytojas: [šaukdamas| Ką, po galais, tu čia išdarinėji? Tuoj pat atiduok! 

Robas: Bet, mokytojau, aš tik... 

Mokytojas: Tik nereikia čia tų nesąmonių. Tu kvailas ar ką? Lėktuvėlį. Ati- 
"duok. Tuoj pat. 

Robas: Nešaukite ant manęs. 

Mokytojas: Tik nesakyk, kaip turėčiau elgtis, vaikeli. 

Robas: Ką gi, šitoje kvailoje jūsų pamokoje ilgiau pasilikti neketinu! 

Mokytojas: Kaip tu drįsti vadinti mano pamoką kvaila?! 

Robas: Aš dingstu. (Jis išlekia iš klasės.) 
Mokytojas: Kur, po galais, eini? Na, dabar tai prisidirbai... 


Tvirtas stilius 


Išlavinę tvirtą mokymo stilių, aiškiai pademonstruojate, kad jūs valdote 
padėtį, o savo reikalavimus išdėstote priimtinu ir mandagiu būdu. Šioje 
knygoje pateikiami patarimai padės jums mokymą paversti dar tvirtesniu. 
Apskritai jūs turėtumėte: 


— nusistatyti aiškius ir tarpusavyje derančius elgesio ir užduočių atlikimo 
reikalavimus; 

- ryžtingai siekti, kad jūsų mokiniai tuos reikalavimus įgyvendintų; 

- prireikus priderinti savo reikalavimus prie situacijos; 

- visuomet išlikti ramūs ir mandagūs, su mokiniais elgtis taip, kaip norė- 
tumėte, kad jie su jumis elgtųsi; 

— išdėstyti elgesio reikalavimus gerai apgalvotais teiginiais; 

— vieną kartą gražiai paprašyti, tada vieną kartą griežtai, o jau tada imtis 
veiksmingesnių priemonių! 


Visa tai iliustruojama toliau pateikiamame pavyzdyje: 


Robas laiko popierinį lėktuvėlį ir trikdo pamoką erzindamas, kad ketina mesti 
Ji į kitą klasės galą. 


Mokytojas: Robai, prašau tuoj pat atiduoti tą lėktuvėlį. 


Robas: Ne. 
Mokytojas: Robai, tuoj pat atiduok tą lėktuvėlį. 
Robas: Jis mano. 


Mokytojas: Robai, jei ir toliau ginčysies, paliksiu tave po pamokų. [Griesia 
ranką.) Tuoj pat atiduok lėktuvėlį. 


Robas paduoda popierinį lėktuvėlį mokytojui. 

Veiksmingi mokymo stiliai 


Turbūt visi puikiai žinote savo sugebėjimus sprendžiant elgesio problemas. 
Nėra jokio reikalo bandyti pritaikyti griežto mokytojavimo modelio visoms 
savo klasėms, jei esate žema, smulkutė mokytoja, tyliai kalbate ir nemėgstate 
šaukti. Kita vertus, griežto mokymo modelis kai kuriose pamokose gali būti 
labai veiksmingas. Tiesą sakant, jei paprastai gana ramus mokytojas staiga 
pradės elgtis bauginamai — poveikis garantuotas. Siekiant išlaikyti mokinius 
ramius, toks modelis labai paveikus. 

Kiekvienoje mokykloje paprastai būna mokytojas, kurio mokiniai trupu- 
tį bijo. Visa tai yra mokyklos gyvenimo peripetijų dalis. Toks mokytojas — 
dažniausiai vienas iš mokyklos valdžios atstovų, nes kuo aukštesnes pareigas 
asmuo užima mokykloje, tuo daugiau pagarbos jam paprastai rodoma. Iš 
esmės toks mokytojas gali būti laikomas griežtu visai nesistengdamas toks 
būti, o labiau dėl savo reputacijos. Esant tinkamai situacijai vesti pamoką 
tokiu „griežtu ir bauginančiu“ stiliumi gali būti labai veiksminga, nors pati 
tokio stiliaus nesirinkčiau. 

Daugeliui iš mūsų tinkamiausias „reiklaus, bet malonaus“ mokytojo 
stilius. Jis labai panašus į pirmiau apibūdintą tvirtą mokymo stilių. Gali 
būti nelengva įgyti „reiklaus, bet malonaus“ mokytojo vardą, tačiau, jei 
jums pavyks, įgysite pranašumą — vaikai bus paklusnūs, o kartu jūsų drau- 
gijoje jausis patenkinti ir laimingi. Šie du mokytojavimo būdai aptariami 
toliau. 


„Griežtas ir bauginantis“ mokytojas 


Daugelis iš mūsų turbūt žinome tokio mokytojo pavyzdį: galbūt dirbame su 
žmogumi, praktikuojančiu šį mokymo būdą, o galbūt mus pačius kadaise 
mokė toks mokytojas ar mokytoja. Griežtas ir bauginantis mokytojas: 


— nuolat reikalauja nepriekaištingo elgesio; 
— pasižymi griežta mokinių kontrole, pavyzdžiui, mokiniai prieš įeidami į 
klasę turi tyliai išsirikiuoti arba per pamokas užduotis atlikinėti visiškoje 


tyloje; 

— nesidera su klase dėl taisyklių ar elgesio apribojimų; reikia daryti tai, ką 
pasako mokytojas; 

— dažnai šaukia ant mokinių, skirdamas jiems tam tikrą bausmę; 

— siekdamas suvaldyti klasę, gana dažnai taiko įvairias bausmes; 

— baudžia mokinius, vos pastebėjęs pirmuosius netinkamo elgesio žen- 


klus. 


Šis mokymo stilius tiek mokinių, tiek jį taikančio mokytojo atžvilgiu turi 
įvairių pranašumų ir trūkumų: 


Pranašumai 


— Mokiniai pradeda suprasti, kad privalo tinkamai elgtis arba bus nubaus- 
ti. Todėl kuo toliau, tuo lengviau darosi juos sudrausminti, kai tik jie 
supranta, kokios griežtos taisyklės jiems taikomos. 

— Mokiniai paprastai elgiasi gerai ir per pamokas spėja atlikti daug užduo- 
čių. Drausmingų mokinių netrukdo ne taip gerai besielgiantys jų klasės 
draugai. 

— Mokytojas neturi stengtis nuolat būti geros nuotaikos, malonus. Šaukda- 
mas ant klasės mokytojas gali išlieti bent truputį savo įtampos. 


Trūkumai 


— Šis mokymo stilius fiziškai išvargina mokytoją. Jei mokytojas daug šau- 
kia, jis gali užkimti arba kitaip pakenkti savo balsui. 

— Kad šis stilius būtų veiksmingas, mokytojo fizinės savybės turi būti tam 
tinkamos arba jo išvaizda turi daryti stiprų įspūdį. 

— Kai kurie tylesni, gerai besielgiantys vaikai gali pradėti nuolat bijoti tokio 
mokytojo. 

— Toks stilius palieka mažiau galimybių tiriamajam, kūrybiniam, grupi- 
niam darbui, nes mokytojas turi išlaikyti tylą klasėje, kad stilius būtų 
taikomas nuosekliai. 

- Nors mokiniai klausys tokio mokytojo, mažai tikėtina, kad jis jiems pa- 


tiks. 

— Didesnė rimtų nesutarimų galimybė. Jei mokinys nusprendžia priešintis 
tokiam mokytojui, beveik neįmanoma, kad „griežtas ir bauginantis“ mo- 
kytojas nusileistų neprarasdamas savo pozicijų. 


„Reiklus, bet malonus“ mokytojas 


Mano manymu, tai idealaus mokytojo, kaip elgesio problemas sprendžian- 
čio žmogaus, modelis. Griežtas, bet malonus mokytojas patinka mokiniams 
ir kartu pelno jų pagarbą. Toks mokytojas: 


— iš pat pradžių pasako mokiniams, kokio elgesio iš jų tikisi, ir nuosekliai 
šių taisyklių laikosi; 

— jei reikia, priderina taisykles tam tikram atvejui; 

— prireikus gali pakelti balsą, bet paprastai to nereikia; 

— užduotis pateikia įdomiai, o mokiniams nustato sunkius, bet pasiekia- 
mus uždavinius; 

— daugiau dėmesio skiria pozityviems motyvavimo būdams ir dažniau tai- 
ko pastangų įvertinimo priemones, o ne bausmes; 

— prieš skirdamas bausmę, iš pradžių keletą kartų įspėja mokinį; 

- stengiasi asmeniškai pažinti mokinius. 


Pranašumai 


— Mokiniai išmoksta tinkamai elgtis nuolat nustatant tam tikrus apriboji- 
mus. Jei jie perpranta, kur yra tos ribos, laikosi jų be įspėjimo. 

— Mokiniai paprastai elgiasi gerai ir per pamokas suspėja atlikti pakanka- 
mai daug užduočių. 

— Šis stilius yra laisvesnis, keliantis mažiau įtampos ir mokytojams, ir mo- 
kiniams. Pamokose kyla daug mažiau nesutarimų. 

— Sudaroma daugiau galimybių kūrybiniam, tiriamajam darbui. 

Trūkumai 


— Nelengva išlaikyti tinkamą pusiausvyrą tarp griežto ir pernelyg atsipalai- 
davusio elgesio klasėje. Jei pastangos nukreipiamos netinkama linkme, 
gali būti sudėtinga sugrįžti į buvusią padėtį. 

— Mokytojas turi nuosekliai taikyti apribojimus ir nesileisti perkalbamas. 

— Didžiąją laiko dalį arba visą laiką mokytojas turi išlikti geros nuotaikos, 
malonus. 

— Kai kuriems nelabai drausmingiems mokiniams atsiranda progų pradėti 
naudotis situacija. 


Kaip patobulinti savo mokymo stilių 


Žinoma, kiekvieno mokytojo asmeninis mokymo stilius pasižymi subtilio- 
mis nuo kitų stilių juos skiriančiomis savybėmis. Kai kurie elgiasi komiškai, 
daug juokauja, kad palenktų mokinius į savo pusę; kiti laikosi aiškaus, daly- 
kiško požiūrio. Akivaizdu, kad geriausia būtų išryškinti tuos savo asmenybės 
bruožus, kuriais galite sužavėti vaikus, o neigiamus nuslėpti. Toliau patei- 
kiami keli patarimai, kaip dar, be pačių pagrindinių elementų, patobulinti 
ir pagerinti savo mokymo stilių. 


Paneikite stereotipus 


Mokiniai labai greitai susidaro išankstinę nuomonę apie tikėtiną mokytojo 
stilių pagal tai, kaip jis atrodo, ir taip kuria stereotipus. Pavyzdžiui, jei esate 
stambaus sudėjimo, fiziškai įspūdingas, primenate regbio žaidėją, mokiniai 
turbūt manys, kad būsite „griežtas ir bauginantis“ mokytojas. Tiesą sakant, 
paneigti tokius stereotipus ir mokinių susidarytą nuomonę gali būti labai 
įdomu. 

Gana sudėtinga nuspręsti, kaip mokinių požiūrį į jus, kaip į mokytoją, su- 
derinti su pastangomis parodyti mokiniams, kad taip pat esate ir žmogus. 
Pastebėjau, kad siekiant pademonstruoti, jog esate paprastas žmogus, labai 
veiksminga savikritika. Padarę klaidą, nevenkite jos pripažinti. Nebijokite 
pasijuokti iš savęs, jei pasakote ką nors kvaila. 


Nesistenkite susidraugauti ir netapkite draugais 


Daugelis mokytojų daro klaidą bandydami susidraugauti ir susidraugauda- 
mi su savo mokiniais, tikėdamiesi, kad taip pelnys jų palankumą. Manau, 
užmegzti tokias draugystes labiausiai norisi, jei esate nedaug vyresnis už mo- 
kinius. Tačiau atminkite, jog dėl to bus labai sunku imtis griežtesnių prie- 
monių juos drausminant. Bendraudami su mokiniais išlaikykite tam tikrą 
atstumą, kad ir kaip puikiai sutartumėte su jais kaip su žmonėmis. 


Išlaikykite šiek tiek paslaptingumo 


Nors ir siekiate, kad jūsų mokiniai žiūrėtų į jus kaip į paprastą žmogų, ne- 
patartina atskleisti jiems visų savo paslapčių. Galų gale, be mokytojo darbo, 
turite ir kitą gyvenimą, todėl psichologiškai naudinga tam tikrus savo gyve- 
nimo aspektus laikyti paslaptyje ir nekalbėti apie juos darbe. Be to, sudary- 
dami paslaptingo žmogaus įspūdį, paskatinsite mokinių smalsumą, jie norės 
sužinoti daugiau. Paaiškinkite mokiniams, kad už mokyklos ribų gyvenate 
visavertį ir įdomų gyvenimą, apie kurį kalbėti nenorite. Galbūt galėtumėte 
užuominomis prasitarti apie tai, koks žavus jūsų asmeninis gyvenimas, ta- 
čiau pagrindinius dalykus išsaugokite paslaptyje. 


Susikurkite gerą vardą 
Išties jaučiamės labai pamaloninti, kai nugirstame mokinius su draugais 


dalijantis teigiamais įspūdžiais apie mūsų pamokas. Kalbos apie mokyto- 
jus gali daryti didžiulę įtaką mokinių elgesiui (į gerąją ar į blogąją pusę!). 

Prisiminkite, kad mokiniai apie mus kalbasi žaidimų aikštelėse, kaip mes 
apie juos kalbamės mokytojų kambaryje. Gerą vardą susikurti ir jį pagerinti 
galite įvairiais būdais. 


— Ilgą laiką dirbdami toje pačioje mokykloje. Laikui bėgant jūsų reputacija 
(tikėkimės, gera) bus aptarinėjama dar prieš susipažįstant su jumis. Dau- 
gumą mokyklų dažnai pradeda lankyti jau jose besimokančių mokinių 
jaunesni broliai ir seserys. Būkite tikri, kad prieš ateidami į mokyklą na- 
muose jie pasikalba apie mokytojus. 

— Srengdamiesi, kad jūsų pamokos būtų neįprastos. Įdomi pamoka paskatins 
mokinius gerai elgtis, taip pat padės jums įgyti gerą vardą. 

— Suteikdami mokiniams smagių akimirkų. Jei mokiniai žiūri į jus kaip 
smagiai nusiteikusį, linksmą ir įdomų mokytoją, apie jus jie papasakos 
savo draugams. Kai šie kada nors ateis į jūsų pamoką, turės teigiamų 
lūkesčių. 


Išlaikykite teigiamą požiūrį 


Nepamirškite, kad mokymas nėra tik mokinių drausminimas, bet kartu ir 
darbas su visais puikiai besielgiančiais mokiniais. Per daug dėmesio nedraus- 
mingiems vaikams iš tikrųjų gali iškreipti jūsų požiūrį ir sugriauti jūsų pla- 
nus prireikus spręsti elgesio problemas. Pasistenkite daugiau dėmesio skirti 
mokiniams, nekeliantiems elgesio problemų, kad įgytumėte daugumos pa- 
lankumą. Šie mokiniai dažnai daro įtaką likusių neklaužadų elgesiui, nes tie 
pradeda jaustis nepritampą. 

Laikydamiesi teigiamo požiūrio, išlaikysite humoro jausmą ir objekty- 
vumą. Jei jums tai pasiseks, reikalams pakrypus neigiama linkme jausite 
mažiau įtampos. Išmokite į visus įvykius klasėje pažvelgti teigiamai, užuot 
pradėję elgtis ciniškai ir demonstruoti blogą nuotaiką. 

Puikiai suprantu, kaip lengvai gali užvaldyti neigiamas požiūris, ypač jei 
dirbate su sunkaus elgesio mokiniais. Kai klasėje įsigali netvarka - mėtomos 
kėdės, jūsų mokiniai jus ignoruoja ir nė nemano nutilti, - esame per daug 
linkę tikėtis blogiausio. Jūs vis labiau įsitempiate, dar prieš mokiniams įei- 

nant į klasę. Tačiau visada prisiminkite, kad ne visi mokiniai klasėje elgiasi 
blogai, nors atrodo, kad jie nuolat tai daro. Toliau pateikiami keli patarimai, 
kaip išlaikyti savo mokinių atžvilgiu teigiamą požiūrį ir mokymo stilių. 


— Daugiau dėmesio skirkite teigiamiems dalykams. Kai mokiniai nuolat elgia- 
si netinkamai, labai dažnai susitelkiame į šią problemą pamiršdami apie 
teigiamus dalykus. Kartais priimtiniausias netinkamo elgesio problemos 
sprendimo būdas - visiškas taip besielgiančio mokinio ignoravimas, bet 
su sąlyga, kad toks elgesys neturės poveikio likusiems mokiniams. Pa- 
girkite mokinį už gerą darbą ir leiskite suprasti, kad tai puikus būdas 
atkreipti jūsų dėmesį, užuot leidęsi trikdomi tokio netinkamo elgesio. 

— Daugiau dėmesio skirkite savo pasiekimams. Kasdien susiduriant su ne- 
tinkamu elgesiu labai lengva prarasti objektyvumo jausmą. Trumpai ap- 
svarstykite viską, ką pasiekiate su savo mokiniais. Galbūt pavyko pasiekti 
svarbių dalykų — priversti mokinius sėdėti savo vietose arba klausytis, kai 
kreipiatės į klasę. 

— Stenkitės būti žvalūs. Mokytojo darbas gali būti sekinantis, ypač tuo metų 
laiku, kai būna daug susitikimų, tėvų susirinkimų ir kitos popamokinės 
veiklos. Nors dalyvaudami popamokinėje veikloje kuriate gerus santy- 
kius tarp mokytojų ir mokinių, įsitikinkite, ar ne per daug įsijaučiate. 
Skirkite laiko ir gyvenimui už mokyklos ribų, kad išliktumėte žvalūs ir 
teigiamai nusiteikę. 

— Nesilaikykite gynimosi pozicijos. Nors ir sunku, susidūrę su netinkamu el- 
gesiu pasistenkite nesilaikyti gynimosi pozicijos. Labai lengva nusiteikti 
neigiamai ir viską matyti nykiausiomis spalvomis. Turėtumėte elgtis va- 
dovaudamiesi protu, o ne emocijomis, ir pasistengti, kad jūsų mokymo 
stiliaus nesudrumstų dėl netinkamo elgesio kylantys nesutarimai. 

— Kalbėkite teigiamu tonu. Šiek tiek pakeisdami savo kalbėseną, kuria ben- 
draujate su savo mokiniais, galite sukurti klasėje teigiamą atmosferą. Pa- 
vyzdžiui, pasisveikinkite su mokiniais sakydami: „Smagu su jumis susi- 
tikti! Laukiu nesulaukiu jūsų puikaus darbo šiandien!“ Tokiu palankiu 
savo požiūriu paskatinsite netgi ciniškai nusiteikusius ir labiausiai išdy- 
kusius mokinius pateisinti jūsų lūkesčius. 


6. 


Pastangų įvertinimas ir poveikio 
priemonių taikymas 


Kam reikalingos pastangų įvertinimo ir 
poveikio priemonės 


Pastangų įvertinimo ir poveikio priemonių taikymas suteikia mums gali- 
mybę paskatinti mokinius ir priversti juos elgtis geriau. Pastangų įvertini- 
mas yra puiki motyvavimo priemonė, ypač tų mokinių, kurie paprastai nėra 
linkę labai stengtis. Taikydami poveikio priemones galime priversti savo 
mokinius atlikti užduotis laikantis mūsų nustatytų taisyklių. Jei mokinys 
nesielgia pagal „X“ taisykles, jam bus taikoma „Y“ bausmė. Tokiais atvejais 
naudinga „pyrago ir botago“ analogija. Visi mes tinkamiau elgiamės, kai 
esame skatinami, o ne baudžiami. Atminkite, kad reakcija tiek į pastangų 
įvertinimą, tiek į poveikio priemones labai priklauso nuo konkrečių aplin- 
kybių, pavyzdžiui, kai kuriose mokyklose palikimas po pamokų yra labai 
veiksminga priemonė, o kitose — skatina priešišką reakciją. 


Apie pastangų įvertinimo priemones 


Mokinių pastangų įvertinimas yra vienas veiksmingiausių būdų, verčiantis 
mokinius geriau elgtis. Prieš pagalvodami apie poveikio priemones, visada 
pirmiausia prisiminkite, kaip galėtumėte įvertinti mokinio elgesį. Tai padės 
išlaikyti teigiamą požiūrį ir atmosferą klasėje. Tačiau tai nėra taip paprasta, 
kaip pagyrų ar lipdukų besaikis dalijimas į visas puses. Norint, kad pastan- 
gų įvertinimas tiesiogiai paveiktų elgesį, labai svarbu sugebėti protingai šia 
priemone pasinaudoti. 

Mes bent jau iš dalies dėl materialaus atlygio - gauname atlyginimą — 
turime svarbią priežastį išlikti motyvuoti. Žinoma, daugeliui mokytojų jų 

darbas yra kur kas daugiau nei tai. Dirbdami šį darbą gauname daug dau- 
giau — ypač didžiulį pasitenkinimą teikia tai, kad galime matyti, kaip jauni 
žmonės tobulėja ir mokosi. Kai kurie mokiniai itin daug stengiasi ir gerai 
elgiasi be ypatingo paskatinimo. Tokie mokiniai buvo mokomi apie mokyk- 
los vertę ir svarbą. Jiems nebūtinas neatidėliotinas atpildas, nes jie suvokia, 
jog geras išsilavinimas duoda daug didesnę ilgalaikę naudą. Kitų vaikų pa- 
stangas beveik nuolat reikės įvertinti tam tikromis priemonėmis ir kaskart 
juos paskatinti, nes jiems stinga tokio vidinio veržlumo ir nesiseka išlikti 
motyvuotiems. 

Kai kurios geriausios pastangų įvertinimo priemonės yra gana rizikin- 
gos — turėsite nuspręsti, kiek galite ar turėtumėte sau leisti „papirkinėti“ mo- 
kinius. Tai priklauso nuo jūsų asmeninių vertybių bei nuo jūsų mokyklos 
taisyklių. Tarkime, siekdami sutelkti sunkaus elgesio klasės dėmesį galite 
įvertinti jų pastangas mokiniams patinkančiomis ir jų pasirinktomis prie- 
monėmis (pvz., leiskite pasiklausyti muzikos). Nors mokyklos taisyklės gali 
griežtai tai drausti, bet galėtų pasitvirtinti kaip puikus motyvavimo būdas. 
Kartu jūs įgysite kliūčių nebijančio žmogaus vardą. 

Toliau pateikiami bendri patarimai apie veiksmingas pastangų įvertinimo 
priemones. Nors daugelis šių patarimų gali pasirodyti savaime suprantami, 
bet kai kuriuos iš šių punktų nesunku tiesiog užmiršti. 


— Įvertinimas turi būti trokštamas. Beprasmiška taikyti pastangų įvertinimo 
priemones, kurių jūsų mokiniai nenori. Tam, kad įvertinimas įgytų pras- 
mę, jūsų mokiniai turi tai vertinti: jie turi 2074: gauti tokį įvertinimą. 
Kartais mokytojus suvaržo mokyklos siūlomos skatinimo priemonės, tai- 
kytinos elgesio valdymo srityje. Jos dažnai būna pasenusios ir nebetinka- 
mos arba nelabai veiksmingos kaip motyvavimo priemonė. 

— Pastangų įvertinimo priemonės turi atitikti mokinių amžių. Skirtingoms 
amžiaus grupės labiausiai tinka skirtingos pastangų įvertinimo priemo- 
nės. Paprastai kuo vyresni mokiniai, tuo labiau jie nori gauti materialinį 
įvertinimą (kompaktinių plokštelių čekių, raštinės reikmenų). 

— Įvertinimas už pastangas turi būti pelnytas. Užtikrinkite, kad mokiniai tikrai 
užsitarnautų įvertinimą, o ne skirkite įvertinimus už mažiausią gero elgesio 
apraišką ar geriau atliktas užduotis. Kuo sunkiau įvertinimas gaunamas, 

tuo labiau jis vertinamas. Jei kai kurie mokytojai pernelyg dažnai skiria 
įvertinimus, tai gali sumenkinti kitų mokytojų taikomas priemones. 

— Įvertinimą už pastangas pritaikykite konkrečiam mokiniui. Klasėje visada 
būna mokinių, kurie žūtbūt siekia gauti lipdukų, o kitiems didžiausia 
dovana būtų skambutis į namus. Jūsų skiriamos pastangų įvertinimo 
priemonės turėtų būti savitos, kuo labiau pritaikytos konkrečiam vai- 
kui. 

— Pastangų įvertinimo priemonės turi „galiojimo terminą“. Tam tikra įverti- 
nimo priemonė iš pradžių gali būti veiksminga, po to laipsniškai prarasti 
savo vertę, nes vaikai prie jos pripranta. Reguliariai atnaujinkite pastangų 
įvertinimo sistemą — tiek konkretaus mokytojo, tiek visos mokyklos lyg- 
meniu. 

— Įvertinkite visų savo mokinių pastangas. Kartais galime patekti į keblią 
padėtį — siekdami įtraukti sunkaus elgesio mokinius į bendrą veiklą, la- 
biausiai stengiamės įvertinti būtent jų pastangas. Tačiau skirkite dėmesio 
ir vaikams, kurie visada labai stengiasi, — jie taip pat nusipelno būti įver- 
tinti. 

— Kartais įvertinti už pastangas reikėtų asmeniškai. Dažniausiai įvertinti mo- 
kinius už pastangas galime viešai. Tačiau tam tikrose situacijose vaikai 
nenori, kad kiti taptų jo sėkmės liudininkais, - jausdami per didelį kla- 
sės draugų spaudimą dėl gero darbo ar elgesio. Jei mokytojaujate būtent 
tokioje klasėje, tuomet galite pasilenkti prie sunkaus elgesio vaiko, gerai 
atliekančio užduotis, ir išsakyti savo palankią nuomonę tik jam. Taip pat 
galėtumėte pasakyti teigiamą pastabą prasilenkdami su mokiniu korido- 
riuje, po pamokų. 


Pastangų įvertinimo priemonių rūšys 


Iš savo patirties galiu pasakyti, kad įvairiose mokyklose pastangų įvertini- 
mo sistema dažnai būna labai panaši — paprastai vyrauja įvertinimas pa- 
gyrimais, pažymėjimais ir bendravimas tiek namų, tiek mokyklos lygme- 
niu. Kai kuriose mokyklose taikomos naujoviškesnės pastangų įvertinimo 
priemonės — keletas tokių neįprastesnių idėjų pateikiama toliau. Žinoma, 

pats vertingiausias ir paprasčiausias įvertinimas yra mokytojo, kurį mokiniai 
gerbia ir mėgsta, pagyrimas (sunkiausia užduotis yra visų pirma užsitarnauti 
tą pagarbą). Toliau pateikiami keli patarimai, kokias labiau apčiuopiamas 
skatinimo priemones galite taikyti. 


— Pagyrimai. Mokykloje, kurioje mokiniai yra pakankamai motyvuoti, 
pagyrimai gali būti geras pastangų įvertinimo būdas. Nors tai vienas iš 
dažniausiai taikomų būdų, deja, jis turi ir savų trūkumų. Tiesą sakant, 
daugelyje vidurinių mokyklų mokinių skatinimas pagyrimais po pirmų- 
jų metų nebėra toks veiksmingas. Be to, mokinių, kuriems labiausiai 
siekiate suteikti motyvacijos, pagyrimas gali tiesiog nedominti. 

— Tūškų kaupimo sistema. Naudingas papildomas įvertinimo sistemos „prie- 
das“ yra už nuopelnus skirti mokiniams taškų. Vėliau jie gali tuos taškus 
„išgryninti“ į talonus ir pan. 

— Pažymėjimai. Daugelyje mokyklų geras mokinių elgesys ar geri mokymo- 
si rezultatai įvertinami pagyrimo raštais, kurie dažnai įteikiami susirinkus 
visai klasei. Pagyrimo raštai gali būti tikrai naudingi, nes mokiniai gauna 
konkretų apčiuopiamą įvertinimą, kurį gali parsinešti namo. 

— Lipdukai. Ši priemonė, rodos, tinka ir darželinukams, ir netgi vyresnių- 
jų klasių moksleiviams. Galite įsigyti asmeninių lipdukų, kuriuose būtų 
užrašyta mokytojo vardas ir pavardė arba dėstomas dalykas. Pagalvokite, 
kur mokiniai galėtų tuos lipdukus užklijuoti - galbūt ant užrašų knygu- 
tės, o gal ant sąsiuvinio. 

— Teigiamos pastabos raštu. Pagyrimas, užrašytas sąsiuvinyje, gali būti la- 
bai paveiki priemonė, skatinanti daug dirbti ir stengtis. Atidavę sąsiu- 
vinius nepamirškite skirti mokiniams šiek tiek laiko perskaityti jūsų 
pastabas. 

— Prizai ir dovanos. Kai kuriose mokyklose vyksta prizų diena, per kurią 
mokiniai gauna dovanų už darbą ar pastangas įvairiose srityse. Jeigu to- 
kiame renginyje dalyvauja ir tėvai, tai gali būti puiki motyvavimo prie- 
monė. 

- Skambutis namo. Nors dažniausiai skambiname į mokinio namus siek- 
dami jį nubausti už netinkamą elgesį, ši priemonė gali būti labai veiks- 
minga ir kaip pastangų įvertinimo būdas. Jei mokinys labai nori įtikti 

savo tėvams ar globėjams, trumpas skambutis į namus gali turėti tikrai 
didžiulį poveikį elgesiui. Tinkamą tam dieną pasirinkite vieną iš sunkaus 
elgesio mokinių ir pažadėkite paskambinti į namus, jei jis elgsis išties 
gerai — pradėkite kurti teigiamus santykius su mokiniu. Mokinio tėvai 
turbūt bus nustebinti ir patenkinti pagaliau išgirdę ir teigiamų pastabų. 
Prieš skambindami, pasidomėkite, kokia jūsų mokykloje mokyklos-na- 
mų ryšių tvarka. 

Laiškas namo. Laiškas namo gali būti labai veiksminga pastangų įvertini- 
mo priemonė. Daugumoje mokyklų dabar dažniau naudojami atvirukai 
nei įprasti laiškai. Vaikai netgi galėtų patys sukurti atvirukus, pavyzdžiui, 
per dailės ar dizaino pamoką. Atvirukas yra puikus tuo, kad jį galima 
magnetu prisegti prie šaldytuvo durų, kad nuolat primintų apie mokyto- 
jo palankumą. 

Kelionės. Pastangų įvertinimas surengiant kelionę gali būti labai veiks- 
minga motyvavimo priemonė. Ji naudinga dar ir tuo, kad palieka teigia- 
mų ir malonių prisiminimų. Vienintelis šios priemonės trūkumas, kad 
tokiai kelionei suorganizuoti reikia nemažai pastangų. 

„Ypatingas“ laikas. Labai veiksminga suteikti mokiniams galimybę už- 
sitarnauti tam tikrų privilegijų, tai irgi įrodo gero elgesio ir jo teigiamų 
padarinių sąsają. „Ypatingo“, arba „auksinio“, laiko idėja labai populiari 
parengiamosiose klasėse. Vaikai užsitarnauja (arba praranda) galimybę 
turėti laisvą valandą savaitės pabaigoje. Per šią valandą jie gali patys pa- 
sirinkti, kokia linksma veikla užsiimti. Vidurinėse mokyklose mokytojai 
galėtų pritaikyti šią idėją, pavyzdžiui, skirdami penkias „auksines“ minu- 
tes paplepėti pamokos pabaigoje. 

„Ypatingos“ užduotys. Mokiniams labai patinka, kai už pastangas jiems 
leidžiama atlikti „suaugusiųjų“ užduotis, tai gali būti naudinga ir moky- 
tojui. Pavyzdžiui, kai aš mokiausi pradinėse klasėse, mums labai patik- 
davo tvarkyti klasės spinteles. Kita nuostabi užduotis yra „pabūti moky- 
toju“ — mokinys keletą minučių veda pamoką. Jis gali užrašyti ant lentos 
tam tikras mintis, pateikti testo atsakymus arba netgi vesti dalį pamokos, 
o jūs tuo metu galite pasimėgauti pelnyta pertraukėle. 

Muzika. Tai labai populiari vyresniųjų klasių mokinių skatinimo prie- 
monė. Šios priemonės taikymas priklauso nuo jūsų dėstomo dalyko: per 

kai kurias pamokas fone skambanti muzika gali neleisti mokiniams susi- 
kaupti darbui. Vienas patarimas - klausykitės tik radijo, užuot leidę mo- 
kiniams atsinešti savo pasirinktą muziką, kad išvengtumėte problemų, 
susijusių su nederama kalba. 

— Loterijos. Apie šią priemonę sužinojau neseniai. Mokytojas dalija loterijos 
bilietus už gerai atliekamas užduotis ar gerą elgesį, o pamokos arba sa- 
vaitės pabaigoje traukiami burtai ir laimėtojui įteikiamas prizas. Kartais 
tokios loterijos vyksta visoje mokykloje ir ilgesnį laikotarpį (pvz., pusę 
semestro), o prizai būna tikrai vertingi. 

— Stiklo rutuliukai stiklainyje. Tai puikus sumanymas ir gera priemonė, iš- 
naudojanti klasės draugų spaudimo įtaką. Ant mokytojo stalo stovi tuš- 
čias stiklainis, į kurį dedamas stiklinis rutuliukas kaskart, kai bet kuris 
mokinys labai stengiasi atlikti užduotis arba gerai elgiasi. Kai stiklainis 
pripildomas, visai klasei atlyginama už pastangas. Vienas mano išgirstų 
pasiūlymų buvo surengti mokiniams iškylą per pietų pertrauką ir užsa- 
kyti vaikams picų. 

— Saldainiai ir kitos vaišės. Žinoma, šiuo atveju viskas priklauso nuo jūsų 
nuomonės — tinka ar ne dalyti mokiniams saldainius. Pakanka pasakyti, 
kad saldainiai ir kitos vaišės, rodos, yra populiari vaikų motyvavimo prie- 
monė. 


Apie poveikio priemones 


Taikyti poveikio priemones gali būti stebėtinai sudėtinga. Prireikus jomis 
pasinaudoti, griežtai laikykitės jūsų mokykloje nustatytų elgesio kontrolės 
metodų arba jūsų padalinio nustatytų taisyklių. Poveikio priemones reikėtų 
taikyti kuo nuosekliau — tai geriausia mokytojų ir sąžiningiausia mokinių 
atžvilgiu. Tačiau kartais jūsų mokyklos tvarka nepakankamai tiks jums ar 
jūsų mokiniams, todėl į problemas reikės pažvelgti šiek tiek lanksčiau. Nie- 
kam nepatinka būti baudžiamam, todėl, kai esame priversti taikyti nuobau- 
das, turime tai atlikti kuo geriau. Toliau pateikiami keli patarimai, kaip jas 


efektyviai taikyti. 

Mokiniai turi nenorėti, kad jiems būtų taikomos poveikio priemonės. Ly- 
giai taip pat kaip įvertinimas už pastangas turi būti trokštamas, taip 
jūsų taikomų bausmių mokiniai turi norėti išvengti. Antraip jos neturės 
veiksmingo atgrasančio poveikio. Tačiau mokytojus dažnai suvaržo jų 
mokykloje nustatyti elgesio problemų sprendimo metodai. Pavyzdžiui, 
jei jūsų mokiniai nesijaudina, kad gali būti palikti po pamokų, beveik 
beprasmiška taikyti tokią nuobaudą. 

Poveikio priemonės turi būti įvykdytos iki galo. Jei taikote poveikio prie- 
monę, ją privaloma atlikti, antraip iš viso beprasmiška ją skirti. Jei 
mokinys bausmės neatlieka, kitą kartą jūsų grasinimas ją skirti bus 
bevertis. 

Negąsdinkite tuo, ko negalite padaryti ar nepadarysite. Kai esame įsitempę, 
kartais norisi pradėti grasinti mokiniams visais baisiais dalykais, kurie 
jiems nutiks, jei jie nesiliaus kelti klasėje sąmyšio. Mokiniai labai gerai 
žino savo teises ir tai, ką jūs galite ir ko negalite daryti. Mokytojas, kuris 
grasina vakare valandą užlaikysiąs visą klasę mokykloje, čia pat bus iš- 
juoktas. 

Venkite gąsdinti „kažkuo kitu“. Kartais mokytojai gąsdina mokinius, kad 
už netinkamą elgesį nusiųs juos pas „kažką kitą“ (paprastai pas vyresnį- 
jį administracijos darbuotoją, klasės auklėtoją, fakultatyvo ar padalinio 
vadovą). Deja, visa tai tik parodo, jog mokytojas pats negali išspręsti 
problemos. Kai kalbuosi su tais „kažkuo kitais“, jie nuolat skundžiasi dėl 
daugybės mokinių, per pamokas išsirikiavusių prie jų durų. Paprastai 
tuos mokinius pas juos siunčia tik nedaugelis mokytojų. Žinoma, būna 
atvejų, kai toks gąsdinimas yra visiškai pateisinamas, pavyzdžiui, kai kyla 
labai rimtų elgesio problemų. 

Poveikio priemonės gali sukurti neigiamą atmosferą. Bausmės gali sukelti 
neigiamų jausmų, jei jos taikomos per giežtai ir nesuvokiant mokinių 
būdo. Kai kuriose daug sunkaus elgesio mokinių turinčiose mokyklose 
galbūt vertėtų daugiau dėmesio skirti teigiamiems santykiams su moki- 
niais kurti, užuot kėlus priešiškumą nuolat skiriant bausmes. 

Poveikio priemonių rūšys 


Poveikio priemonių, kurias galite taikyti kaip elgesio valdymo priemonę kla- 
sėje, yra įvairių. Kaip ir pastangų įvertinimo priemonių atveju, daugelis mo- 
kyklų taiko labai panašaus pobūdžio nuobaudas. Jų veiksmingumas, žinoma, 
priklauso nuo jūsų konkrečios situacijos. Toliau pateikiami keli variantai. 


— Šaukimas. Nors paprastai tai nelaikoma poveikio priemone, būtent ją 
galite klasėje pritaikyti greičiausiai ir todėl visiškai nestebina, kad dauge- 
lis mokytojų šia priemone kartkartėmis pasinaudoja. Kartais išsirėkiant 
galima labai veiksmingai „nuleisti garą“. Tačiau nepamirškite, kad šauk- 
dami parodote, jog praradote savitvardą, ir kad tai gali labai pakenkti 
jūsų balsui. 

— Skambinimas / rašymas į namus. Niekada nenuvertinkite tėvų įtakos! Jei 
turite reikalų su tėvais, kurie nuoširdžiai jus palaiko, tuomet skambini- 
mas ar rašymas į namus gali būti nepaprastai veiksminga poveikio prie- 
monė. Jei vaikas supranta, kad apie jo netinkamą elgesį bus pranešta 
tėvams, jūs įgyjate labai paveikią valdymo priemonę. Tačiau (kaip dažnai 
atsitinka netinkamai besielgiančių mokinių atveju), jeigu tėvams papras- 
čiausiai nerūpi arba jie patys negali suvaldyti savo vaiko, tuomet ši prie- 
monė nebus veiksminga. Prieš skambindami į namus, pasidomėkite jūsų 
mokykloje praktikuojamais metodais ir išsiaiškinkite padėtį mokinio na- 
muose, jei yra tikimybė, kad vaikas atsidurs nepalankioje situacijoje. 

— Privilegijų netekimas. Elgesio susiejimas su „privilegijų“ įgijimu ar nete- 
kimu - elgesio ir jo padarinių ryšio demonstravimo būdas. Pavyzdžiui, 
jei pradinėse klasėse praktikuojate „auksines valandėles“, jos galėtų būti 
netaikomos vaikams, kurie per savaitę elgėsi netinkamai. Vaikams, kurie 
elgėsi gerai, galėtų būti skiriama visa valanda ir jiems pirmiems būtų lei- 
džiama pasirinkti, ką jie norėtų veikti. Vaikams, kurie elgėsi netinkamai, 
būtų aiškiai parodoma, kad jiems tam tikros privilegijos nebuvo teikia- 
mos dėl jų elgesio tą savaitę. 

— Poveikio priemonių taikymas visai klasei. Kai kuriais atvejais gali tikti visai 
klasei taikomos poveikio priemonės, pavyzdžiui, labai plepioje klasėje. 
"Tačiau atsiminkite, kad tokiu būdu turbūt nubausite ir kelis vaikus, ku- 

rie nepadarė nieko bloga. Kai paliekate po pamokų visą klasę, leiskite jai 
„susigrąžinti“ tą laiką už gerą elgesį. 

- „Aukščiausios“ bausmės taikymas. Dabar daugelyje mokyklų nustatyta ga- 
lutinė bausmė — vyresnysis mokytojas gali pašalinti iš klasės mokinį, ku- 
ris pernelyg trikdo klasės darbą arba kelia pavojų sau pačiam ir kitiems. 
Mokytojas, žinodamas, kad gali pasinaudoti šia poveikio priemone, jau- 
čiasi saugiau ir tvirčiau. 

— „Juokingų“ poveikio priemonių taikymas. Anksčiau tokias priemones tai- 
kydama patyriau daug juokingų akimirkų — taikysite tokias priemones 
ar ne, priklausys nuo jūsų mokymo stiliaus ir nuo galimos jūsų mokinių 
reakcijos. Pastebėjau, kad tokių priemonių taikymas įneša į mano klasę 
subtilų humoro atspalvį. Juokinga bausmė, pavyzdžiui, galėtų nuskam- 
bėti taip: „Eik į kampą ir minutę stovėk ant vienos kojos, sudėjęs rankas 
ant galvos.“ Kol jūsų mokiniai vertina tokias bausmes palankiai, jos yra 
puikus būdas pateikti pastabą dėl netinkamo elgesio ramia ir linksma 
intonacija. 


Kaip taikyti poveikio priemones 


Prireikus taikyti poveikio priemones, mokinių reakcija priklausys nuo to, 
kaip tai padarysite. Bausmių taikymo būdas taip pat turės įtakos ir jų veiks- 
mingumui. Svarbiausia stengtis išvengti konfliktinių situacijų ir keletą kartų 
rimtai mokinį įspėti, parodant, kad jis savo elgesiu verčia taikyti tam tikrą 
poveikio priemonę. Toliau pateikiami keli išsamūs patarimai dėl veiksmingo 
bausmių taikymo. 


— Skirkite bausmę asmeniškai. Visada stenkitės skirti mokiniams tam tikras 
bausmes tyliai, atskirai nuo kitų. Galite paprašyti, kad mokinys prieitų 
prie jūsų minutėlei pasikalbėti, arba nusivesti mokinį į klasės galą. Turė- 
tumėte kalbėti tyliai, kad negirdėtų kiti mokiniai. Jei mokinys nesmagiai 
jaučiasi, kad nubaudžiate jį prieš visą klasę, gali susidaryti konfliktinė 
situacija. Pasistenkite nesuteikti netinkamai besielgiantiems mokiniams 
progų mėgautis viešumu. 

— Jei reikia, bausmę atidėkite. Nemanykite, kad visuomet turite skirti baus- 


mę, vos pastebėję netinkamo elgesio apraiškų. Pavyzdžiui, jei dėstant pa- 
mokos medžiagą vienas vaikas jums trukdo, galite pasakyti: „Tuoj prieisiu 
pasikalbėti apie tavo elgesį“, kad galėtumėte pabaigti ką pradėjęs. Klasei 
atliekant užduotį, galite aptarti su mokiniu jo elgesį pakankamai asme- 
niškai. 

Išaiškinkite padėtį. Nesusipratimai gali sukelti nereikalingą priešiškumą, 
todėl stenkitės, kad jūsų pozicija nekeltų jokių abejonių. Išdėstykite savo 
lūkesčius aiškiai, pasakykite mokiniams, ko tiksliai iš jų reikalaujate, tuo- 
met paaiškinkite, kodėl mokinio elgesys neatitinka jūsų lūkesčių. 
Atskleiskite savo jausmus. Paaiškinkite mokiniams, kaip jaučiatės dėl jų 
elgesio ir kokią įtaką jų elgesys daro pamokai ir likusių mokinių darbui. 
Pasiūlykite mokiniams įsivaizduoti, kokia galėtų būti kitų žmonių nuo- 
monė apie jų elgesį, ir galiausiai paaiškinkite, kodėl jis nėra tinkamas. 
Pasiūlykite teigiamą netinkamo elgesio alternatyvą. Kartais mokiniai ne- 
tinkamai elgdamiesi atsiduria „padėtyje be išeities“ ir tuomet mokytojui 
tenka galvoti, kaip mokinį iš tokios padėties „išvaduoti“. Pavyzdžiui, ga- 
lite pabandyti išblaškyti mokinį, skirdami jam užduotį, tarkime, sutvar- 
kyti klasės reikmenis. 

Atsiminkite! Svarbiausia — kartojimas. Karcodami užtikrinsite, kad mo- 
kiniai jus aiškiai suprato. Pakartokite įspėjimus keletą kartų ir nuolat 
kartokite mokinio vardą, kad visas jo dėmesys būtų sutelktas į jus. 
Sakykite, o ne klauskite. Mokytojai turi užsitikrinti savo pozicijas kal- 
bėdami teiginiais, o ne klausimais, kurie suteikia mokiniams galimybę 
pateikti įvairių atsakymų. Užuot sakę „Gal galėtumėte...“ arba „Ar pa- 
darysite...“, sakykite „Noriu, kad...“ ir „Jūs turite...“. Tiksliai pasakykite 
savo mokiniams, ko iš jų reikalaujate, — jie turi žinoti. 

Prieš imdamiesi tolesnių veiksmų, aiškiai įspėkite. Kuo aiškiau išdėstę, ko 
norite, pasakykite mokiniams, kas jų laukia, jei neįvykdys jūsų reikala- 
vimų. 

Bausmę skirkite už elgesį, 0 ne asmeniškai mokiniui. Pažvelkite į proble- 
mą kaip į elgesio, o ne kaip į vaiko problemą, tai padės nesuasmeninti 
bausmių. Įsitikinkite, kad taikydami bausmes asmeniškai neužsipuolate 
mokinio, logiškai ir deramai reaguojate į jo elgesį. 

— Sureikite „pasirinkimo galimybę“. Šis būdas, aprašytas 3 skyriuje, padeda 
nesuasmeninti bausmių, o atsakomybė dėl susidariusios situacijos tenka 
mokiniui. Pasirinkti paprasta: „Arba tuoj pat baik išsidirbinėti, arba tu- 
rėsiu skirti tokią ir tokią bausmę.“ 

- Visą laiką išlikite atsipalaidavę. Kaip pastebėsite toliau pateikiamame 
„gerajame“ pavyzdyje, mokytoja reaguoja labai paprastai ir neįsitempusi. 
Užuot puolusi tuoj pat bausti mokinę, ji paprasčiausiai įkalba ją grįžti į 
savo vietą, papasakodama, kokia linksma bus pamoka. Jei pavyksta išlik- 
ti ramiems, nesikarščiuoti, bus paprasčiau išvengti gynimosi pozicijos ir 
išlaikyti savo pozicijas sprendžiant nedrausmingų mokinių problemas. 

— Bausmes taikykite aiškiais etapais. Pirmoji jūsų skiriama bausmė turėtų 
būti maža, o jeigu mokinys ir toliau jus ignoruoja, laipsniškai ją didin- 
kite. Kiekviename etape, prieš imdamiesi tolesnių priemonių, suteikite 
mokiniui galimybę priimti būtent tokią siūlomą bausmę. Jei mokytojas 
iš karto taiko pačią griežčiausią bausmę, jis bus laikomas neteisingu ir tai 
gali sukelti konfliktų. 

— Pasistenkite išdėstyti savo poziciją be konfliktų ir mandagiai. Taikydami bet 
kokio dydžio bausmę, visuomet išlikite ramūs ir mandagūs, kad ir kaip 
norėtųsi „nuleisti garą“. Vis pažvelkite į save iš šalies — įvertinkite balso 
intonaciją ir kūno kalbą. Mokiniai neturi prie ko prikibti, todėl mažiau 
tikėtinos konfliktinės situacijos. 

— Kalbėkite tokiu tonu, lyg gailėtumėtės, jog tenka skirti bausmę. Pasistenkite 
kalbėti taip, lyg būtumėte gana nelaimingi ir nusivylę, jog esate priversti 
skirti mokiniams bausmę. Jūsų kalbėsena turėtų byloti, kad apgailestau- 
jate, o ne kerštaujate. 

— Suteikite galimybę „išsisukti“ arba „atsigriebti“. Kiekviename bausmių 
skyrimo etape suteikite mokiniams galimybę išvengti tolesnės bausmės. 
Pasitaikius tinkamai progai, pasakykite vaikui, kad jei jis geranoriškai 
priims dabartinę bausmę ir stengsis tinkamai atlikti užduotis per likusią 
pamoką, galbūt jūs iš naujo apsvarstysite galimybę jį bausti. 


Toliau pateikiami du pavyzdžiai, kaip mokiniai gali reaguoti į skirtingai ski- 


riamas bausmes. 

Tinkamas bausmės skyrimo būdas 


Karlė atėjo į gamtos pamoką labai blogos nuotaikos. Ji vaikšto po klasę, plepė- 
dama su kitais mokiniais. Mokytoja pasirengusi užpildyti lankomumo žurnalą 
ir nori pradėti pamoką. 


Mokytoja: Karle, norėčiau tarti porą žodžių. 


Mokytoja pamoja Karlei, parodydama, kad ši ateitų į klasės galą. Karlė eina iš 
paskos. 


Mokytoja: Karle, jau noriu pradėti pamoką. Bet negaliu to padaryti, kol tu 
vaikštai po klasę. 

Karlė: Na ir? Tai ką dabar darysit? 

Mokytoja: Nagi, Karle, ilgiau atidėlioti pamokos negaliu. Šiandien mai- 
šysime kai kuriuos cheminius preparatus, patikrinsime, ar tie 
mišiniai gali sprogti. Aš įsitikinusi, kad tau tai tikrai patiks, bet 
pirmiausia turėsi atsisėsti į savo vietą, kad galėčiau užpildyti 
lankomumo žurnalą. 

Karlė: O, atrodo visai neblogai. 

Mokytoja: "Tuomet eikš, sėskis ir pradėkime. 


Karlė grįžta į savo vietą ir atsisėda. Vėliau per pamoką ji vėl pradeda vaikščioti 
po klasę. Ir vėl mokytoja pasikviečia ją į šalį. 


Mokytoja: Karle, jau anksčiau tau sakiau niekur neiti iš savo vietos. Prašau 
tuoj pat atsisėsti. 

Karlė: Nė neketinu. Man nuobodu. Šita pamoka kvaila. 

Mokytoja: Ką gi, Karle, man labai gaila, kad taip jautiesi, tačiau jei tu ir 

"toliau taip elgsiesi, būsiu priversta palikti tave po pamokų. 

Karlė: Taip neteisinga! Nieko bloga aš nedarau! 

Mokytoja: Karle, sėsk ir tęsk savo darbą. Turi atsisėsti, nes naudojame pa- 
vojingus cheminius preparatus, nenoriu, kad susižeistum. Da- 
bar prašau atsisėsti, kol nepalikau tavęs po pamokų. 

Tikimasi, kad Karlė supras savo padėtį ir įvykdys mokytojos prašymą. Jei ji 
to nepadarys, mokytoja turėtų bausti, laipsniškai griežtindama bausmes, kol 
Karlė įvykdys, ko prašoma. 


Netinkamas bausmių taikymo būdas 


Karlė atėjo į gamtos pamoką labai blogos nuotaikos. Ji vaikšto po klasę, plepė- 
dama su kitais mokiniais. Mokytoja pasirengusi užpildyti lankomumo žurnalą 
ir nori pradėti pamoką. 


Mokytoja: Karle! Gal gali atsisėsti? Noriu pradėti pamoką. 

Karlė: Na, o aš nenoriu pradėti jūsų pamokos. Jūsų pamokos kvailos. 

Mokytoja: Galėtum būti mandagesnė! Klausyk, Karle, ar ne geriau būtų, 
jei tiesiog atsisėstum ir leistum man pradėti pildyti lankomumo 
žurnalą? 


Kiri klasės mokiniai labai susidomėję stebi šią konfliktinę situaciją. Karlė mė- 
gaujasi „viešumu“ — jai bausmė skiriama prieš visą klasę. 


Karlė: Nė neketinu sėstis. Priversite mane? 

Mokytoja: Taip, priversiu. Pasiliksi su manimi valandai po pamokų. 
Karlė: Tai neteisinga! Nepasiliksiu po tų kvailų pamokų. 
Mokytoja: Dar ir kaip pasiliksi. O dabar užsičiaupk ir sėsk. 


Klasė ima nekantrauti. Kai kurie mokiniai pradeda plepėti ir kikenti dėl to, 
kas vyksta. 


Karlė: Negalite man liepti užsičiaupti! Nekenčiu jūsų ir jūsų pamokų. 
Aš išeinu! 


Karlė išlekia pro duris. Likę klasės mokiniai dabar jau visiškai išsiblaškę, tad 
mokytoja dar dešimt minučių bando juos nuraminti. 


7. 


Mokymas, skatinantis gerą elgesį 


Mokymas ir elgesys 


Svarbu atsiminti, kad elgesio problemas turime spręsti pirmiausia dėl to, 
kad galėtume tinkamai atlikti mokytojo darbą. Galų gale būtent tam ir esa- 
me. Mokytojų, sugebančių sudaryti gerus pamokų planus ir vesti iš tikrųjų 
kokybiškas pamokas, mokiniai dažniausiai elgiasi gerai. Žinoma, būna to- 
kių situacijų, kai vaikai tiesiog neleidžia jums dirbti savo darbo. Tačiau, jei 
jūsų pamokos turi aiškią struktūrą, yra įdomios, nenuobodžios ir įtraukian- 
čios mokinius, didžiąją laiko dalį jie elgsis kaip reikalaujama. Galiausiai, jei 
vaikai didžiąja pamokos dalį būna išties susidomėję savo darbu, mažesnė 
tikimybė, kad jie pradės galvoti apie išdaigas. 

Žinoma, ne kiekviena pamoka gali būti nepriekaištingai sustyguotas 
įvairialypis fantastiškas „pasirodymas“. Būna dienų, kai esate taip pavargę, 
kad vos prisiverčiate nueiti į mokyklą; būna ir tokių dėstomų dalykų, kurie 
„sausi“ ir nuobodūs, juos sunku kaip nors pajvairinti. Tačiau, jei dauguma 
pamokų yra kokybiškos, mokiniai bus linkę dėl jūsų elgtis tinkamai. Moky- 
tojas, kuris veda įdomias pamokas, užsitarnauja gerą vardą klasėje ar visoje 
mokykloje. Mokiniai apie juos kalbasi po pamokų. Jei jiems jūsų pamokos 
atrodo linksmos ir įdomios, jie sugrįš į jūsų klasę geros nuotaikos, tikėda- 
miesi geriausio. 

Žinoma, reikia rasti aukso vidurį tarp veiklos, kuri mokiniams patinka, 
ir veiklos, kuri turi lavinamąjį poveikį. Juk jei galėtų rinktis, daugelis vaikų 
visą dieną praleistų žaisdami kompiuterinius žaidimus arba futbolo aikštėje. 
Jūsų pareiga, žinoma, yra mokyti programoje numatytų dalykų. Neišvengia- 
mai kartais bus sunku sudominti vaikus dėstoma medžiaga, nieko nepralei- 
džiant. Tačiau apskritai mokiniai „atleidžia“ mokytojui už kartais vedamas 
nuobodžias pamokas, jei paprastai savo pamokose jis moka juos sužavėti. 

Pagalvoję apie savo mokyklines dienas, turbūt prisimintumėte vieną ar 
kelis mokytojus, kurie tikrai jus įkvėpė, suteikė entuziazmo mokytis ar pa- 
skatino ypatingą susidomėjimą kuriuo nors dalyku. Galbūt kai kurie mo- 
kytojai netgi įkvėpė jus tapti mokytoju. Mums, mokytojams, didelė garbė, 
kad naujoji karta gali iš mūsų pasisemti įkvėpimo. Nors kartais gali būti 
sunku mokyti su užsidegimu, energija ir entuziazmu, bet dėl mokinių verta 
pasistengti. 


Veiksmingas pamokos planavimas ir mokymas 


Kokybiškoms pamokoms planuoti ir vesti reikia puikių įgūdžių. Moky- 
masis planuoti ir mokyti reikalauja nemažai laiko, tačiau ilgainiui pradė- 
site jausti, kokios priemonės bus veiksmingos. Su patirtimi išmokstama ir 
pritaikyti savo mokymo būdus skirtingoms klasėms ar skirtingiems moki- 
niams — kartais netgi per pačią pamoką. Planuoti kokybiškas pamokas mo- 
kytojui turėtų būti atpalaiduojantis ir malonus užsiėmimas. Tokia veikla 
reikalauja pasitelkti vaizduotę ir tiesiog; apgalvoti skirtingus dalyko išaiški- 
nimo būdus. 

Iš pedagogikos studentų reikalaujama, kad pamokų planai būtų labai 
išsamūs ir informatyvūs (mano manymu, kartais netgi per daug). Jei šiuo 
metu studijuojate pedagogiką, įsitraukite į žaidimą ir planuokite pamokas 
taip, kaip to reikalauja jūsų dėstytojai. Bet kuriuo atveju išsamus planas pa- 
dės iš anksto apgalvoti pamokas ir suteiks saugumo jausmą. 

Tačiau vos tik gavę diplomą ir pradėję eksperimentuoti, galite suprasti 
(kaip nutiko ir man), kad planuojant pamokas pernelyg griežtai laikantis 
nurodymų nukenčia pamokos kokybė. Jei pamokos plane per daug infor- 
macijos, yra tikimybė, kad pasirinksite pamokai visiškai neveiksmingą prie- 
monę. Taip pat tikėtina, jog nesitrauksite nuo savo stalo, kad galėtumėte vis 
žvilgčioti į savo užrašus, o tuo metu klasės gale neišvengiamai kils triukš- 
mas. Sudarydamas išsamų pamokos planą mokytojas parodo, kad tiksliai 
žino, kokia bus mokinių reakcija. Tačiau tai, kas anksčiau buvo veiksminga 
vienoje klasėje, gali būti visiškai netinkama kitoje. Su patirtimi išmoksite 
pritaikyti pamoką prie situacijos. 

Mokytojo sugebėjimas įtraukti mokinius į pamoką, juos sudominti ir 
sužavėti priklauso nuo daugybės veiksnių - pamokos modelio, turinio ir to, 
kaip ji vedama. Toliau pateikiami patarimai padės planuoti ir vesti pamokas, 
skatinančias mokinius elgtis tinkamai. 


Pamokų modelis 


Pamokos modelis yra kokybiško pamokų planavimo pagrindas — svar- 
biausia sukurti aiškią ir veiksmingą pamokos struktūrą. Apskritai vaikams 
patinka elgtis pagal tam tikrą struktūrą, o dažnai tokia struktūra ypač 
svarbi vaikams, turintiems elgesio problemų. Tinkamas pamokos modelis 
ir planas padės jūsų mokiniams susikaupti ir nesiblaškyti atliekant užduo- 
tis. Pasinaudokite pateikiamais patarimais kurdami veiksmingą pamokų 
modelį. 


— Pateikite jiems planą. Praleidus nemažai laiko rengiantis pamokai, no- 
risi tikėti, kad mokiniai be jokio paaiškinimo kaip nors supras, apie ką 
bus pamoka. Kai mokytojas iš karto pradeda aiškinti pamokos dalyką, 
vaikai pasigenda aiškios struktūros arba pamokos tikslo, todėl veikiau- 
siai bus linkę triukšmauti. Būtent tokiais atvejais reikėtų pasitelkti tokias 
sąvokas kaip tikslai, siekiai, mokymosi paskirtis, mokymosi rezultatai 
ir pan. Išties ne taip svarbu, kaip tai pavadinsite, svarbu, kad pamokos 
pradžioje pateiktumėte mokiniams planą. Jame nurodoma, kas vyks pa- 
mokoje („šiandien mes mokysimės...“) ir kodėl („turime šito mokytis, 
nes...“). Pamokos metu vis pakartokite pamokos tikslą, kad mokiniai 
(ir jūs) nesiblaškytų. Dabar daugelis mokytojų užrašo mokymosi tiks- 
lus ant lentos — tai naudojama kaip vaizdinė užuomina. Kartais pamoka 
visiškai nukrypsta nuo pradinio tikslo ar paskirties. To nereikėtų laikyti 
problema, jei taip įvyksta dėl to, kad mokytojas stengiasi prisitaikyti prie 
mokinių, o ne paprasčiausiai nukrypsta nuo plano. 

— Pateikite trumpų ir konkrečių užduočių. Kuo daugiau laiko skiriate ko- 
kiai nors veiklai, tuo didesnė tikimybė, kad mokiniai ims nuobodžiauti. 
Taikydami daug trumpų, tikslingų pratimų sutelksite mokinių dėmesį 
ir nurodysite aiškius tikslus, kurių mokiniai turi siekti. Prieš pateikdami 

kitą užduotį galite įvertinti mokinius už pastangas įvykdyti kiekvieną 
iš nurodytų tikslų. Trumpos, konkrečios užduotys sukuria spartumo ir 
pažangumo įspūdį, kuris naudingas siekiant sudominti sunkiai susikau- 
piančius mokinius. 

—- Pajvairinkite pamokas. Derinkite veiklą — užtikrinkite, kad jūsų skiria- 
mos užduotys būtų kuo įvairesnės. Tai padės jums panaudoti skirtingus 
mokymosi stilius — garsinį, vaizdinį ir veiklos. Jei pagal mokymo progra- 
mą dalį pamokos skiriate konkrečiai medžiagai išdėstyti, po to suteikite 
mokiniams galimybę atlikti tam tikras užduotis grupėmis ar vykdyti pro- 
jektus. Kiekvieną pamoką skirkite kuo įvairesnių užduočių — nuo klasės 
„minčių lietaus“ iki diskusijų poromis, nuo piešimo ir iliustravimo iki 
rašymo ir konspektavimo. 

— Smulkiai nupasakokite, ko jūsų mokiniai turėtų siekti. Nustatykite tam 
tikrą tikslą pasakydami mokiniams, koks tiksliai turi būti kiekvienos 
atliekamos užduoties rezultatas, pavyzdžiui, dešimt žodžių, trys teigi- 
niai ar pusė puslapio. Kartą gavau naudingą patarimą suskirstyti ilgesnes 
užduotis į tokias, kurias mokiniai privalo atlikti, turėtų atlikti ir galėtų 
atlikti. Šios trys kategorijos mokiniams nustato aiškius tikslus. Gabesni 
mokiniai turbūt įvykdys visas tris užduoties dalis, o ne tokie gabūs žinos, 
jog privalo atlikti tam tikras užduotis, kad išvengtų tam tikrų poveikio 
priemonių. 

— Smulkiai papasakokite apie savo mokinių darbo rezultatus. Pamokos pa- 
baigoje pasikalbėkite su mokiniais apie pasiektus rezultatus ir skirkite 
laiko jų didelėms pastangoms įvertinti. Sukurkite teigiamą sėkmės įspū- 
dį, kad per kitą susitikimą mokiniai tinkamai elgtųsi ir stengtųsi gerai 
atlikti užduotis. Tokia visos pamokos apžvalga (dabar dažnai vadinama 
apibendrinimu) sudaro pamokos užbaigtumo įspūdį. 


Pamokos turinys 


Pamokos turinio planavimas ir išdėstymas yra (arba turėtų būti) pati sma- 
giausia dalis. Mūsų, kaip mokytojų, užduotis yra perteikti mintis, faktus 
ar informaciją vaikams suprantamu būdu. Sudarydami galimybę visiems 
mokiniams suprasti dalyką, pajusite sėkmės jausmą, taip pat tai padės jūsų 


108 KAIP SUVALDYTI TUOS NEKLAUŽADAS? 


mokiniams susitelkti į užduotį ir tinkamai elgtis. Toliau pateiktos idėjos bus 
naudingos kokybiškai planuoti pamoką ir išdėstyti jos turinį. 


— Paverskite ją malonumu. Siekiant paversti pamoką „maloniu darbu“ rei- 
kia galvoti apie situaciją iš šalies. Paprastai mokiniams malonios būna 
pamokos, kuo mažiau panašios į darbą arba susijusios su kuo nors iš 
„realaus gyvenimo“ už mokyklos ribų. Iš dalies dėl to mano pamoka, 
imituojanti nusikaltimą (žr. toliau), tokia veiksminga. Viktorina, priešin- 
gai nei testas, yra paprastas ir linksmas būdas patikrinti, kaip mokiniai 
supranta pamokos temą. Pasidomėkite įdomiais ir lavinamaisiais žaidi- 
mais, kuriuos galėtumėte pritaikyti, pakeisdami jais įprastesnes užduotis 
ir taip atlygindami mokiniams už pastangas. 

— Daugiau sensorinės veiklos. Paprastai pamokoje reikalaujame, kad moki- 
niai naudotų tik labai nedaug juslių — dažniausiai vien regos ir klausos. 
Pagalvokite, kaip galėtumėte įtraukti veiklą, kurioje pasitelkiamos kitos 
trys juslės. Sudarykite jiems sąlygas liesti daiktus, uostyti skirtingus au- 
galus ar ragauti įvairius maisto produktus. 

— Naudokite daug įvairių vaizdinių ir pagalbinių priemonių. Vaikams labai 
patinka per pamoką liesti įvairius daiktus, ypač tuos, kurių paprastai 
klasėje nėra. Daugiau idėjų rasite skyrelyje „Pagalbinių priemonių nau- 
dojimas“. 

— Pamoka turi būti aktuali ir svarbi. Priderinkite užduotis prie mokinių 
interesų arba prie einamųjų įvykių, skelbiamų naujienose ar žiniasklai- 
doje. Tai padės išlaikyti jų motyvaciją, rimčiau žiūrėti į mokymąsi, pa- 
rodyti, kad mokykla iš tikrųjų yra susijusi su išorinio pasaulio įvykiais. 
Tarkime, geografijos užduotis, susijusias su skirtingų valstybių vėliavo- 
mis, galite susieti su sporto renginiais, pavyzdžiui, futbolo Pasaulio tau- 
rės varžybomis. 

— Didesnis mastelis, spalvingumas ir įsimintinumas. Visi šie aspektai padarys 
jūsų mokiniams įspūdį, ypač tiems, kuriems labiau patinka vaizdiniai 
mokymosi būdai. Mąstykite plačiau — išsiveskite klasę į lauką, kad žaidi- 
mų aikštelėje jie nupieštų didžiulį „minčių žemėlapį“. Naudokite ryškias 
spalvas, siekdami atkreipti jų dėmesį arba įsimintinus vaizdus, skatinda- 
mi juos mąstyti. 


MOKYMAS, SKATINANTIS GERĄ ELGESĮ 109 


— Absirakčias sąvokas paverskite konkrečiais veiksmais. Vienas iš mokytojo 
įgūdžių — rasti būdų, kaip suprantamai perteikti vaikams sudėtingas abs- 
trakčias idėjas. Kai dėstote medžiagą, susijusią su abstrakčiomis sąvoko- 
mis (dalyba, metaforos, sunkio jėga), pasistenkite jas perteikti kuo kon- 
krečiau. Pavyzdžiui, kartą stebėjau gamtos pamoką, kurioje mokytojas, 
pasitelkdamas riedlentę, demonstravo jėgų savybes ir stengėsi parodyti, 
kaip raketa gali nugalėti žemės trauką. Mokinys stovėjo ant riedlentės ir 
mojavo rankomis į šonus, taip tik šiek tiek pajudindamas riedlentę. Pas- 
kui jis atsistūmė nuo kito mokinio ir nuriedėjo gerokai didesnį atstumą. 
Galiausiai jis išsiūbavęs metė svarmenį ir riedlentė „nuskriejo“ per visą 
klasę. 


Pamokų vedimas 


Pamokos veiksmingumą lemia ne vien tinkamas pamokos planas, bet ir mo- 
kytojo stilius bei asmenybė. Anksčiau pateikti patarimai dėl verbalinio ir 
neverbalinio bendravimo bei mokymo stilių (žr. 4 ir 5 skyrius) padės jums 
kuo geriau vesti pamokas. Apskritai mokytojai, sugebantys parodyti vai- 
kams aistringą susižavėjimą dalyku, gyvą susidomėjimą mokymusi ir savo 
mokiniais, paprastai paskatina gerą mokinių elgesį. 


Laiko planavimo svarba 


Mokytojo taikomi laiko planavimo būdai gali daryti stebinamą teigiamą ar 
neigiamą poveikį elgesiui. Jei jūsų pamokose bus nuolat skubama, mokiniai 
jausis įsitempę ir bus labiau linkę netinkamai elgtis. Pasistenkite, kad jūsų 
pamokos būtų ramios ir apgalvotos ir kad kiekvienai būtų skiriama užtek- 
tinai laiko. Dažnai mokytojai sudaro per daug intensyvų pamokos planą, 
o tada tenka skubėti, kad viskas būtų įvykdyta. Pasistenkite lanksčiau pa- 
žvelgti į tai, ką galite nuveikti per pamoką. Jei jūsų mokiniai pasižymi blogu 
elgesiu, tikėtina, kad dalį pamokos turėsite išnaudoti juos drausmindami, 
taigi suplanuotoms užduotims liks mažiau laiko. 

Pamokos pradžia ir pabaiga yra tie etapai, kai galite pajusti poreikį kuo 

greičiau pradėti ar kuo greičiau baigti. Tačiau jei jūsų tikslas — spręsti elgesio 
problemas, šie etapai yra itin svarbūs. Mokiniams susirinkti į klasę ir jiems 
nuraminti skirkite tiek laiko, kiek reikia. Kai kuriose klasėse mokinių po- 
žiūris į skubią pamokos pradžią - kai mokytojas iš karto puola vesti pamo- 
kos — yra teigiamas; kitiems reikia laiko nurimti ir nusiteikti darbui. Vėlgi, 
planuokite savo pamokas taip, kad liktų pakankamai laiko ramiai pabaigti 
pamoką ir pasinaudoti galimybe apžvelgti pamokos rezultatus. Toliau patei- 
kiami keli ypatingi pasiūlymai, padėsiantys veiksmingiau planuoti pamokų 


laiką. 


— Surelkite visos klasės dėmesį. Kiekvienos pamokos pradžioje skirkite šiek 
tiek laiko klasei suburti. Tai ypač svarbu po pertraukos, kai vaikai turi 
iš naujo susikaupti darbui. Tai naudinga ir vidurinėje mokykloje, kur 
mokiniai lanko skirtingus dalykus. Norėdami sutelkti visos klasės dėmesį 
galite paprašyti mokinių tiesiog užsimerkti, kol jūs užpildysite lanko- 
mumo žurnalą. Galima tai padaryti ir savotiškiau, pavyzdžiui, paprašyti 
visų mokinių kartu garsiai suskaičiuoti nuo dvidešimties iki nulio arba 
pažaisti kokių nors vardų žaidimų. 

— Reguliariai darykite pertraukas. Atliekant daug trumpų užduočių pamoka 
įgauna tempą ir varomąją jėgą. Pertraukos tarp užduočių leidžia vaikams 
atsikvėpti. Per pertraukėlės galite paprašyti mokinių trumpai aptarti už- 
duotis su suolo draugu. Sunkaus darbo įtampą sumažinkite kartkartėmis 
skirdami fizinių ar protinių užduočių visai klasei. Pavyzdžiui, sena visų 
pamėgta užduotis — viena ranka ratais trinti pilvą, o kita tuo metu tapš- 
noti per galvą. 

— Visuomet stenkitės pabaigti anksčiau. Remdamasi savo asmenine darbo 
mokykloje patirtimi, galiu tik patvirtinti, kad jei tenka skubėti pamokai 
artėjant prie pabaigos arba tęsti pamoką jau nuskambėjus skambučiui, 
tiek mokiniai, tiek mokytojas neišvengiamai jaučiasi įsitempę. Patariu 
visuomet stengtis pabaigti anksčiau ir ramiai, net jei dėl to pamokos pa- 
baigoje liks laiko, kurį reikės išnaudoti. 

— Apžvelkite pamoką kartu su visa klase. Puikus būdas pamokos pabaigoje 
sukurti tam tikrų pasiekimų įspūdį — apžvelgti pamokos rezultatus su 
visa klase (dabar tai vadinama apibendrinimu). Priminimas, ko mokiniai 

išmoko, padės mokinių atmintyje įtvirtinti atliktas užduotis. Tai suteikia 
ir puikią galimybę įvertinti stropų mokinių darbą ir gerą elgesį. 

— Pasistenkite, kad iš pamokos jie išeitų teigiamai nusiteikę. Mokytojai nori, 
kad mokiniai atėję į pamoką kitą kartą — ar tai būtų kitą dieną pradinėje 
mokykloje, ar kitą savaitę vidurinėje — atsineštų tik gerus prisiminimus 
apie paskutinį susitikimą. Paskutinės jūsų ankstesnės pamokos minutės 
išlieka jų atmintyje geriausiai, tad jei jų atmintyje užfiksuota rami ir tvar- 
kinga ankstesnės pamokos pabaiga, tikėtina, kad tai paskatins geresnį 
elgesį. Siekiant pamokos pabaigoje išlaikyti gerą nusiteikimą, tinka „sta- 
tulų“ pratimas. Vaikai sustingsta ir kelias minutes nejuda (sėdomis arba 
prigulę). Paskui jums davus ženklą jie kuo tyliau pristumia kėdes prie 
suolų. Kad būtų įdomiau, tai galima padaryti sulėtintais judesiais. 


Garantuota sėkmė 


Pasitaikys dienų, kai nebus nuotaikos tvarkytis su sunkaus elgesio moki- 
niais, kuriuos gali tekti mokyti, o būtent tokiais atvejais reikėtų vesti pamo- 
kas, kurios neabejotinai paskatintų mokinius tinkamiau elgtis. Tikrai nerei- 
kia jausti kaltės, kad kartais nebenorite pamokose spręsti elgesio problemų. 
Esame tik žmonės ir negalime nuolat dirbti visu tempu. Daugeliu bruožų 
mokytojo darbas yra panašus į vaidybą, nes pasirodome didelei (ir dažnai 
sudėtingai) auditorijai. Realiai neįmanoma, kad aktorius kasdien vaidintų 
visą dieną, tas pats pasakytina ir apie pavargusį mokytoją. Toliau pateikiami 
patarimai pamokoms, kurių sėkmė praktiškai garantuota, netgi jei jos veda- 
mos sunkiausio elgesio mokiniams. Man jie labai pravertė įvairiose mokyk- 
lose - nuo „gana nesudėtingų“ iki „visiškai nepakenčiamų“ atvejų! 


— Kompiuterių klasė. Kažkodėl pasodintas prie kompiuterio netgi blogiau- 
siai besielgiantis mokinys pradeda tinkamai elgtis (arba bent jau elgiasi 
ramiai ir tyliai, kol prisijungia prie interneto). Daugumoje mokymo pro- 
gramų bent keletu atvejų numatyta galimybė naudotis kompiuteriu, tad 
nepraleiskite šios progos, kai reikia ramios valandėlės. 

— Vaizdo įrašas. Netgi baisiausiai besielgiančios klasės paprastai vaizdo įra- 

šus žiūri gana tyliai. Sumažinkite kaltės jausmą užtikrindami, kad įrašas 
yra susijęs su šiuo metu dėstomomis temomis. Pateikite tai kaip „staig- 
meną“, kurios mokiniai nusipelnė pastaruoju metu gerai elgdamiesi. Įsi- 
tikinkite, ar vaizdo įrašas yra palyginti naujas ir ganėtinai įdomus, kad 
išlaikytų jūsų mokinių dėmesį. Prieš pamoką patikrinkite, ar veikia įran- 
ga, nes priešingu atveju, jums bandant ją sutvarkyti, klasėje gali kilti su- 
maištis. Siekdami sutelkti mokinių dėmesį, galite pateikti rašto užduočių 
arba klausimų, į kuriuos vaikai turės atsakyti pažiūrėję vaizdo įrašą. 

— „Patraukli pamoka“ . Pamoka, kuria galima sudominti mokinius, papras- 
tai turi būti kuo nors skirtinga, neįprasta, susijusi su suaugusiųjų gyve- 
nimu arba „teatralizuota“, pavyzdžiui, kaip toliau aprašyta „nusikaltimo 
scena“. Nors šioms pamokoms reikia nemažai ruoštis, jos tikrai paleng- 
vins jūsų darbą. Tokios pamokos taip pat padės užsitarnauti tokį svarbų 
įdomaus ar žavaus mokytojo vardą. 

— Padėjėjas iš šalies. Iš savo patirties galiu pasakyti, kad mokiniai puikiai 
priima žmones, kurie nėra mokytojai. Galbūt jie per daug įpratę matyti 
mus kiekvieną dieną, klausytis mūsų balso, atlikti mūsų skirtas bausmes. 
Jei galite surengti pašalinio žmogaus apsilankymą, suorganizuoti teatro 
trupės pasirodymą, pakviesti policininką papasakoti apie narkotikus arba 
vieną iš tėvų padiskutuoti profesinės veiklos tema, „užsidirbsite“ puikią 
ir paprastą „laisvą pamoką“. 


„Patraukli pamoka“ mokymo programoje 


Šioje dalyje pateikiami keli sumanymai, kuriais naudojausi pati — arba ma- 
čiau naudojant — siekdama sudominti sunkaus elgesio (ar netgi ramias) kla- 
ses. Kai kurie iš šių patarimų gali pasirodyti keistoki, tačiau atminkite, kad 
jei jūsų mokiniai nėra pakankamai motyvuoti, juos sudominti padėtų ir 
patys beprotiškiausi sumanymai. Be to, jums taip pat gali būti smagu. Prie 
kiekvienos pamokos idėjos pateikiamos mokymo programos sritys, su ku- 
riomis ji gali būti susijusi, pamokos vedimo reikalavimai ir realios veiklos 
apibūdinimas. Esu dėkinga mokytojams, kurie šiais nuostabiais sumany- 
mais pasidalijo su manimi. Jei susidomėjote tokio tipo pamokomis, daugiau 

idėjų ieškokite mano knygoje Letting the Buggers be Creative („Kaip skatinti 
tų neklaužadų kūrybingumą“, Continuum, 2005). 


Nusikaltimo scena 


Galimos mokymo programos sritys (dalykai): 

— istorija (faktų tyrinėjimas); 

— anglų literatūra (pvz., „Romeo ir Džiuljeta“); 

— drama (detektyvo žanras); 

— dizaino technologijos (plano braižymas); 

— gamtos mokslai (mėginių tyrimas, kaltės įrodymai). 


Reikalavimai: 

— atvira erdvė (gali būti klasės viduryje, išstumdžius į šalis kėdes); 

- „policijos / stop juosta“ arba bet kokia kita užtvara aplink nusikaltimo 
vietą; 

— įvairūs daiktai, susiję su įvykdytu nusikaltimu (pavyzdžiui, nuspirta kėdė, 
rankinukas, kurio turinys išbertas, butelis ir virvagalis). 


Apibūdinimas: 
Ši idėja iš pradžių buvo panaudota dramos pamokose, ji patraukia ir pačios 
triukšmingiausios klasės dėmesį. Turėtumėte įsitikinti, kad jūsų mokiniai no- 
riai įsijungs į išgalvotą pamokos istoriją. Mokiniams įėjus į klasę, jiems pasa- 
koma, kad čia įvyko nusikaltimas. Jie negali nieko liesti (o norės) — paklaus- 
kite, kodėl to negalima daryti, ir jie jums atsakys, jog dėl pirštų atspaudų. 
Mokiniai vaidina policijos detektyvus, siekiančius ištirti nusikaltimą, ap- 
tarinėja rezultatus ir, priklausomai nuo dalyko, kuria brėžinius, rašo arba 
vykdo kitą veiklą, atsižvelgdami į situaciją. 


Šunų ėdalo skardinė 


Galimos mokymo programos sritys (dalykai): 
— dizaino technologija (pakuotės); 
— dailė (etiketės modeliavimas); 

— žiniasklaida (įtikinėjimo galia); 
- gamtos mokslai (skardinės turinio analizė). 


Reikalavimai: 

— tuščia šunų (ar kačių) ėdalo skardinė (turėtų būti gerai išplauta); 
— „Marso“ batonėliai (smulkiai supjaustyti); 

— želė; 

— šakutė. 


Apibūdinimas: 
Iš pradžių ši idėja buvo skirta dizaino technologijų pamokoms, ji prikaus- 
to mokinių dėmesį. Mokiniams susirinkus klasėje, mokytojas parodo jiems 
šunų ėdalo skardinę ir pradeda iš jos valgyti. Tai gali susilaukti tikrai akty- 
vios reakcijos, bet netrukus jūsų mokiniai turėtų nutilti ir pradėti klausinėti 
apie bjaurų šio produkto skonį. 

Po to klasė gali panagrinėti, kaip patikime tuo, ką matome ant pakuotės, 
arba ištyrinėti įvairių skardinių turinį ir nustatyti jų sudėtį. (Beje, „šunų 
ėdalas“ iš tikrųjų tebuvo susmulkinti „Marso“ batonėliai ir želė.) 


Turgus 


Galimos mokymo programos sritys: 

šiuolaikinės užsienio kalbos (žodynas); 
matematika (pinigai, kainos, sudėtis ir atimtis); 
dailė / dizaino technologijos (planų braižymas); 
drama (vaidyba, improvizacija). 


Reikalavimai: 

— turgaus „prekystaliai“ (gali būti klasės suolai); 

— maistas'ar kitos prekės, išdėliojamos ant prekystalių; 
- „pinigai“. 


Apibūdinimas: 
Šis pamokos modelis iš pradžių buvo skirtas prancūzų kalbos pamokai — prie 

prekystalių buvo parduodami įvairių rūšių prancūziški maisto produktai, o 
mokiniai turėjo vaikštinėti ir pirkti juos vartodami reikalingus žodžius. Mo- 
kiniams labai patiko, kad jie galėjo nusipirkti skanių prancūziškų ragelių ir 
juos suvalgyti. 

Pamokos modelį būtų galima pritaikyti įvairioms sritims: prie prekys- 
talių galima pardavinėti įvairių rūšių daiktus, susijusius su pamokos tema 
arba su turimomis pagalbinėmis priemonėmis. Apsilankę turguje mokiniai 
galėtų nubraižyti prekystalių išsidėstymo planą arba visą pamoką būtų gali- 
ma skirti improvizuotam vaidinimui — mokiniai vaidintų įvairias situacijas 
turguje. 


Pagalbinių priemonių naudojimas 


Mokiniams paprastai labai patinka pagalbinės priemonės, ypač neįprastos. 
Kuo daugiau šių priemonių galite atsinešti į klasę, tuo akivaizdžiau gerės 
mokinių elgesys ir stiprės jūsų reputacija. Pagalbinės priemonės gali būti 
įvairių formų ir dydžių, o teigiamiausius rezultatus dažniausiai duoda neti- 
kėtos priemonės. Prisiminkite, kad ištekliai nėra tik daiktai, kuriuos atsine- 
šate į klasę; tai gali būti ir kiti žmonės. Vaikams paprastai patinka bendrauti 
su žmonėmis, kurie nėra jų įprasti mokytojai. Galėtumėte paprašyti, kad 
į jūsų pamoką ateitų kitas mokytojas ir pasidalytų savo, kaip specialisto, 
žiniomis, arba pasikviesti vyresniųjų klasių mokinį, kad padėtų gerinti jūsų 
mokinių skaitymo įgūdžius. Štai kelios idėjos apie neįprastas ir įdomias pa- 
galbines priemones, kurias galėsite išbandyti. 


— Stebuklingoji dėžutė. Mokytojas atsineša į klasę dėžutę ir pasako vaikams, 
kad toji dėžutė yra stebuklinga ir ją atidaryti galima tik ištarus teisingą 
burtažodį. Vaikai aptarinėja, kas joje galėtų būti, ar jie turėtų rizikuoti 
atidaryti dėžutę ir kokiu burtažodžiu ją galima būtų atidaryti. Ši pagal- 
binė priemonė gali padėti atlikti įvairias skirtingas rašymo ar piešimo 
užduotis. 

— Vaizdo kamera. Jei turite galimybę naudotis paprasta ar skaitmenine vaiz- 
do kamera, ji gali tapti tikrai puikia pagalbine priemone, padėsiančia 

sudominti ir motyvuoti mokinius. Mokiniams planuojant ir rengiantis 
kurti filmą, kamerą taip pat galima patikėti jų atsakomybėn, kaip įver- 
tinimą už gerą elgesį per daugelį pamokų. Sukurtas vaizdo įrašas gali 
būti susijęs su įvairiausiomis temomis. Pavyzdžiui, filmą apie pirmąją pa- 
galbą galima sukurti kūno kultūros pamokoje arba parodyti filmą tema 
„Pasipriešinkime peštukams“ asmeninio, socialinio ir sveikatos ugdymo 
pamoką lankantiems mokiniams. 

Kostiumai ir perukai. Nors šiaip jau tai priklauso dramos mokytojų kom- 
petencijai, kostiumai ir perukai iš tikrųjų gali labai praversti siekiant su- 
dominti mokinius įvairiose srityse. Galite panaudoti kostiumus mokyda- 
mi naujų žodžių šiuolaikinių užsienio kalbų pamokoje. Galite apsirengti 
kaip pamišęs profesorius ir atlikti mokslinį eksperimentą. Galite imtis 
bet ko, kas sužavėtų jūsų mokinius ir patrauktų jų dėmesį. 

Garsas ir apšvietimas. Mokykla gali būti gana nuobodi, kasdieniška vieta, 
o vienas iš būdų paskatinti mokinius elgtis tinkamai yra sukurti klasėje 
tam tikrą atmosferą. Atlikdami užduotį, susijusią su oru, galite panau- 
doti garso efektus — juostą su audros įrašu; skaitydami istorijas apie vai- 
duoklius, galite užtemdyti klasę ir uždegti žibintus; jei mokiniai labai 
triukšmauja, galite pabandyti juos nuraminti paleisdami foninės ramios 
muzikos įrašą. Kuo neįprastesnė ir ypatingesnė vaikams atrodys jūsų kla- 
sės aplinka, tuo įdomesnės jiems bus atliekamos užduotys. 

8. 


Kodėl mokiniai blogai elgiasi 


Netinkamo mokinių elgesio priežastys 


Žinoma, netinkamą mokinių elgesį lemia daugybė sudėtingų priežasčių. 
Kai vaikas turi rimtų elgesio problemų, tai darbe dažniausiai sukelia aibę 
šalutinių veiksnių. Šiame skyriuje aptariamos sritys, kuriose mokytojas gali 
tiesiogiai valdyti situaciją, arba atvejai, kai turite realią galimybę daryti po- 
veikį taikydami konkrečias strategijas ar metodus. 

Jei nuolat ar didžiąją laiko dalį jūsų mokiniai elgiasi blogai, gali kilti min- 
tis, kad mokiniai taip elgiasi tyčia. Kai sužlunga puikiai suplanuota ir puikiai 
vedama pamoka, natūralu, kad pradedama laikytis gynimosi pozicijos. Reng- 
damiesi pamokai ir ją vesdami daug stengiatės: kodėl jūsų mokiniai to neį- 
vertina? Tikriausiai pradedate manyti, jog jie iš anksto susimokė ir nusprendė 
sugadinti jūsų pamoką? O įsitikinimas, kad jie tik ir laukia progos apsunkinti 
jūsų darbą, gali labai greitai peraugti į gynyba persunktą mokymo stilių. Tiesa, 
yra mokinių, kurių netinkamas elgesys visai sąmoningas, tačiau iš tikrųjų dau- 
geliu atvejų blogą mokinių elgesį lemia skirtingi veiksniai. Toliau pateikiamos 
idėjos galbūt padės išspręsti kai kurias dažniausiai pasitaikančias problemas. 

Žinoma, kai kuriose mokyklose elgesį veikia bendra netinkama moralinė 
atmosfera, neveiksmingas aukštesniosios administracijos darbas arba nevai- 
singa elgesio politika. Kitose mokyklose blogo elgesio priežastis veikiausiai 
ta, kad jose mokosi daug mokinių iš problemiškos aplinkos arba turinčių 
rimtų specialiųjų poreikių. Deja, tokiomis aplinkybėmis vieno mokytojo 
įtaka labai maža — jis tegali stengtis kuo geriau atlikti savo darbą mokinių 
labui. Kiekvienas mokytojas turi apsispręsti, kaip tvirtai laikysis stresinė- 
mis aplinkybėmis, ir apsvarstyti, kokia tikimybė ateityje padėtį pagerinti. 
Jei manote, kad nuolat patenkate į sudėtingas situacijas, paskutiniame šios 
knygos skyriuje rasite patarimų, kaip valdyti įtampą. 

Mokykla ir mokymasis 
Nuobodulys 


Kai kuriems žmonėms mokykla paprasčiausiai nepatinka. Mintimis atsigręžę 
į savo mokyklinius metus, turbūt galėtumėte prisiminti atvejų, kai būdavo 
beprotiškai nuobodu. Jei vaikai mokomi, kad mokykla ir mokymasis labai 
svarbūs jų ateičiai, jie apsipranta (daugeliu atvejų) su tuo nuoboduliu ir ne- 
pradeda netinkamai elgtis. Tačiau jeigu vaikai įpratę suvokti mokyklą kaip 
spąstus, kaip vietą, kurioje jie priversti būti, nors jiems ir visiškai neįdomu, 
tikėtina, kad pradėję nuobodžiauti jie ims elgtis blogai - siekdami išblaškyti 
nuobodulį arba paįvairinti pamoką, kad ji būtų įdomesnė. Vaikams daug 
įdomiau erzinti mokytoją ar sukelti klasėje sumaištį, nei mokytis kokio nors 
sauso ir nuobodaus dalyko. 


Kaip įveikti nuobodulį? 


Akivaizdus atsakymas į klausimą, kaip įveikti nuobodulį, atrodytų toks: pa- 
darykite mokyklą įdomesnę! Prisimenu, dėstydama koledže turėdavau pa- 
kankamai daug laiko pasirengti nuostabioms ir įdomioms pamokoms, kad 
sudominčiau savo studentus. Tačiau praktikams mokytojams, turintiems 
įvykdyti daugybę kitų reikalavimų, viskas nėra taip paprasta. Be to, priva- 
loma „mokyti pagal programą“ ir „taikyti nacionalines strategijas“. Tai gali 
reikšti, kad kartais esame priversti vesti nuobodžias pamokas arba sudaryti 
tvarkaraštį, kuriame per daug dėmesio skiriama konkretiems dalykams. 
Taigi iškyla prioritetų klausimas - jei tiksliai žinote, jog jūsų mokiniams 
sunku susikaupti ir jie lengvai pasiduoda pagundai pažeisti elgesio normas, 
tuomet vienas iš pagrindinių jūsų rūpesčių — kaip įveikti nuobodulį. Trum- 
pam atidėkite mokymo programą į šalį ir pasistenkite juos iš naujo sudo- 
minti mokymusi. Toliau pateikiami keli patarimai, kaip galite tai padaryti. 


- Užduotys turi būti smagios ir įdomios. Jei mokiniams jūsų pamoka atro- 
dys ne kaip darbas, o kaip maloni pramoga, mažiau tikėtina, kad jie ims 
nuobodžiauti, bus neramūs ar pradės triukšmauti. 

Užduotys turi atrodyti tikroviškos ir reikšmingos. Kai kuriems mokiniams 
atrodo, kad mokykla nutolusi nuo kasdienio gyvenimo. Pademonstruo- 
kite, kaip per pamokas atliekamos užduotys yra susijusios su darbu, 
kurį jūsų mokiniai galbūt vėliau dirbs, arba su juos dominančiomis te- 
momis. 

Pamokos turi būti įvairiapusės. Mokiniams, kuriems viskas greitai atsibos- 
ta, sunku ilgesnį laiką susikoncentruoti į vieną veiklos sritį. Veskite įvai- 
riaspalves pamokas, skirkite įvairių pratimų bei daug praktinių ir aktyvių 
užduočių. 

Pasitelkite visas juslės. Pajvairinkite užduotis sensorine veikla. Pabandyki- 
te atlikti užduotis užrištomis akimis, pasitelkiant uoslę, lytėjimą, skonį ar 
klausą. 

Užduotys turi būti trumpos ir konkrečios. Jei mokiniams sunku ilgai iš- 
laikyti dėmesį, skirkite daug trumpų užduočių, užuot skyrę vieną ar dvi 
ilgesnes. Pagirkite mokinius, kai jie pabaigs užduotį, arba įvertinkite jų 
pastangas kitu būdų, kad paskatintumėte juos ir toliau stengtis. 
Suteikite galimybę atsipūsti. Kartais nenustygstantiems mokiniams arba 
visai klasei reikia pertraukėlės, pavyzdžiui, penkių minučių paplepėti. 
Atsiminkite, kad laikydamiesi lankstaus požiūrio turėsite daugiau nau- 
dos nei „plakdami negyvą arklį“. 

Sudarykite sandorį. Mokiniai, kuriems didžiąją dalį laiko vedamos įdomios 
ir nuostabios pamokos, paprastai noriai taikstosi su retkarčiais užplūstan- 
čiu nuoboduliu. Jei turite dėstyti sausą dalyką, paprašykite, kad moki- 
niai kantriai jus išklausytų, o už tai pažadėkite smagią pamoką kitą kartą. 
Panašiai galite sudaryti sandorį, pagal kurį mokiniai dvidešimt minučių 
intensyviai dirbtų, tada gautų penkias minutes paplepėti ir atsipūsti. 


Motyvacijos mokytis trūkumas 


Mokinys, kuriam mokykloje nuobodu, ir mokinys, kuriam trūksta mory- 
vacijos mokytis, yra dvi skirtingos problemos. Kai kurie mokiniai netenka 
motyvacijos, nes jie veikiausiai turi konkrečių mokymosi sunkumų ir todėl 
užduotys jiems atrodo per sunkios. Kiti mokiniai gali bijoti neteisingai at- 
likti užduotį arba jiems tiesiog sunku suprasti kokį nors konkretų dalyką. Jei 

pritaikytume užduotis prie kiekvieno mokinio sugebėjimų, galbūt pavyk- 
tų juos iš naujo motyvuoti. Kai kuriems mokiniams motyvacijos mokytis 
trūksta vien dėl to, kad jiems niekada nebuvo aiškinama, jog mokytis yra 
svarbu, arba neteko įsitikinti, kad tai gali būti smagu. 


Kaip įveikti mokymosi motyvacijos trūkumą 


Šioje knygoje, ypač 7 skyriuje, rasite daug pasiūlymų, kaip padaryti savo 
pamokas smagias, įdomias ir patraukiančias mokinių dėmesį. Jei tai pavy- 
ko, sugebėsite mokinius iš naujo sudominti mokykla ir mokymusi — tai 
nuostabus kiekvieno mokytojo laimėjimas! Štai dar keli sumanymai, galbūt 
padėsiantys išspręsti motyvacijos trūkumo problemą. 


— Pamokoje vykstantis mokymosi procesas turi būti labai aiškus - pamo- 
kos pradžioje įvardykite savo tikslus. 

- Aiškiai išdėstykite priežastis, dėl kurių reikia mokytis tam tikro dalyko; 
galite susieti tai, kas vyksta klasėje, su darbu, kurį mokinys galbūt dirbs 
baigęs mokyklą. 

— Suskirstykite pamoką į atskiras užduotis ir nurodykite, kiek tiksliai mo- 
kiniai turi padaryti kiekvienoje dalyje. 

— Įvertinkite mokinių pastangas jiems užbaigus kiekvieną užduotį — taip 
paskatinsite juos suvokti tiesioginį mokymosi ir pastangų įvertinimo 
ryšį. 

— Paskatinkite mokinius susirasti „mokymosi partnerių“ — kitų mokinių, 
su kuriais jie galėtų atlikti užduotis, kurie juos motyvuotų ir paskatintų, 
neleisdami blaškytis. 

- Pasidomėkite, kokioje srityje išryškėja nemotyvuoto mokinio gabumai 
(pavyzdžiui, piešimas ar darbas su kompiuteriu), ir pritaikykite tokią 
veiklą savo pamokose, kad sukurtumėte sėkmės įspūdį. 

— Kartais problemų kyla dėl to, kad užduotys yra per lengvos, o ne per sun- 
kios. Skirkite šiek tiek užduočių, kurios iš tikrųjų priverstų klasę ar mo- 
kinį pasitempti — vaikams dažniausiai tikrai patinka užduotys, paprastai 
skiriamos vyresniesiems. Aiškiai pasakykite, kad pasitikite jais ir tikitės jų 
rimto požiūrio į šią sudėtingą „suaugusiųjų“ užduotį. 

Susidomėjimo mokomaisiais dalykais trūkumas 


Neginčytina, kad kai kuriems mokiniams tam tikri dėstomi dalykai nėra 
įdomūs. Galbūt tie dalykai jiems neatrodo aktualūs ir neatitinka jų pasau- 
lėžiūros arba jiems trūksta gabumų tam tikrose mokymo programos srityse. 
Dabar įprasta, kad specializuotos mokyklos aiškiai orientuotos į mokinių, 
turinčių gabumų tam tikrose srityse, lavinimą. Deja, požiūris į kai kuriuos 
dalykus yra gana neigiamas. Kalbėdama su šiuolaikinių užsienio kalbų mo- 
kytojais, supratau, kad elgesio problemos gali priklausyti ir nuo mokinių 
susiformuoto požiūrio į dalyką. 

Pradinėje mokykloje mokytojas gali pastebėti blogėjantį mokinių elgesį 
rašybos ar dailės pamokoje. Kadangi mokytojas mato vaikus kiekvieno 
dalyko pamokoje, gali būti šiek tiek lengviau rasti būdų, kaip išvengti 
akivaizdaus susidomėjimo trūkumo arba kompensuoti vieno konkretaus 
dalyko gabumų trūkumą. Vidurinėje mokykloje mokinys gali elgtis ne- 
priekaištingai kūno kultūros ar dramos pamokoje, tačiau su juo gali būti 
neįmanoma susitvarkyti per anglų kalbos pamoką, ir atvirkščiai. Anglų 
kalbos mokytojas, manantis, kad šis mokinys turi tikrai rimtų elgesio pro- 
blemų, turbūt nustebtų išgirdęs, kad jam puikiai sekasi praktiškesni da- 
lykai. 


Kaip įveikti susidomėjimo mokomaisiais dalykais trūkumą 


Akivaizdu, kad šią problemą vėlgi būtų galima išspręsti labiau sudominant 
mokinius tais dalykais, kurie jiems nepatinka. Jei esate vidurinės mokyklos 
mokytojas ir dirbate savo specializacijos srityje, be abejo, jūsų dėstomas 
dalykas yra jūsų aistra — jūsų mėgstamiausia mokymo programos sritis. 
Turėtumėte rasti būdų parodyti mokiniams, koks įdomus ir nuostabus gali 
būti jūsų dėstomas dalykas. Keli patarimai, kaip tai padaryti. 


— Pasidomėkite, kuo iš tikrųjų domisi mokiniai, ir dėstykite savo dalyką 
naudodamiesi tomis mokymo programos sritimis. Pavyzdžiui, jei esate 
prancūzų kalbos mokytojas, o jūsų mokinius žavi kompiuteriai, skirkite 
dalį pamokos darbui su kompiuteriu - sudarinėkite valgiaraščius, kurkite 

atvirukus arba parenkite žodynėlius. Jei esate istorijos mokytojas, o jūsų 
mokiniams patinka drama, rinkitės kuo daugiau skaitymo vaidmenimis, 
kalbėjimo bei klausymosi užduočių. 

Vidurinėje mokykloje pasistenkite susidaryti bendrą vaizdą apie elgesio 
problemas keliančius mokinius įvairiose mokymo programos srityse. Pa- 
sikalbėkite su kitais darbuotojais (arba su mokiniais), kad išsiaiškintumė- 
te, kokios yra to vaiko stipriosios savybės ir kuo jis domisi, ir įtraukite 
keletą su tuo susijusių aspektų į savo pamokas. 

Įsitikinkite, ar šis akivaizdus susidomėjimo trūkumas nėra neįžvelgtų 
specialiųjų poreikių požymis. Kai kurie vaikai, turintys raštingumo sun- 
kumų, slepia savo problemą apsimesdami, kad pamokos jiems neįdo- 
mios. 

Pradinėje mokykloje, kai visai klasei iškyla kurio nors dalyko proble- 
mų, kad jie susikauptų, pažadėkite įdomesnių pamokų ateityje. Jei jie 
nori malonaus atlygio už savo pastangas, turi intensyviai mokytis visų 
dalykų. 

Organizuokite visos mokyklos, skyriaus arba tarpdalykinius projektus, 
kad padidintumėte susidomėjimą ypač nemėgstamais dalykais. Pavyz- 
džiui, jei jūsų mokykloje matematika nėra labai mėgstama, surenkite 
„linksmybės su matematika“ dieną ir parodykite, koks šis dalykas gali 
būti įdomus. 

Labai aiškiai pademonstruokite ryšius tarp dalyko ir darbų bei žmonių 
realiame gyvenime. Pavyzdžiui, jei esate ispanų kalbos mokytojas ir į Is- 
paniją atvyksta žymus futbolininkas, tegul jūsų mokiniai paruošia jam 
sutiktuvių dovanėlę. 

Mokiniai 


Specialieji poreikiai 


Žinoma, specialieji poreikiai gali būti svarbus veiksnys, lemiantis netinkamą 
elgesį, ir ne tik mokinių, turinčių tam tikrų emocinių ar elgesio sunkumų, 
atveju. Jeigu vaikui sunkiai sekasi atlikti užduotis, o mokytojas nesugeba jų 
pritaikyti pagal mokinio galimybes, neišvengiamai kyla elgesio problemų. 
Prieš pirmą susitikimą su savo mokiniais pasidomėkite, ar jūsų klasėje yra 
mokinių, turinčių specialiųjų poreikių, ir apgalvokite, kokią įtaką jų porei- 
kiai turės jums, kaip klasės mokytojui. Jei mokinys turi tam tikrų mokymosi 
sunkumų, pavyzdžiui, raštingumo, turite pastebėti tą problemą ir atsižvelgti 
į ją rengdami užduotis. Tai turės įtakos ne tik gimtosios kalbos pamokoms, 
bet ir visai mokymo programai. Labai lengva neteisingai interpretuoti mo- 
kymosi sunkumus, o tai lemia netinkamą elgesį, kurio galima išvengti su- 
pratingumu. Daugiau informacijos specialiųjų poreikių klausimais pateikia- 
ma kitame skyriuje. 


Klasės draugų spaudimas 


Būdami didelėje žmonių grupėje natūraliai esame linkę laikytis „bandos 
principo“ ir elgiamės taip, kaip galbūt nesielgtume vieni. Klasės draugų 
spaudimas gali būti pagrindinis veiksnys, lemiantis netinkamą mokinių el- 
gesį, ypač tose klasėse, kuriose sunkaus elgesio vaikų gana daug. Jauni žmo- 
nės jaučia didžiulį spaudimą sekti savo draugų elgesiu, kad užsitarnautų jų 
palankumą. Blogai elgdamiesi mokiniai gali sulaukti didžiulio klasės draugų 
palaikymo. Jei jiems pavyksta priversti visą klasę juoktis iš mokytojo, jie už- 
sitikrina grupės palankumą. Jei jie nesiryžta laikytis „bandos principo“, taip 
pat kyla grėsmė, kad bus išstumti iš grupės ir taps pažeidžiami, pavyzdžiui, 
kiti vaikai ims juos skriausti. Bet kuriam žmogui, jau nekalbant apie paaug- 
lius, labai sunku išdrįsti išsiskirti iš minios. Jei dauguma klasės mokinių 
elgiasi netinkamai, reikia labai stiprios valios nepasiduoti jų įtakai. 

Kaip spręsti klasės draugų spaudimo problemą 


Gali būti labai sunku, jei dauguma mokinių jūsų klasėje nedrausmingi. Su- 
sitvarkyti su vienu ar dviem netinkamo elgesio atvejais dažniausiai gerai be- 
sielgiančioje klasėje yra visai nesudėtinga — tiesiog reikia išskirti mokinius, 
keliančius problemų. Tačiau jei visa klasė plepa arba nenori su jumis bendra- 
darbiauti, greitai gali apimti panika, galite pradėti šaukti, laikytis gynimosi 
pozicijos ir apskritai pasijusti persitempę. Toliau pateikiami keli pasiūlymai, 
kaip spręsti klasės draugų spaudimo keliamas problemas. 


— Skirkite bausmę visai klasei. Leiskite savo mokiniams suprasti, kad klasės 
draugų spaudimas dėl tam tikro elgesio yra nepriimtinas, jūs valdote si- 
tuaciją ir turite aiškią klasės elgesio viziją. Tais atvejais, kai visa klasė ple- 
pa ir nesiklauso, ką jūs sakote, pabandykite užrašyti bausmę ant lentos. 
Galų gale pastabesni mokiniai perskaitys, ką užrašėte, ir bandys nutildyti 
kitus. 

— Atkreipkite dėmesį į teigiamus dalykus. Netgi tuomet, kai atrodo, jog visa 
klasė elgiasi blogai, tikėtina, kad grupelė mokinių elgsis taip, kaip reika- 
laujate. Sutelkite savo energiją ir dėmesį į tuos mokinius, girkite juos už 
gerą elgesį ir įvertinkite jų pastangas. Jei jūsų mokykloje nepritampantys 
mokiniai dažnai bauginami ir skriaudžiami, pasistenkite neišskirti pavie- 
nių mokinių visai klasei girdint. Po pamokos pasiveskite drausmingus 
mokinius į šalį ir padėkokite jiems už pastangas. 

— Persodinkite mokinius. Daugeliu atvejų gerai besielgiančių mokinių bus 
tiek, kad nedrausmingus mokinius galėsite išskirti. Pasodinkite proble- 
miškus vaikus prie tų, kurie nepasiduotų jų įtakai. Nors tai gali atrodyti 
neteisinga stropių mokinių atžvilgiu, tačiau jei tai padeda jums geriau 
dirbti, jiems tai bus priimtiniau, nei tai, kad jie išvis negalėtų mokyris. 

— Pasistenkite palenkti „gaujos vadeivą“ savo pusėn. Daugelyje grupių vado- 
vaujantis vaidmuo tenka vienam ar dviem grupės nariams. Dažniausiai 
„vadeiva“ jūsų klasėje bus visiškai aiškus. Pasistenkite tą mokinį palenkti 
savo pusėn ir pamatysite, kaip visi kiti mokiniai paseks „vadeivos“ pavyz- 
džiu. Nesiūlau pataikauti konkrečiam mokiniui, o veikiau išsiaiškinti jo 
elgesio priežastis ir pabandyti jas išspręsti. 

— Pasiūlykite alternatyvą. Ilgainiui, jei laikysitės šioje knygoje pateikiamų 
patarimų, jūsų mokiniai supras, kad visuomet yra pasirinkimas. Galų 
gale mokiniai pasiduos „mokytojo spaudimui“, o ne „klasės draugų 
spaudimui“, taigi atkakliai siekite savo tikslų. 


Savikontrolės stoka 


Kuo vyresni tampame, tuo labiau suprantame, kad norėdami ko nors pasiek- 
ti turime išmokti savikontrolės. Galbūt nesinori kiekvieną rytą keltis į darbą 
septintą valandą, tačiau žinome, kad norėdami gauti algą turime sukąsti 
dantis ir suktis šioje rutinoje. Kai kurie mokiniai, dar neišmokę savitvardos 
ir savikontrolės, nesugeba susikaupti. Viena iš tai lemiančių priežasčių gali 
būti namų aplinka, kurioje tokių įgūdžių nemokoma, jie nevertinami ir 
neformuojami. 

Mokiniams, stokojantiems savikontrolės, mokykloje gali būti sunku. Pa- 
vyzdžiui, atsidūrę didelėje atviroje sporto salėje arba žaidimų aikštelėje per 
kūno kultūros pamoką, jie gali būti niekada neturėję progos parodyti savo 
sugebėjimų tokioje didelėje erdvėje. Todėl visai nestebina, kad jie pradeda 
čia lakstyti, stengdamiesi susipažinti su naujomis ribomis. 


Kaip spręsti savikontrolės stokos problemą 


Jei norime, kad mūsų mokiniai pradėtų elgtis taip, kaip mes norime, turime 
išmokyti juos savikontrolės. Savikontrolė ir susikaupimas yra labai susiję ir 
visi mokytojai žino, kokią įtaką susikaupimas turi veiksmingam mokymuisi. 
Būdama dramos mokytoja, skiepiju mokiniams daugybę svarbių įgūdžių, 
vienas jų yra gebėjimas susikaupti. Čia pateikiu kelis savo naudojamus pra- 
timus, kuriuos galėsite pritaikyti įvairioms mokinių amžiaus grupėms ir dės- 
tomiems dalykams. Šie dėmesį sutelkiantys pratimai gali padėti nuraminti 
itin gyvybingą klasę pamokos pradžioje. Kita vertus, kai kurias iš šių užduo- 
čių galite pritaikyti ir pamokos pabaigoje arba paskutinėje pamokoje, kad 
mokiniai iš klasės išeitų ramūs. Dėmesį sutelkiantys pratimai iš esmės yra 
meditacijos forma — tam tikrą laiko tarpą susikoncentruojame į vieną dalyką 
ir neleidžiame, kad mus blaškytų mokyklos aplinka. 

— Klausymasis. Paprašykite mokinių užsimerkti ir atidžiai įsiklausyti į sklin- 
dančius garsus — klasėje ir už jos ribų, koridoriuose. Jie turėtų klausytis 
vieną ar dvi minutes. Pasibaigus laikui jie atsimerkia, o jūs paklausiate, 
ką jie girdėjo. 

- Skaičiavimas. Paprašykite vaikų užsimerkti ir suskaičiuoti atbuline tvar- 
ka nuo penkiasdešimties iki nulio. Suskaičiavę iki nulio jie atsimerkia ir 
laukia, kol prasidės pamoka. 

— Žodžių tarimas paraidžiui atbuline tvarka. Paprašykite vaikų užsimerkti ir 
mintyse tarti žodžius paraidžiui atbuline tvarka. Pavyzdžiui, savo pavar- 
des arba pagrindinius terminus, vartojamus pamokoje. 

— Statulos. Mokiniai užima jiems patogią poziciją ir tam tikrą laiką būna 
sustingę, visiškai nejuda (iš pradžių paprašykite taip išbūti minutę ar dvi, 
vėliau laiką galite pailginti). Šį pratimą galite pritaikyti kaip testą — iš- 
mėginkite klasės galimybes kiekvieną kartą siekti vis geresnių rezultatų. 
Nustebsite, kaip noriai mokiniai atlieka šį pratimą. 


Mokytojas 


Kai kurie mokytojai (tikriausiai visi) patys prisideda prie savo mokinių ne- 
tinkamo elgesio, nors tai įvyksta visai netyčia. Prisiminę savo mokyklos lai- 
kus, turbūt pripažintumėte, kad buvo tokių mokytojų, per kurių pamokas 
blogai elgdavosi visi arba dauguma mokinių. Pagalvokite, kodėl tai vyko ir 
ar jūs nekartojate tų pačių klaidų, kurias darė ir jūsų mokytojai. 
Vadovaudamiesi šioje knygoje pateikiamais patarimais, daugeliu atvejų 
galėsite susilaikyti, kad patys neišprovokuotumėte netinkamo elgesio. Patei- 
kiu „pavojingiausių ydų“, kurių žūtbūt turėtumėte vengti, sąrašą. Paklaus- 
kite savęs: kurias iš šių klaidų dažniausiai darau? Jei nuolat galvosite apie tą 
silpnąją savo vietą, ateityje sugebėsite laiku pastebėti klaidą ir jos išvengti. 

„Pavojingiausios ydos“ 


Pernelyg greitas erzinantis tempas. Ar stengdamiesi užimti mokinius pa- 
mokose taikote daug skubių užduočių? Ar dauguma jūsų pamokų baigia- 
si chaotiškai, o jūs jaučiatės visai išsekę? Atminkite pagrindinę taisyklę — 
turite išlikti ramūs, o kartu ramūs išlieka ir jūsų mokiniai. 

Esate išsiblaškę ar neužtikrinti savo veiksmais. Ar kartais jums neatrodo, 
jog situaciją valdote ne jūs, o jūsų mokiniai? Jei mokytojas akivaizdžiai 
leidžia mokiniams valdyti situaciją klasėje ir nėra įsitikinęs, ko iš tikrųjų 
nori, mokiniai tiesiog negali nebandyti peržengti ribų. 

Elgiatės nemandagiai. Ar su savo mokiniais kalbate nemandagiai? Ar 
vartojate tokius žodžius kaip „užsičiaupk“ ar tokias frazes kaip „nebūk 
kvailas“? Jūsų mokiniai taip pat žmonės - kalbėkite su jais kaip su suau- 
gusiaisiais, kad ir kaip jie stengtųsi jus išprovokuoti. 

Reaguojate pernelyg audringai. Ar labai lengvai įsižeidžiate, reaguojate į 
menkiausią elgesio problemą taip, lyg tai būtų iššūkis civilizacijai? Ne- 
pamirškite, kad jūsų mokiniai yra tiesiog vaikai! Normalu, kad jie kiek 
patriukšmauja. 

Esate linkę konfliktuoti. Ar „susiremiate“ su mokiniais, jei jie ima kelti 
elgesio problemų, kovojate su jais vadovaudamiesi „akis už akį“ prin- 
cipu? Žinau, kaip norisi išreikšti savo nepasitenkinimą agresyviu tonu, 
tačiau tai gali paskatinti konfliktines situacijas, kurios gali baigtis fiziniu 
smurtu. 

Nuolat esate blogos nuotaikos. Įsivaizduokite, ką reiškia sėdėti klasėje prieš 
mokytoją, kuris nuolat būna suirzęs. Diena iš dienos jis pasirodo ta pačia 
veido išraiška ir nuolat kabinėjasi, bėdojasi, skundžiasi dėl menkiausių 
dalykų. O jūs privalote sėdėti ir visa tai pakęsti. Manau, kad tokioje situ- 
acijoje aš pradėčiau pažeidinėti elgesio taisykles, o jūs? 

Esate neigiamai nusiteikę. Ar pirmi jūsų ištarti žodžiai susitikus su klase 
yra „Tikiuosi, šį kartą nesielgsite taip blogai kaip anąkart“? Jei taip, jūs 
turbūt turite „pavojingiausią ydą“ — esate neigiamai nusiteikę mokinių 
atžvilgiu. Atsiminkite — viskas, ką sakote, turi skambėti pozityviai. 

Esate nuobodūs. Ar jums trūksta ugnelės - kažko tokio, kad galėtumėte 
aktyviai dirbti mokytojo darbą? Prisipažinkite — ar jūsų pamokos šiek 

tiek nuobodžios, ar daugiausia laiko skiriate užduočių lapams „užpildy- 
ti“? Jei taip, vaikai tikrai ims triukšmauti, kad neužmigtų. 


Kaip keičiasi mokiniai 


Pirmaisiais metais bet kurioje mokykloje mokiniai bando apsiprasti, susi- 
pažinti su mokyklos koridoriais ir pradinės ar vidurinės mokyklos bendra 
sistema. Kai mokiniams trūksta žinių apie mokyklos sistemą, jie yra daug 
sukalbamesni nei įprastai, tad jūs galite pasinaudoti proga ir imtis formuoti 
jų mąstyseną, elgesį ir požiūrį į darbą. Tačiau kol baigs mokyklą, mokiniai 
sukaups daug patirties. Atsidūrę geresnėje padėtyje, jie greičiausiai stengsis 
išbandyti nustatytas ribas, taigi labiau tikėtinas netinkamas elgesys. 

Toliau pateikiamuose skirtingo amžiaus mokinių elgesio mokykloje api- 
būdinimuose trumpai apibendrinami kai kurie veiksniai, galintys turėti įta- 
kos jų elgesiui. Galbūt kartais pamirštame, ką reiškia būti jauniems — kaip 
jautėmės atėję į naują mokyklą arba kokie jautėmės sutrikę paauglystėje, 
pradėjus keistis kūnui ir emocijoms. Prisiminkire tuos laikus — tai padės 
labiau įsijausti į mokinių jausmus. 


Pradinės mokyklos mokiniai 


Pirmą kartą į mokyklą ateina mažyčiai žmogeliukai. Nauja aplinka ir skir- 
tingi dalykai, kuriuos jie turi sužinoti, gali juos tiesiog priblokšti. Dažnai tai 
būna pirmasis jų gana ilgas buvimas su suaugusiaisiais, kurie nėra jų tėvai ar 
globėjai, o mokykla jiems gali atrodyti gluminanti ir baisi vieta. Todėl nėra 
ko stebėtis, kad jie pradeda išdykauti. Bandydami patikrinti, koks elgesys 
yra priimtinas šioje keistoje, naujoje aplinkoje, vaikai gali pradėti „maivytis“ 
elgesio taisyklėms prieštaraujančiais būdais. Šie mažyliai patenka į aplinką, 
kurioje iš jų reikalaujama daug, naujų dalykų. Kai kurie vaikai anksčiau gali 
būti nesusidūrę su mokytojo nurodytais elgesio reikalavimais, pavyzdžiui, 
ramiai sėdėti ant kilimo ar ilgai sutelkti dėmesį į tam tikrą veiklą. 

Tokio amžiaus vaikams ne tik nauja aplinka atrodo keista ir gluminanti, 
jie taip pat menkai suvokia, ką kiti galvoja ir jaučia, ir dar nelabai moka 

akcentuoti tam tikrus dalykus. Tik šiek tiek paaugę jie pradeda suprasti, kad 
jų blogas elgesys gali nuliūdinti arba padaryti nelaimingus kitus (vaikus ar 
suaugusiuosius). Pradėjusi dirbti pradinėje mokykloje, buvau nustebinta, 
kiek mažai žino tokio amžiaus vaikai. Bandžiau vesti geografijos pamoką 
naudodama gaublį, tačiau įsitikinau, kad mano pirmaklasiai mokinukai nie- 
ko nežino apie juos supantį pasaulį. Iki šio etapo visa jų pažintis su išoriniu 
pasauliu buvo vietinio lygmens, o aš apie tai tiesiog nepagalvojau. Prisimin- 
kite, kad atėję į mokyklą vaikai atsiduria keistoje ir neįprastoje vietoje, apie 
kurią turi daug sužinoti. 


Jaunesniųjų klasių (pagrindinės mokyklos) mokiniai 


Perėjimas iš pradinės į pagrindinę mokyklą tam tikrais aspektais yra papras- 
tesnis nei perėjimas iš pagrindinės į vidurinę mokyklą. Iš esmės daugelis 
mokinių visą „pradinio lavinimo“ laikotarpį lieka toje pačioje mokykloje. 
Šiuo etapu visas ar daugumą pamokų vis dar veda vienas mokytojas, o tai 
suteikia mokiniams tęstinumo jausmą. Tačiau jei su tuo vienu mokytoju jie 
nesutaria, tai gali sukelti tam tikrų sunkumų. Tokio amžiaus vaikai stengiasi 
išbandyti suaugusiųjų nustatytas ribas ir patikrinti, kiek jiems leidžiama. Ly- 
tinis brendimas prasideda vis anksčiau, tad pagrindinės mokyklos mokyto- 
jai iš esmės gali susidurti su daugybe problemų, susijusių su tokiais mokinių 
fiziniais ir biocheminiais pokyčiais. 

Pagrindinės mokyklos mokiniai tampa labiau fiziškai išsiskiriantys — kai 
kurie jūsų mokiniai gali augti daug greičiau nei kiti. Dažnai susidarome 
nuomonę, kad didelis, aukštas vaikas taip pat yra pranašesnis ir protiniu 
bei socialiniu požiūriu, tad tikimės iš jų geresnio elgesio, nes manome, kad 
jie apskritai yra daug labiau subrendę. Pasistenkite nepuoselėti stereotipais 
pagrįstų lūkesčių savo mokinių atžvilgiu pagal jų fizinę išvaizdą. 


Vidurinės mokyklos mokiniai 
Vidurinėje mokykloje jauni žmonės susiduria su daugybe išbandymų. Jie ne 


tik turi prisitaikyti prie visiškai kitokios aplinkos, bet ir tapti suaugusiais — 
tai toks metas, kai vyksta milžiniški jų išvaizdos, mąstymo ir emocijų poky- 

čiai. Vidurinės mokyklos paprastai yra daug didesnės nei pradinės — ir pasta- 
tų dydžiu, ir mokinių skaičiumi. Tokioje naujoje aplinkoje mokiniams labai 
lengva sutrikti. Be to, prieš pradėdami lankyti vidurinę mokyklą, vaikai gali 
turėti išankstinį nusistatymą apie skriaudikus ir kitus baisius dalykus, kurie, 
kaip jie mano, jų laukia vidurinėje. 

Šie visi klausimai aktualūs ne tik mokiniams; staiga iš esmės pasikeičia 
visa mokymosi sistema — vieną mokytoją visai mokymo programai pakei- 
čia skirtingi kiekvieno dalyko mokytojai. Taip pat vidurinėje mokykloje 
skirtingos pamokos dažniausiai vyksta skirtinguose kabinetuose. Kadangi 
vidurinėse mokyklose mokytojai dirba su daugybe mokinių, nėra daug ga- 
limybių pažinti kiekvieną mokinį kaip asmenybę ir perprasti kiekvieno jų 
mokymosi poreikius. 


9. 


Mokinių tipai 


Darbas su skirtingų tipų mokiniais 


Kiekvienas jūsų mokinys yra įdomi ir sudėtinga asmenybė. Tačiau iš dalies 
galima pateikti keletą bendrų pastabų, padėsiančių spręsti elgesio proble- 
mas. Šiame skyriuje aptariami skirtingi mokinių tipai, elgesio problemos, 
kurių jie gali kelti, ir keli metodai, kuriais galite pasinaudoti spręsdami tas 
problemas. Vis dažniau mokyklose vykdoma „įtraukimo“ politika lemia tai, 
kad integruotose klasėse mokytojai susiduria su daugybe skirtingų vaikų. 
Kai kurie iš jų turi rimtų elgesio problemų, kurias anksčiau būtų sprendęs 
tos srities specialųjį išsilavinimą turintis mokytojas. Tačiau čia ne vieta ap- 
tarinėti integravimo pranašumus ir trūkumus — turime pažvelgti į esamą 
situaciją ir pasistengti kuo geriau atlikti savo darbą visų mokinių labui. 


Specialieji ugdymo poreikiai 


"Terminas „specialieji ugdymo poreikiai“ aprėpia daugybę mokymosi ir kitų 
sunkumų. Nors ne visi specialieji poreikiai yra tiesiogiai susiję su elgesiu, 
nuolat neteisingai interpretuojama mokymosi problema gali iš tikrųjų sukelti 
vis didėjančią elgesio problemą. Jei vaikui labai sunku mokytis, nenuostabu, 
kad jis pradeda blogai elgtis. Jūsų, kaip specialisto, atsakomybė - užtikrinti, 
kad būtų patenkinti visi skirtingų tipų vaikų poreikiai — nuo negabiausių iki 
pažangiausių, nuo geriausiai iki blogiausiai besielgiančių. Kuo daugiau žino- 
te apie jūsų klasėje besimokančių mokinių poreikius, tuo daugiau turėsite 
galimybių formuoti savo mokymo stilių, kad juos patenkintumėte. 
Nepretenduoju vadintis specialiųjų poreikių eksperte, todėl šiame sky- 
riuje pateikiami patarimai daugiausia pagrįsti mano pačios mokytojavimo 

praktika. Jūsų mokykloje turbūt dirba specialųjį išsilavinimą turintys dar- 
buotojai, kompetentingi skirtingų specialiųjų poreikių srityse. Susidūrę su 
problemomis kreipkitės į juos — jie tikrai džiaugsis galėdami pasidalyti savo 
mintimis. Kalbėdamasi su specialistais, dirbančiais su specialiųjų poreikių 
turinčiais vaikais, gavau keletą naudingų patarimų, kaip dirbti su kai kuriais 
mokiniais. 


Emociniai ir elgesio sunkumai 


Tai turbūt didžiausia problema, susijusi su elgesio valdymu. Mokiniai, tu- 
rintys emocinių ar elgesio sunkumų, būna per daug konfliktiški ir nesugeba 
valdyti savo pykčio arba jie gali būti intravertiški ir emociškai labai pažei- 
džiami. Kai kurių mokinių elgesį gali sąlygoti aplinka. Jų tėvams tikriausiai 
trūksta socialinių tėvystės įgūdžių arba galbūt su augančiu vaiku jie elgėsi 
labai agresyviai, rodė neigiamą pavyzdį. Kita vertus, kai kurių vaikų emoci- 
nių ar elgesio sunkumų priežastis yra liga. 


Kaip įveikti emocinius ir elgesio sunkumus 


Jei jūsų klasėje yra mokinių, turinčių didelių elgesio sunkumų, problemas 
turėsite spręsti pasitelkdami visas žinomas strategijas. Šiame skyriuje, skirs- 
nyje „Konfliktiški mokiniai“ pateikiami keli konkretūs pasiūlymai, kaip 
spręsti vieno konkretaus mokinio keliamas problemas. Čia pateikiami keli 
bendri patarimai. 


— Elkitės ramiai, nuosekliai ir pozityviai, kad mokinys galėtų iš jūsų pasi- 
mokyti. 

— Pamokos pradžioje pasisveikinkite su mokiniu ištardami jo vardą ir pa- 
minčkite teigiamus lūkesčius, kuriuos, kaip manote, jis įvykdys. 

— Savo lūkesčius dėstykite nuosekliai, bet prireikus galite į juos pažvelgti 
lanksčiau. 

— Nekelkite balso, nes tai tik pakurstys konfliktišką elgesį. 

— Nepraleiskite progos pagirti mokinio, kai tik pastebite, kad jis elgiasi 
tinkamai. Parodykite mokiniui dėmesį ne tik tada, kai jis elgiasi blogai. 

— Nustatykite lengvai pasiekiamus užduočių ar elgesio tikslus ir įvertinkite 
mokinio pastangas juos pasiekus. 

- Pasvarstykite, ar nereikėtų persodinti mokinių, - būtų geriausia, kad pa- 
sodintumėte tokį vaiką kuo arčiau savo stalo. 

— Jei jūsų klasėje mokosi ypač agresyvus mokinys, visuomet turėkite atsar- 
ginį planą, kuris padėtų išvengti pavojaus jums ir kitiems. 


Dėmesio sutrikimas 


"Tai viena iš rimčiausių elgesio sutrikimo formų, pastaruoju metu jai ski- 
riama daug dėmesio. Mokiniams, kuriems pasireiškia dėmesio sutrikimas* 
(kartais jis dar vadinamas dėmesio sutrikimu-hiperaktyvumu**), labai sunku 
susikaupti bet kokiai veiklai bet kokį laiko tarpą. Jiems sunku tiek atlikti 
visai klasei skiriamą užduotį, tiek paprasčiausiai ramiai pasėdėti savo vietoje. 
Jei jūsų klasėje mokosi vaikas, turintis tokį sutrikimą, pasidomėkite, ar jis 
vartoja vaistus, pavyzdžiui, ritaliną, šiam sutrikimui valdyri. 


Kaip įveikti dėmesio sutrikimo problemą 


Jei jūsų klasėje mokosi šį sutrikimą turintis mokinys, pasidomėkite, ar jis 
turi tai patvirtinančią pažymą, suteikiančią vaikui teisę gauti papildomą pa- 
galbą. Gali būti, kad kai kuriose pamokose arba visą laiką mokykloje su to- 
kiu mokiniu dirba atskiras padėjėjas. Konkrečios tokiais atvejais taikytinos 
strategijos pateikiamos atvejų analizėje toliau, skirsnyje „Išsiblaškę moki- 
niai“. Čia pateikiami keli bendri patarimai. 


— Kiek įmanoma, pasistenkite nekreipti dėmesio į menkus mokinio, ku- 
riam pasireiškia dėmesio sutrikimas, netinkamo elgesio atvejus. Skirkite 
tokiems vaikams dėmesio tik tada, kai jie elgiasi gerai, kuo dažniau pa- 
girkite juos, kad paskatintumėte jų teigiamą elgesį ateityje. 

— Pasistenkite, kad jūsų pamokos būtų aktyvios ir įvairios, kad iš vaikų 


* Angl. Attention deficit disorder (ADD). 
** Angl. Attention deficit hyperactivity disorder (ADHD). 

nebūtų reikalaujama ilgą laiką tiesiog sėdėti ir klausytis. Į ilgesnes, susi- 
kaupimo reikalaujančias užduotis įterpkite praktinių užduočių. 

— Pasiūlykite vaikui atlikti savanoriškų užduočių - jis galės pakilti nuo savo 
kėdės ir dalyvauti teigiamoje ir naudingoje klasės veikloje. 

- Dėmesį sutelkiantys pratimai gali padėti išvystyti geresnius gebėjimo su- 
sikaupti įgūdžius. Išbandykite pratimus, aprašytus ankstesniame skyriuje 
(„Kaip įveikti savikontrolės stokos problemą“). Tačiau stebuklų nesiti- 
kėkite! Viskas, ko galite tikėtis iš dėmesio sutrikimą turinčių mokinių — 
bent šioks toks gebėjimas susikaupti. 

- Per pamoką pateikite užduočių, kurias mokiniai galėtų įvykdyti gana 
lengvai. Negailėkite pagyrų, kai mokinys atlieka kiekvieną užduotį. 

— Išbandykite vaizdinius „skaitiklius“, kad padėtumėte vaikui suprasti, kiek 
laiko praėjo. Pavyzdžiui, prie suolo galite priklijuoti asmeninį planą su 
spalvotais simboliais. 

— Jei mokinys tampa visiškai išsiblaškęs arba pradeda netinkamai elgtis, 
pabandykite atkreipti jo dėmesį pasiūlydami puikią alternatyvą. 


Hiperaktyvumas 


Hiperaktyvūs vaikai negali ramiai sėdėti vienoje vietoje. Tai, žinoma, suke- 
lia klasėje problemų, nes čia tam tikrą laiką jie turi ramiai sėdėti ir mokytis. 
Hiperaktyvumą gali pasunkinti kai kurie maisto produktai ir gėrimai, pa- 
vyzdžiui, turintys daug cukraus ar kofeino. Tiesą sakant, tikrai pastebėsite, 
kaip pasikeičia jūsų mokinių elgesys po pertraukos, kai jie prisiragauja sal- 
džių gėrimų skardinėse. Dirbant su hiperaktyviais vaikais bus naudinga ir 
anksčiau pateikti patarimai, susiję su dėmesio sutrikimo problemos spren- 
dimu. 


Mokymosi sunkumai 


Mokymosi sunkumų yra pačių įvairiausių — rašymo, skaitymo paraidžiui, 
skaičiavimo ir pan. Nors mokymosi sunkumai nebūtinai lemia elgesio pro- 
blemų, vaikai labai greitai gali susierzinti ir jaustis sutrikę, jei nėra kam nors 
gabūs ar ko nors nesupranta. Jei mokymosi sunkumų atveju mokytojas el- 

giasi netinkamai, pavyzdžiui, kaltina mokinį tingumu, mokinys gali pradėti 
blogai elgtis. 


Kaip įveikti mokymosi sunkumus 


Jūsų, kaip mokytojo, tikslas yra patenkinti visų savo mokinių poreikius. Jei 
mokinys turi tokią problemą kaip disleksija, ji turės įtakos vaiko rezultatams 
daugelyje skirtingų ugdymo programos sričių, kai tik prireiks skaityti ar 
rašyti. Turite žinoti apie tokius mokymosi sunkumus ir prisitaikyti prie mo- 
kinių jų labui. Atsižvelkite į problemas, kurių jūsų mokiniai gali patirti per 
visą pamoką, ne tik atlikdami individualias užduotis. Pavyzdžiui, mokiniui, 
kuriam pasireiškia disleksija, gali būti sunku užsirašyti namų darbus arba 
skaityti nuo lentos. Pateikiu kelis bendro pobūdžio patarimus, padėsiančius 
tinkamai patenkinti klasės poreikius. 


- Sužinokite, kokių tiksliai mokymosi sunkumų turi jūsų mokiniai, ir pa- 
sikonsultuokite su mokykloje dirbančiais specialiųjų poreikių specialis- 
tais, kaip galėtumėte išspręsti iškylančias problemas. 

— Nuolat tobulinkitės, pasitaikius progai lankykite mokymo kursus. Pasi- 
domėkite tokių organizacijų kaip NASEN (Nacionalinė specialiųjų ug- 
dymo poreikių asociacija, www. nasen.org. uk) veikla. 

- Esant galimybei, skirkite individualias užduotis, kad mokymosi sunku- 
mų turintys vaikai galėtų sėkmingai jas atlikti. Nors užduočių diferen- 
cijavimas atima daug laiko, svarbiausia, kad tai atitinka jūsų mokinių 
poreikius ir gali padėti išvengti blogo elgesio. 

— Niekada negėdinkite mokinio ir nebandykite atkreipti dėmesio į jo sil- 
pnybę. Jei turite pasikalbėti su vaiku apie jo specialiuosius poreikius, kal- 
bėkitės apie tai su juo vienu, atskirai. 

— Mokiniui susidūrus su sunkumais galite daryti tam tikras išlygas, bet 
reikalavimai turi išlikti dideli. Vaikui tikrai nebus geriau, jei leisite jam 
daryti mažiau, nei jis iš tikrųjų gali. 

Specialistai, dirbantys su specialiųjų poreikių 
turinčiais vaikais 


Švietimo sistemoje yra daug įvairių sričių specialistų, dirbančių su specialiųjų 
poreikių turinčiais vaikais, jie visuomet pasirengę padėti spręsti problemas, 
susijusias su jūsų mokinių poreikiais. Priklausomai nuo mokyklos dydžio ir 
tipo, joje gali dirbti asistentai specialiųjų poreikių klausimais, mokslo rėmi- 
mo tarnybos pareigūnai, mokyklos psichologai ugdymo klausimais ir pan., 
kurie gali dirbti kaip nuolatiniai jūsų mokyklos darbuotojai arba mokyklą 
lankantys konsultantai. Pasistenkite susipažinti su šiais darbuotojais. Pa- 
prašykite jų pagalbos arba išsamesnės informacijos apie mokinį, kuris kelia 
problemų. Nuolac su jais kalbėkitės, nepamirškite jiems papasakoti, kokių 
rezultatų davė jų patarimai. 

Gali atsitikti ir taip, kad padėsite mokykloje dirbantiems specialiesiems 
pedagogams, pranešdami apie vaikus, kurių poreikiai dar nebuvo nustatyti. 
Šiems specialistams gali būti sudėtinga pastebėti naujus specialiųjų poreikių 
atvejus, nes jie visų mokinių nemoko nuolat. Mokinių elgesio sunkumai 
gali pasireikšti bet kada ir turite nuolat stebėti, ar jūsų klasėje arba klasėse 
nėra mokinių, kuriems kyla elgesio arba mokymosi problemų. 

Kai kuriose mokyklose klasėje su mokytoju dirba ir specialiųjų porei- 
kių specialistas. Jei dirbate tokiomis aplinkybėmis, pasistenkite suplanuoti 
pamoką į priekį, kad galėtumėte kuo geriau išnaudoti mokytojo padėjėjo 
laiką. Iš anksto aptarkite su juo pamokos planą, paprašykite padėti pritaikyti 
atliekamas užduotis, kad jos būtų kuo tinkamesnės mokiniams, turintiems 
specialiųjų poreikių. Pasidomėkite, galbūt mokytojas padėjėjas norėtų išsi- 
vesti iš klasės kelis mokinius, kad galėtų su jais padirbėti mažoje grupelėje, 
o galbūt galėtų dirbti su jais klasėje ir padėtų jiems įsilieti į aplinką, kurioje 
mokosi įvairūs vaikai. 

Atvejų analizė 


Toliau pateikiami atvejai visi yra išgalvoti. Jie nebūtinai susiję su specialiųjų 
poreikių turinčiais mokiniais, nors kiekvienu atveju ir kyla kokių nors pro- 
blemų. Kiekvieno atvejo analizėje pateikiamas pavyzdys, nagrinėjantis tam 
tikras elgesio problemas, su kuriomis galite susidurti. Čia analizuojami atve- 
jai būdingi tiek pradinei, tiek vidurinei mokyklai, patarimus ir pasiūlymus 
galite pritaikyti konkrečiomis aplinkybėmis. 


Mokinys tingi / nėra motyvuotas 


Neatrodo, kad Keisė labai stengtųsi. Ji retai iki galo atlieka užduotis, o jei 
atlieka, tai padrikai ir nekokybiškai. Nežinote, kaip pasielgti — pasiduoti ir 
leisti Keisei išsisukti neatlikus užduočių ar pyktis su ja dėl šios problemos. 
Paklausta, kodėl nepabaigė užduoties, ji atsako: „Mokytoja, man nesino- 
rėjo.“ 

Jūs jau bandėte palikti ją po pamokų, kad paskatintumėte pabaigti už- 
duotis. Deja, po pamokų ji niekada nepasilieka. Tačiau, rodos, tai nėra są- 
moningas bandymas išvengti bausmės — ji iš tikrųjų pamiršta ateiti. 


Nepakankamai motyvuoto mokinio problemos 
sprendimo strategijos 


- Pasiteiraukite specialiosios pedagogikos specialistų, ar jau žinoma, kad 
Keisė turi mokymosi sunkumų. Galbūt ji tiesiog susiduria su rašymo 
sunkumais arba nesupranta jūsų pamokų. Jei Keisės atvejis dar nebuvo 
išnagrinėtas, paprašykite, kad tai padarytų specialieji pedagogai. 

— Per pamokas skirkite Keisei užduočių, kurias ji galėtų įvykdyti. Pavyz- 
džiui, nubrėžkite ant lapo liniją ir paprašykite prirašyti iki tos linijos per 
tam tikrą laiką. Kai (jeigu) ji pabaigia kiekvieną užduotį, iš karto įvertin- 
kite jos pastangas, pavyzdžiui, pagirkite arba padovanokite lipduką. 

— Jei įmanoma, sėdėkite kartu Keisei atliekant užduotis, sakykite, ką ji tu- 
rėtų daryti, ir nuolat ją skatinkite pagirdami, kaip puikiai jai sekasi. 

— Jei esate per daug užsiėmę su visa klase, kad galėtumėte skirti dėmesį 

vien Keisei, pasodinkite ją viename suole su puikiai motyvuotu mokiniu, 
kuris jai galėtų padėti ir ją paskatinti. 

— Pasidomėkite, kuo Keisė domisi, ir pasistenkite tai įtraukti planuodami 
pamokas. 

— Jei mokykloje turite galimybę naudotis nešiojamaisiais kompiuteriais, pa- 
bandykite leisti Keisei naudotis vienu iš jų. Galbūt jai sunku dėl rašymo 
įgūdžių stokos, o kompiuteriu ji galėtų atlikti daug daugiau užduočių. 

— Pasidomėkite, kokie pastangų įvertinimo būdai Keisę iš tikrųjų motyvuoja. 
Galbūt skambutis namo su geromis naujienomis galėtų padaryti stebuklus. 

— Pasikalbėkite su kitais mokytojais, kurie anksčiau mokė ar dabar moko 
Keisę. Ar jie susiduria su tokiomis pat problemomis? Jei taip, kaip jas 
sprendžia? Jei ne, ar Keisė turi problemų tik jūsų pamokose? Jei taip, 
pasikalbėkite su jais apie galimas šios problemos priežastis. 


Triukšmadarys 


Polas jūsų pamokose elgiasi pasibaisėtinai! Vos tik pasirodęs (visada pavėla- 
vęs) jis iš karto sužlugdo visą pamoką — pradeda erzinti kitus mokinius ir 
priverčia juos kartu netinkamai elgtis. Jis taip pat labai agresyviai elgiasi su 
tylesniais mokiniais. Jis retai pabando atlikti užduotį, o jei kokią ir atlieka, 
tai joje pilna nemandagių, asmeninių pastabų apie mokytoją. 

Kai bandote Polą nubausti, jo reakcija būna labai neigiama, jis keikiasi 
ir jus įžeidinėja. Jis nepasilieka po pamokų, o jei ketinate jį palikti po savo 
pamokos, grasina išeisiąs iš klasės. 


Kaip elgtis su triukšmadariu 


— Kadangi Polo elgesio problemos rimtos, tikėtina, kad specialiosios peda- 
gogikos specialistai apie jį jau žino. Paklausinėkite jų apie Polą — gal jo 
elgesys susijęs su tam tikromis jo aplinkos problemomis, apie kurias tu- 
rėtumėte žinoti? Kaip, jų manymu, su juo reikėtų elgtis ir kas šiuo metu 
daroma, siekiant padėti pakeisti jo elgesį? 

- Gali būti, kad Polas jau atsibodęs ir visai klasei. Prieš jam ateinant į pa- 
moką, pasikalbėkite su kitais mokiniais, kuo jie galėtų prisidėti, kad Polo 

elgesys pagerėtų. Pavyzdžiui, jeigu jie išmoktų nekreipti dėmesio į jo blo- 
gą elgesį, jis turėtų mažiau priežasčių taip elgtis. 

Pasikalbėkite su Polu po pamokos apie jo elgesį, tačiau pasistenkite neat- 
rodyti įžeidūs. Tiesiog pasakykite, kur matote problemą ir kad rengiatės 
ją išspręsti, kad ir kiek pastangų tai pareikalaus. Polas gali būti pripratęs, 
kad mokytojai tiesiog pavargsta stengtis jį pakeisti ir pasiduoda. Aiškiai 
pasakykite, kad jūsų atveju to nebus. 

Pabandykite užfiksuoti akimirką, kai Polas elgiasi gerai (jei taip išvis 
būna). Viešas pagyrimas gali būti naudingas, ypač jei šiam mokiniui rei- 
kalingas klasės draugų palaikymas. 

Jei Polas taip neigiamai reaguoja į bausmes, pagalvokite, ar jas iš viso 
verta taikyti tokiomis aplinkybėmis, vietoj to daugiau dėmesio skirkite 
teigiamoms pastaboms ir pastangų įvertinimui. 

Jei manote, kad tai būtina, nedvejokite ir atsiveskite į klasę aukštesnes 
pareigas užimantį mokyklos darbuotoją, galbūt jis padės išspręsti proble- 
mą. Jei viskas priėjo iki to, kad Polas jus ima gąsdinti arba kiti mokiniai 
pradeda priekaištauti dėl jo elgesio, galbūt kuriam laikui jį reikia nuša- 
linti nuo jūsų pamokų. 

Pasikalbėkite su kitais mokytojais apie tai, kaip jie elgiasi su Polu. Galbūt 
kurio nors mokytojo stilius jam priimtinas. Ar jam labiau patinka „griež- 
tas ir bauginantis“ ar „reiklus, bet malonus“ mokytojas? 

Jei žinote, kad jo tėvai ar globėjai palaikys jus, paskambinkite jiems ir 
pasikalbėkite apie jo elgesį jūsų pamokose. Tačiau būkite atsargūs. Spren- 
džiant iš šioje atvejo analizėje pateiktos informacijos, gali būti, kad jo 
tėvai elgiasi panašiai, tad skambutis namo gali tik pabloginti padėtį. 
Nesuasmeninkite jo elgesio ir pasistenkite nepradėti laikytis gynimosi 
pozicijos. Atsiminkite — visuomet laikykitės ramiai ir, nepaisant nieko, 
mandagiai. Niekada nenusileiskite iki jo lygio. 

Pasistenkite įsijausti į Polo problemas ir jį užjausti dėl turimų rimtų psi- 
chologinių problemų. Kad ir kaip būtų sunku, pasistenkite ant Polo ne- 
pykti, kai jis trukdo jums vesti pamoką, o pyktį pakeiskite gailesčiu. 

Išsiblaškę mokiniai 


Džena yra mielas vaikas, bet jai labai sunku sutelkti dėmesį. Rytais prireikia 
nemažai laiko, kol ji atsisėda ir patogiai įsitaiso ant kilimo, kad galėtumėte 
užpildyti lankomumo žurnalą. Kai pateikiate užduotį, ji paprastai iš karto 
pradeda ją atlikti, tačiau po kelių minučių ima blaškytis, plepėti su drau- 
gais, vaikščioti po klasę arba tiesiog žiopso pro langą, atsiribojusi nuo viso 
pasaulio. 

Kai jai dėl to papriekaištaujate, ji arba pažada tuoj pat grįžti prie už- 
duoties (tačiau to nepadaro), arba nuliūsta ir išbėga iš klasės. Jūs išbandėte 
įvairias taktikas, pavyzdžiui, nekreipėte dėmesio į menkus elgesio taisyklių 
pažeidimus, pateikėte jai užduočių, kurias galėtų atlikti, tačiau niekas nepa- 
deda. Jums neramu dėl blogėjančių jūsų ir Dženos santykių. 


Kaip spręsti išsiblaškiusių mokinių problemą 


- Paklauskite specialiųjų pedagogų, ar Džena turi kokių nors konkrečių 
mokymosi sunkumų. Jei taip, pasistenkite pateikti jai skirtingas už- 
duotis. 

— Skirkite Dženai dėmesio, kai tik ji ateina iš ryto, taip iš karto sudarysite 
teigiamą įspūdį apie mokyklą. Pasisveikinkite su ja, ištardami jos vardą, 
ir pasakykite, kaip laukiate, kad ji šiandien dėl jūsų pasistengtų. Tokį 
pasisveikinimą pakartokite po kiekvienos pertraukos. 

— Aišku, kad Dženai visų pirma sunku susikaupti rytais. Skirkite jai „suau- 
gusiųjų“ užduotį, kurią turėtų atlikti dienos pradžioje, taip užtikrinsite, 
kad atvykusi į mokyklą ji turės tikslą. Pavyzdžiui, ji galėtų būti atsakinga 
už pamokos priemonių išdėstymą arba netgi turėtų užtikrinti, kad kiti 
vaikai susėstų ant kilimo ir būtų galima pildyti lankomumo žurnalą. 

- Atidžiai planuokite pamokas ir įsitikinkite, kad nereikalaujate mokinių 
ilgą laiką tiesiog klausytis arba sutelkti dėmesį į vieną ilgą užduotį. Su- 
skirstykite darbą į trumpas užduotis ir kiekvienai iš jų nustatykite atliki- 
mo laiką, o jas atlikus įvertinkite mokinių pastangas ir pagirkite juos. 

— Įsitikinkite, kad Džena gerai supranta jūsų pateiktas užduotis. Kai visa 
klasė pradeda dirbti, prieikite prie jos ir trumpam atsisėskite šalia, kad 

įsitikintumėte, jog ji žino, ką reikia daryti. Galite paprašyti, kad tai pa- 
darytų ir padėjėjas ar kitas darbuotojas, dirbantis kartu. 

— Nustatykite Dženai tikslus, kuriuos ji galėtų pasiekti, ir nuolat patikrin- 
kite, kaip jai sekasi atlikti užduotį. Įvertinkite net ir mažiausius jos pasie- 
kimus (labiausiai ją motyvuojančia įvertinimo forma). 

- Suraskite Dženai atsakingą suolo draugą ar šiaip draugą, su kuriuo ji 
gerai dirbtų, ir paprašykite, kad padėjėjas neleistų Dženai blaškytis. 

- Siekdami pademonstruoti Dženai, kad užduoties laikas dar nesibaigė, 
naudokitės smėlio laikrodžiu. Pateikite jai užduočių, kurias būtų galima 
atlikti, kol smėlis išbyrės iš vieno indo į kitą. Paprašykite, kad ji pakeltų 
laikrodį, kai tik smėlis išbyrės, ir prieikite patikrinti, kaip jai sekasi. 

- Pasidomėkite, kuo Džena domisi po pamokų. Jeigu jai patinka piešti, 
pateikite jai daug su daile susijusių užduočių. Pabrėždami jos talentus, 
paskatinsite ją pajusti teigiamą sėkmės jausmą, pavyzdžiui, paprašykite 
jos padėti pakabinti kelis stendus. 

— Susisiekite ir pasikalbėkite su Dženos tėvais ar globėjais. Sukurkite ko- 
mandos įspūdį, pasiūlykite būdų, kuriais jie galėtų jums padėti gerinti 
Dženos mokymąsi. 


Mokiniai, turintys socialinių problemų 


Selė yra keistas vaikas. Neretai per pertraukas ar pietus ją matote vieną vaikš- 
tinėjančią po mokyklą, ir atrodo, kad ji savęs labai gailisi. Iš ryto į mokyklą 
ateina prasmirdusi ir purvina, o kiti vaikai dėl to pradeda iš jos tyčiotis. 
Nors viena ji puikiai atlieka užduotis, bet dirbti grupėje nesugeba. Tiesą sa- 
kant, nė vienas vaikas su ja dirbti nenori, nes ji keistai elgiasi. Jūs atsiduriate 
keblioje padėtyje, nes kai bandote priversti vaikus priimti ją į grupės veiklą, 
kyla konfliktai. 

Kai kalbatės su Sele asmeniškai, ji nežiūri jums į akis, o savo atsakymus 
sumurma taip, kad vos girdite. Bausti Selę atrodo neteisinga, nes iš tikrųjų ji 
nieko bloga nedaro, bet jos keistas elgesys daro poveikį visai jūsų klasei. 

Problemos sprendimo būdai 


— Atsižvelgiant į tai, kas buvo nurodyta, atrodo, kad Sele turėtų susirū- 
pinti vaiko teisių apsaugos tarnybos pareigūnai arba mokyklos sociali- 
niai darbuotojai, jei jie to dar nepadarė. Pasikalbėkite su specialiaisiais 
pedagogais ir pasidomėkite, iš kokios šeimos yra Selė, kokia padėtis jos 
namuose. 

- Kurį laiką pasistenkite vengti grupinio darbo. Jei pateikiate užduočių, 
kurias reikia atlikti grupėmis, pagalvokite, kaip Selė galėtų atlikti užduotį 
viena, tačiau neparodykite, kad ji yra išskirtinė keistuolė. 

— Stiprinkite Selės pasitikėjimą savimi, pagirkite ją, parašykite gerą pastabą, 
jei ji gerai atlieka užduotį. Pasistenkite, kad kiti mokiniai to nenugirstų 
ar nepamatytų, nes dėl šios priežasties jie gali ją dar labiau atskirti. 

— Jei matote, kad jūsų klasė stengiasi Selę izoliuoti, pasikalbėkite su jais, kai 
jos nebus klasėje. Pabrėžkite, kaip svarbu dirbant grupėje būti nešališ- 
kiems. Neminėdami Selės vardo, paprašykite mokinių įsivaizduoti, kaip 
siaubingai reikia jaustis, jei niekas tavęs nepriima į grupę, nes tu jiems 
nepatinki. 

- Visa klasė galėtų dalyvauti asmeninio, socialinio ir sveikatos ugdymo už- 
duotyje, aptarti skriaudikų ir draugystės klausimus. Aiškiai išdėstykite 
mokiniams, kad užgauliojimo atvejų savo klasėje nepakęsite. Pasikalbė- 
kite apie tinkamas bausmes skriaudikams. 

— Pabandykite savo klasėje surasti vieną ar du mokinius, kurie galbūt galė- 
tų susidraugauti su Sele. Pasodinkite Selę su vienu iš tokių mokinių, kad 
šis jai padėtų įgyti tam tikrų socialinių įgūdžių. 

— Paklauskite Selės, ar ji norėtų kartais per pertraukas pasilikti klasėje ir pa- 
dėti ją sutvarkyti. (Galite paprašyti, kad kartu su ja pasiliktų ir kiti vaikai, 
galbūt jie susidraugautų.) Selė gali padėti suskirstyti mokymo priemones 
ar pakabinti plakatą. Tai padės jai jaustis reikalingai ir svarbiai ir galbūt 
padės padidinti jos pasitikėjimą savimi. Tai taip pat neleis jai per pertrau- 
kas jaustis vienišai ir atskirtai. 

Agresyvūs / konfliktiški mokiniai 


Lesas mokykloje kelia rimtų problemų, kiti mokytojai dažnai kalba apie jo 
agresyvų ir asocialų elgesį jų pamokose. Jis aukštas, tvirto sudėjimo berniu- 
kas, dažnai jo prisibijote. Mažiausia provokacija priverčia Lesą šaukti ir kelti 
problemas. Jis labai blogai elgiasi su kitais mokiniais, jie jo pradeda bijoti. 

Lesas klasėje retai atlieka užduotis, bet jei bandote dėl to jį nubausti, jis 
reaguoja siaubingai. Visai neseniai įvyko toks incidentas: Lesas pakėlė kėdę 
ir grasino ją mesti į jus. 


Kaip elgtis su agresyviais / konfliktiškais mokiniais 


- Aišku, kad Leso problema — nesugebėjimas valdyti savo pykčio. Pasido- 
mėkite, ar jo specialieji poreikiai žinomi ir įvertinti. Paklauskite specia- 
liųjų pedagogų, kas būtent išveda jį iš pusiausvyros ir kaip nepadidinti jo 
agresijos. 

- Pasiūlykite specialiesiems pedagogams (arba mokyklos vadovybei) suor- 
ganizuoti Lesui kelias pykčio valdymo pamokėles. Paaiškinkite, kad dau- 
gelį mokytojų jo elgesys baugina. 

- Kiek įmanoma, venkite konfliktų su Lesu - neverta rizikuoti savo saugu- 
mu, be to, tokie konfliktai didina Leso agresyvumą. Pasistenkite laikytis 
ramiai ir santūriai. 

— Suteikite Lesui galimybę „pabėgti“. Pavyzdžiui, kai jis jaučia, kad tuoj 
pratrūks, galėtų tiesiog išeiti iš klasės, užuot leidęs situacijai rutuliotis to- 
liau. Suraskite jam saugią vietą, kurioje jis galėtų tokiais atvejais pabūti, 
pavyzdžiui, pasėdėti už mokyklos administracijos durų. 

— Gali būti, kad Leso ūgis ir išvaizda verčia žmones tikėtis, kad jis yra prob- 
lemiškas. Pasistenkite skirti Lesui ir jo keliamoms problemoms kuo ma- 
žiau dėmesio. Susitelkite tik į jo teigiamus darbus. 

- Parašykite kirų mokytojų patarimo, kaip elgtis su Lesu, pasikalbėkite 
apie savo baimes su vyresniuoju mokytoju. Paaiškinkite, kaip būtent jūs 
jaučiatės ir kaip dėl Leso jaučiasi kiti klasės mokiniai. Gali būti, kad Leso 
elgesiu jau susirūpino direktorius ir kad anksčiau jis jau buvo įspėtas ar 
laikinai pašalintas. 

— Būtinai fiksuokite visus atsitikimus, kuriuose dalyvauja Lesas, ypač kai jis 
grasina arba elgiasi agresyviai ar imasi smurto. Perduokite tokios infor- 
macijos kopijas administracijos darbuotojams ir specialiesiems pedago- 
gams. Jei jaučiate, kad su tuo negalite susitvarkyti ir jums iš tikrųjų kyla 
užpuolimo grėsmė, aptarkite šią problemą su vyresniuoju administracijos 
darbuotoju ar profsąjungos atstovu. 


10. 


Ką mano mokiniai 


Rašydama šią knygą, apklausiau įvairius mokinius, kad sužinočiau jų požiū- 
rį į elgesio problemas. Mokiniai labai aiškiai, o kartais itin įžvalgiai išdėstė 
savo nuomonę apie tai, kaip mokytojai galėtų juos suvaldyti. Kai kurie jų 
komentarai mane nustebino - supratau, koks skirtingas mokytojų ir moki- 
nių suvokimas apie netinkamą elgesį. 

Mokiniai, atsakinėję į mano klausimus, mokosi įvairiose vidurinėse mo- 
kyklose, skiriasi jų amžius, kultūrinė ir socialinė aplinka. Kalbėjausi ne tik 
su mokiniais, kurie pamokose dažniausiai elgiasi gerai, bet ir su tais, kurie 
paprastai turi elgesio problemų. Mokinių gabumai taip pat labai įvairūs — 
vieni labai gabūs, kiti turi tam tikrų mokymosi sunkumų. 


Klasės valdymas 
„Kokios mokytojo savybės leidžia jam suvaldyti klasę?“ 


Mokiniai nurodė du mokytojų tipus, kurie sėkmingai sprendė jų elgesio 
problemas. Pirmasis tipas apibūdinamas kaip „reiklus, bet malonus“: tokie 
mokytojai ir patinka mokiniams, ir sugeba juos suvaldyti. Antrasis tipas ga- 
lėtų būti apibūdinamas kaip „griežtas ir bauginantis“: nors mokiniai elgiasi 
gerai, pamokos juos nelabai džiugina, be to, jiems atrodo, kad mokytojui 
jie iš tikrųjų nepatinka. Toliau pateikiami kai kurie mokinių apibūdinti šių 
dviejų mokymo stilių bruožai. 


„Reiklus, bet malonus“ mokytojas 
— Mokymo stilius. Toks mokytojas nuo pat pirmos pamokos būna reiklus 
mokiniams, jis aiškiai išdėsto savo reikalavimus, užuot prašęs ką nors pa- 

daryti. (Mokiniai pasakojo, kad kai kurie mokytojai tiesiog „maldauja“ 
jų tinkamai elgtis.) Šio tipo mokytojas nuolat akivaizdžiai parodo, ko 
reikalauja iš mokinių, pavyzdžiui, prieš įleisdamas juos į klasę sutvarko 
uniformas. Jei reikia, toks mokytojas gali aprėkti, tačiau jis taip pat gali 
būti „mielas“, „linksmas“ ir „kaip mama“. 

Darbas. Tokio mokytojo pamokos ir užduotys atrodo įdomios, moki- 
niams netgi patinka mokytis. Mokytojas pasiūlo įvairių žaidimų, ku- 
riuos galima žaisti pamokos pradžioje arba pabaigoje. Mokymosi proce- 
sas įvairus, iš mokinių nereikalaujama, kad jie atliktų užduotis visiškoje 
tyloje. Jiems aiškiai pasakoma, kiek jie turi atlikti, kad mokytojas liktų 
patenkintas. Jei pamoka būna sunki, mokytojas įvertina papildomas 
mokinių pastangas. Mokinių manymu, svarbu tai, jog iš jų nebuvo rei- 
kalaujama parodyti tai, ko jie nesugebėtų. Jaučiamas glaudus ryšys tarp 
to, kad mokiniams patinka mokytojas ir kad jiems patinka jo mokomas 
dalykas. 

Drausmė. Mokiniai labai aiškiai žino, kad toks mokytojas gali nubausti, 
tačiau tai daroma ramiai ir nereiškiant emocijų. Jei prireikia skirti baus- 
mę „visai klasei“, pavyzdžiui, palikti visus po pamokų, toks mokytojas 
leidžia drausmingiems mokiniams išeiti anksčiau, kad jie nebūtų bau- 
džiami už kitų mokinių netinkamą elgesį. 

Santykiai su mokiniais. Mokiniams toks mokytojas patinka, jie jį gerbia — 
mokytojas apibūdinamas kaip linksmas ir gyvybingas. Jie gali su tokiu 
mokytoju artimai bendrauti, nes jis į darbą žiūri per asmeninę prizmę, 
jam patinka atvirai pasišnekėti su mokiniais. 

Mokinių požiūris į mokytoją. Tokio tipo mokytojas mokykloje turi gerą 
vardą, o tai tikriausiai svarbus veiksnys, lemiantis mokinių lūkesčius ir 
elgesį. Jie žino, kad toks mokytojas gali būti ir „geras“, ir „blogas“, todėl 
vengia jį supykdyri. 


„Griežtas ir bauginantis“ mokytojas 
- Mokymo stilius. Pasak mokinių, tokiu mokytoju dažniau būna vyras, 


o ne moteris, jo balsas stiprus, žemas. Vieno mokinio nuomonė buvo 
tokia: „Atliekame visas pateiktas užduotis, bet mokytojas niekam nepa- 


tinka.“ 

— Darbas. Mokiniai negali išeiti iš klasės, kol neužbaigia užduočių. Pasak 
daugumos mokinių, jie per daug bijo tokio mokytojo, kad galėtų papra- 
šyti pagalbos. 

— Drausmė. Siekdamas sudrausminti klasę, toks mokytojas grasina baus- 
mėmis, jis taip pat mėgsta palikti po pamokų. Jis visada patikrina, ar 
visi mokiniai pasilieka po pamokų, jei reikia, atveda mokinius pats, už- 
tikrindamas, kad bausmė bus atlikta. Prieš įeidami į klasę, mokiniai turi 
tyliai išsirikiuoti. Toks mokytojas dažnai taiko sėdėjimo vietų planą - tai 
viena iš klasės valdymo formų, pavyzdžiui, susodina berniukus su mer- 
gaitėmis. 

— Santykiai su mokiniais. Mokiniams toks mokytojas dažnai siejasi su žodžiu 
„gąsdinti“, jiems neatrodo, kad su tokiu mokytoju galėtų artimai bendrauti. 

— Mokinių požiūris į mokytoją. Akivaizdu, kad tokio tipo mokytojui „mo- 
kiniai nebaisūs“. Mokiniai rodo tokiam mokytojui pagarbą, tačiau su 
baime, o ne su susižavėjimu. 


„Kokios mokytojo savybės trukdo jam suvaldyti klasę?“ 


Mokiniai vėlgi labai aiškiai išdėstė, koks mokytojo elgesys gali lemti ne- 
tinkamą jų elgesį. Daugiausia atsakymų buvo susiję su mokytojo dvasine 
būsena. Buvo įžvelgiamas didelis skirtumas tarp to, ką mokytojas liepė jiems 


daryti, ir tarp to, ką jie iš tikrųjų darė. 


— Mokymo stilius. Tokie mokytojai „elgiasi taip, lyg bijorų vaikų“. Moki- 
niams buvo sunku tai plačiau paaiškinti, tačiau jie tikrai žino, kada tai 
vyksta. Jie taip pat sakė, kad jiems atrodo, jog mokytojas nenori supyk- 
dyti vaikų. Dauguma mokinių aiškino, kad tokio tipo mokytojas „rėkia, 
bet nėra griežtas“, arba „visada rėkia“ ir „nuolat užsipuola“. 

— Darbas. Mokiniai blogai elgiasi, jei pamoka neįdomi ir jei mokytojas tin- 
kamai neišaiškina pamokos medžiagos. Per kai kurių mokytojų pamokas 
vaikai visą laiką atlieka tokio pat pobūdžio užduotis, taigi jie pradeda 
nuobodžiauti ir dėl to blogai elgtis. 

— Drausmė. Tokio tipo mokytojas nuolat gąsdina bausmėmis, viskas tuo ir 
baigiasi, nes mokytojas bausmės taip ir neskiria arba ją paskyrę nepasido- 

mi, ar mokinys ją atliko. Būna ir kitaip - mokytojas kiekvieną pamoką 
skiria griežčiausią bausmę (pavyzdžiui, išvaro iš klasės), pradeda pernelyg 
gintis ir skiria per dideles bausmes, kurios, mokinių manymu, visiškai 
nepelnytos. 

Pasak mokinių, kai kurie mokytojai pamokoje nebūna griežti, o jei 
mokiniai elgiasi netinkamai, „maldauja“ jų elgtis tinkamai, užuot „liepę“ 
tai padaryti. Mokytojas paprastai leidžia mokiniams sėdėti, kur jie nori, 
užuot susodinęs juos pagal savo planą. Mokytojas taip pat laikosi gyni- 
mosi pozicijos — puola rėkti ant mokinių, neleisdamas jiems paaiškinti, 
kas iš tikrųjų vyksta. 

- Santykiai su mokiniais. Mokiniai nori, kad mokytojas juos laikytų sau 
lygiais, jiems nepatinka mokytojai, kurie žiūri į juos iš aukšto arba bando 
sudaryti įspūdį, kad mokiniai yra „menkesni už juos“. 

— Mokinių požiūris į mokytoją. Mokinius erzina mokytojai, kurie nesugeba 
jų suvaldyti. Vienas mokinys sakė, kad kai kurie mokytojai „patys dėl 
to kalti“. Kitas mokinys sakė, kad kartais mokiniai net nesuteikia mo- 
kytojui tokios progos, galbūt dėl to, kad mokytojas naujokas, jaunas ar 
nepatyręs. Mokiniams taip pat atrodė, kad kai kurie nesugebantys val- 
dyti klasės mokytojai turi savo numylėtinių arba skirtingai elgiasi su ber- 
niukais ir mergaitėmis. Ne taip gerai besielgiantiems mokiniams atrodo, 
kad toks mokytojas gali prie jų kabinėtis, nuolat užsipulti kurį nors vieną 
mokinį. 


„Apibūdinkite savo idealų mokytoją“ 


Žinoma, nebūtinai tarp, mokinių supratimu, „idealaus“ mokytojo ir moky- 
tojo, kuris sugeba spręsti elgesio problemas, turi būti glaudus ryšys. Tačiau 
mokiniai labai aiškiai pasakė norintys, kad jų mokytojai sugebėtų valdyti 
klasę, tik jie norėtų, kad tai būtų daroma tam tikru būdu. Paklausus apie 
idealų mokytoją, visų mokinių apibūdinimai buvo labai artimi „reiklaus, 
bet malonaus“ mokytojo modeliui. 


— Mokymo stilius. Dažnai pasitaikė tokie žodžiai kaip „linksmas“ ir „mie- 


las“. Idealus mokytojas yra „kunkuliuojantis“ žmogus ir sugeba viską pa- 

versti smagia pramoga, pavyzdžiui, kad užduotis būtų įdomesnė, vaikai 
žaidžia žodžių žaidimus. Mokiniams svarbu, kad mokytojas būtų „links- 
mas, o ne paniuręs“, ir kad jam būtų kuo mažiau „blogų dienų“. Idealus 
mokytojas yra gana griežtas, o kai reikia, gali būti labai rimtas. 

— Darbas. Darbas pamokose yra smagus ir įdomus, įvertinamos mokinių 
pastangos. Pamokos įvairios, kartais užduotys lengvos ir, žinoma, nerei- 
kia visą laiką rašyti, mokiniams patinka žaidimai. Mokytojas visuomet 
padeda mokiniams, kai jiems prireikia jo pagalbos. 

— Drausmė. Nors šis menamas „tobulas mokytojas“ gali būti griežtas, kai 
mokiniai blogai elgiasi, jis nešaukia. Pasak mokinių, mokytojo elgsena 
turi derėti su mokinių elgesiu - jei reikia, jis būna griežtas, bet jei moki- 
niai elgiasi gerai, jis būna „malonus“. Prieš skirdamas bausmes, mokyto- 
jas turi suteikti mokiniui galimybę pasitaisyti. 

—- Santykiai su mokiniais. Mokiniai vėlgi vienareikšmiškai išreiškė norą, kad 
mokytojas juos laikytų sau lygiais, ir kodėl gi ne? Jie taip pat nori, kad 
mokytojai su jais kalbėtųsi. 

— Mokinių požiūris į mokytoją. Mokiniams atrodo, kad jie gerai pažinotų 
tokį mokytoją. „Idealus“ mokytojas yra reiklus, bet malonus, todėl jie 
greitai pradėtų su juo bendrauti asmeniškai. 


Pastangų įvertinimo ir poveikio priemonės 
„Kokios pastangų įvertinimo priemonės yra veiksmingos ir kodėl?“ 


Nustebino tai, kad mokiniams nelabai rūpi dauguma iš mokykloje taikomų 
pastangų įvertinimo priemonių. Turbūt pagrindinė skatinimo priemonė, su 
kuria jie iš tikrųjų yra susidūrę mokykloje (galbūt to net nesuvokdami), yra 
žodinis ar.rašytinis mokytojo, kurį jie gerbia, pagyrimas. Įspūdį padarė tai, 
kad mokinių požiūris į pastangų įvertinimą gana materialistinis — labiau 
tikėtina, kad jų elgesį galėtų pagerinti geresnės ir apčiuopiamesnės pastangų 
įvertinimo priemonės! Laimė, kai kurie iš labiausiai motyvuotų mokinių 
nurodė kur kas subtilesnį gaunamą atlygį — gerą išsilavinimą. 

Pagyrimai 

Jaunesniems mokiniams patinka gauti pagyrimų, tačiau jie pažymėjo, kad 
tokių pagyrimų dažniausiai siekia „geri vaikai“, todėl tokia priemonė nėra 
labai naudinga siekiant suvaldyti mokinius. Kai kurie ne tokie drausmingi 
mokiniai sąžiningai prisipažino, kad jie dažnai pameta sąsiuvinius (kuriuose 
užrašyti pagyrimai) ir dėl to negali tų pagyrimų kaupti. 

Mokiniams pagyrimai atrodo neveiksmingi, jei už juos negalima nie- 
ko gauti. Mokiniai pasiūlė, kad pagyrimai galėtų būti įvertinti balais 
ir „iškeisti“ į materialesnius dalykus, taip jie būtų daug veiksmingesni. 
Mokiniai taip pat atkreipė dėmesį į tai, kad kai kurie mokytojai pamirš- 
ta užrašyti pagyrimą ar pagirti žodžiu. Kiti mokytojai „nepastebėdavo“ 
gerų, tylių klasės mokinių, o pagyrimus dalijo tik tiems mokiniams, kurie 
triukšmauja. 


Apdovanojimų vakaronės / pažymėjimai 

Vaikams, turintiems palaikančius tėvus, kurie didžiuojasi jų pasiekimais, pa- 
žymėjimai atrodo labai priimtina pastangų įvertinimo priemonė. Mokinių 
nuomone, tokie pažymėjimai turėtų būti teikiami viešai, pavyzdžiui, susi- 
rinkime, kad įvertinimas atrodytų apčiuopiamesnis. 


Kiti pastangų įvertinimo priemonių pasiūlymai 

Už gerą elgesį mokiniai nori gauti konkretesnių įvertinimų. Mokiniams pa- 
tinka būti paskirtiems „budėtojais“, būti mokyklos administracijos ir mo- 
kytojų „pasiuntinukais“ (dėl to galima praleisti pamokas — labai populiarus 
variantas). Kita materiali pastangų įvertinimo priemonė — ženkleliai arba 
prizai, pavyzdžiui, „Marso“ batonėliai ar kokakolos skardinė. Na ir materia- 
listus mokome! 


„Kokios bausmės veiksmingos ir kodėl?“ 


Mokiniai išreiškė tvirtą nuomonę, kurios bausmės yra veiksmingos siekiant 
priversti juos (ar jų klasės draugus) tinkamai elgtis, o kurios ne. Apskritai jie 
mano, kad dauguma bausmių yra naudingos „geriems“ mokiniams, kurie 
nori, kad jiems visą laiką sektųsi. Tačiau jiems atrodo, kad „blogiukams“ 

daugelis bausmių nedaro jokio poveikio, nes šiems nesvarbu (arba jie apsi- 
meta, jog nesvarbu), kad yra nubaudžiami. 


Palikimas po pamokų 
Mokinių nuomonė apie palikimą po pamokų skirtinga. Priklausomai nuo to, 
kodėl jiems skiriama ši bausmė ir kaip ji buvo atliekama, jiems atrodė, kad tai 
yra arba naudinga bausmė, arba visiškai laiko švaistymas. Kai kurie mokiniai 
sakė, kad jie nepasilieka po pamokų, nes realiai niekas jų nepriverčia to dary- 
ti. Kiti sakė, kad jei suprastų, 4 4 yra paliekami po pamokų, pasiliktų. 
Kitas aspektas, apie kurį kalbėjo mokiniai, — tai, kad jiems kartais atrodo, 
jog yra baudžiami dėl to, kad jiems reikia pagalbos. Vienu atveju mokytoja 
aiškiai paliko mokinį po pamokų dėl to, kad per pamoką jis nespėjo atlikti 
visų užduočių. Tačiau mokinys suprato palikimą po pamokų kaip bausmę 
už tai, kad yra ne toks gabus. Mokiniams atrodo neteisinga, kad kartais po 
pamokų paliekama visa klasė. 


Išvarymas iš pamokos 

Mokiniams atrodo, kad „raudonosios kortelės sistema“, kai mokinys išvaro- 
mas iš klasės, yra gera bausmė, daugiausia dėl to, kad iš pamokos išvaromi 
didelių elgesio problemų turintys mokiniai ir kiti gali netrukdomi toliau 
mokytis. Mokiniai taip pat žino, kad tokios didelės bausmės yra registruo- 
jamos mokyklos dokumentuose. Tačiau jiems atrodo, kad išvarymas iš pa- 
mokos didelio poveikio „blogiukams“ nedaro, nes jie tai priima kaip didelį 
pokštą. (Žinoma, gali būti, kad paversdami tai juokais mokiniai sumažina 
savo sumišimą dėl to, kad jiems skiriama tokia griežta bausmė.) Nušalini- 
mas nuo pamokų dėl netinkamo elgesio mokiniams atrodo taip pat šiek 
tiek „kvailokas“. Jie mano, kad tokiu būdu mokinys gauna būtent tai, ko 
siekė, — nelankyti pamokų ir nieko neveikti! 


Laikinas pašalinimas 

Dauguma mokinių tikisi, kad niekada nebus pašalinti iš mokyklos. Tačiau 
jie išreiškė tvirtą nuomonę apie tai, kaip laikiną pašalinimą suvokia tie, ku- 
rie nusipelnė tokios griežtos bausmės. Nors jiems atrodo, kad pašalinimas 
padeda pamokose sukurti geresniam elgesiui tinkamą aplinką, nustebau 

išgirdusi, jog jiems taip pat atrodo, kad laikinas pašalinimas nedrausmin- 
giems mokiniams gali būti „laisva diena, kai nereikia eiti į mokyklą ir galima 
daryti, ką tik nori“. 


Kitos bausmės 

Mokiniams atrodo, kad labai paveiki bausmė yra rašyti pasiaiškinimą, ypač 
jei jį reikia rašyti mokytojui per pietų pertrauką. Jie taip pat mano, kad jei 
mokinys nuolat blogai elgiasi, būtų naudinga surengti susirinkimą, kuriame 
dalyvautų mokytojas, tėvai ir direktorius. Skambučiai ir laiškai namo mo- 
kiniams atrodo veiksmingi, jei mokinio tėvai laikosi palaikančio požiūrio. 
Daugelis mokinių sakė, kad jie stengiasi šios bausmės išvengti. 


Kiri elgesiui įtakos turintys veiksniai 
„Kaip jūsų elgesį veikia klasės aplinka?“ 


Mokiniams atrodo, kad atėję į jau netvarkingą klasę, jie labiau linkę mėtyti 
šiukšles ant žemės. Kita vertus, jei klasė yra šviesi ir spalvinga, jiems norisi ją 
tokią ir išlaikyti. Kai kuriems mokiniams atrodo, kad klasės, kuriose vyksta 
pamokos, yra „niūrios“ ir „šaltos“. Jei tenka mokytis tokiose klasėse, mokiniai 
jaučiasi nepatenkinti ir dėl to atsiranda didesnė elgesio problemų tikimybė. 


„Kokio dalyko pamokose jums lengviausia tinkamai elgtis?“ 


Turbūt nestebina, kad mokiniams atrodo, jog lengviausia tinkamai elgtis ne 
teorinių dalykų, o, pavyzdžiui, dailės, muzikos ir kūno kultūros pamokose. 
Jie aiškino, kad šiose mokymo programos srityse reikia mažiau susikaupti, 
todėl per pamokas jie jaučiasi labiau atsipalaidavę. Kūno kultūros pamokos 
vaikams atrodo labiau pramoga nei darbas. Mokiniai taip pat pažymėjo, kad 
elgesio problemų beveik nekyla ir per klasės valandėlę. Taip iš dalies yra dėl 
to, kad jie gerai pažįsta savo bendraklasius ir todėl jaučiasi atsipalaidavę. Be 
to, klasės valandėlė vaikams atrodo kitokia nei įprastos pamokos, nes per ją 
nereikia nieko daryti. 

Mokinių nuomonė apie netinkamą elgesį 
„Ką manote apie mokinius, kurie elgiasi labai blogai?“ 


Mokinių nuomonės apie tuos, kurie netinkamai elgiasi, buvo įvairios. Žvel- 
giant paviršutiniškai, jiems tokie mokiniai atrodo juokingi ir paįvairina pa- 
mokas. Kelia nerimą tai, kad jie mato aiškią netinkamo elgesio ir populia- 
rumo sąsają. Dauguma jų mokykloje asmeniškai nejaučia jokios grėsmės iš 
nedrausmingų vaikų. 

Tačiau kai kurie mokiniai kalbėjo ir apie jaučiamą apmaudą. Jiems atro- 
do, kad mokytojai visą dėmesį nukreipia į blogai besielgiančius vaikus, o tai, 
jų manymu, neteisinga. Jie taip pat reiškė užuojautą mokytojams, kuriems 
tenka spręsti sunkaus elgesio problemas. Mokiniai tvirtai laikėsi nuomonės, 
kad negalima leisti nedrausmingiems mokiniams daryti neigiamą poveikį 
kitų mokinių mokymuisi. 

Kai kurie mokiniai paminėjo, kad ne taip gerai besielgiantys vaikai mo- 
kykloje juos vadina „moksliukais“, nes jie stengiasi elgtis tinkamai. Tačiau 
šis pravardžiavimasis kitiems mokiniams, ypač vyresniems, atrodo juokin- 
gas. Šie mokiniai mano, kad tokius užgauliojimus lemia pavydas, nes jie 
patys nori daug mokytis ir gauti gerą darbą. Mokiniai taip pat teigė, kad 


berniukai „moksliukėmis“ dažnai vadina mergaites. 
„Kodėl mokiniai blogai elgiasi?“ 


Mokiniai labai įžvalgiai apibūdino savo mokyklos draugų netinkamo el- 
gesio priežastis. Jie nurodė „vadeivas“, kurių pavyzdžiu jie sektų, nes bijo 
jiems pasipriešinti. Be to, jie mano, kad tie vadeivos yra populiarūs klasėje, 
o populiarumas, manoma, yra labai svarbi savybė. Mokiniai aiškino, kad 
jie seka „blogų vaikų“ pavyzdžiu, nes tie kalba garsiai, yra drąsūs ir nebijo 
ginčytis su mokytojais. Dažnai toks netinkamas elgesys mokiniams atrodo 
juokingas ir jie patys nori išbandyti savo galimybes plūstantis. Mokiniai 
aiškino, kad jei jų draugai užsiima pašaliniais darbais, jiems drąsiau daryti 
tą patį. 

Mokinių nuomone, nuobodulys - pagrindinis netinkamą elgesį lemian- 

tis veiksnys. Keldami klasėje sumaištį mokiniai atkreipia į save ir mokytojo, 
ir visos klasės dėmesį. Tokiu būdu jie atrodo „kieti“ prieš klasės draugus ir 
prasiblaško nuo nuobodaus darbo. Kita įžvelgiama problema — nesugebėji- 
mas valdytis. Ši savikontrolės stoka sustiprėja tam tikru dienos metu, tam 
tikrą savaitės dieną arba po tam tikrų pamokų, pavyzdžiui, kūno kultūros. 
Buvo minčių ir apie „gaujas“. Mokiniai, kurie nenori įsilieti į blogai besiel- 
giančių mokinių grupę, sakė biją, kad kiti gali prieš juos smurtauti arba 
nuteikti kitus mokinius. 


„Apibūdinkite blogai besielgiančius mokinius“ 


Paprašyti apibūdinti mokinius, pasižyminčius blogu elgesiu, apklausti mo- 
kiniai išvardijo daugybę savybių: 


— jie įžūliai atsikalbinėja prieš mokytojus, nemandagiai kalba, kai yra su- 
drausminami dėl savo elgesio; 

— nubausti jie padaro iš tos bausmės tragediją, net jei gauna ją pelnytai; 

- jiems patinka atkreipti į save dėmesį ir jie visuomet nori, kad būtų jų 
viršus; 

— jei jie turi nusileisti, supykę gali išeiti iš klasės; 

— per pamokas jie „labai vaidina“; 

- jie „mielai“ keiksnoja ir kitus mokinius, ir mokytojus; 

— jiems nerūpi mokslai, galbūt dėl to, kad nei jie, nei jų tėvai niekada ne- 
norėjo įgyti specialybės; 

- jie per pamokas dažnai rūko lauke; 

— kiti mokiniai nurodo juos kaip skriaudikus. 


Be to, mokiniai paminėjo ir keletą „teigiamų“ bruožų, susijusių su netinka- 
mai besielgiančiais mokiniais: 


— juos gerbia jų draugai; 
— jie dažniau sulaukia mokytojų dėmesio; 
— tarp savo bendraamžių jie dažniau būna populiarūs. 

„Kaip reikėtų spręsti netinkamai besielgiančių 
mokinių problemą?“ 


Atrodo, šis klausimas mokinius šiek tiek suglumino. Vienas iš pasiūlymų 
buvo įsteigti „išdykusiems“ vaikams atskirą mokyklą. Jų nuomone, tai būtų 
neblogas sumanymas, nes mokiniai, kurie nori mokytis, galėtų netrukdomi 
tai daryti. (Aišku, šiems mokiniams nepatinka mintis apie tokių mokinių 
integravimą!) Kitas sumanymas buvo kuo anksčiau „nukenksminti“ (ne- 
svarbu kokiu būdu) „vadeivas“. Jei tai pavyktų padaryti pirmaisiais metais 
mokykloje, jų bendraamžiai elgtųsi geriau, nes neturėtų iš ko pasimokyti, 
kaip „malonu“ pažeidinėti elgesio taisykles. 


„Ar jūs elgiatės gerai? Jei taip, kodėl?“ 


Mokiniai, kurie atsakė „taip“, buvo stipriai motyvuoti (dažniausiai namų 
aplinkos) sėkmingai pasiekti savo tikslus. Kaip vienas iš svarbiausių veiksnių 
buvo įvardyta tėvų įtaka, taip pat vyresnių brolių ar seserų, įstojusių į uni- 
versitetą, pavyzdys. Šie mokiniai nebijo išsiskirti iš minios ar būti vadinami 
„moksliukais“, nes žino, kad šaunu būti protingam. Jie nori tobulėti ir gauti 
kuo geresnį išsilavinimą, nes tik taip galės gauti trokštamą darbą. 


KETVIRTA DALIS 


APLINKA 


11. 
Klasė 


Klasės aplinka 


Pagalvokite, kaip erdvė, kurioje gyvename, veikia mūsų savijautą. Pavyzdžiui, 
jei gyvenate mažame bute su dar keliais žmonėmis, galite pradėti jaustis įsi- 
tempę, nuotaika lengvai gali sugesti. Žmonės pradeda painiotis vieni kitiems 
po kojomis ir reikšti savo emocijas. Panašiai, jei gyvenate ar dirbate netvar- 
kingoje ir nešvarioje aplinkoje, yra didelė tikimybė, kad jausitės prislėgti 
ir protiškai „išsunkti“. Kita vertus, jei jums pasisekė ir gyvenate ar dirbate 
„neužgriozdintoje“, erdvioje, šviesioje vietoje, kurioje daug gryno oro, o pro 
langus matomas puikus vaizdas, tikėtina, kad laiką čia praleisite daug geres- 
nės nuotaikos bei gyvensite ar dirbsite veiksmingiau ir labiau atsipalaidavę. 

Mokinių elgesiui didžiulę įtaką turi jūsų, kaip mokytojo, sugebėjimas 
išnaudoti erdvę bei jūsų klasės išdėstymą. 5 skyriuje („Mokymo stiliai“) na- 
grinėjau, kaip mokytojas gali išnaudoti erdvę, kad pagerintų mokinių elgesį. 
Šiame skyriuje nagrinėsiu, kaip fizinė klasės aplinka gali būti išnaudota ir 
pagerinta, kad turėtų teigiamą poveikį elgesiui. Jūsų klasė ne tik turi padėti 
jums valdyti mokinių elgesį, bet ir juz2s patiems padėti išlikti ramiems, lai- 
mingiems ir atsipalaidavusiems. 

Vos tik įėję į jūsų klasę, mokiniai susidaro nuomonę (galbūt nesąmo- 
ningai) apie jus, kaip apie mokytoją, vien tik pagal tai, kaip atrodote jūs 
ir jūsų erdvė. Jūsų tikslas — parodyti mokiniams, kad už šią erdvę atsakote 
būtent jūs. Nors daug ko savo klasėse negalime pakeisti (pavyzdžiui, formos, 
dydžio ir dažnai bendros būklės), yra daugybė būdų pagerinti savo klasių 
išvaizdą, o kartu ir jose besimokančių mokinių elgesį. 

Pastaba: žodį „klasė“ šiame skyriuje vartoju įvairioms mokymo veiklos erd- 
vėms apibrėžti — nuo klasių ir dramos studijų iki aktų ir sporto salių. 


KLASĖ 159 
Kaip pagerinti klasės aplinką 


Mokiniams jūsų klasė turi atrodyti saugi, rami erdvė, kurioje mokomasi. Jei 
esate pradinės mokyklos mokytojas, tai yra vieta, kurioje vaikai praleidžia 
didžiąją kiekvienos dienos dalį, todėl ji turi būti maloni, patogi ir visi daik- 
tai turi turėti savo vietą, kiek tai įmanoma. Panašiai, jei mokytojaujate vi- 
durinėje mokykloje, tai yra vieta, kurioje jūs praleidžiate didžiąją laiko dalį, 
ir kiekviena čia atėjusi klasė turėtų suprasti, kad už šią „mokslo šventovę“ 
esate atsakingi būtent jūs. Toliau pateikiamos idėjos, kaip pagerinti klasės 
aplinką. 


— Klasė turi būti švari. Švari klasė padės suformuoti tvarkingą mokymo 
stilių. Tai taip pat sudarys mokiniams tvarkos ir sistemos įspūdį. Kai 
aplink netvarka, daug sunkiau dirbti, pavyzdžiui, prireikus surasti rei- 
kalingą prietaisą. Pasistenkite laikyti visas savo priemones (segtuvus, ap- 
lankus, rašiklius ir pan.) vienoje vietoje, kad pažvelgus klasė atrodytų 
tvarkinga. 

— Klasėje visi daiktai turi turėti savo vietą. Pradinės mokyklos klasėse lai- 
komos skirtingiems dalykams reikalingos priemonės. Pravartu parengti 
skirtingoms priemonėms atskiras vietas ir parodyti jas mokiniams, kad 
prireikus konkrečios priemonės jie žinotų, kur jos ieškoti. Vidurinės mo- 
kyklos klasėse galite skirti tam tikrą vietą, kurioje mokiniai galėtų laikyti 
vadovėlius ir sąsiuvinius. Pamoką galite pradėti paprašydami mokinių 
pasiimti savo mokymosi reikmenis arba savanorių išdalyti knygas. 

— Išryškinkite skirtingos paskirties sritis. Pradinės mokyklos klasėje skirtingo- 
se vietose gali būti mokoma skirtingų dalykų (muzikos pamokėlės vieta, 
dailės pamokos vieta, vaidinimų vieta ir pan.). Aiškiai atskirkite šias skir- 
tingas erdves, tai padės jums suvaldyti mokinius, ypač jei jie vienu metu 
užsiėmę keliais dalykais. Erdves būtų galima atskirti fiziškai - panaudo- 
kite skirtingų spalvų ar rūšių grindų dangą arba širmas. Galite pakabinti 
ženklų ar plakatų, kuriuose būtų nurodyta, kurioje vietoje vyksta tam 
tikra veikla ir kur laikomos reikalingos priemonės. Jei vidurinės mokyk- 
los klasėje yra vietos, mokytojai taip pat galėtų pasinaudoti šia skirtingų 
„zonų“ idėja. Pavyzdžiui, anglų kalbos klasėje galėtų būti atskirta vieta, 

skirta individualiam skaitymui, kita būtų skirta žodyno ir rašybos užduo- 
tims atlikti, trečia — rašymui ir pan. 

Klasėje turi būti saugu. Įsitikinkite, kad klasės aplinka saugi, ypač jei dir- 
bate su daug pastangų reikalaujančiais vaikais. Pavojingus chemikalus ar 
aštrias žirkles laikykite nepastebimoje vietoje. Pamokos pradžioje (būtent 
tuomet, kai kyla daugiausia saugumo klausimų) aiškiai išdėstykite taisyk- 
les dėl kuprinių ir kitų reikmenų. Žinoma, jūsų klasė turėtų būti saugi 
ir jums patiems. Jei kyla abejonių, mokykloje turėtų būti sveikatos ar 
saugos specialistas, į kurį galėtumėte kreiptis. 

Klasės aplinka turi būti miela ir spalvinga. Įdomūs plakatai tikrai gali 
sustiprinti gerą įspūdį apie klasės aplinką. Plakatai taip pat yra labai 
veiksminga mokymosi priemonė ir puikus būdas iškilmingai paminė- 
ti mokinių pasiekimus. Daugiau patarimų rasite kitame skyrelyje „Apie 
plakatus“. 

Sukurkite patrauklią atmosferą. Muzika, apšvietimas, garsas ir kostiumai — 
viskas gali padėti sukurti patrauklesnę atmosferą jūsų klasėje. Mokiniai 
ateina į pamokas, tikėdamiesi, kad teks mokytis ganėtinai nuobodžioje, 
„kasdieniškoje“ klasėje. Jei retkarčiais sugebėsime paneigti šią jų nuosta- 
tą, paskatinsime jų susidomėjimą, susikaupimą ir didesnį susižavėjimą 
mokymusi. 

Suteikite erdvei asmeniškumo. Klasėje praleidžiate daug laiko ir norite, 
kad mokiniai suprastų, jog tai jūsų erdvė. Tad kodėl neatsinešus kelių 
asmeninių daiktų? Jei jums patinka augalai, atsineškite gėlių; jei mylite 
gyvūnus, auginkite klasėje kokį nors gyvūnėlį. Tai puikus būdas išmokyti 
vaikus atsakomybės, taip pat galima pritaikyti kaip įvertinimą už gerą 
elgesį. 

Apgalvokite, kaip išdėstyti baldus. Suolų sustatymo klasėje būdas labai 
daug pasako apie jūsų mokymo stilių ir daro įtaką mokinių elgesiui. 
Daugiau minčių rasite kitoje šio skyriaus dalyje „Klasės baldų išdės- 
tymas“. 


KLASĖ 161 
Apie plakatus 


Kad ir kokia bloga būtų bendra jūsų klasės būklė, visuomet galite padaryri ją 
linksmesnę naudodami plakatus. Tiesą sakant, plakatai yra puiki priemonė 
purvinoms sienoms uždengti arba besilupantiems dažams paslėpti. Tačiau 
plakatai neturėtų būti tik „tapetai“ — jie turi būti verti kabėti ant jūsų klasės 
sienų. Plakatai gali padėti jūsų mokiniams mokytis ir tapti puiki įvertinimo 
už gerą darbą priemonė. Toliau pateikiu keletą minčių, kaip veiksmingai 
panaudoti plakatus. 


— Plakatai turi būti įdomūs. Kiekvienas plakatas gali būti labai spalvingas, ga- 
litre pabandyti sukurti ir dviejų atspalvių įspūdį, naudodami tik dvi spalvas. 
Galite padaryti trimatį plakatą, susijusį su esamais įvykiais, pavyzdžiui, jei 
mieste vyksta fejerverkų šventė, jūsų sienos taip pat galėtų būti papuoš- 
tos trimačiais fejerverkais. Nepamirškite, kad plakatus galite kabinti ir ant 
lubų - ištempkite per klasę virvelę ir pakabinkite mokinių darbus. 

— Naudokite sąveikiuosius plakatus. Paskatinkie mokinius pasinaudoti 
plakatais. Ant sienos galėtumėte pakabinti plakatą, ant kurio didelėmis 
raidėmis užrašyti klausimai, susiję su pamokų temomis, paskui duokite 
mokiniams lipnių lapelių, ant kurių jie galėtų užrašyti atsakymus. Plaka- 
tas gali būti su pakeliamais lapeliais, mokiniai gali pasižiūrėti, kas po jais 
užrašyta. 

— Plakatai turi būti tvarkingi. Prižiūrėdami plakatus parodote pagarbą mo- 
kiniams ir jų darbui. Reguliariai keiskite prisegamus piešinius, sutvarky- 
kite apiplėšytus kampus arba pakeiskite plakatą, kai tik jis nusidėvi. 

— Reguliariai keiskite plakatus. Jei metų pradžioje prikabinėsite daugybę 
plakatų, o vėliau jums nusibos, mokiniams jie bus nebeįdomūs. Pasi- 
stenkite atnaujinti plakatus kas kelias savaites. 

— Susiekite juos su mokymosi procesu. Pasinaudokite plakatu norėdami pa- 
girti savo mokinius už gerus rezultatus ir šiuo metu atliekamas užduotis. 
Tai padeda pagerinti jūsų klasėje vykstantį darbo ir mokymosi procesą ir 
taip skatina gerą elgesį. 

— Išmokite patikėti darbą kitiems. Kai kuriose mokyklose plakatus dabar gali 
padėti padaryti pagalbiniai darbuotojai. Mokiniai taip pat gali dalyvauti 

kuriant plakatus — tai padeda juos motyvuoti ir sumažina mokytojui ten- 
kančias pareigas. Mokiniai dažniausiai labiau gerbia savo draugų darbą 
ir galbūt labiau prižiūrės bendraklasių sukurtus plakatus. Galite stebėti 
viską iš šalies ir būti „meno direktorius“. 


Klasės baldų išdėstymas 


Klasės baldų išdėstymas turi didelės įrakos mokinių elgesiui ir mokymuisi 
bei suvokimui apie tai, kas vyksta klasėje. Priklausomai nuo jūsų mokinių 
amžiaus ir nuo dėstomo dalyko ar dalykų, turite pagalvoti, kaip išdėstyti 
suolus ir kėdes arba laboratorinius darbastalius, o pradinukų klasėje — gal- 
būt ir visus baldus. Taip pat galite keisti klasės baldų išdėstymą tam tikroms 
užduotims atlikti, o suolus padės išstumdyti vaikai. Štai keletas minčių apie 
tai, kaip skirtingą klasės baldų išdėstymą suvokia mokiniai, ir apie galimą 
baldų išdėstymo poveikį mokymuisi ir elgesiui. Pateikiamuose pavyzdžiuose 
aptariami įprasčiausi klasės baldai: suolai ir kėdės. 


Eilėmis sustatyti suolai 


Tokį klasės baldų išdėstymą ir mokytojai, ir mokiniai laiko tradiciniu. Tai 
gali būti gana saugus variantas mokytojui, kuris turi sunkumų spręsdamas 
klasės mokinių elgesio problemas. 

Pranašumai. Visi mokiniai yra atsisukę į priekį, todėl mokytojui gana 
nesunku pastebėti nedirbantį, plepantį mokinį arba netinkamo elgesio 
užuomazgas. Visi mokiniai mato lentą, o priemones, knygas ir pan. lengva 
išdalyti pasiunčiant per suolus. Taip sustačius suolus lengviau sudaryti sė- 
dėjimo planą. 

Trūkumai. Kai suolai taip sustatyti, sunku atlikti grupines užduotis. 
Mokytojai dažnai gali nekreipti dėmesio į paskutiniuose suoluose sėdinčius 
mokinius, paprasčiausiai dėl to, kad jų nemato. Toks suolų sustatymas pa- 
lankesnis daug rašant ant lentos ir kalbant, kai didžiąją dalį pamokos mo- 
kytojas dėsto medžiagą. Vaikščiodamas po klasę, vienu metu mokytojas gali 
dirbti tik su pora mokinių. 


KLASĖ 163 
Grupėmis sustatyti suolai 


Toks klasės baldų išdėstymas paprastai lemia, kad mokytojas pasitelkia šiuo- 
laikiškesnį mokymo srilių, kai mokiniai kažką studijuoja ir atlieka grupines 
užduotis. Jei tenka mokyti sunkiu elgesiu pasižyminčią klasę, toks suolų 
išdėstymas gali kelti problemų, nes tokioje klasėje sunkiau valdyti elgesį. 

Pranašumai. Lengva atlikti grupines užduotis, pamoka daugiau sutelkta 
į mokinių darbą. Mokytojas vienu metu gali kalbėtis su visa grupe, todėl 
labiau tikėtina, kad per pamoką jis daugiau vaikščios po klasę. 

Trūkumai. Jei mokytojas nemato visų veidų, mokiniai gali lengviau 
nukrypti nuo užduočių ir pradėti plepėti ir planuoti išdaigas. Mokiniams 
gali būti sunkiau matyti lentą. Jiems gali atrodyti, kad mokytojas ne toks 
tradiciškas arba ne toks griežtas, kaip kiti, o ši nuomonė gali tapti elgesio 
problemų priežastimi. 


Apie skirtingas erdves 


Mokytojai dirba įvairiose skirtingose erdvėse, priklausomai nuo ugdytinių 
amžiaus grupės ir nuo dalyko ar dalykų, kurių specialistai jie yra. Pradinėje 
mokykloje mokytojai dažniausiai dirba vienoje erdvėje (savo klasėje), tačiau 
gali vesti pamokas ir kitose mokyklos vietose. Sporto salėje jie veda kūno kul- 
tūros pamoką, o lauke, gamtos kampelyje, gali vesti gamtos pamoką. Vidu- 
rinės mokyklos mokytojai dažniausiai visą laiką praleidžia vienoje patalpoje 
(arba keliose skirtingose klasėse, jei mokytojui nepasisekė ir jis neturi savo 
atskiros klasės). Tačiau netgi vidurinės mokyklos mokytojai kartais nori arba 
turi galimybę iš savo įprastos erdvės persikelti į kitą, visiškai skirtingą, pavyz- 
džiui, per matematikos pamoką galima matuoti mokyklos žaidimų aikštelę. 

Kiekviena mokykloje esanti erdvė turi savų, tik jai įprastų pranašumų ir 
trūkumų sprendžiant elgesio problemas. Siekdami kuo geriau spręsti savo 
mokinių elgesio problemas, turime žinoti, kokių teigiamų ir neigiamų sa- 
vybių turi erdvės, kuriose dirbame. Toliau pateikiamos mintys turėtų padėti 
suprasti tuos aspektus ir išnaudoti jūsų erdvės pranašumus bei kiek galima 
sumažinti galimus sunkumus. 

Klasė 


Sprendžiant elgesio problemas, klasė turi daug pranašumų. Nustatytas sėdi- 
mų vietų ir suolų (taip pat kilimų ar kitų sričių pradinukų klasėje) išdėstymo 
būdas mokytojui ir mokiniui sudaro stiprų kontrolės įspūdį. Kai mokiniai 
susėda, jiems lieka mažiau galimybių sukinėtis, vaikštinėti, todėl sumažėja 
fiziško pamokos trukdymo tikimybė. Iš klasės priekio mokytojas paprastai 
gali matyti visų mokinių veidus ir užtikrinti, kad visi mokiniai būtų visiškai 
susitelkę darbui ir elgtųsi protingai. 

Kita vertus, suoluose sėdintys mokiniai yra fiziškai suvaržyti ir gali ieš- 
koti būdų, kaip išlieti savo energiją, ypač jei jie nenustygsta vietoje, linkę į 
kinestetiką arba nesugeba susikaupti ir stokoja savikontrolės įgūdžių. Kai 
kurie mokiniai gali pradėti suptis ant kėdžių, kiti gali trikdyti pamoką kel- 
dami triukšmą ar blogai elgdamiesi, pavyzdžiui, mėtydami daiktus klasėje. 
Mokiniai, kuriems sunku ramiai išsėdėti vienoje vietoje, gali pradėti vaikš- 
čioti po klasę. Be to, jei klasė maža ir joje daug suolų ir kėdžių, gali būti 
sunku judėti. 


Kaip padidinti pranašumus 


Visų pirma užtikrinkite, kad mokiniai per pamoką sėdėtų savo vietose, ypač 
jei kyla elgesio problemų. Paaiškinkite vaikams, kad taisyklė „visą laiką sėdė- 
ti savo vietoje“ yra labai svarbi. Išmokykite vaikus prireikus pagalbos pakelti 
ranką ir palaukti, kol prieisite, ir prieikite prie jų tokia eilės tvarka, kokia 
jie pakėlė rankas. Jei vaikui reikia atsistoti nuo savo kėdės, reikalaukite, kad 
pirmiausia jis paprašytų leidimo. 

Pasikalbėkite su vaikais apie tai, kur jie turėtų sėdėti (ant kėdžių ar ant 
kilimo). Dėl mokinių, kurie nesugeba išsėdėti vienoje vietoje, mokytojas 
gali jaustis įsitempęs ir susierzinęs. Keletą naudingų patarimų apie tinkamą 
„sėdėjimo būdą“ rasite 13 skyriuje. 

Apsvarstykite, kaip geriau išdėstyti suolus klasėje: į priekį atgręžtos eilės 
turbūt yra tinkamiausias būdas nedrausmingai klasei susėsti. Jei kreipiatės į 
visą klasę, apsidairykite ir įsitikinkite, kad visi vaikai atsisukę į jus ir kad visi 
dėmesingi ir pasirengę jūsų klausytis. 


KLASĖ 165 


Kaip sumažinti sunkumus 


Jei jūsų klasėje yra ypač aktyvus vaikas, pateikite jam užduotį „visą pamoką 
sėdėti savo vietoje“, o jei jam pavyks šią užduotį įvykdyti, įvertinkite jo 
pastangas. Pagalvokite apie kitus būdus energijai išlieti, pavyzdžiui, leiskite 
išlankstyti formas iš pypkių valiklių. Pasistenkite, kad jūsų pamokose būtų 
aktyvių, praktinių užduočių bei ramesnės veiklos. 

Kartais klasėje galite leisti surengti trumpą „sujudimą“, pavyzdžiui, kai 
mokiniai renka medžiagą užduotims. Susitarkite, koks ženklas, pavyzdžiui, 
plojimas rankomis, reikš, kad vaikai turi grįžti į savo vietas. Jei „sujudimą“ 
leidžiate surengti sunkiai klasei, pabandykite vienu kartu leisti vaikščioti tik 
vienai ar dviem grupelėms. Jei pamoka ypač ilga, pagalvokite, ar nevertėtų 
įterpti kelių pertraukėlių. 


Mokslinė laboratorija 


Laboratorija vaikams gali būti labai patraukli vieta — čia galima naudotis 
įdomia įranga ir atlikti kvapą gniaužiančių bandymų. Vidurinėse mokyk- 
lose gamtos mokslų mokytojams dažnai talkina laborantai, padedantys 
paruošti medžiagas pamokoms. Laboratorijose darbastaliai dažniausiai su- 
statomi tam tikra tvarka, kuri nekeičiama (paprastai atsukti į priekį), taigi 
mokiniai netrukdys pamokos stumdydami suolus. Kadangi suolai atsukti 
į klasės priekį, mokytojui lengva visai klasei demonstruoti praktinius ban- 
dymus. 

Kita vertus, mokslinėse laboratorijose tyko daug pavojų. Mokytojas turi 
nuolat apgalvoti saugumo klausimus, o jei mokote sunkaus elgesio moki- 
nius, dėl galimų pavojų būtų geriau vengti praktinių užduočių. Laborato- 
rijose taip pat greičiausiai yra kriauklės, čiaupai ir Bunzeno degikliai, kurie 
neabejotinai patrauks mažiau nuovokių mokinių dėmesį. 


166 KAIP SUVALDYTI TUOS NEKLAUŽADAS? 
Kaip padidinti pranašumus 


Jei vedate pamoką laboratorijoje, pasistenkite atlikti kuo daugiau praktinių 
užduočių. Tai būtent tokio tipo pamoka, kuri mokiniams atrodo linksma 
ir įdomi. Mokiniai saugiai ir nuovokiai atlikti bandymus išmoks tik nuolat 
tai darydami. Galbūt kelios praktinės pamokos ir bus labai įtemptos, tačiau 
vėliau jūsų mokiniai išmoks tinkamai naudotis įranga. Be to, pasistenkite, 
kad jums kalbant visi mokiniai būtų atsisukę į jus ir visiškai sutelkę dėmesį. 
Kad mokiniai būtų kuo dėmesingesni jums demonstruojant, kaip tiksliai 
reikia atlikti bandymą, pažadėkite, kad po to jį leisite atlikti jiems. 


Kaip sumažinti sunkumus 


Pasistenkite, kad mokiniams laboratorijoje kiltų kuo mažiau pagundų. Pa- 
vojingus chemikalus ar įrankius užrakinkite spintoje ar laikykite juos atski- 
rame kambaryje. Pačioje pamokos pradžioje vaikams aiškiai išdėstykite, kad 
nepakęsite kvailiojimų su čiaupais ir Bunzeno degikliais ir kad už tokį elgesį 
mokiniai bus iš karto baudžiami. Apsvarstykite, ar nereikėtų per pirmąsias 
pamokas išmokyti vaikus, kaip saugiai elgtis laboratorijoje, ar padaryti ant 
sienos kabinamų plakatų, kuriuose būtų užrašytos svarbiausios taisyklės. 


Didelė erdvė 


Didelė erdvė, pavyzdžiui, dramos studija, sporto salė ar aktų salė, gali būti 
puiki aplinka mokytis. Tokioje didelėje erdvėje jūsų mokiniai turi daugiau 
judėjimo laisvės, todėl mažiau tikėtina, kad jie ims jaustis suvaržyti ar nega- 
lės nustygti vietoje. Tokioje erdvėje vykstančios pamokos dažniausiai moki- 
niams labai patinka. Paprastai šios pamokos priskiriamos ne tokioms akade- 
miškoms mokymo programos sritims. Jose mažiau dėmesio skiriama tokiai 
veiklai kaip rašymas ir mokymasis iš vadovėlių, o tai gali sukelti netinkamą 
elgesį. 

Tačiau pamatę didelę, atvirą erdvę mokiniai gali pajusti nenugalimą norą 
palakstyti. Gali būti nelengva suburti klasę vienoje tos erdvės dalyje. Pa- 
mokos būna gana triukšmingos ir mokytojui sunku atkreipti vaikų dėmesį. 

Mokytojui sumanius užduočių raštu, gali kilti sunkumų dėl kėdžių, stalų ir 
kitos pamokai reikalingos medžiagos. Mokiniai gali piktintis, jei praktinio 
dalyko pamokoje jiems reikės rašyti, nes, jų manymų, tokiose pamokose 
tokios užduotys netinka. 


Kaip padidinti pranašumus 


Pirmą kartą susitikę su mokiniais didelėje erdvėje, patikinkite juos, kad pa- 
moka bus linksma ir neįprasta. Tačiau taip pat gerai išaiškinkite, jog vaikai 
turės laikytis drausmės ir savikontrolės, kad galėtų mėgautis pamoka. No- 
rėdami suvaldyti mokinius, kuriems stinga savikontrolės, galite pagąsdinti, 
kad nevesite praktinės pamokos, jei jų elgesys nepasikeis. Jei mokiniai, nori, 
kad pamoka būtų smagi, jie privalo išmokti dirbti bendradarbiaudami su 
jumis ir laikytis taisyklių. 


Kaip sumažinti sunkumus 


Nuo pat pradžių paaiškinkite vaikams, kaip jie turėtų elgtis konkrečioje er- 
dvėje. Galite išrikiuoti juos už durų ir pasakyti, kad įėję į vidų jie iš karto 
turi atsisėsti ant grindų (ratu arba būreliu), kad galėtumėte pradėti pamo- 
ką. Jei jie nesilaiko šio nurodymo, išveskite juos iš klasės, vėl išrikiuokite 
ir paaiškinkite, kad taip elgdamiesi jie tik švaisto smagios pamokos laiką. 
Pagalvokite, kaip geriausiai galėtumėte atkreipti klasės dėmesį šioje didelėje 
erdvėje, pavyzdžiui, panaudokite vieną iš tylos komandų, apibūdintų 3 sky- 
riuje (žr. „Palaukite, kol mokiniai nutils“). 

Rašto užduotims atlikti galima rasti įvairių būdų. Visas užduotis raštu 
galite skirti namų darbams, ir tik jei mokiniai tuos namų darbus atlieka, 
leiskite jiems dalyvauti praktinėje pamokoje. Kita alternatyva — suskirstyti 
pamokas į dvi dalis: iš pradžių vyktų praktiniai užsiėmimai, o vėliau būtų 
atliekamos užduotys raštu. Jei patalpoje nėra nei suolų, nei kėdžių, mokiniai 
galėtų sėdėti ant žemės ir rašyti ant bloknotų segtuvų arba galima paieškoti 
tuščios klasės, kuri būtų tinkamesnė užduotims raštu atlikti. 

Pamoka lauke 


Lygiai kaip darbas didelėje erdvėje, pamoka lauke suteikia jūsų mokiniams 
nuostabų laisvės pojūtį. Tokia pamoka jiems taip pat atrodys kažkuo išskir- 
tinė - galimybė ištrūkti iš mokyklos pastato ir „patyrinėti“ platesnę aplinką. 
Netgi jei esate grynai teorinio dalyko mokytojas, pasistenkite rasti progų 
išsivesti mokinius į lauką. 

Pamokos lauke pranašumai ir trūkumai labai panašūs į nurodytus anks- 
tesniame „didelės erdvės“ pavyzdyje. Atminkite — su elgesio reikalavimais 
mokinius reikia supažindinti prieš jiems patenkant į konkrečią erdvę. Jei to 
nepadarysite, sutelkti mokinių dėmesį bus labai sunku. Taip pat susitarkite 
su mokiniais, kokią tylos komandą naudosite. 


Kaip išnaudoti mokymo erdvę 


Mokytojo sugebėjimas išnaudoti mokymo erdvę turi didelės įtakos kontro- 
liuojant mokinių elgesį. Mokiniai stebi, kaip tvarkote patalpą ir kaip joje 
judate, kad galėtų nuspręsti, kaip elgtis. Pasistenkite įvairiais būdais pade- 
monstruoti, kad tai jžsų teritorija: erdvė, kurioje esate už viską atsakingi ir 
kurioje vyksta teigiami, įdomūs dalykai. Ypač svarbu tokį įspūdį sudaryti 
per pirmąsias kelias pamokas. Čia pateikiami keli patarimai, kaip galėrumė- 
te tai padaryti. 


— Pasitikite mokinius konkrečios erdvės „išorėje“, pasisveikinkite su moki- 
niais jums, o ne mokiniams įprastu būdu. 

— Sukurkite fizinę ribą tarp mokinių ir patalpos atsistoję prieš duris. 

- Prieš įleisdami mokinius į patalpą, užtikrinkite tinkamą jų elgesį - aiškiai 
išdėstykite savo reikalavimus. 

— Mokiniams suėjus į klasę, pasisveikinkite su jais maloniai; jei galite, 
kreipkitės į juos vardais. 

— Jei prieš jus klase naudojosi kiras mokytojas, pasistenkite akivaizdžiai 
pademonstruoti, kad dabar ši erdvė jūsų. Pavyzdžiui, pakabinkite kelis 
įspūdingus savo plakatus arba kitaip sustatykite baldus. 

— Neužsibūkite klasės priekyje — energingai judėkite erdvėje, per pamoką 
prieikite prie kiekvieno mokinio. 

— Kartais pakeiskite klasės baldų išdėstymą, pavyzdžiui, sustatykite suolus 
U raidės forma per diskusiją. Netikėtumo dalelė naudinga siekiant, kad 
mokiniai išliktų pasitempę. 

— Kartais erdvėje galite elgtis neįprastai. Sėdėkite ant savo stalo, užuot stovė- 
jęs klasės priekyje, arba stovėkite klasės gale, kai skaitote teksto ištrauką. 

- Sekite, kad per pamoką neskirtumėte daugiau dėmesio vienai klasės pu- 
sei (paprastai dešinei, jei esate dešiniarankis). 

— Naudokitės erdve ir vertikalia, ir horizontalia kryptimi — keiskite poziciją 
aukštyn ir žemyn bei vaikščiokite iš vieno šono į kitą. Pasilenkite prie 
mokinių šnektelti, paprašykite jų atsisėsti ant žemės paklausyti pasako- 
jimo arba atsistokite ant stalo padeklamuoti eilėraščio savo mokiniams 


(kaip filme „Mirusių poetų draugija“). 


Kaip elgtis problemiškoje erdvėje 


Mokytojams dažnai tenka spręsti, kaip elgtis „problemiškoje erdvėje“ — erd- 
vėje, kurioje taip sunku dirbti, kad tai turi įtakos ir jų mokinių elgesiui. 
Galbūt jums tenka vesti pamokas senoje, remonto reikalaujančioje mokyk- 
loje, kurioje nuo klasių sienų lupasi dažai. Jums gali tekti spręsti problemas, 
iškylančias sporto salėje, kurioje vienu metu vyksta dvi kūno kultūros pa- 
mokos ir nuo kitos klasės jus skiria tik menkutė pertvara. Jūsų klasėje gali 
būti daug langų — žiemą siaubingai šalta, o vasaros mėnesiais nepakeliamai 
karšta. 

Mano pirmoji klasė, kurioje teko dirbti, buvo klasikinė „problemiška 
erdvė“. Ji buvo mažytė, o aš vesdavau pamokas kelioms vienuoliktokų kla- 
sėms, kurios ten vos sutilpdavo. Abiejuose klasės galuose buvo durys, o ka- 
dangi klasė jungė dvi mokyklos dalis, ji kai kam atrodydavo kaip patogus 
koridorius. Klasė buvo tokia ilga ir siaura, kad kai kurie mokiniai sunkiai 
įžiūrėdavo lentą. Jei klasė būdavo pilna, vaikščiojimui vietos nelikdavo. Kuo 
ilgiau tęsdavosi pamokos, tuo klasėje būdavo karščiau, ypač vasaros popietė- 
mis, kai saulė šviesdavo pro langus be jokių užuolaidų. 

Taip pat mokytojavau didelėje dramos studijoje, kuri man kėlė prob- 
lemų. Šioje patalpoje dėl aukštų lubų buvo baisi akustika, o tai reiškia, 
kad bet koks vaikų keliamas triukšmas sustiprėdavo dešimtkart. Kadangi 
studija buvo didelė, mokinių judėjimas buvo visai nevaržomas — o tai su- 
kėlė elgesio problemų, nes jie pradėdavo lakstyti po studiją. Be to, patalpa 
buvo „dviejų lygmenų“ — joje buvo scena, nuo kurios mokiniai galėjo 
šokinėti. 

Deja, liūdna pripažinti, bet savo problemiškose klasėse daugelis turime 
praleisti visus mokslo metus ar net daugiau. Dažniausiai viskas, ką galime 
padaryti, tai sugalvoti, kaip sumažinti iškylančias problemas, kad mūsų mo- 
kiniai jaustųsi patogiai ir elgtųsi kaip galima geriau, o ir mes patys jaustumės 
atsipalaidavę. Galbūt toliau pateikiami pamąstymai ir patarimai bus jums 
naudingi. 


Kaip spręsti triukšmo problemą 


Pagalvokite, kaip galėtumėte sumažinti triukšmo lygį savo pamokose. Ves- 
dami pamoką, kalbėkite negarsiai ir ramiai, taip paskatindami mokinius 
netriukšmauti, kad jie galėtų jus girdėti. Siekdami atkreipti visos klasės dė- 
mesį, panaudokite tylos komandą, tačiau pasirinkite tokią, kuri sukeltų kuo 
mažiau triukšmo, pavyzdžiui, pakelta ranka. Paraginkite mokinius valdyti 
savo keliamo triukšmo lygį. Pavyzdžiui, jei norite vesti diskusiją, sukurkite 
su mokiniais „triukšmomarį“, kad galėtumėte juos įspėti, kai triukšmas per 
didelis. 

Siekdami sumažinti įtampą, galite padalinti pamoką į „triukšmingus“ 
ir „tylius“ etapus. Pavyzdžiui, po grupiniam darbui skirto laiko turėtų būti 
tylus laikas pamąstyti, mokinių grupelės pristatytų savo mintis visai klasei, 
o likusieji mokiniai turėtų tyliai klausytis. Taip pat galite skirti triukšmo 
„pertraukėles“, kai klasė turi penkias minutes ar kiek dirbti visiškoje tyloje, 
kad visi galėtumėte atsikvėpti. 

Kaip spręsti temperatūros problemą 


Paprastai nustatoma konkreti mažiausia ir didžiausia galima temperatūra 
klasėje, tad jei manote, kad jūsų klasėje ji neatitinka nustatytų normų, įsi- 
gykite termometrą ir patikrinkite. Kartais mokytojai savo nusiskundimų 
neišsako, tačiau sveikatos ir saugos taisyklės tam ir sukurtos, kad užtikrintų 
darbuotojų / mokinių komfortą ir saugumą. Pasikalbėkite su savo profsą- 
jungos atstovu ar vadovu apie per daug šiltos ar šaltos patalpos problemos 
sprendimą. 

Jei saulė prikaitina jūsų klasę, reikalaukite, kad joje būtų pakabintos ža- 
liuzės arba užuolaidos. Kai klasėje karšta, mokiniai (ir mokytojai) greičiau 
tampa irzlūs ir blogos nuotaikos. Turėkite omenyje, kaip karštis veikia jūsų 
nuotaiką, ir pasistenkite išlikti ramūs ir atsipalaidavę. Pasistenkite apsirengti 
pagal savo klasės sąlygas, tą patį patarkite padaryti ir mokiniams. Jei jūsų 
mokykloje mokiniai turi palikti paltus ir striukes drabužinėje, o jūsų kla- 
sėje labai šalta, gali kilti nesutarimų. Aptarkite šią problemą su mokyklos 
pavaduotoju ar direktoriumi — galbūt taisyklės galima nesilaikyti; jei klasės 
temperatūra yra žemesnė už tam tikrą nustatytą ribą? 


Kaip spręsti mažos erdvės problemą 


Pažvelkite į savo klasės baldų išdėstymą ir išbandykite skirtingus variantus, 
geriausiai prieš prasidedant mokslo metams. Pamėginkite sustatyti suolus 
grupėmis, o ne eilėmis — taip sustatyti suolai paprastai užima mažiau vietos. 
Pažvelkite iš šalies, gal būtų geriau, jei visiškai pertvarkytumėte klasę, pa- 
vyzdžiui, atsuktumėte suolus į priešingą pusę. Jei mažoje erdvėje turite lai- 
kyti dar ir mokymo priemones, paprašykite, kad lentynos būtų pakabintos 
kuo aukščiau ant sienos, kad neužimtų erdvės ant grindų. Išmeskite įvairius 
griozdus, kurie klasėje visai nereikalingi. Pasistenkite pakankamai reguliariai 
išsivesti mokinius iš šios erdvės dirbti kitur, pavyzdžiui, žaidimų aikštelėje, 
aktų salėje, bibliotekoje ar kompiuterių klasėje. 


12. 
Mokykla 


Mokyklos aplinka ir elgesys 


Netinkamą mokinių elgesį lemia daugybė skirtingų priežasčių, kai kurios iš 
jų yra visiškai nesusijusios su atskiro mokytojo įgūdžiais. Mokykloje aplinka 
labai ypatinga: ji gali paskatinti mokinius elgtis gerai arba sudaryti sąlygas 
mokiniams manyti, kad netinkamas elgesys yra priimtinas. Jei dirbate mo- 
kykloje, turinčioje stiprias ir teigiamas moralines nuostatas, turbūt neįma- 
noma perprasti visų veiksnių, lemiančių gerą elgesį jūsų klasėje. Jei dirbate 
mokykloje, kurioje nuolat kyla elgesio problemų, turbūt kaltinate save ir 
savo mokymo stilių, nors bent iš dalies reikėtų kaltinti išorės veiksnius. 

Jei sugebėsite įsisąmoninti visus veiksnius, lemiančius jūsų mokinių elge- 
sį, mažiau tikėtina, kad jiems blogai elgiantis jausitės įsitempę ir bandysite 
apsiginti. Jūs taip pat galite imtis veiksmų, kad sumažintumėte bet kokį 
neigiamą poveikį ir pakeistumėte mokyklos situaciją į gerąją pusę. 


Mokyklos pastatai 


Aplinka gali turėti didžiulę įtaką mūsų savijautai ir elgesiui. Jei mokykla, 
kurioje dirbate, apšiurusi, reikalaujanti remonto, prastai įrengta, tai gali nei- 
giamai veikti jūsų mokinių elgesį. Tokioje aplinkoje mokiniai veikiausiai 
jausis prislėgti, lyg iš tikrųjų jie mokyklai nerūpėtų. Jei mokiniams atrodo, 
kad pastatai niekam nerūpi, gali padaugėti vandalizmo atvejų arba tiesiog 
pristigti supratimo, jog bendras patalpas reikia prižiūrėti. 

Jei dirbate tokiomis sąlygomis, pasistenkite jas pakeisti paversdami savo 
klasę „draustiniu“ savo mokiniams. Pakabinkite spalvingų ir įdomių plaka- 
tų, kad vos įžengę pro klasės duris mokiniai nusiteiktų teigiamai. O kodėl 
gi nesubūrus mokinių grupelės ar klasės, kad padėtų pagyvinti ir kokią nors 

mokyklos vietą? Jei esate kūno kultūros mokytojas, galbūt jums pavyktų 
suburti dailininkų komandą, kad persirengimo kambaryje nupieštų freską. 
Jei esate gamtos mokslų specialistas, galėtumėte sutelkti grupelę vaikų, kurie 
būtų atsakingi už „žaliojo kampelio“ kūrimą ir priežiūrą. 


Mokyklos moralinis veidas 


Mokyklos „moralinio veido“ sąvoką gana sunku apibrėžti. Iš esmės ja apibū- 
dinama mokykloje vyraujanti kultūra, tai, kaip mokiniai suvokia mokyklą, 
ir jų elgesys toje mokykloje. Jei mokyklos moralinis veidas yra teigiamas, 
tai turės įtakos ir mokinių elgesiui jūsų klasėje. Jei pradėję lankyti mokyklą 
mokiniai supranta, kad šioje mokykloje priimta daug mokytis ir gerai elgtis, 
greičiausiai (nebent mokiniai turi sunkių ar specifinių asmeninių problemų) 
jie irgi daug mokysis ir gerai elgsis. 

Deja, jei bent kartą mokyklos moralinė atmosfera tampa neigiama, gali 
prireikti daugelio metų sunkaus darbo, kad padėtis būtų ištaisyta. Blogo 
elgesio nuostata apima įvairaus amžiaus mokinius — vyresniųjų mokinių 
elgesys daro įtaką visiems jaunesniems vaikams. Tai savo ruožtu gali tapti 
nepertraukiamu ciklu, kurį nutraukti labai sunku. 

"Tam tikri veiksmai gali padėti pakeisti mokyklos moralinį veidą. Jei su- 
gebėsite paversti savo klasę vieta, į kurią negali prasiskverbti blogi įpročiai, 
tai bus mažas, bet labai svarbus įnašas į lėtą pokyčių procesą. Mokytojai, 
dirbantys neigiamos moralinės atmosferos mokyklose, gali tapti ciniški ir 
prarasti motyvaciją, lygiai kaip jų mokiniai. Kad ir kaip sunku būtų, pasi- 
stenkite išlaikyti teigiamą požiūrį. Jei jūsų mokykloje nėra daug popamoki- 
nės veiklos, galite sukurti klubą, kad parodytumėte savo mokiniams, kaip 
jums rūpi ir jie, ir apskritai mokyklos pažangumas. 


Personalo pastovumas 


„Geroms“ mokykloms gana nesunku pritraukti ir išlaikyti pūikius mokyto- 
jus. Darbo sąlygos geros, mokiniai nori mokytis, mokytojams jų darbas taip 
patinka, kad jie visai nenori išeiti. Deja, „blogose“ mokyklose padėtis visiškai 
kitokia. Šioms mokykloms sunku „prisivilioti“ ir išlaikyti gerus motyvuo- 

tus mokytojus, o nuolatinis darbuotojų keitimasis lemia neigiamą mokinių 
požiūrį. Vaikams pradeda atrodyti, kad mokytojams jie visai nerūpi, nes tie 
nuolat išeina. Mokymuisi trūksta tęstinumo, ypač jei mokytojai išeina vidu- 
ry mokslo metų. Mokytojams ir mokiniams labai sunku užmegzti teigiamus 
santykius, todėl mokytojai gali greitai prarasti motyvaciją. Nuolat keičiantis 
darbuotojams, mokyklai gali būti sunku išlaikyti labiau patyrusius mokyto- 
jus, tad dažnai nelieka kam patarti ar padėti naujiems specialistams. Šis tęs- 
tinumo trūkumas — lyg be paliovos žemyn besisukanti spiralė, ir mokyklai 
sunku išspręsti šią problemą. 

Iš tikrųjų geriausiai prisidėti prie personalo pastovumo savo mokykloje 
galite tiesiog dirbdami joje ilgesnį laiką. Be to, galėtumėte padėti ir patar- 
ti naujiems mokytojams, raginti juos kurti ilgalaikę perspektyvą ir skatinti 
darbuotojus laikytis teigiamo požiūrio. Aišku, turite apsispręsti, ar norite 
taikstytis su sąlygomis, kuriomis dirbate. 


Mokyklos valdymas 


Didelį poveikį elgesiui jūsų klasėje turi mokyklos valdymo būdas. Geriausia, 
kai mokiniai mato stiprią vadovaujančią komandą, entuziastingai besisten- 
giančią padėti mokyklos darbuotojams ir suburti puikų personalą. Turėtų 
būti juntama, jog mokyklos direkcija labai vertina mokytojus, noriai juos 
remia ir padeda jiems dirbant su mokiniais. Jūs taip pat turėtumėte jausti, 
kad susidūrę su problemomis galite administraciją prašyti pagalbos — tai 
suteiks didesnį saugumo jausmą. 

Paprastai už mokyklos valdymą atsako mokyklos direktorius ir vienas 
ar daugiau pavaduotojų. Žemesniąją grandį sudaro už mokymo programą 
atsakinga komanda — greičiausiai pagrindiniai dalyko mokytojai pradinėje 
mokykloje arba skyrių vadovai* vidurinėje mokykloje. Mokytojui, kuriam 
sunku suvaldyti savo mokinius, direktoriaus ar katedros vadovo palaikymas 
gali būti didelė pagalba. Jūsų mokiniai turi suprasti, kad mokytojai ir va- 
dovybė yra susiję. Jei aplinkybės to reikalauja, mokytojui turi būti suteikta 


* Lietuvos bendrojo lavinimo mokyklose jų atitikmuo galėtų būti metodinių grupių pir- 
mininkai. 

galimybė pranešti apie pačius problemiškiausius mokinius „aukštesnei ins- 
tancijai“, kurioje problema būtų sprendžiama aukštesniu lygmeniu. 


Mokyklos elgesio politika 


Jei jūsų mokyklos elgesio politika yra veiksminga ir gerai apgalvota, ji bus 
jums neįkainojama pagalba sprendžiant mokinių elgesio problemas. Skir- 
tingose mokyklose kyla labai įvairių ir specifinių elgesio problemų, tad būtų 
geriausia, jei mokyklos elgesio politika būtų glaudžiai susijusi su konkrečiais 
jūsų mokykloje iškylančiais sunkumais. Gera mokyklos elgesio politika tu- 
rėtų pasiūlyti mokytojams daug pastangų įvertinimo priemonių, įvairaus ly- 
gio nuobaudų, kurias derėtų taikyti drausminant mokinius, taip pat patarti, 
kaip „kontroliuoti“ kiekvieno mokinio elgesį mokykloje. Toliau išvardyti 
veiksniai, padedantys sukurti veiksmingą mokyklos elgesio politiką. 


— Ji kuriama bendradarbiaujant su visu personalu. Mokytojai ir kiti mokyk- 
los darbuotojai labai aiškiai žino, kas mokykloje negerai (arba gerai!). Jie 
dažnai pasikalba apie elgesio problemas mokytojų kambaryje ir, galiu 
pasakyti iš savo patirties, dažniausiai jiems nerimą kelia panašios elgesio 
problemos. Veiksmingai savo darbą atliekanti administracijos komanda 
turėtų atidžiai įsiklausyti į mokytojų pastabas. Jie turėtų kurti mokyk- 
los elgesio politiką bendradarbiaudami su visais mokyklos darbuotojais, 
įskaitant ne pedagoginį darbą dirbančius asmenis. Taigi darbuotojai pa- 
jus, kad nuo jų daug kas priklauso, ir bus labiau linkę nuosekliai vykdyti 
šią politiką. 

— Ji nuolat keičiama. Gera mokyklos elgesio politika turėtų būti nuolat 
keičiama. Ją reikia tobulinti ne tik siekiant pagerinti, bet ir todėl, kad 
darbuotojai ir vaikai taip pat nuolat keičiasi. 

— Ji turi būti vykdoma nuosekliai. Nuoseklumas yra labai svarbus veiksnys, 
nes mokiniai turi žinoti, ko tikėtis iš kiekvieno mokytojo už blogą elgesį. 
Turėtų būti nustatytos aiškios taisyklės ir aiškus bausmių, taikomų jas 
pažeidus, modelis. Nuoseklumas sunkiai pasiekiamas, nes mokytojai yra 
individai, kurie vykdo mokyklos politiką vadovaudamiesi savais skirtin- 

gais principais. Tačiau jei mokyklos politika yra reali ir priimta bendru 
sutarimu su visais darbuotojais, didesnė tikimybė, kad ji bus vykdoma 
nuosekliai. 


Toliau aprašomas būdingos mokyklos elgesio politikos pavyzdys, pademons- 
truosiantis, kaip ir kodėl tokia politika gali būti veiksminga. Jei jums atrodo, 
kad jūsų mokyklos politika nėra labai efektyvi, galbūt galėtumėte pasiūlyti 
ją patobulinti vadovaujantis toliau pateikiamomis idėjomis. Paprastai galite 


tai padaryti per mokyklos posėdžius. 
„Mokyklos taisyklės“ 


Mokyklos darbuotojai turi apsispręsti, koks būtent elgesys yra priimtinas, 
o koks ne, nustatyti tam tikras taisykles, kuriomis vadovaudamasis moky- 
tojas galėtų dirbti. Tai reiškia, kad turėtų būti sudarytas taisyklių sąvadas, 
apibrėžiantis, ko būtent tikimasi iš mokinių (ir jų tėvų). Tose taisyklėse gali 
būti nurodoma, kaip jie turėtų dirbti, elgtis klasėje ir mokyklos teritorijoje, 
taip pat aptariami uniformos dėvėjimo klausimai, mokinių elgesys vienų su 
kitais, su mokytojais ir apskritai aplinkoje. Mokytojai turėtų iškabinti šių 
taisyklių kopijas klasėje, kad taikant bausmę būtų galima nurodyti pažeistą 
taisyklę. Siekiant, kad mokyklos taisyklės būtų veiksmingos, jos turi būti 
trumpos, aiškios ir praktiškos. Jas reikėtų suformuluoti teigiamais („reikia 
daryti taip“), o ne neigiamais („negalima daryti to“) sakiniais. 

Gerai parengtas taisyklių sąvadas palengvina mokytojo darbą. Mokytojai 
gali juo naudotis skirdami bausmes, paaiškindami, jog; jie tiesiog vadovau- 
jasi mokyklos politika, o ne „užsipuola“ mokinį iš asmeniškų paskatų. Kai 
kuriose mokyklose pedagogų darbas apsunkinamas sukuriant taisykles, ku- 
rios neišvengiamai sukelia konfliktines situacijas. Kai kurios taisyklės, kurias 
mokytojai privalo taikyti, atrodo visiškai nereikšmingos — tiek mokytojui, 
tiek mokiniams. Kai mokytojas atsiduria tokioje situacijoje, nuo jo asmeni- 
nio sprendimo priklauso, kaip „intensyviai“ bus taikoma konkreti taisyklė. 

Deja, vos tik pradedame atsirinkinėti, kuriomis taisyklėmis vadovausi- 
mės, o kuriomis ne, sutrikdomas mokyklos elgesio politikos nuoseklumas. 
Tikriausiai daug geriau iš pat pradžių užtikrinti, kad visų pirma jų taisyklės 

būtų protingos, o tai padėtų padaryti konsultacijos su darbuotojais (ir su 
mokiniais). 


Poveikio priemonės 


Dauguma mokyklų taiko tokią poveikio priemonių sistemą, pagal ku- 
rią bausmės laipsniškai didinamos laikantis standartinio formato. Pradinė 
nuobauda gali būti žodinis įspėjimas, vėliau — raštiškas įspėjimas, o jei šios 
priemonės neefektyvios - mokinys gali būti paliekamas po pamokų vis il- 
gesniam laikui. Mokiniams, pasiekusiems aukščiausią poveikio priemonių 
taikymo lygmenį, gali būti skiriama papildoma bausmė, pavyzdžiui, moky- 
tojas gali paskambinti namo arba išvaryti mokinį iš klasės. 

Laipsniškas poveikio priemonių didėjimas suteikia mokytojui galimybę 
tinkamai kontroliuoti klasę, nes kiekvienu atveju galima vadovautis nustaty- 
tu modeliu. Tolygus nuobaudų didėjimas padeda išvengti konfliktinių situ- 
acijų, nes mokiniui suteikiama daug galimybių apsispręsti bendradarbiauti. 
Tik svarbu, kad tokia skirtingų lygių nuobaudų sistema būtų nuosekliai 
taikoma visoje mokykloje, antraip mokiniams gali atrodyti, kad kai kurie 
mokytojai elgiasi neteisingai. 


„Griežčiausia bausmė“ 


Daugelyje mokyklų dabar numatyta „griežčiausia bausmė“, kuri gali pa- 
dėti „išgelbėti“ nebevaldomą situaciją, — paprastai mokinys pašalinamas iš 
klasės. Gali būti, kad vaikas ima smurtauti arba mokytojas tiesiog nebegali 
tęsti pamokos, jei tas mokinys lieka klasėje. Tokiose situacijose turėtų būti 
galimybė, kad vaiką iš klasės pašalintų atėjęs vyresnysis pedagogas. Klasės 
mokytojas paprastai pasikviečia pagalbą naudodamas „raudonąją kortelę“ 
ar specialų lapelį. Tą lapelį į administraciją nuneša patikimas mokinys ir 
pakviečiamas atsakingas pedagogas. Deja, pasitaiko, kad mokytojas kviečia 
pagalbą, bet niekas neateina — taip sumenkinamas mokytojas ir bausmės 
poveikis. 
Būtinybė taikyti tokią griežtą bausmę veikiausiai atspindi liūdną padėtį 
kai kuriose klasėse. Griežčiausia bausmė turėtų būti „atsarginė priemonė“, 

kuria būtų galima pasinaudoti, kai elgesys tampa visai nepriimtinas ar netgi 
pavojingas mokytojui ir kitiems mokiniams. Tokia bausmė neturėtų būti 
skirta vien tam, kad nepaklusnius mokinius būtų galima pašalinti iš klasės. 
Kad ši bausmė būtų tikrai paveiki, mokytojas turi nebijoti ją taikyti, bet tik 
tada, kai tai iš tikrųjų būtina. 


Taškų sistema 


Laimė, daugelis netinkamo elgesio atvejų, su kuriais kasdien susiduria mo- 
kytojai, tėra nedideli trikdžiai, o ne rimti incidentai. Tačiau jei šie nedideli 
incidentai nebus veiksmingai sprendžiami, jie gali trukdyti mokymuisi. Ne- 
dideli trikdžiai mokytojams taip pat sukelia daug įtampos, nes vis kartojasi 
ir erzina. Daugelis mokinių nuolat kartoja tam tikrą nusižengimą. Veiks- 
minga mokyklos elgesio politika turi būti numačiusi, kaip šią problemą 
kontroliuoti ir spręsti. 

Vienas iš sumanymų, kurį mačiau taikant, yra „taškų sistema“. Bet kokio 
nusižengimo atveju mokiniui skiriamas (arba panaikinamas) tam tikras taš- 
kų skaičius, svyruojantis nuo vieno iki dviejų taškų už mažus trukdymus ar 
prasižengimus iki didesnio taškų skaičiaus už rimtus pažeidimus. Taškai taip 
pat gali būti skiriami (arba panaikinami) už mokyklos taisyklių pažeidimą, 
pavyzdžiui, jei mokinys nedėvi arba netinkamai dėvi mokyklos uniformą ar 
vėluoja į pamokas. Bendras mokinio surinktų taškų skaičius leidžia moky- 
klos vadovams įvertinti, kas atsisako laikytis mokyklos taisyklių. Ši ankstyvo 
įspėjimo sistema suteikia galimybę mokytojui ir mokyklos vadovams laiku 
įsikišti. 


Mokyklos elgesio specialistų grupė 


Kai kuriose mokyklose (daugiausia vidurinėse) dabar būna specialistų gru- 
pė, į kurią galima kreiptis dėl vaikų, turinčių sunkių elgesio problemų. Tai 
gali būti poveikio priemonių sistemos dalis; pavyzdžiui, kai mokinys suren- 
ka tam tikrą taškų skaičių (žr. pirmiau), jis galėrų būti siunčiamas pas elge- 
sio specialistus. Tokiose grupėse turėtų dirbti mokytojai, turintys patirties 
sprendžiant elgesio problemas. Šios grupės mokytojams tenkantis mokinių 

skaičius turėtų būti nedidelis, kad kiekvieno vaiko poreikiams būtų skiria- 
mas individualus dėmesys, galiausiai siekiant iš naujo integruoti mokinius 
į klasę. 


Pagalbos sistema 


Kai susiduriame su elgesio valdymo problemomis, labiausiai mums reikia 
gerų pagalbininkų, ko nors, kuo pasitikime, kad galėtume pasidalyti savo 
rūpesčiais, arba ko nors, kas galėtų mums profesionaliai patarti konkrečiu 
atveju. Mokytojo darbas iš esmės yra atsiskyrėliškas - dirbdami savo kla- 
sėje mažai nutuokiame apie tai, kad vyksta kitose mokyklos vietose. Labai 
lengvai galime duoti laisvę vaizduotei ir pradėti manyti, kad visų kitų jūsų 
mokyklos mokytojų mokiniai j4 pamokose elgiasi nepriekaištingai ir tik 
jūs vienas nesugebate suvaldyti tų neklaužadų. Netinkamas mokinių elge- 
sys gali versti jus jaustis prislėgtus ir vienišus, tačiau jei mokykloje veikia 
efektyvi pagalbos sistema, visuomet turėsite kam pasiguosti, kai blogai jau- 
sitės. 


Kiti mokytojai 


Mokytojai linkę užmegzti stiprius ryšius su savo kolegomis, galbūt dėl to, 
kad jų darbas reikalauja daug fizinių ir emocinių pastangų. Nors per dieną 
su kitais mokytojais tikriausiai praleidžiate gana nedaug laiko, turbūt kartu 
vedate popamokinės veiklos užsiėmimus arba bendraujate už mokyklos ribų. 
Pasistenkite rasti laiko bent kartą per dieną nueiti į mokytojų kambarį. Tai 
padės atsigauti — pavargęs mokytojas labiau linkęs spręsti elgesio problemas 
neigiamu būdu. Taip pat turėsite galimybę pasikalbėti su kitais mokytojais 
apie patirtas problemas, gauti patarimų arba tiesiog „nuleisti garą“. 

Pagalbinis personalas 


Vis dažniau klasėje, be mokytojo, dirba ir kitų darbuotojų. Nors pagrindinė 
jų paskirtis — palengvinti mokymosi procesą, jų pagalba sprendžiant elgesio 
problemas, žinoma, taip pat bus neįkainojama. Daugiausia savo laiko jie 
galėtų skirti vaikams, kurių mokymosi poreikiai gali sukelti elgesio proble- 
mų. Pavyzdžiui, jei koks nors vaikas yra linkęs kelti sumaištį, nes jam sunku 
suprasti užduotį, mokytojas padėjėjas galėtų jam padėti mokytis. 


Pedagogai, dirbantys su specialiųjų poreikių turinčiais mokiniais 


Jūsų mokykloje dirbančių specialiųjų pedagogų pagalba sprendžiant elgesio 
problemas klasėje taip pat neįkainojama. Jie turi profesinių žinių apie tas 
problemas bei puikiai suvokia, kaip jaučiatės dėl tokio sunkaus mokinių 
elgesio. Susipažinkite su šiais darbuotojais, paprašykite jų patarimo ir pasi- 
stenkite gauti iš jų kuo daugiau informacijos apie tai, kaip tvarkytis su sun- 
kaus elgesio vaikais. Be specialistų, bendradarbiaujančių su jūsų mokykla ar 
čia dirbančių, paprastai mokykloje dar būna specialiųjų ugdymo poreikių 
koordinatorius, mokyklos psichologas ir socialinis darbuotojas. 


Administracijos darbuotojai 


Jūsų mokyklos administracijos darbuotojai taip pat gali padėti jums nusi- 
raminti ir jus įkvėpti. Tačiau tiesa tokia, kad kaip ir bet kurie kiti darbuo- 
tojai, vieni vadovai dirba veiksmingai, o kiti ne taip efektyviai. Mokytojai, 
dirbantys administracijoje, turi bent jau kelerių metų patirtį. Jei esate gana 
nepatyrę pedagogai, jie galės jums patarti, nes patys yra susidūrę su daugeliu 
dabar jūsų patiriamų problemų. Administracijos darbuotojai dėl užimamų 
pareigų turi tam tikrą autoritetą. Jie galėtų pasinaudoti tuo autoritetu, pa- 
dėdami spręsti elgesio problemas, pavyzdžiui, pasakydami (prieš visą klasę), 
kad dėl ypač sunkių mokinių galite kreiptis į juos. 

Daugelis tėvų tikrai nuoširdžiai ir noriai palaikytų mokytojus, dirbančius su 
jų vaikais, tačiau dažniausiai nežino, kaip iš tikrųjų tai padaryti. Jei kurio 
nors vaiko elgesys kelia jums problemų, skirkite laiko pabendrauti su jo 
tėvais ar globėjais, kad aptartumėte padėtį. Dažnai tėvai net nenutuokia, ką 
tiksliai jų vaikai veikia mokykloje. (Be to, kiek jaunimo parėję namo prisi- 
pažįsta apie savo blogą elgesį?) Taip dažniausiai atsitinka vidurinėje mokyk- 
loje, kai ryšys tarp mokyklos ir namų yra ganėtinai silpnas. Gali būti, kad 
tėvai visiškai nežino apie vaikų keliamas problemas, bet kai informuosite 
juos apie esamą situaciją, jie noriai palaikys jūsų atliekamą darbą. Suvo- 
kimas, kad mokinių tėvai jus palaiko ir jums padeda, sunkiai dirbančiam 


mokytojui gali būti didžiulė paspirtis. 
Mokytojų profsąjungos 


Jūsų profsąjungos atstovas taip pat gali labai padėti, ypač jei susiduriate su 
sunkiomis elgesio problemomis. Jeigu jums kelia nerimą sveikatos ir saugos 
klausimai (susiję ir su klasės patalpa, ir su joje būnančiais mokiniais), jūsų 
profsąjungos atstovas gali jus pakonsultuoti jūsų teisių klausimais. Jei moki- 
nys jumis skundžiasi (atrodo, kad šiais laikais ši problema vis auga), tuomet 
jūsų profsąjungos atstovas gali jus pakonsultuoti teisiniais bei kitais su jūsų 
profesine veikla susijusiais klausimais. 


13. 


Elgesio valdymas pradinėje 
mokykloje 


Pradinės mokyklos mokytojas ir elgesys 


Nors šioje knygoje pateikiamus patarimus galima pritaikyti skirtingo am- 
žiaus mokiniams, kai kurios strategijos labiausiai tinka tam tikro mokykli- 
nio amžiaus vaikų elgesiui kontroliuoti. Šiame skyriuje pateikiami patarimai 
ir metodai, konkrečiai skirti mokytojams, dirbantiems su pradinių klasių 
mokiniais. Čia rasite patarimų, kaip pradėti dirbti su nauja mažų vaikų kla- 
se, taip pat idėjų, kaip gerinti klasės kontrolę ir padėti vaikams pasirengti 
vidurinei mokyklai. 

Mažus vaikus mokykla gali gluminti ir bauginti, todėl turime į tai atsi- 
žvelgti spręsdami elgesio problemas. Šiame etape sukuriamas tolesnės vaiko 
raidos mokykloje modelis, o mes, suprantama, norime sukurti teigiamą gero 
elgesio modelį. Svarbiausia, gerą vaikų elgesį turime paskatinti ne gąsdini- 
mais, o taikydami teigiamas priemones. 

Vaikams, kurių tėvų socialiniai įgūdžiai blogi, pradinės mokyklos mo- 
kytojas gali būti pirmasis suaugęs žmogus, galintis juos išmokyti tinkamo 
elgesio. Lygiai kaip vaikui, neturėjusiam galimybių susipažinti su knygų pa- 
sauliu, tikriausiai bus sunkiau išmokti skaityti ir rašyti, taip ir vaikui, kurio 
niekas nemokė gero elgesio, prireiks laiko, kad išmoktų tinkamai elgtis mo- 
kykloje. Pagrindinis pradinės mokyklos mokytojo uždavinys — padėti vai- 
kams suprasti, kas yra geras elgesys. 

= 
Pradžia 


Kelios pirmosios dienos ir savaitės, praleistos su savo klase, yra labai svarbios 
kuriant visų metų modelį. Tai taikytina ne tik gero elgesio modeliams kurti, 
bec ir tinkamiems darbo įpročiams skatinti. Pradinės mokyklos mokytojui, 
visus metus dirbančiam su viena klase, žinoma, gyvybiškai svarbu nuo pat 
pradžių su kiekvienu vaiku užmegzti ir išlaikyti gerus santykius. Toliau pa- 
teikiama naudingų patarimų apie tai, kaip pradėti dirbti su nauja klase. 


Informacijos rinkimas 


Prieš prasidedant mokslo metams norisi skirti kuo daugiau laiko išsamiems 
pamokų planams sudaryti ir užtikrinti, kad pamokos būtų iš anksto ge- 
rai apgalvotas. Tačiau, kol nesusitikote ir nesusipažinote su vaikais, kuriuos 
mokysite, dalį šio laiko vertėtų skirti informacijai apie klasę rinkti. Tada 
pradėdami planuoti pamokas galėsite daug geriau tinkamai paskirstyti už- 
duotis ir pritaikyti jas pagal mokinių poreikius ir pomėgius. Informaciją 
galite rinkti daugeliu būdų. 


— Pasikalbėkite su kolegomis. Daugelį jūsų vaikų ankstesniais metais bus 
mokę kiti jūsų mokyklos darbuotojai, nebent dirbate su darželinukais ar 
parengiamąja klase. Jei yra galimybė, prieš prasidedant mokslo metams 
skirkite laiko pasikalbėti apie mokinius su kolegomis. Pasistenkite ne- 
spręsti apie vaikus tik pagal kito mokytojo įspūdžius. Tačiau jūsų kolegos 
turbūt galės jums duoti naudingų patarimų apie ypatingas vaikų elgesio 
problemas ar konkrečius sunkumus. 

— Atsižvelkite į specialiuosius poreikius. Skirkite laiko pasikalbėti su jūsų mo- 
kykloje dirbančiu ar mokyklą konsultuojančiu specialiuoju pedagogu. 
Pasidomėkite, ar yra klasėje vaikų, turinčių mokymosi ar elgesio sun- 
kumų arba fizinių sutrikimų. Susirinkite visas ataskaitas, individualaus 
ugdymo planus ar kitą rašytinę medžiagą apie savo vaikus. Viską perskai- 
tykite, kad žinotumėte, ko tikėtis. 

— Išmokite vardus. Kuo greičiau išmoksite vaikų vardus, tuo geriau galėsite 
kontroliuoti jų elgesį. Štai keli patarimai, kaip tai padaryti: 

— Parašykite plakatą su kiekvieno mokinio nuotrauka ir jo vardu. Vaikai 
galėtų pateikti papildomos informacijos apie savo pomėgius, laisvalai- 
kio užsiėmimus ir pan. 

- Kelias pirmąsias kelias dienas žaiskite vardų žaidimus. Tai naudingi 
„apšilimo“ pratimai, padedantys vaikams susipažinti. 

- Susodinkite vaikus pagal sudarytą planą - tai padės jums išmokti var- 
dus ir parodyti, kad valdote padėtį. Kaip atlygį už gerą elgesį leiskite 
vaikams pasirinkti, kur sėdėti. 

- Susipažinkite su vaikais. Užuot iš karto puolę prie mokymo programos, 
skirkite laiko susipažinti su vaikais kaip asmenybėmis. Susėdę ratu ga- 
lite pasikalbėti apie mėgstamiausius vaikų dalykus arba suskirstykite 
mokinius grupelėmis, kuriose jie kalbėtųsi apie savo talentus ar pomė- 
gius. 


Kaip išmokyti tinkamai elgtis klasėje 


Pirmaisiais metais pradinėje mokykloje vaikams trūks patirties, kaip elgtis 
klasėje. Tiesą sakant, netgi vyresniųjų pradinės mokyklos klasių mokiniai ir 
netgi vidurinės mokyklos moksleiviai dažnai susiduria su elgesio klasėje sun- 
kumais — pavyzdžiui, jiems sunku ramiai sėdėti, pakelti ranką, kad atsakytų 
į klausimą, susikaupti darbui ir pan. Šių įgūdžių ir elgesio galima išmokti, 
o pradinė mokykla šiam tikslui puiki vieta, ypač mokslo metų pradžioje. 
Mokydami elgesio klasėje galėtumėte mokyti įvairių elgesio įgūdžių. 


— Kaip sėdėti. Išmokykite vaikus tinkamai sėdėti ant kilimo ar kėdės. Pavyz- 
džiui, sėdint ant kilimo sukryžiuoti kojas, sudėti rankas ir „nesiblaškyti“. 
Paaiškinkite, kodėl svarbu, kad vaikai nesisuptų ant kėdžių ir sėdėtų ant 
kilimo, kol mokytojas leis atsistoti. 

— Kaip klausytis. Norite, kad jums kalbant vaikai tyliai ir atidžiai klausy- 
tųsi. Todėl geriausias laikas mokyti vaikus, kaip pamokoje klausytis, yra 
mokslo metų pradžia. Paraginkite vaikus susidėti rankas — taip išvengsite 
jų blaškymosi. 

— Kaip atsakinėti į klausimus. Išmokykite vaikus taisyklingai atsakinėti 
į klausimus: pakelti ranką, nešaukti, visiems stengtis dalyvauti ir pan. 

Diegdami tinkamus įpročius, pasufleruokite, pavyzdžiui, paprašykite: 
„Pakelkite ranką, jei žinote...“ 

— Kaip arlikti užduotis. Paaiškinkite vaikams, kaip tiksliai atlikti užduotis. 
Galite aptarti įvairius užduočių atlikimo būdus ir netgi pakabinti ant sie- 
nos jų sąrašą, kad mokiniai galėtų jais vadovautis. Pavyzdžiui, jei dirbate 
su 5 ar 6 klasės* mokiniais, jūsų sąraše gali būti šie elementai: 

— visuomet užrašykite pavadinimą ir datą, juos pabraukite; 

- rašykite kuo tvarkingiau; 

- skirkite laiko rašybai ir skyrybai patikrinti; 

— dirbkite tyliai (o jei atlikdami užduotis kalbate, tai tik tyliai); 
- jei turite klausimų arba reikia pagalbos, pakelkite ranką. 


Kaip įpratinti vaikus tinkamai elgtis 


Filme „Vaikų darželio policininkas“ Arnoldas Schwarzeneggeris moko savo 
klasę taip, lyg jie būtų „policijos akademijoje“. Šiame pramanytame pavyz- 
dyje galima įžvelgti labai veiksmingą darbo su vaikais principą. Jei iš pat 
pradžių įpratinsite juos tinkamai elgtis, jie (dažniausiai) sėkmingai vadovau- 
sis jūsų nurodymais ir toliau. Iš esmės šį „įpratinimo“ procesą sudaro jūsų 
lūkesčių išaiškinimas ir jų demonstravimas klasei. Galite įpratinti vaikus: 


— Laikytis rytinės rutinos. Ką vaikai pirmiausia turėtų padaryti iš ryto atėję 
į klasę? Ar jie pasideda savo knygas ir reikalingas priemones ant stalo? Ar 
jie tyliai sėdi savo vietose arba ant kilimo, kad mokytojas galėtų užpildyti 
lankomumo žurnalą? Ar jie turėtų išsirikiuoti už klasės durų, kol moky- 
tojas leis jiems įeiti į vidų? 

— Reaguoti į mokytojo duodamus ženklus. Būtų geriausia siekti, kad vaikai 
greitai ir įprastai reaguotų į jūsų duodamus kontrolės ženklus, sutelkian- 
čius jų dėmesį. Vaikų reakcija galiausiai taps įpročiu, taigi jums reikės 
mažiau pastangų. 

— Tvarkyti mokymo priemones. Įpratinkite vaikus pasiimti mokymo prie- 
mones ir jomis naudotis. Laikui bėgant, sugaišite mažiau laiko ir nereikės 


* Jungtinėje Karalystėje 5 ir 6 klasės priklauso pradinei mokyklai. 

tiek daug pastangų, taip pat paskatinsite mokinius prisiimti atsakomybę 
už savo elgesį ir mokymąsi. Pavyzdžiui, galite skirti keletą stalčių, ku- 
riuose vaikai laikytų savo daiktus. Vaikai galėtų būti įpratinti jums davus 
ženklą po kelis vienu metu nueiti prie stalčių, pasiimti priemonių ir su- 
grįžti į savo vietas. Galite šį procesą paįvairinti paversdami jį žaidimu ar 
varžybomis, kuriose renkama „geriausia“ komanda. 

— Sumvarkyti klasę. Taip pat įpratinkite vaikus kiekvienos pamokos ar dienos 
pabaigoje sudėti mokymo priemones ir inventorių į vietas ir sutvarkyti 
klasę. Galite paskirti „komandą“, atsakingą už tai, kad visa klasė būtų 
švari ir sutvarkyta. 


Klasės valdymo metodai 


Vienas iš pagrindinių veiksnių, padedančių išlaikyti gerą elgesį, yra sugebė- 
jimas ramiai ir nuosekliai kontroliuoti vaikus. Žinoma, visada atsiras moki- 
nių, kurie savo elgesiu apsunkins jūsų darbą, bet apskritai mokytojui dau- 
giausia įtampos sukelia maži trikdymai, o juos dažnai sukelia nepakankamai 
kontroliuojama klasė. 

"Toliau pateikiami patarimai susiję su įvairiais aspektais, su kuriais susi- 
duriate kasdien spręsdami klasėje kylančias problemas. Tomis svarbiosiomis 
pirmosiomis savaitėmis vaikus galite išmokyti daugelio šių gerų įpročių. 


Kaip atkreipti mokinių dėmesį 


Pradinėje mokykloje, ypač dirbant su mažais vaikais, svarbu surasti veiks- 
mingą mokinių dėmesio sutelkimo būdą, kad būtų galima tinkamai kon- 
troliuoti klasę. Jūsų vaikai gali labai susidomėti savo užduotimis, o gali būti, 
kad jie tiesiog triukšmaus. Aišku, siekdami atkreipti jų dėmesį, visai nenori- 
te šaukti. Todėl turite sugalvoti, kaip greitai ir lengvai atkreipti jų dėmesį iš- 
laikant ramią ir teigiamą atmosferą. Tokiais atvejais labai praverčia kontrolės 
ženklai. Toliau pateikiama keletas idėjų, kaip atkreipti mokinių dėmesį, — 
tai nesunkiai gali tapti jūsų klasės įpročiais. 

Neverbaliniai ženklai. Mokytojas susitaria su mokiniais, kokį ženklą nau- 
dos, norėdamas pasakyti: „Prašau dėmesio“, o vaikai turi būti pasirengę 
į jį reaguoti. Pavyzdžiui, galėtumėte panaudoti „tyliosios kėdės“ ženklą — 
mokytojas atsisėda ant konkrečios kėdės ir taip duoda ženklą, kad moki- 
niai turi susirinkti ant kilimo. Kitas pavyzdys — iškelta mokytojo ranka, 
rodanti, kad visi vaikai liautųsi daryti, ką darę, nutilti ir taip pat pakelti 
rankas. 

Nustatytas laikas. Tai naudingas metodas, nes atsakomybė kontroliuoti 
elgesį tenka ne mokytojui, o vaikams. Prieš pradedant užduotį, moky- 
tojas pateikia mokiniams išbandymą: jie turi sekti laikrodį, o mokytojo 
nurodytu laiku — visiškai nutilti ir ruoštis kitam nurodymui. Pastebėsite, 
kaip paprastai numatytu laiku vienas ar du atidesni mokiniai vietoje jūsų 
stengsis nutildyti kitus. 

Tikslinė komanda. Šiuo atveju mokytojas duoda greitą, tikslinį nurody- 
mą, pavyzdžiui: „Trys, du, vienas, stop!“ Mokytojui ištarus „stop“ vaikai 
turi sustingti kaip statulos. Pavertę tokią komandą „žaidimu“, galėsite 
paskatinti vaikus kiekvieną kartą jį žaidžiant reaguoti vis greičiau. 
Garsinis ženklas. Mokytojas sugroja kelis muzikos akordus, trumpai 
sušvilpia ar duoda kitą šaižų garsinį ženklą, pranešdamas, kad vaikai turi 
atsitraukti nuo užduočių ir skirti jam šiek tiek dėmesio. Mokinių, kurie 
reaguoja greičiausiai, pastangos galėtų būti kaip nors įvertintos, siekiant 
paskatinti juos kiekvieną kartą reaguoti vis greičiau. 

„Įsijungiame visi“. Man šis metodas pasiteisino, ko gero, kaip vienas iš 
veiksmingiausių dėmesio sutelkimo būdų, ypač dirbant su jaunesnių- 
jų pradinių klasių mokiniais. Mokytojas pradeda spragsėti pirštais arba 
ploti rankomis tam tikru ritmu, pavyzdžiui, du lėti spragtelėjimai, o po 
to — trys greiti. Vaikai turi įsijungti į ritmą. Kadangi visą dėmesį skiria 
mokytojo ritmui atkartoti, jie nustoja kalbėtis. Tada mokytojas pamažu 
lėtina spragsėjimą ir plojimą, kol visi mokiniai kartu nustoja spragsėti ir 
ploti, pasirengę sutelkti visą savo dėmesį. 

Mažų vaikų dėmesys lengvai išblaškomas. Tiesą sakant, dėmesį blaškančios 
priemonės yra veiksmingas būdas atitraukti mokinius nuo netinkamo elge- 
sio, pavyzdžiui, pirštais valdoma lėlė gali nutraukti mažosios Anės pykčio 
priepuolį. Tačiau tai taip pat reiškia, kad mokytojui reikia daug pastangų, 
norint išlaikyti mažų vaikų klasės dėmesį, ypač aiškinant užduotis ir dėstant 
pamokos medžiagą. Turbūt taip pat stengiatės pasiekti, kad vaikai susikaupę 
dirbtų per kiekvieną pamoką. Įgyvendinti šį siekį padės toliau apibūdinti 


metodai. 


— Išlaikykite akių kontaktą. Kalbėdami su klase, nuolat žvalgykitės po klasę, 
kad užtikrintumėte, jog visi vaikai žiūri tiesiai į jus. Pastebėję, kad kuris 
nors mokinys to nedaro, padarykite trumpą pauzę, bet nieko nesakykite. 
Paprastai vaikai pastebi, kad liaujatės kalbėti, pasižiūri į jus ir susiduria 
su jūsų žvilgsniu. 

— „Kartokite paskui mane“. Kai aiškinate užduotį, dažnai atrodo, kad vaikai 
klausosi, nors iš tikrųjų jūsų žodžių jie neužfiksuoja savo atmintyje. Ap- 
taręs pamokos užduotis, paprašykite, kad kuris nors mokinys pakartotų, 
ką pasakėte (geriausia, kad tai būtų vaikas, kuris, jūsų manymu, galėjo 
jūsų žodžius praleisti pro ausis). Tokiu būdu galėsite išaiškinti bet kokius 
nesusipratimus prieš vaikams pradedant atlikti užduotis. 

— Suskirstykite pamoką dalimis. Suskirstykite ilgesnes pamokas į mažesnes 
užduočių atlikimo dalis, kad galėtumėte išlaikyti mokinių dėmesingumą 
ir įvertinti jų pastangas atlikus kiekvieną užduotį. Tarp užduočių dary- 
dami pertraukėles pasinaudokite galimybe vaikams „prasimankštinti“. 
Tai gali būti smegenų mankšta, pavyzdžiui, greita skaičiavimo mintyse 
užduotis, arba fizinė mankšta, pavyzdžiui, kai visi atsistoja ir papurto 
rankas ir kojas. 

Nurodymai 


Mažiems vaikams gali būti sunku suvokti viską, kas vyksta aplink juos. Šiaip 
ar taip, juk neseniai visas jų pasaulis buvo jų tėvai ar globėjai. Dabar jie 
lanko mokyklą, kur vyksta daug įvairių dalykų, ir jų dėmesys lengvai išblaš- 
komas. Tai reiškia, kad pradinių klasių mokytojas visų pirma turi išmokti 
išdėstyti nurodymus taip, kad jie būtų veiksmingi, pavyzdžiui, aiškindamas 
užduotis, kurias reikia atlikti per pamoką. Iš tikrųjų stebėtinai sunku išdės- 
tyti nurodymus aiškiai: tai įgūdis, įgyjamas tik per ilgą praktiką. 

Jei vaikai nevisiškai supranta jūsų nurodymus, kyla įvairių nesusipratimų. 
Vos pateikiate mokiniams užduotį, iš karto pakyla kokios penkios rankos ir 
išgirstate: „Nesuprantu, ką turiu daryti.“ Tuomet turite gaišti brangų pamo- 
kos laiką ir vėl aiškinti užduotį kiekvienam mokiniui atskirai. Vaikai, nedrįs- 
tantys paprašyti pagalbos, gali pradėti netinkamai elgtis, kad nuslėptų, jog, 
užduoties nesupranta. Visų pirma tokias problemas galite įveikti išdėstydami 
veiksmingus nurodymus. Toliau pateikiama patarimų, kaip tai padaryti. 


— Išdėstykite viską kuo aiškiau. Nors jūsų pateikiami nurodymai jums pa- 
čiam gali atrodyti aiškūs, dažnai jie būna stebėtinai painūs jūsų moki- 
niams. Jūs mintyse suplanuojate pamoką, tačiau perteikti ją mokiniams 
gali būti labai sudėtinga. Kad nurodymai būtų aiškūs, suformuluokite 
juos kuo paprasčiau, pritaikykite juos silpniausiam, labiausiai sumišu- 
siam vaikui klasėje. Kalbėkite lėtai ir raiškiai, pabrėždami svarbiausius 
žodžius. 

— Pateikite nurodymus vaizdiniu formatu. Kai kuriems vaikams daug len- 
gviau suprasti tai, ką mato, nei tai, ką girdi. Pagalvokite, kokiomis vaiz- 
dinėmis priemonėmis galėtumėte pagrįsti savo nurodymus, — ant lentos 
nubraižykite diagramų, užrašykite pagrindinius punktus, naudokite pa- 
galbines mokymo priemones ir pan. 

— Pateikite pavyzdį. Jei su klase išnagrinėsite keletą pavyzdžių, tai tikrai pa- 
dės pagrįsti jūsų reikalavimus. Pavyzdys padeda perkelti abstrakčią mintį 
į konkrečią veiklą. Kai galima, paprašykite, kad savanoriai padėtų jums 
sugalvoti tokių pavyzdžių, taip paskatinsite vaikus dalyvauti pamokoje ir 
patikrinsite, kaip jie supranta nurodymus. 

— Pagalvokite apie savo vartojamą žodyną. Mes, kaip suaugusieji, vartojame 
žodžius faktiškai negalvodami, kad jie turi būti suprantami ir kitiems. 
Dirbant su mažais vaikais, kurių žodynas dar ribotas, reikia pasirūpin- 
ti, kad jie lengvai suprastų kiekvieną žodį. Kalbėkite kuo konkrečiau — 
užuot sakę „atidžiai peržiūrėkite skyrybą“, patarkite vaikams patikrinti, 
ar „teisingai sudėjo visus taškus ir kablelius“. 

— Nustatykite konkretų laiką. Kad nesuverstumėte visų nurodymų į vieną 
krūvą, aiškiai suskirstykite užduotis ir nustatykite kiekvienai iš jų skirtą 
laiką. Pavyzdžiui, siekdami paaiškinti darbų seką, pasakykite mokiniams, 
kad „pirmiausia reikės...“. Nustatykite kiekvienai užduočiai laiko limitą, 
kad vaikams būtų aišku, per kiek laiko reikia ją atlikti, galite užrašyti 
laiką ir ant lentos, kad vaikai galėtų pasižiūrėti. 

— „Trejeto taisyklė“. Paprastai vaikams sunku atsiminti daugiau nei kokius 
tris nurodymus iš karto — tai, rodos, didžiausias galimas informacijos 
kiekis, kurį jie gali „apdoroti“ vienu metu. Dėstydami nurodymus, apsi- 
ribokite trimis pagrindiniais punktais, kuriuos vaikai privalo atsiminti. 

— Nuolat viską kartokite. Įpraskite nuolat kartoti nurodymus, pasitelkdami 
įvairius būdus, kad būtumėte tikri, jog jūsų mokiniai juos visiškai su- 
pranta. Paprašykite mokinių pakartoti, ką sakėte, kad galėtumėte patik- 
rinti, kas būtent jiems nevisiškai aišku. 

— Pasinaudokite mokytojų padėjėjų ir kitų darbuotojų pagalba. Pasikalbėkite 
apie užduotis su jums padedančiais darbuotojais, geriausia prieš prasi- 
dedant pamokai. Jie galėtų padėti išaiškinti nurodymus jų nesuprantan- 
tiems vaikams. 


Tėgul geras elgesys tampa malonia pramoga 


Galite pasitelkti daug būdų, padėsiančių jums „apgauti“ vaikus ir priversti 
elgtis gerai, jiems nė nesupratus apie tokius jūsų „kėslus“. Jei gerą elgesį 
paversite malonia pramoga, tai jūsų klasėje sukurs teigiamą atmosferą. Taip 
pat jūs, kaip mokytojas, per visus mokslo metus patirsite mažiau įtampos. 
Toliau pateikiami keli sumanymai, kaip tai padaryti. 


— Paverskite elgesį kontroliuojančias užduotis žaidimu. Pagalvokite, kaip ga- 

lėtumėte pateikti užduotis vaikams. Jūsų kalbėsena turėtų sudaryti vai- 
kams smagumo ir įdomumo įspūdį, o ne kelti nuobodulį ir reikšti sunkų 
darbą. Pavyzdžiui, jei mokote parengiamąją klasę, per paskutinę pamoką 
galite paprašyti atsigulti ir ramiai pasiklausyti pasakojimo. Užuot nuobo- 
džiai išdėstę vaikams, kaip jie turėtų elgtis, pateikite tokius reikalavimus 
kaip žaidimą „Miegantys liūtai“ — jie turėtų įsivaizduoti esą liūtai, kurie 
greitai užmiega. 

— Sukurkite įsivaizduojamą pasaulį. Fantazijų pasaulis ir galimybė pasinau- 
doti savo vaizduote — galimybė būti kažkuo ar kažkur, kuo ar kur nesi, — 
sudomina įvairaus amžiaus vaikus. Pavyzdžiui, jei norite, kad mokiniai 
klasę sutvarkytų labai tyliai, galite jiems pasiūlyti įsivaizduoti, kad po 
grindimis miega milžinas, kad jie vaikšto per jo nugarą ir kad jo negalima 
žadinti. 

— Elkitės su jais kaip su suaugusiaisiais. Labai veiksmingas pradinės mokyk- 
los mokytojo sumanymas, kuriant įsivaizduojamą pasaulį, - leisti vaikams 
pabūti suaugusiaisiais. Pavyzdžiui, atlikdami bandymus, galite paprašy- 
ti mokinių suvaidinti mokslininkus. Tokiu būdu prisiimdami eksperto 
vaidmenį mokiniai atsakingiau žiūri į savo darbą ir elgesį. Bendraukite su 
jais, lyg jie būtų suaugusieji, reikškite nuostabą dėl bet kokios kvailystės: 
„Negaliu patikėti, kad tai darote, profesoriau Smitai, turint galvoje, kad 
esate pasaulinio garso mokslininkas.“ 


Pasirengimas vidurinei mokyklai 


Mokydamiesi pradinėje mokykloje vaikai po truputį rengiasi pereiti iš vaikų 
į suaugusiųjų pasaulį. Paauglystė jau arti, bet jie dar nėra visiškai pasirengę 
atsisakyti kai kurių vaikiškų jausmų ir emocijų, kurios gali lemti jų nebran- 
dų ir kvailą elgesį. Mokydamiesi paskutinėje pradinio ugdymo klasėje, mo- 
kiniai dažnai jaučia daugiau pasitikėjimo savimi, nes mokykloje yra „seni 
vilkai“, vyriausi. Viskas apsiverčia aukštyn kojomis jiems pradėjus lankyti 
vidurinę mokyklą, kur jie vėl atsiduria piramidės apačioje. 
Tokio amžiaus vaikai, žengdami pirmuosius žingsnius suaugusiųjų pa- 
saulyje, gali pradėti nepaisyti nustatytų taisyklių ir stengtis išbandyti suau- 

gusiųjų galimybių ribas. Taigi savo taikomas strategijas turėsite priderinti 
pagal mokinių amžių. Pateikiu kelias idėjas, kaip dirbti su vyriausiais pradi- 
nės mokyklos mokiniais. 


— Nusiteikite jų atžvilgiu rimtai. Tokio amžiaus vaikai dažnai laiko save la- 
biau suaugusiais, nei iš tikrųjų yra. Jei norite, kad jie elgtųsi kaip suaugę 
žmonės, rimtai vertinkite jų jausmus. Niekada nekalbėkite su jais iš aukš- 
to. Jei kalbėsite su jais globėjišku tonu, jie elgsis netinkamai; jei elgsitės 
su jais kaip su suaugusiaisiais, dažniausiai jie įvykdys jūsų lūkesčius. To- 
kio amžiaus vaikai gali nustebinti sugebėjimu elgtis kaip suaugusieji. 

— Parodykite teigiamą pavyzdį. Tokio amžiaus vaikams pavyzdys gali būti 
labai svarbus, nes vaikų noras tiesiog mėgdžioti savo tėvus po truputį 
išblėsta ir jiems svarbi tampa išorinė įtaka. Mokytojas gali daryti labai 
teigiamą poveikį mokiniams; kiti mokiniai irgi gali daryti netiesioginę 
įtaką ar rodyti netinkamą pavyzdį. Jei teks mokyti 6 klasės* mokinius, 
turbūt dažniausiai jie bus nervingi ir jausis sutrikę dėl perėjimo į vidurinę 
mokyklą. Galite pasikviesti į pamoką vidurinės mokyklos mokinį, kad 
parodytų jiems teigiamą pavyzdį ir pasikalbėtų su jais apie perėjimo į 
vidurinę mokyklą detales. 

— Pasidomėkite, kuo jie domisi. Tai toks laikas, kai vaikai pradeda labiau 
domėtis aplinkiniu pasauliu ir kultūriniais ženklais, pasirodančiais vi- 
suomenės informavimo priemonėse. Jie pamažu tampa vis labiau nepri- 
klausomi, galbūt tėvai suteikia jiems daugiau laisvės pirktis drabužių, 
muzikos įrašų arba vėliau grįžti namo. Pasidomėkite, kuo domisi jūsų 
klasė — naujausia grupe ar įžymiu futbolininku, — ir pasistenkite šiuos 
pomėgius įtraukti į mokymosi procesą. Mažų mažiausiai galėtumėte pa- 
sišnekučiuoti su savo mokiniais, parodydami, jog neatsiliekate nuo nau- 
jausių kultūrinių pokyčių. Tokiu būdu suasmenindami mokymo proce- 
są, paskatinsite mokinius elgtis geriau. 

— Pasistenkite suprasti jų baimes ir nerimą. Tokio amžiaus vaikai tampa jaut- 
resni mokslo draugų spaudimui. Galbūt jie bijo būti nepriimti į grupę 
arba jaučiasi sutrikę bendraudami su priešingos lyties atstovais. Pasisten- 


* Jungtinėje Karalystėje — paskutinė pradinės mokyklos klasė. 

kite prisiminti, kaip jūs jautėtės būdami tokio amžiaus — tad nenusteb- 
kite, jei, paprašę mokinių dirbti poromis mergaitė-berniukas, sulauksite 
neigiamos reakcijos. 


Kaip įveikti perėjimo į vidurinę mokyklą sunkumus 


Perėjimas iš pradinės į vidurinę mokyklą jūsų mokiniams gali būti labai su- 
dėtingas laikotarpis. Paskutinėje pradinės mokyklos klasėje jiems kils įvairių 
klausimų apie tai, kokia gi bus toji vidurinė mokykla; pradėjus joje mokytis, 
nauja aplinka jiems gali pasirodyti trikdanti ir bauginanti. Jei sugebėsime 
sumažinti vaikų patiriamą sukrėtimą, kurį sukelia šie pokyčiai, tikėtina, jog 
sugebėsime sumažinti ir jų neigiamą poveikį elgesiui. Galbūt padės šie pa- 
tarimai. 


— Renkite apsilankymus. Daugelyje mokyklų (ir pradinėse, ir vidurinėse) 
dabar yra mokytojų, atsakingų už perėjimo iš pradinės mokyklos į vidu- 
rinę priežiūrą. Toks mokytojas galėtų padėti surengti pradinės mokyklos 
išleidžiamosios klasės mokinių apsilankymą vidurinėje mokykloje, taip 
pat rengti užsiėmimus, kuriuose būtų galima gauti atsakymus į visus rū- 
pimus klausimus. 

— Aptarkite skirtumus. Klasės mokytojas gali padėti mokiniams aptardamas 
pradinės ir vidurinės mokyklos skirtumus, pavyzdžiui, tai, jog jie turės 
skirtingų dalykų skirtingus mokytojus, turės vaikščioti po klases, užuot 
praleidę didžiąją laiko dalį vienoje. 

— Padėkite jiems pasirengti. Pasikalbėkite su mokiniais apie tai, kaip jie ge- 
riausiai galėtų pasirengti naujam etapui — jie gali tai padaryti per vasa- 
rą prieš išeidami į vidurinę mokyklą. Pavyzdžiui, reikės įsigyti tinkamos 
įrangos, iš vakaro susidėti kuprinę, sutvarkyti uniformą, kad iš ryto ją 
būtų galima apsirengti. 

— Susirašinėjimo draugai. Kitas naudingas sumanymas — išleidžiamųjų kla- 
sių mokiniams susirasti susirašinėjimo draugų, besimokančių jauniau- 
siose vidurinės mokyklos klasėse, vietinėse mokyklose. Apsikeisdami 
laiškais, iš vyresnių mokinių jie gali sužinoti visą „tiesą“ apie vidurinę 

mokyklą. Tai turėtų padėti išsklaidyti visus tebesklandančius gandus, 
pavyzdžiui, kad „tavo galva bus panardinta į tualetą“. Turėdami „ryšių“ 
vidurinėje mokykloje, mokiniai pirmosiomis dienomis naujoje mokyk- 
loje taip pat mažiau bijo — pradinukai atvykę į vidurinę pažinos bent jau 
vieną žmogų. 

rie globoja mokinį pirmaisiais metais vidurinėje mokykloje. Tai paprastai 
būna 9, 10 ar vyresnių klasių mokiniai. Mažiems mokiniams svarbu tu- 
rėti „ryšių“ — ką nors, kas padeda apsiprasti naujoje aplinkoje. 


14. 


Elgesio valdymas vidurinėje 
mokykloje 


Vidurinės mokyklos mokytojas ir elgesys 


Kaip ir pradinėje mokykloje, tam tikri metodai bus naudingi ir dirbant su 
vyresniais mokiniais. Šiame skyriuje rasite įvairių minčių apie vidurinei mo- 
kyklai tinkamas strategijas. Vidurinės mokyklos mokytojui per dieną tenka 
dirbti su labai įvairaus amžiaus mokiniais — vaikais, paaugliais, jaunimu. Vi- 
durinės mokyklos mokytojui ypač svarbu sugebėti kiekvienai iš šių amžiaus 
grupių pritaikyti savo mokymo stilių. 

Mokyti vyriausius vidurinės mokyklos mokinius gali būti labai naudinga 
dalykiniu požiūriu — savo dalyką tenka dėstyti tokiu lygmeniu, jog esate 
priversti pasitempti ir reikalauti iš savęs daugiau. Tačiau jei klasėje kyla elge- 
sio problemų, tokia padėtis gali būti viena iš sudėtingiausių. Daugelis jūsų 
mokinių gali fiziškai jus pranokti, ir jeigu jie linkę konfliktuoti, mokytojas 
gali pasijusti išsigandęs ir pažeidžiamas. Tokio amžiaus mokiniams nepa- 
sitenkinimas mokymosi sistema gali kelti motyvacijos problemų, ypač kai 
kurių dalykų. 

Abiturientai iš tikrųjų jau yra suaugę ir šiuolaikiniame pasaulyje turi daug 
suaugusiesiems būdingų rūpesčių, kurie niekaip nesusiję su mokslu. Taip 
pat mokiniai patiria didelį spaudimą dėl artėjančių egzaminų. Kai kurie iš 
jų jau bus pasirengę palikti mokyklą ir išeiti iš saugios, uždaros mokyklos 
erdvės į realųjį pasaulį. 


196 KAIP SUVALDYTI TUOS NEKLAUŽADAS:? 
ve 
Pradžia 


Kelios pirmosios pamokos su bet kuria klase yra nepaprastai svarbios, „pa- 
rengiant dirvą“ visiems mokslo metams. Vidurinės mokyklos mokytojui 
mokslo metų pradžia — tai susitikimų ir pažinčių su daugybe jaunų žmonių 
metas, o tai iš tikrųjų gali sukelti daug įtampos. Išmokti vardus mokytojams 
tikras išbandymas, ypač tiems, kurių dalykas, pavyzdžiui, muzika, dailė, 
kūno kultūra ar drama, dėstomas tik kartą per savaitę, — juk jie moko šimtus 
skirtingų mokinių. Toliau pateikiama pasiūlymų, kaip elgtis tomis pirmo- 
siomis pačiomis svarbiausiomis mokslo metų savaitėmis ir kaip užsitikrinti 
sėkmingus darbo rezultatus. 


Kokį mokymo stilių pasirinkti 


Kaip tinkamai sustyguoti pamokas — tai klausimas, iškylantis daugeliui mo- 
kytojų, o ypač tiems, kurie tik pradeda dirbti šį darbą. Jei nesugebėsite pa- 
čioje pradžioje apibrėžti savo stiliaus ir laikytis to paties požiūrio kiekvieną 
kartą susitikę su klase, jūsų mokiniai greitai pastebės jūsų silpnumą, sutri- 
kimą ir nenuoseklumą. Toliau pateikiamos idėjos apie mokymo stilių yra 
pagrįstos mano pačios dažniausiai pasirenkamais būdais ir patirtimi. Atmin- 
kite, kad visus mano patarimus turėsite pritaikyti savo mokyklos aplinkybė- 
mis ir savo mokiniams. 

Patarčiau visiems vidurinės mokyklos mokytojams mokslo metus pradėti 
gana griežtu stiliumi — būkite griežti, kiek reikia. Tai nereiškia, kad pritariu 
senam posakiui: „Nesišypsokite jiems iki Kalėdų“, tačiau tikrai neabejoju, 
kad pradėję mokslo metus griežtu tonu užsitikrinsite stipresnes pozicijas. 
Nors ir keista, tai dar labiau taikytina dirbant, jūsų manymu, elgesio proble- 
mų neturinčioje mokykloje, kurioje jus gali užliūliuoti apgaulingas saugumo 
įspūdis, susidarytas per „medaus mėnesį“. Griežtas mokymo būdas reiškia, 
kad mokiniams sudaromas aiškus ir nepaneigiamas jūsų, kaip mokytojo, 
įspūdis. Jokio neapsisprendimo; jokių galimybių jiems tai išbandyti. Aš taip 
pat supratau, kad mokiniai iš tikrųjų labiau mėgsta ir gerbia mokytojus, 
kurie nuo pat pradžių taip dirba. Jokios galimybės kelti klasėje sumaištį — 
pirmenybė teikiama darbui, ir atrodo, kad jie tai supranta. 

Kai kuriose elgesio problemomis pasižyminčiose mokyklose reikėtų at- 
sargiau taikyti pernelyg griežtą ar kategorišką mokymo stilių. Jei mokytojo 
stilius suprantamas ne kaip kategoriškumas, o kaip agresija, tai gali sukelti 
netinkamą mokinių elgesį. Mokydami ypač sunkaus elgesio mokinius turė- 
tumėte pasirinkti ramesnį ir laisvesnį stilių — reikėtų kantriai lenkti juos į 
savo pusę, užuot reikalavus paklusti. Tačiau apskritai vaikams patinka, kai 
jų mokytojai yra tam tikras valdžios simbolis (tačiau ne autoritarinis). Galite 
pritaikyti savo mokymo stilių pagal mokinių amžių — žodžiu, jauniausių 
klasių mokiniams galite būti labai griežtas, o kuo mokiniai vyresni, tuo lais- 
vesniu stiliumi galite vesti pamokas. 

Kai mokinius pavyksta suvaldyti, savo mokymo stilių galite laipsniškai 
švelninti, pasinaudodami „pyrago ir botago“ principu. Tačiau neatsipalai- 
duokite per anksti ar per greitai, ypač pirmaisiais darbo mokykloje metais. 
Rekomenduočiau griežto mokymo sriliaus laikytis visą pirmąjį semestrą, 
o vėliau galima būti šiek tiek lankstesniam. Būti griežtiems nereiškia būti 
atšiauriems ar neigiamai nusiteikusiems; tai paprasčiausiai reiškia būti ypač 
tvirtiems ir neabejojantiems tuo, kas turi vykti pamokoje, laikytis ramiai, 
kad ir kokių būtų provokacijų. Griežto stiliaus išraiškos būdai gali būti 
įvairūs. 


— Mokiniai prieš įeidami į klasę tyliai išsirikiuoja eilute už durų. 

— Lankomumo žurnalas kiekvienos pamokos pradžioje pildomas visiškoje 
tyloje. Mokiniai privalo ne tik tylėti, bet ir ramiai sėdėti (to nebandykite, 
jei nesate įsitikinę sėkme). 

- Reikalaujama, kad užduotys raštu būtų atliekamos visiškoje tyloje. Už 
įvykdytą šį reikalavimą galima „atsilyginti“ dviejų minučių pertraukėlė- 
mis, per kurias leidžiama pasikalbėti. 

— Tvirtai laikomasi visų aprangos reikalavimų, klasėje mokiniai nedėvi pal- 
tų ir striukių, į mokyklą neina su sportbačiais, sportiniais megztiniais, 
kaklaraiščius ryšėti reikia tam tikru būdu. 

— Netoleruojami net mažiausi taisyklių pažeidimai, pavyzdžiui, gumos 
kramtymas. 

Viskas susideda iš mažų dalykų 


Pratęsiant ankstesnę mintį, kai nuo pat mokslo metų pradžios stengiatės 
įtvirtinti savo autoritetą, iš tikrųjų viskas susideda iš mažų dalykų. Supra- 
tau, kad tokia strategija labai naudinga, dirbdama pavaduojančia mokytoja. 
Iš tiesų tai padeda bet kokioje situacijoje, kai pavaduojate kitą mokytoją ir 
esate priklausomi nuo bet kurio blogai besielgiančio mokinio. Pirmosiomis 
pamokos minutėmis užkirskite kelią kad ir nedideliems taisyklių pažeidi- 
mams — taip parodysite, kad esate nesutrikę ir tvirti. Štai keletas „mažų 
dalykų“, dėl kurių nepaisymo griežtai reaguočiau: 


— klasėje sėdima be paltų ir striukių; 

— marškiniai sukamšyri; 

— kaklaraiščiai tinkamai ryšimi; 

— jokios kramtomosios gumos; 

— kėdėse sėdima taisyklingai; 

— ant suolų išdėliotos tik reikalingos priemonės; 
- kai aš kalbu mokiniai žiūri į mane. 


Kaip sukurti pamokos modelį 


Pirmosios kelios pamokos mokslo metų pradžioje yra skirtos ne tik pade- 
monstruoti savo valdžią, jose galite sukurti savo pamokų modelius. Šie mo- 
deliai vidurinėje mokykloje labai svarbūs, nes jūsų mokinius daugybe skir- 
tingų būdų mokys ir kiti mokytojai. Jei pateiksite puikiai organizuotą, aiškų 
ir darnų savo pamokų modelį, galėsite įpratinti mokinius kiekvienoje savo 
pamokoje laikytis šių darbo ir elgesio įpročių. Kuo nuoseklesnė bus jūsų 
mokymo sistema, tuo saugiau jausis mokiniai (ypač linkusieji blogai elgtis). 
Pavyzdys, kaip kurti pamokos modelį, pateikiamas 2 skyriuje. O štai tokius 
klausimus turėtumėte apsvarstyti, kurdami savo modelį: 


— Ką mokiniai daro pirmą kartą atėję į jūsų klasę? 
— Ar jiems leidžiama iš karto įeiti, ar jie turi visų pirma įvykdyti tam tikrus 
reikalavimus (pavyzdžiui, tyliai išsirikiuoti už durų)? 


ELGESIO VALDYMAS VIDURINĖJE MOKYKLOJE 199 


— Kur būna mokytojas, kai mokiniai ateina į pamoką? 

— Kas vyksta mokiniams įėjus į klasę? 

- Kaip mokiniai žino, kur atsisėsti? Ar jie gali pasirinkti patys? 
- Kada ir kaip mokymo priemonės padedamos ant suolų? 

— Kada pildomas lankomumo žurnalas? 

— Kaip mokiniai turi elgtis, kai pildomas lankomumo žurnalas? 
— Kaip mokytojas aiškina užduotis, kurias reikės atlikti? 

— Kaip mokiniai turi elgtis, kai aiškinamos užduotys? 

— Kokiomis aplinkybėmis vyksta pamoka (visiškoje tyloje ar ne)? 
- Kas vyksta pamokos pabaigoje? Kaip tikrinamos užduotys? 

- Ar mokiniai turi atsistoti už kėdžių? 

— Kada užduodami namų darbai? 

— Kaip mokytojas leidžia mokiniams išeiti? 


Klasės valdymo metodai 


Dirbdami su vidurinės mokyklos mokiniais, paprastai galite taikyti šiek tiek 
griežtesnius ar labiau kraštutinius metodus negu mažesniems vaikams. Ži- 
noma, jūsų galimybės labai priklauso nuo to, kas priimtina jūsų mokykloje. 
Vienas iš mokytojo įgūdžių yra suprasti ir apibrėžti ribas, o kartu ir parodyti 
savo mokiniams, kad nebijoma šių ribų peržengti, jei to reikia mokinių la- 
bui ir siekiant geresnių rezultatų. Jei dirbate su mokiniais, kurie nuoširdžiai 
jus mėgsta ir tikrai gerbia, galite sau leisti parodyti žmogiškumą kartais pa- 
tys praplėsdami tas ribas. 


Kaip nutildyti mokinius 


Kaip turbūt jau supratote, mano manymu, vienas iš svarbiausių ir pavei- 
kiausių mokytojo taikomų kontrolės metodų yra tiesiog laukti, kol mokiniai 
nutils. Kai kuriems vidurinės mokyklos mokytojams (turbūt daugumai) gali 
būti iš tikrųjų labai sunku su kai kuriomis klasėmis pasiekti šį tikslą. Žino- 
ma, ir man teko stovėti prieš klasę laukiant, kol mokiniai nutils, ir, tiesą 
sakant, buvau įsitikinusi, kad savo tikslo tikrai nepasieksiu. Puikiai žinau, 

kaip toks laukimas gadina nervus, kaip norėtųsi pasiduoti ir tiesiog bandyti 
perrėkti mokinius, kurie nesirengia nutilti. 

Tačiau būtina suvokti, kokie ženklai siunčiami klasei kiekvieną kartą, kai 
pasiduodate neįgyvendinę šio konkretaus lūkesčio. Iš esmės jūs savo veiks- 
mais parodote, jog neprieštaraujate, kad jie kalbėtųsi jums kalbant, arba 
paprasčiausiai nesate įsitikinę, jog galite juos suvaldyti, kad klasėje būtų vi- 
siška tyla. Kita vertus, mokytojas, sugebantis užtikrinti visišką tylą klasėje 
prieš pradėdamas kalbėti, siunčia klasei labai veiksmingą ženklą apie savo 
kontrolės lygį. 

Laukti tylos yra pagrindinis mano siekis, dėl kurio galiu pakovoti, kad 
ir kiek laiko tam prireiktų. Vienoje mokykloje su kai kuriomis klasėmis dėl 
to „kovojau“ visus mokslo metus, tačiau niekada nepasidaviau ir savo tikslą 
pasiekiau. Žinoma, sakydama „laukite“, kol mokiniai nutils, turiu omenyje 
daugybę įvairių strategijų, kurias galite taikyti, kad paskatintumėte moki- 
nius išpildyti jūsų lūkesčius. Kuo didesnis jūsų idėjų bagažas, tuo mažesnė 
tikimybė, kad pasiduosite siekdami tokio puikios, tylios ir dėmesingos kla- 
sės sumanymo. Toliau pateikiami metodai, ypač taikytini vidurinės mokyk- 
los mokiniams. 


— Rašytinis signalas. Jeigu tenka mokinius nubausti, kad jie nutiltų, pasi- 
stenkite su jais nekalbėti, nes tai sumažina mokytojo statuso ir valdžios 
įspūdį. Tiesiog ant lentos užrašykite galimą bausmę. Paprasčiausiai galite 
nubrėžti lentoje apskritimą, minutėlę pastovėkite demonstratyviai žiū- 
rėdami į laikrodį ir užrašykite apskritime skaičių „1“. Pamažu didinkite 
minučių, kurias mokiniai turės praleisti po pamokų, skaičių, kol mo- 
kiniai nutils. Galite išbandyti ir kitą variantą: užrašykite ant lentos ilgą 
sakinį, kaip žinutę klasei, pavyzdžiui: „Jei visi nenutilsite ir neleisite man 
vesti pamokos, būsiu priversta užlaikyti jus per pertrauką, o to daryti 
tikrai nenoriu.“ Kol pabaigsite tai rašyti, tikėtina, jog visi žiūrės į jus, 
norėdami pamatyti, ką darote. Nors man tikrai nelabai patinka palikti po 
pamokų visą klasę, pastebėjau, kad porą kartų pasinaudojus tokiais me- 
todais mokiniai man kalbant liaujasi šnekėję ir ima laikytis nurodymų. 

— Taikykite „apibendrinamąsias pamokėles“. Teks mokyti klases, kurioms iš 
karto po jūsų pamokos nebus ilgesnės pertraukos. Tokiais atvejais negali- 

te mokinių pagąsdinti, kad užlaikysite juos per pertrauką, jei jie nenutils 
(nebent ketinate pabandyti priversti visą klasę sugrįžti pas jus per ilgąją 
pertrauką, tačiau patariu to nemėginti). Šią puikią „apibendrinamųjų 
pamokėlių“ idėją man pasiūlė vienas mokytojas, kai bandžiau išspręsti 
šią problemą. Tarkime, tam tikrai klasei pamokas vedate tris kartus per 
savaitę — du kartus, kai po pamokos nėra pertraukos, o vieną kartą — kai 
pamoka būna paskutinė arba prieš ilgąją pertrauką. Tiesiog įvardykite tą 
laiką po pamokos kaip apibendrinamąją pamokėlę, per kurią išnaudosite 
sukauptas jums priklausančias minutes. 

— Teatrališkas gestas. Jei širdyje esate dramatiška asmenybė, jums turėtų pa- 
tikti šis neįprastas metodas nutildyti mokinius. Teatrališki gestai puikiai 
padeda atkreipti klasės dėmesį ir paprastai sukelia juoką. Galite apsimes- 
ti, jog daužote galvą į stalą, ir pradėti verkšlenti, sakydamas sau: „Ak 
kodėl, kodėl gi jie nenutyla? Tiesiog daugiau nebegaliu to pakęsti. Ak, ką 
gi aš darysiu?!“ Taip pat galėtumėte pasakyti: „Taip! Viskas, man jau viso 
šito pakanka! Einu pakviesti direktoriaus!“ ir suvaidinti, kad išlekiate pro 
duris. 

— Jus stebi! Siekdama nutildyti nedrausmingiausius mokinius ir sulaukti jų 
dėmesio, griebiuosi šio metodo, nors jie skundžiasi, jog pažeidžiamos jų 
pilietinės teisės. Norėdami pritaikyti šį metodą klasės kampe turėsite įtai- 
syti kamerą ir mokiniams įėjus pradėti filmuoti. Pasakykite vaikams, kad 
po pamokos juostą žiūrės mokyklos direktorius, norėdamas pamaryti, 
kurie mokiniai netinkamai elgiasi ir trikdo pamoką triukšmaudami. Tai 
gali būti tiesiog apgavystė arba iš tikrųjų galite iš anksto dėl to susitarti su 
tam pritariančiu direktoriumi. Iš savo patirties galiu pasakyti, kad vaikai 
visai nenori rizikuoti, jog tai, ką sakote, gali būti tiesa. Kai pavyksta pa- 
siekti tikslą, iš karto ištrinkite juostas, kad nekiltų problemų dėl leidimo 
filmuoti. 


Elkitės su jais kaip su suaugusiaisiais 
Paprastai mokiniai įgyvendina (arba nuvilia) mūsų lūkesčius jų atžvilgiu. 


Jei elgsitės su vidurinės mokyklos mokiniais kaip su suaugusiaisiais, ko 
gero, nustebsite, kaip brandžiai jie gali elgtis. Žinoma, jums elgiantis su 

jais kaip su suaugusiaisiais, jie irgi pajunta atsakomybę tinkamai elgtis ir 
dirbti. Aš nuo pat pirmos pamokos labai aiškiai skatinu šią mokinių ir 
mokytojo „partnerystę“. O jeigu mokiniai nusprendžia nevykdyti savo įsi- 
pareigojimų, tuomet aš turiu pagrįstą teisę panaikinti visas jiems suteiktas 
privilegijas. 

Vidurinėse mokyklose išleidžiamųjų klasių mokiniai iš tikrųjų jau yra 
suaugę. Jei norite, kad jie jus gerbtų ir gerai elgtųsi, turėsite kalbėtis ir 
dirbti su jais kaip su suaugusiaisiais. Tokiame etape iš tikrųjų beprasmiška 
būti „griežtu ir bauginančiu“ mokytoju (nors vis tiek patarčiau per daug 
neatsipalaiduoti). Šie jauni žmonės paprastai neigiamai vertina priešprieši- 
nį mokymo stilių ir jautriai reaguoja, jei su jais elgiamasi globėjiškai. Galų 
gale, realiame pasaulyje, pavyzdžiui, darbe, kilus problemoms, žmonės su 
jais kalbėtų mandagiai, o ne šauktų ant jų. Kodėl mokykloje turėtų būti 
kitaip? 

Visai neseniai išgirdau įdomią mintį, kaip galima išdėstyti reikalavimus 
mokiniams ar studentams. Mokytojas, atėjęs į pirmąją pamoką, nubrėžė ant 
lentos liniją. Jis paklausė klasės: „Kas čia?“ Žinoma, atsakymas buvo: „Lini- 
ja.“ Tuomet jis pasakė: „Teisingai. Pasistenkite jos neperžengti.“ 


Kartais elkitės su jais kaip su vaikais 


Paradoksalu, bet vyresniems mokiniams taip pat patinka, kai jiems kartais 
pateikiamos vaikiškos užduotys ar tenka užsiimti vaikiška veikla. Didžio- 
ji dalis užduočių vidurinėje mokykloje yra rimtos, o tai reiškia, kad jiems 
svarbu retkarčiais gauti progą „nuleisti garą“ ir dalyvauti kokioje nors tikrai 
linksmoje, nerimtoje veikloje ar pamokoje. Tai taip pat parodo, jog esate 
linkę atskleisti ir savo žmogiškąją pusę. Toliau pateikiamos kelios idėjos, 
kaip galėtumėte savo vyresniesiems mokiniams sudaryti progų patirti vai- 


kiškų akimirkų. 


— Žaidimai. Mokiniams tikrai patinka mokytojai, kurie leidžia pažaisti ke- 
letą žaidimų, galbūt pamokos pradžioje ar pabaigoje. Šie žaidimai galėtų 
būti susiję su dėstomu dalyku arba šiaip bendro pobūdžio, skirti nuotai- 
kai praskaidrinti. Kai kurie žaidimai iš tikrųjų labai naudingi ugdymui: 

pavyzdžiui, anglų kalbos pamokoje šiek tiek perdirbta televizijos progra- 
mos Call my Bluff* versija. Kad būtų patogiau, galite tokius žaidimus 
skirti kaip „pradinę užduotį“ ar „apibendrinimą“. 

— Viktorinos. Puikus būdas nagrinėjamai temai užbaigti yra pasiūlyti mo- 
kiniams viktoriną, užuot rengus nagrinėto dalyko testą. Mokiniams pa- 
prastai patinka dirbti grupėmis, kadangi ne tokiems gabiems mokiniams 
tenka mažesnis spaudimas. Jei viktoriną surengsite kaip konkursą, kurio 
pabaigoje bus dalijami prizai, paskatinsite mokinius labiau stengtis ir įsi- 
jausti į užduotį. 

— Nervarka klasėje. Retkarčiais atidėkite visus savo draudimus į šalį ir leiski- 
te mokiniams veikti ką nors linksma, netvarkinga. Tai galėtų būti pateik- 
ta kaip įvertinimas už gerą elgesį pastaruoju metu. Vidurinės mokyklos 
mokiniams, tarkime, labai patinka, kai iš krūvos žurnalų reikia iškarpy- 
ti paveikslėlius ir sukurti su pamokos tema susijusį koliažą. Pavyzdžiui, 
mano dramos pamokoje mokiniai kūrė veikėjus, klijuodami skirtingų 
žmonių kūno dalis. Tik vienas patarimas — užtikrinkite, kad pamokos 


pabaigoje liktų pakankamai laiko susitvarkyti. 
Užuot baudę, pasitelkite į pagalbą humorą 


Jei mokinys keikiasi — keiksnoja jus ar šiaip garsiai blevyzgoja, — jis tikisi, 
kad bus dėl to išbartas. Tačiau, jis tikrai nesitiki, kad jūs paklausite (nusivy- 
lusiu, sukrėstu, išsigandusiu ar tiesiog abejingu tonu): „Ar žinai, ką iš tikrųjų 
reiškia žodis „....“?“ Stebėtinai dažnai mokiniai nežino, kodėl jų vartojami 
keiksmažodžiai yra užgaulūs arba kokia jų tiesioginė reikšmė. Tai ypač tai- 
kytina jaunesniems mokiniams, bandantiems pamėgdžioti savo vyresnius 
draugus. Galbūt jie tiesiog išgirdo tuos žodžius žaidimų aikštelėje (arba kla- 
sėje) ir kartu perėmė jų vartojimo įspūdį. 

Jei šį klausimą mokiniams pateiksite labai rimtu tonu, greičiausiai visi 
likę mokiniais pradės juoktis. Iš dalies jie juoksis iš mokinio (galimo) sutri- 


* „Call my Bluf“ (ang! „Nesileiskite apgaunami“) - Britanijos TV žaidimas, kuriame ko- 
mandos viena kitai pateikia po tris retų, mažai žinomų žodžių apibrėžimus ir reikia rasti 
vienintelį teisingą. 

kimo, bet ir dėl to, kad girdi keikiantis mokytoją. Tik cituodamas mokinį, 
vartodamas keiksmažodį kabutėse, jūs, žinoma, iš tikrųjų nesikeikiate. O 
kalbant rimčiau, kai mokiniai akivaizdžiai pamato savo elgesį ir su juo susi- 
jusias problemas, jie yra priversti pagalvoti, kodėl turėtų pasikeisti. Jie taip 
pat priverčiami suprasti, kokį poveikį kitiems žmonėms gali turėti jų ištarti 
žodžiai. 

Atkreipkite dėmesį, kad šio metodo taikymas labai priklauso nuo jūsų, 
kaip mokytojo, nuo mokyklos, kurioje dirbate, nuo reakcijų, kurių galite 
sulaukti. Jei manote, kad jūsų vaikai, jų tėvai ar jūsų mokyklos direktorius 
nebus patenkinti mokytoju, taikančiu tokią strategiją, tiesiog nekartokite 
mokinio pavartoto keiksmažodžio. Vietoj to paklauskite: „Ar žinai, ką šis 
žodis iš tikrųjų reiškia?“ 


Klasės auklėtojas ir elgesys 


Daugelis vidurinės mokyklos mokytojų taip pat turi imtis globėjo vaid- 
mens — tapti klasės auklėtoju ir prisiimti atsakomybę už šių mokinių bendrą 
pažangą ir gerovę mokykloje. Darbas su auklėjamąja klase labai skiriasi nuo 
darbo su klase dėstant konkretų dalyką. Tiesą sakant, jūsų ir jūsų auklėja- 
mosios klasės tvarkaraščiai gali visai nesutapti. 

"Tai, kaip jums seksis tvarkytis su auklėjamosios klasės elgesiu, priklausys 
nuo dviejų pagrindinių veiksnių: nuo mokyklos reikalavimų, kaip turėtų 
dirbti klasių auklėtojai, bei nuo jūsų auklėtinių amžiaus ir būdo. Apskritai į 
klasės auklėtojo pareigas galima žiūrėti ir šiek tiek ramiau. Galite pritaikyti 
stilių, kurį taikote kaip konkretaus dalyko mokytojas, ir pamažu užmegzti 
su šiais mokiniais kitokio pobūdžio ryšį. Toks ramesnis ryšys yra svarbus, 
nes jūsų auklėtiniai gali norėti pasidalyti su jumis asmeniniais ar socialiniais 
rūpesčiais, todėl jiems reikia jaustis laisvai, kad galėtų atvirai kalbėtis. Toliau 
pateikiami keli bendro pobūdžio patarimai, kaip elgesio problemas turėtų 
spręsti klasės auklėtojas. 


— Pritaikykite savo metodus amžiaus grupei. Jei gaunate auklėti jaunesnių- 
jų klasių mokinius, turite puikią progą juos mokyti savais metodais. Be 

to, patariu pradėti nuo gana reiklaus požiūrio, kurį laipsniškai galima 
švelninti. Kita vertus, jei gaunate triukšmingą abiturientų klasę, kurių 
auklėtojas per tuos metus pasikeitė jau keturiskart, tuomet kažin ar verta 
gadinti sau nervus bandant pernelyg smarkiai pliauškinti botagu. 
Atlikite mokymo priemonių patikras. Dirbdami su jaunesniųjų klasių 
mokiniais, klasės auklėtojai gali padėti vaikams tinkamai pasirengti pa- 
mokoms ir taip išvengti bausmių dėl to, kad neturi reikiamų mokymo 
priemonių ir pan. Pavyzdžiui, jei esate jauniausiųjų vidurinės mokyklos 
mokinių auklėtojas, kiekvienos dienos ar savaitės pradžioje galite su mo- 
kiniais surengti mokymo priemonių patikras. 

Domėkitės mokiniams skiriamomis bausmėmis ir paskatomis. Daugelyje 
mokyklų dabar yra dienynai, kuriuose mokytojai gali įrašyti mokiniams 
skirtas bausmes ir už pastangas gautus įvertinimus. Klasės auklėtojai gali 
nuolat stebėti, kaip — gerai ar blogai — sekasi kiekvienam mokiniui, ir 
prireikus įspėti administraciją apie galimas problemas. 

Išsiaiškinkite problemas, kurių sprendimas per pamoką tėra laiko švaisty- 
mas. Klasės auklėtojas gali suteikti veiksmingos pagalbos dalyko mokyto- 
jams, spręsdamas mažas problemas, kurios tiesiog suryja pamokos laiką. 
Pavyzdžiui, auklėtojas gali dar prieš pamokas pasirūpinti, kad mokiniai 
mokykloje avėtų batus, o ne sportbačius. 

Pagalvokite, kaip geriausia pildyti lankomumo žurnalą. Dirbdami su jau- 
nesniais mokiniais greičiausiai galėsite primygtinai pareikalauti visiškos 
tylos, kad galėtumėte užpildyti lankomumo žurnalą, ir mokiniai jūsų 
klausys. Kai kuriuos vyresniųjų klasių mokinius toks kontrolės būdas tik 
paskatintų pradėti konfliktuoti. Jei manote, kad sunkiai seksis nutildyti 
klasę, paprašykite, kad savanoris mokinys padėtų patikrinti, ko nėra kla- 
sėje. Lankomumo žurnalą turėtumėte pildyti patys, kadangi tai juridinis 
dokumentas ir už tai atsakingas klasės auklėtojas. 

Išlaikykite ribą tarp mokytojo ir klasės auklėtojo pareigų. Jei mokote kai 
kuriuos savo auklėtinius, turėtumėte jiems išaiškinti, kad jūsų, kaip 
mokytojo ir kaip klasės auklėtojo, vaidmenys skirtingi. Tyliai šnektel- 
kite su mokiniais, kurie bando peržengti nustatytas ribas, paaiškinkite 
jiems, kuo skiriasi pamokoje ir klasės valandėlėje jūsų atliekamos pa- 
reigos. 

Abiturientai 


Nors ir patariu mokytojams su vidurinės mokyklos mokiniais iš pradžių 
elgtis griežtai, tačiau, sulaukę jų pagarbos, dėmesingumo, atsidavimo ir 
didelių pastangų, galite sau leisti į viską žiūrėti šiek tiek lanksčiau. Labai 
svarbu, kad būtų sudaromas partnerystės įspūdis — jūsų mokiniai įgyja 
teisę į tam tikrą savarankiškumą, jei noriai vykdo darbui ir elgesiui kelia- 
mus jūsų reikalavimus. Iš savo patirties galiu pasakyti, kad toks lankstus 
požiūris ypač reikalingas ir svarbus dirbant su abiturientais. Toliau patei- 
kiama patarimų, kaip suformuoti ir taikyti lankstesnį požiūrį dirbant su 
jaunimu. 


— Būkite pasirengę pritaikyti reikalavimus prie mokinių poreikių. Kai ku- 
rios mokykloje galiojančios taisyklės ir reikalavimai vyresniųjų klasių 
mokiniams gali atrodyti visiškai beprasmiški. Juk kodėl jie negali vilkėti 
palto, jeigu jiems šalta, arba kramtyti gumos, jei nori? Šiuo etapu jūsų 
prioritetas turėtų būti jų mokymasis. Iš pat pradžių pademonstruokite, 
kad kontroliuojate padėtį, o vėliau, jei galima, venkite griežtai taikyti 
nereikšmingas taisykles, ypač tas, kurios gali sukelti trintį. Pavyzdžiui, 
šie jauni žmonės girdi keikiantis visur — per televiziją, savo socialinėje 
aplinkoje, šeimose ir draugų būrelyje. Ignoruodami nežymius keiksma- 
žodžius, atrodysite žmogiškesni ir išvengsite beprasmiškų konfliktų su 
savo mokiniais. 

— Raginkite juos prisiimti atsakomybę. Išėję į platųjį pasaulį, pradėję dirbti, 
jūsų mokiniai turės elgtis deramai, antraip bus išmesti iš darbo. Šiuo 
mokyklinio gyvenimo etapu jie turi prisiimti atsakomybę už savo elgesį 
ir už savo mokymąsi. Pabrėžkite jiems tai, kai jie elgiasi netinkamai. Jei 
žiūrite į juos kaip į suaugusiuosius, jie privalo išmokti atsakyti už savo el- 
gesį, kaip pridera suaugusiajam. Tikėkitės iš jų geriausio ir galbūt neteks 
nusivilti. 

— Pasistenkite suprasti jų rūpesčius. Tokio amžiaus mokiniai gali turėti rimtų 
rūpesčių, nesusijusių su mokykla. Jie gali turėti problemų dėl draugys- 
čių, kurios lemia jų elgesį jūsų pamokose. Pasistenkite suprasti, kad jie, 
lygiai kaip ir jūs, gali turėti problemų už mokyklos ribų. Jei esate ypač 

supratingi mokytojai, gali būti, kad kai kurie mokiniai norės su jumis 
pasikalbėti apie asmeninius reikalus. Skirkite jiems pakankamai laiko, 
kad galėtumėte pasikalbėti apie jų problemas kaip suaugusieji. Jei mano- 
te, kad reikia, būtinai praneškite apie tam tikrus sunkumus atitinkamam 
savo mokyklos darbuotojui, ypač jei tai susiję su mokinio gerove, pavyz- 
džiui, paauglių nėštumu. 


PENKTA DALIS 


PAVYZDŽIUI... 


15. 


„Menkos“ elgesio problemos 


Pavyzdžiai 


Dviejuose tolesniuose skyriuose pateikiami pavyzdžiai, kaip mokytojai 
sprendžia įvairias elgesio problemas. Skaitydami tuos pavyzdžius, galėsite 
susidaryti įspūdį, kaip šioje knygoje pateiktos idėjos veikia praktiškai. Pa- 
vyzdžiuose nagrinėjamos įvairios konfliktinės situacijos, kylančios dėl netin- 
kamo elgesio, įvairiose amžiaus grupėse - nuo pradinės iki vidurinės mokyk- 
los, nors pasirinktus metodus galima taikyti bet kuriai amžiaus grupei. 

Kiekvienos konfliktinės situacijos atveju pateikiu po du pavyzdžius, kad 
parodyčiau, kaip „gerai“ ir kaip „blogai“ galima spręsti problemą. Pavyz- 
džiai aprašyti vaidmenimis, pateikiama šiek tiek bendros informacijos apie 
situaciją ir galimybė pamatyti, kaip mokytojas sprendžia problemą. Kiek- 
vieno pavyzdžio pabaigoje pateikiu komentarą, kuriame aptariama, ką darė 
mokytojas, kokias strategijas taikė (ar netaikė) ir koks jo metodikos rezulta- 
tas. Žinoma, neišvengiama, kad kartais šie dialogai atrodys pernelyg supa- 
prastinti - sunku rašytine forma užfiksuoti sudėtingas klasės realijas. Tačiau 
tikiuosi, kad jie sudarys bendrą vaizdą, kokių rezultatų šioje knygoje apibū- 
dintos strategijos gali duoti realiame gyvenime. 

Pirmiausia nagrinėju kai kurias „menkas“ elgesio problemas, nedidelius 
elgesio taisyklių pažeidimus, pavyzdžiui, plepanti klasė ar kramtantis gumą 
mokinys. Dažniausiai tokias problemas išspręsti gana lengva. Jei mokytojas 
sugeba įveikti nedidelius sunkumus ramiai ir nuosekliai, šitaip paskatina 
geresnį visų mokinių elgesį. Tai padeda išvengti ir rimtesnių konfliktų, nes 
mokiniams parodoma, jog bet koks, kad ir mažiausias, netinkamo elgesio 
epizodas neliks nepastebėtas. Kita vertus, jei tokios problemos sprendžia- 
mos netinkamu būdu, situacija taip pabloginama, kad iškyla dar didesnių 

keblumų. Tiesiog pažvelkite į „blogus“ pavyzdžius, kad suprastumėte, kas 
vyksta, kai padėtis tampa nevaldoma. 


Plepi klasė 


Amžiaus grupė: 7 klasė 

Problema. Nors ši klasė paprastai elgiasi gerai, mokiniai gali būti neįtikėtinai 
plepūs. Tai kelia mokytojai Flin problemų, ypač pamokos pradžioje, kai ji nori 
juos nuraminti, užpildyti lankomumo žurnalą ir pradėti dirbti. 


Geras pavyzdys 


Mokiniai ateina į pamoką linksmai šnekučiuodamiesi. Mokytoja Flin stovi prie 
durų, užstodama įėjimą, sukryžiavusi rankas, atrodo pikta. 


Mokytoja Flin: Gerai! Šiandien prieš įeidami į klasę mes išsirikiuosime. 
Nagi pažiūrėkime, kaip greitai galite tyliai išsirikiuoti. Pen- 
ki... keturi... trys... du... vienas... 


Klasė išsirikiuoja, bet mokiniai vis tiek plepa. Mokytoja Flin krenkšteli ir žiūri 
į savo laikrodį, tačiau nieko nesako. Ji šiek tiek palaukia, tikėdamasi, kad jie 
nutils be jokių papildomų priemonių, tačiau jie ir toliau šneka. 


Mokytoja Flin: [Akivaizdžiai kalbasi su savimi.) Ak... Jie vis nenutyla. O 
būtent to noriu prieš įleisdama juos į klasę, nes turiu su jais 
pasikalbėti. Na ką gi, rodos, jiems teks su manimi praleisti 
dalį pertraukos. Kaip gaila. O jie tokie šaunūs mokiniai, 
nors kartais ir per daug plepa. [Ji atsidūsta ir pasižiūri į savo 
laikrodį.) Jau sugaišome vieną minutę, taigi teks paaukoti 
vieną pertraukos minutę. 


Klasė pradeda suprasti, kas vyksta, ir pastabesni mokiniai ima tildyti kitus. 
Tačiau kai kurie vis dar nesiliauja plepėti. 

Mokytoja Flin: [Vz/ žiūri į savo laikrodį.) Ką gi, kai kurie klausosi, bet vis 
tiek jau sugaištos dvi minutės. Žinoma, galėčiau leisti jiems 
panaikinti pridedamą laiką, jei jie galėtų visi iš karto nutl- 
ti, kol suskaičiuosiu... penki... keturi... trys... du... vienas... 
nulis! 


Pavyko! Mokytoja Flin dabar gali pasakyti mokiniams reikiamą informaciją ir 
įleisti juos į klasę. 


Mokytoja lin: Nuostabu. Puikiai padirbėta. Taigi, nuo šiol būtent šitaip 
prasidės kiekviena mūsų pamoka — tyliai išsirikiuosite, 
lauksite už durų. Nusprendžiau, kad jūs jau per daug ple- 
pate, ir neketinu to toleruoti. Gerai. Noriu, kad į klasę įei- 
tumėte tyliai ir tvarkingai. Atsisėdę į savo vietas išsitraukite 
knygas, rašymo priemones ir tyliai sėdėkite sudėję rankas, 
kad aš ramiai galėčiau užpildyti lankomumo žurnalą. Pir- 
masis pasirengęs pamokai ir sugebėsiantis tyliai sėdėti gaus 
pagyrimą! 


Mokiniai skuba sueiti ir į klasę įėjus mokytojai Flin visi jau tyliai jos laukia. 
Komentaras: geras pavyzdys 


Mokytoja nusprendė išspręsti problemą gana „švelniai“, nors prireikus gali 
elgtis ir griežčiau. Toks mokytojo pasirinktas stilius puikiai tinka 7 klasės 
mokinių atveju - jei mokytoja manytų reikiant imtis griežtesnių priemonių, 
jai tereikėtų šiek tiek pakelti balsą ar pakeisti intonaciją. Kai mokiniai ateina 
į pamoką, ji yra pasirengusi ir jų laukia, jos strategija jau suplanuota. Visų 
pirma ji išdėsto klasei savo reikalavimus, nurodydama laiką jiems įvykdyti — 
ji skaičiuoja nuo penkių mažėjančia tvarka, norėdama patikrinti, ar tai bus 
veiksminga. Iš dalies jos strategija pasiteisina, nes mokiniai išsirikiuoja (tai 
naudinga, nes ji gali matyti visų jų veidus). Deja, jie vis dar kalbasi. 

Tada mokytoja nusprendžia panaudoti gana neįprastą metodą. Ji vaidi- 
na, jog kalbasi su savimi, sako, kaip klasė turėtų elgtis, kad jie nepateisina jos 

lūkesčių, kaip jie iš tikrųjų jai patinka, o galiausiai - koks bus jų nesiliaujan- 
čio plepėjimo rezultatas. Kalbėdama su savimi, ji iš tikrųjų garsiai galvoja, 
visiškai nesuasmenindama skiriamos bausmės. Mokiniai pradeda reaguoti 
ir tuo pasinaudodama mokytoja pasiūlo išeitį - panaikinti palikimo po pa- 
mokų laiką. Galiausiai ji vėl taiko skaičiavimo atgaline tvarka metodą ir šį 
kartą jis pasiteisina. 

Kai klasė visiškai nutyla ir sutelkia dėmesį, mokytoja gali su jais pasikal- 
bėti apie tai, kodėl ji reikalauja jų išsirikiuoti. Ji nustato standartinį elgesį 
ateičiai, kad mokiniai, atėję į jos pamoką kitą kartą, žinotų, ko iš jų reika- 
laujama. Galiausiai ji pateikia mokiniams užduotį — greitai ir tyliai sueiti į 
klasę ir tyliai sėdėti, kad ji galėtų užpildyti lankomumo žurnalą — ir pažada 
pirmo ją įvykdžiusio (tokio amžiaus vaikams paprastai patinka varžytis) pa- 
stangas atitinkamai įvertinti. Atkreipkite dėmesį į tai, kad tokioje situacijoje 
mokytoja visą laiką išlieka mandagi ir rami. 


Blogas pavyzdys 


Mokiniai ateina į pamoką linksmai šnekučiuodamiesi. Mokytoja Flin klasėje 
dar atlieka paskutinius pasirengimo pamokai darbus. Kai ji pamato, kad mo- 
kiniai pradeda eiti į klasę, išveja juos už durų. 


Mokytoja Flin: Ne, ne, ne! Išeikit! Lauk! Neleisiu jūsų šutvės į klasę, kol 
nenutilsit. Eikit už durų ir laukit manęs. 


Džeimsas, mielas, tylus, gerai besielgiantis mokinys, jau sėdi suole, traukiasi 
penalą ir knygas. 


Mokytoja Flin: Džeimsai! Juk sakiau išeiti! Negaliu patikėti! Kas tau šian- 
dien darosi? Paprastai tu toks geras. Susirink savo mantą ir 
drožk iš klasės! 

Džeimsas: Bet, mokytoja... 

Mokytoja Flin: Jokių čia „bet, mokytoja“, jaunuoli. Tiesiog užsičiaupk ir 
daryk, ką sakau. 

Į klasę ateina daugiau mokinių, o mokytoja Flin mojuodama rankomis išvaro 
juos už durų. 


Mokytoja Flin: Lauk. Lauk, pasakiau! Prašau išsirikiuoti ir tylėti. 


Mokiniai išsirikiuoja į kažkokią nelygią vorą, tačiau daugelis jų dar nesiliauja 
plepėti. 


Mokytoja Flin: Gerai, užsičiaupkit jūs visi, noriu su jumis pasikalbėti. 


Džeimsas kalbasi su mokine, stovinčia už jo, liepia jai patylėti, kaip prašo mo- 
kytoja Flin. 


Mokytoja Flin: Džeimsai! Ar tu nesiklausai, ką aš sakau? Aš sakiau patylėti. 
Šiandien tu jau antrą kartą manęs neklausai. Gerai. Pasilik- 
si po pamokos. 

Džeimsas: Bet, mokytoja... tai neteisinga! Aš tik sakiau... 

Mokytoja Flin: Neatsikalbinėk. Tu kalbėjai, todėl palieku tave po pamokų. 


Na, o dabar ar galite visi nutilti ir leisti man tęsti? 


Ligi šiol kai kurie mokiniai arba susidomėję stebėjo mokytojos Flin ir Džeimso 
konfliktą, arba plepėjo, nes jiems atsibodo laukti. 


Mokytoja Flin: [Pradeda netekti kantrybės.) Pasakiau — nutilkit! UŽSI- 
ČIAUPKIT!!! 


Klasė nutyla, nors keli dažniausiai problemų sukeliantys mokiniai gale vis dar 
kalbasi. 


Mokytoja Flin: Gerai, įėję į klasę atsisėskite ir tylėkite, kad galėčiau užpil- 
dyti lankomumo žurnalą. Gerai? Nagi pirmyn, eikite. 

Komentaras: blogas pavyzdys 


Nuo pat pamokos pradžios aišku, kad mokytoja Flin nėra tinkamai pasiruo- 
šusi šiam susitikimui. Jei ji nori pakeisti įprastą tvarką, tai reikia suplanuoti 
iš anksto ir ji turi būti pasirengusi bendrauti su mokiniais vos tik jiems atė- 
jus. Iš pat pradžių, kai mojuodama rankomis išvaro juos iš klasės, ji užpro- 
gramuoja neigiamą pamokos eigą. Tiesą sakant, pirmasis jos ištartas žodis 
yra „Ne!“. Mokiniams pradėjus rinktis į klasę (kaip jie įpratę), ji elgiasi taip, 
lyg jie veržtųsi į jos erdvę. Toks nesuderintas elgesys neišvengiamai sukelia 
bent jau mažas konfliktines situacijas. 

Kita jos klaida — kabinėjimasis prie vargšo Džeimso, gerai besielgiančio 
mokinio, kuris elgiasi kaip paprastai, ruošiasi pamokai! Ji iš karto jo klausia, 
„kas jam šiandien darosi“, o tai šiuo atveju netinkama pastaba, be to, ji kal- 
ba su juo šiurkščiai, liepia „užsičiaupti“. Kai tik mokytoja išvaro mokinius 
už durų, šios pamokos eiga jau pradeda kelti nerimą, todėl nenuostabu, 
jog vaikai nesilaiko jos nurodymų. Be to, ji kalba šiurkščiai, liepia jiems 
užsičiaupti. Paskui ji nepelnytai užsipuola Džeimsą — jis stengiasi nutildyti 
kitą mokinį, tačiau mokytoja jį apkaltina jos neklausant ir skiria nepelnytą 
bausmę. Jei Džeimsas būtų konfliktiškesnis mokinys, tai būtų davę pagrin- 
dą rimtesniam incidentui. 

Mokiniai jaučiasi sutrikę, ima nuobodžiauti — jie atėjo į pamoką, tikė- 
damiesi, kad ji bus tokia, kaip įprasta, tačiau taip nėra. Mokytoja netenka 
kantrybės, nes mokiniai neįvykdo jos (nerealių) reikalavimų. Mokiniai šiek 
tiek aprimsta, tačiau ji leidžia mokiniams sueiti į klasę nesulaukusi jų visiško 
dėmesingumo. Rodos, ji visiškai be reikalo reikalavo jų išeiti ir išsirikiuoti — 
ji nieko nepasiekė! Eilės gale stovinčių „triukšmadarių“ elgesys liko nepaste- 
bėtas, taigi reikalavimas išsirikiuoti yra bereikšmis. Atrodo, kad suėję į klasę 
mokiniai dar ilgai negalės nurimti ir apie šį susitikimą susidarys neigiamą 


įspūdį. 

Kramtomoji guma 


Amžiaus grupė: 9 klasė 

Problema. Mokykloje neleidžiama kramtyti gumos. Keli mokiniai klasėje 
nuolat šią taisyklę pažeidinėja. Taip pat šie mokiniai kelia daugiau elgesio 
problemų nei kiti jų klasės draugai. 


Geras pavyzdys 

Mokiniai atlieka užduotį individualiai. Mokytojas Everolis vaikšto po klasę, 
jiems padeda. Jis pastebi, kad Sandipas kramto gumą, nueina į klasės priekį, 
paima šiukšliadėžę ir prineša ją prie Sandipo. 


Mokytojas Everolis: Sandipai! Spjauk gumą į šiukšliadėžę. Tuoj pat. Žinai, 


kokios taisyklės. 
Sandipas: Mokytojau! Aš nieko nekramtau. 
Mokytojas Everolis: Dar ir kaip kramtai. Spjauk. TUOJ PAT. 
Sandipas: Aš ją prarijau, mokytojau. Žiūrėkit. [Plačiai išsižioja.) 


Mokytojas Everolis: Patikėsiu, Sandipai. Bet jei dar kartą pamatysiu tave 
kramtantį gumą per šią pamoką, turėsi bėdos. 


Vėliau pamokoje mokytojas Everolis pastebi, kad Sandipas vėl kramto gumą. 


Mokytojas Everolis: Sandipai. Gal galėtum prieiti prie manęs. [Jis nueina 
prie šiukšliadėžės. 
Sandipas: Ką, mokytojau? 


Mokytojas Everolis: Prašau ateiti čia. 
Sandipas prieina prie mokytojo. 


Mokytojas Everolis: Matai? 
Sandipas: Ką? 
Mokytojas Everolis: Šiukšliadėžę. 
Sandipas: O ką? 

Mokytojas Everolis pasilenkia prie Sandipo ir tyliai kalba jam į ausį, kad niekas 
negirdėtų. 


Mokytojas Everolis: TUOJ PAT čia išmesk gumą. Ir jokių „aš nekramtau“, 
nes aš mačiau. Gali pasilikti penkias minutes po pamo- 
kos sutvarkyti klasę. Jei dar turėsi tokių šiukšlių, palik- 
siu pusei valandos po pamokų. 


Sandipas išspjauna gumą ir susigėdęs nueina į savo vietą. 
Komentaras: geras pavyzdys 


Dirbant su šiais 9 klasės mokiniais, reikia laikytis šiek tiek kitokio, griež- 
tesnio požiūrio, nei dirbant su septintokais, kaip ankstesniame pavyzdyje. 
Kadangi klasėje yra problemiškų mokinių, itin svarbu, kad mokytojas la- 
bai aiškiai pademonstruotų, jog situaciją kontroliuoja jis. Pirmas būdas tai 
padaryti — prieš visą klasę pareikalauti, kad mokinys išmestų kramtomąją 
gumą į šiukšliadėžę: klasė žino, kad mokykloje negalima kramtyti gumos, o 
šis mokinys atvirai šią taisyklę pažeidžia. Nors tai gali atrodyti gana menka 
problema, tačiau jei mokytojas tuoj pat imsis griežtų priemonių, jo valdžios 
įspūdis tik sustiprės, nes jis pademonstruos, jog ketina taikyti visas moky- 
klos taisykles. 

Kaip dažnai nutinka, mokinys tvirtina, kad nurijo gumą, taigi mokytojo 
reikalavimas tampa bevertis. Užuot sureikšminęs šį melą, mokytojas įspė- 
ja mokinį, kas jo laukia, jei jis bus dar kartą pastebėtas kramtantis gumą. 
Vėliau pamokoje nutinka lygiai tas pats. Šį kartą mokytojas imasi kitokių 
priemonių — sprendžia iškilusią problemą labiau asmeniniu lygmeniu. Jis 
paprašo, kad mokinys prie jo prieitų (tai visuomet pasiteisina kaip puikus 
būdas savo autoritetui pademonstruoti) ir tuomet pareikalauja išmesti gumą 
į šiukšliadėžę, aiškiai pasakydamas, jog šį kartą mokinys nebandytų jo ap- 
gauti. Tuomet jis skiria mokiniui žadėtą bausmę, atitinkančią nusižengimą, 
ir įspėja, kad bet koks kitas pažeidimas tik padidins bausmę. 

Blogas pavyzdys 


Mokiniai atlieka užduotį individualiai. Mokytojas Everolis vaikšto po klasę, 
jiems padeda. Jis pastebi, kad Sandipas kramto gumą. 


Mokytojas Everolis: Sandipai! Kramtai gumą? 


Sandipas: Ne, mokytojau. 

Mokytojas Everolis: Dar ir kaip kramtai. Mačiau. 

Sandipas: Ne, mokytojau, nekramtau. Žiūrėkit. [Plačiai išsi- 
žioja.) 


Mokytojas Everalis: Mačiau, kad kramtei. Nekalbėk man nesąmonių. Pra- 
šau eiti ir išspjauti gumą į šiukšliadėžę. 

Sandipas: Bet, mokytojau, aš nekramtau gumos. 

Mokytojas Everolis: Na gerai, bet jeigu tu meluoji... 


Vėliau pamokoje mokytojas Everolis pastebi, kad Sandipas vėl kramto gumą. 


Mokytojas Everolis: Sandipai! Taigi sakei, kad nekramtai gumos. 

Sandipas: Nekramtau. Aš tik kandžioju skruostus iš vidaus. Visa- 
da taip darau, kai man nuobodu. 

Mokytojas Everolis: Tikrai? 

Sandipas: Žinoma. 

Mokytojas Everolis: Na, gerai. 


Komentaras: blogas pavyzdys 


Šis pavyzdys yra „blogas“ ne todėl, kad susidaro konfliktinė situacija, bet 
todėl, kad viskas baigiasi tašku mokinio naudai. Klasėje, kurioje yra pro- 
blemiškų mokinių, tai gali būti pavojingas precedentas, nes jeigu mokiniui 
leidžiama išsisukti nuo bausmės už tokį menką elgesio taisyklių pažeidimą 
kaip šis, jis pradės vis labiau nepaisyti nustatytų ribų, stengsis patikrinti, ką 
reikia padaryti, kad sulauktų bausmės. Jūs, kaip mokytojas, turite nuspręsti, 
ar taikyti tokias taisykles, kaip draudimas kramtyti gumą. Paklauskite savęs, 
ar tų taisyklių taikymas vertas dėl to kylančių konfliktų ir ar galite pasinau- 

doti tomis taisyklėmis, kad ramiai ir nuosekliai pademonstruotumėte, jog 
kontroliuojate situaciją. 

Šiuo atveju mokytojas laikosi gynimosi pozicijos. Jis klausia mokinio, ar 
šis kramto gumą, užuot aiškiai pasakęs, kad matė jį tai darant. Jis taip pat 
vengia skirti mokiniui bausmę, galbūt dėl to, kad nervinasi galvodamas, kas 
gali nutikti, jei tą bausmę skirs. Šiame pavyzdyje mokytojo ir mokinio susi- 
dūrimas baigiasi mokinio labui — visus „tvirtus“ teiginius ištaria mokinys, o 
ne mokytojas. Sandipo pastaba apie nuobodulį parodo mokinių nepagarbą 
mokytojui ir jo pamokai. 


Mėtymasis plastilinu 


Amžiaus grupė: 2 klasė 

Problema. Selė yra tikras vijurkas. Ji labai guvi, ir jeigu pamokoje jai pasida- 
ro nuobodu, ji pradeda mėtyti į kitus mokinius plastilino gabaliukus. Mo- 
kytoja retai pastebi ją tai darant, tačiau kiti vaikai klasėje nuolat skundžiasi, 
o dienos pabaigoje mokytojos Burn klasės kilimas visada nusėtas mažais 
plastilino gabaliukais! 


Geras pavyzdys 


Mokiniai grupelėmis atlieka svėrimo užduotį. Jie sveria skirtingas medžiagas, 
kad nustatytų, kurios sunkios, o kurios lengvos. Deja, viena iš medžiagų, kurias 
jie turi pasverti, yra plastilinas. Mokytoja Burn atidžiai stebi Selės grupelę. Ji 
pastebi, kad jie ketina sverti plastiliną. 


Mokytoja Burn: Ką gi, raudonajai grupelei puikiai sekasi. Jau pasvėrėte vi- 
sus šiuos skirtingus daiktus. Na, ir ką sužinojote? 


Benas: Servetėlė tikrai labai lengva, mokytoja. 
Mokytoja Burn: Puiku, Benai. Ką dar sužinojote? 
Robertas: Metalinė kaladėlė labai sunki. 


Mokytoja Burn: Nuostabu, Robertai. Na, o plastilinas? Sele, kaip manai, jis 
bus sunkus ar lengvas? 

Selė: Lengvas, mokytoja. 
Mokytoja Burn: Tikrai? Gal pabandykime pasverti? 
Selė: Gerai. [Pasveria plastiliną.| O! Jis sunkus, mokytoja. 


Mokytoja Burn: O kai daiktas yra sunkus, kas gali atsitikti, jei mesime jį 
žmogų? Benai, ką tu manai? 

Benas: Galima tą žmogų sužeisti, mokytoja? 

Mokytoja Burn: Teisingai. Taigi, Sele, kaip manai, ar būtų gerai mesti į 
žmogų metalinę kaladėlę? 


Selė: Žinoma, ne, mokytoja. 
Mokytoja Burn: O plastiliną? 
Selė: Na, galima mesti tik mažą gabalėlį. Tuomet nesužeistume 


to Žmogaus. 
Mokytoja Burn: O jeigu plastilino patektų į akis? 
Robertas: "Tai labai skaudėtų! Vieną kartą man į akis pateko muilo ir 
tikrai labai skaudėjo. Nuo plastilino gali būti panašiai. 
Mokytoja Burn: O kas atsitiks, jei primėtysime plastilino ant kilimo? 
Robertas: Jis bus visas lipnus. Žiūrėkit, mokytoja, štai čia yra truputį 
plastilino. Fui! 
Mokytoja Burn: Kaip manai, Benai, ar išvis galima mėtyti daiktus? 


Benas: Na... žaidimų aikštelėje gali mėtyti kamuolį. 
Mokytoja Burn: O klasėje? Ką manai, Sele? 
Selė: Ne, mokytoja. Klasėje visai neturėtume nieko mėtyti. 


Komentaras: geras pavyzdys 


Šiame pavyzdyje mokytoja sprendžia problemą iš šalies. Užuot pričiupusi 
Selę mėtant plastiliną (tai būtų keblu), ji nusprendžia panagrinėti šią pro- 
blemą aptardama ją su vaikais, stengdamasi, kad vaikai suprastų, kodėl jie 
neturėtų mėtyti daiktų. Ji prieina prie grupės kaip tik tuo metu, kai jie ke- 
tina sverti plastiliną, ir iš karto juos pagiria už darbą, sukurdama teigiamą 
pokalbio atmosferą. 

Ji su vaikais aptaria užduotį, įsitikina, kad visi dalyvauja ją atliekant, ir 
pereina prie klausimo, kodėl gali būti pavojinga mėtyti plastiliną. Užuot 
kaltinusi Selę dėl mėtymosi plastilinu, ji pabrėžia, kokių problemų galima 

sukelti taip elgiantis. Problema nesuasmeninama, o Selė turbūt bus pri- 
versta apmąstyti savo elgesį. Jei ji ir toliau mėtys plastiliną, mokytoja gali 
tiesiog priminti šį pokalbį, išdėstydama aiškias priežastis, kodėl taip elgtis 
negalima. 


Blogas pavyzdys 


Mokiniai mažomis grupelėmis atlieka dailės užduotį. Jie lipdo iš plastilino na- 
minių gyvūnų figūrėles projektui. Mokytoja Burn padeda žaliajai grupelei, kai 
staiga pajunta, jog jai į galvą buvo mestas plastilino gumulėlis. 


Mokytoja Burn: Ai! Kas metė? Man tikrai skauda. Sele? Tu metei? Esu anks- 
čiau mačiusi tave mėtant plastiliną. 

Selė: Ne, mokytoja. Aš nemečiau. Džošas metė. 

Džošas: Ne, tai netiesa. Tai tu, Sele, metei, aš mačiau. 

Mokytoja Burn: Sele, tu ne tik mėtai į mane plasciliną, bet dar ir esi melagė. 
Labai negražu. 

Selė: Aš nemečiau. Džošas meluoja. 

Džošas: Nemeluoju. Tai tu meluoji. Melagė! Melagė! 

Mokytoja Burn: Baikit! Abu! Eikit ir atsisėskit ant kilimo. Jei nemokat tin- 
kamai elgtis, tai ir smagios užduotys jums nereikalingos. 


Selė su Džošu eina ir atsisėda ant kilimo. Po kelių minučių jie pradeda peštis. 
Mokytoja Burn: BAIKIT TUOJ PAT! 
Komentaras: blogas pavyzdys 


Šis pokalbis nuo pat pradžių atrodo pasmerktas nesėkmei. Kadangi į pačią 
mokytoją buvo mestas plastilino gumulėlis, ji į šią situaciją reaguoja labai 
emocionaliai, užuot sprendusi ją ramiai ir apgalvotai. Ji iš karto apkaltina 
Selę. Nors mokytoja iš tikrųjų gali būti teisi, bet kaltinti ją nepagrįstai atro- 
do neteisinga. Selė, turbūt susigėdusi dėl savo elgesio, bando suversti kaltę 
kitam mokiniui. Džošas, žinoma, tuo pasipiktina. O tuomet jis nubaudžia- 

mas, nors nieko bloga nepadarė. Konfliktas baigiasi nubaudžiant abu vai- 
kus, bet dėl bausmės iš jų atimama galimybė atlikti savo užduotį. Būtų daug 
geriau juos nubausti taip, kad tai neturėtų įtakos mokymuisi, o priverstų 
juos apgalvoti savo elgesį. 

Visai nestebina, kad vaikai sėdėdami ant kilimo pradeda peštis, nes jiems 
nuobodu, jie neturi ką veikti. Jie stebi, kaip kiti atlieka įdomias užduotis, o 
Džošui tai turi atrodyti itin neteisinga - jis tik gynėsi, kai buvo nepagrįstai 
apkaltintas! 


16. 


„Didžiosios“ elgesio problemos 


Pavyzdžiai 


Šiame skyriuje nagrinėjamos rimtesnės elgesio problemos, galinčios kilti 
jūsų klasėje. Šios konfliktinės situacijos gali rimtai išgąsdinti mokytoją, o 
viskam pasibaigus galite jaustis nesaugiai ir nesmagiai. Laimė, daugumo- 
je mokyklų tokie atvejai palyginti reti. Nagrinėdama, kaip spręsti tokius 
rimtus incidentus prieš jiems kylant, tikiuosi suteikti jums daugiau žinių, 
kurios gali praversti, jei tai įvyks jūsų klasėje. 

Sprendžiant rimtus konfliktus, labai svarbu užtikrinti savo pačių ir klasė- 
je esančių mokinių saugumą. Jei jums atrodo, kad situacija tuoj taps kritinė, 
nebijokite skirti „griežčiausios bausmės“, pavyzdžiui, „raudonos kortelės“, 
tai reiškia, kad mokinys nedelsdamas turėtų eiti pas atsakingą darbuotoją. 
Taip pat prireikus galite patikimą mokinį nusiųsti pagalbos. 

Jei dirbate mokykloje, kurioje rimti incidentai reti, jums gali atrodyti, 
kad šiuose pavyzdžiuose mokytojai pernelyg atlaidūs. Galbūt jūsų mokyk- 
loje priimtina už vienintelį keiksmažodį nedelsiant skirti bausmę. Tačiau 
kai kuriose mokyklose yra labai sunkių vaikų, kurių problemas reikia spręsti 
subtiliau, būtent atsižvelgiant į jų gyvenimo aplinkybes. Tokiais atvejais ne- 
delsiant ir nelanksčiai taikant bausmes tik padaugės konfliktinių situacijų ir 
mokinių pašalinimo iš pamokų atvejų. Antra vertus, sprendimas, kada rei- 
kėtų taikyti lankstesnes priemones, priklauso nuo jūsų darbo aplinkybių. 

Pastaba: kadangi noriu, kad šie pavyzdžiai atrodytų kuo tikroviškesni, 
vartojau ir keiksmažodžių, be kurių dažnai neapsieina rimti konfliktai, 
Keiksmažodžius pakeičiau žvaigždutėmis — palieku jūsų vaizduotei spręsti, 
kas jomis galėtų būti „užkoduota“. 

Fizinės agresijos grėsmė 


Amžiaus grupė: 10 klasė 


Problema. Kolinas yra labai sunkaus elgesio mokinys, jo pykčio protrūkiai 
dažnai tampa nevaldomi. Per pamoką jis pradeda ginčytis su Patriku, kyla 


grėsmė, kad šis ginčas netrukus gali peraugti į muštynes. 


Geras pavyzdys 


Kolinas su Patriku ginčijasi, kam priklauso kompaktinė plokštelė. Kolinas tvir- 
tina, kad jis paskolino ją Patrikui, tačiau Patrikas su tuo nesutinka. 


Kolinas: 
Patrikas: 
Mokytoja Kuk: 
Kolinas: 
Patrikas: 
Mokytoja Kuk: 


Patrikas: 
Mokytoja Kuk: 


Atiduok, tu +++! 

Atsikvošėk, Kolinai. Ji mano. Tu man jos visai neskolinai. 
Kolinai, Patrikai! Prašau abu nusiraminti. 

Mokytoja, jis nudžiovė mano kompaktą. 

Mokytoja, jis mane pavadino ++++xx! 

Klausykit, noriu, kad abu grįžtumėte prie užduočių. Taip 
pat noriu, kad liautumėtės kalbėti nešvankybes, kol dar už 
tai jūsų nenubaudžiau. Atiduok man kompaktinę plokšte- 
lę, Patrikai, o po pamokos viską išsiaiškinsime. 

Neduosiu. Čia mano kompaktas. 

Patrikai, TUOJ PAT duok man tą kompaktinę plokšrelę. 
Nesiginčyk. Ir prašau eik ir atsisėsk ten, toliau nuo Kolino. 


Už pirštu parodo į kitą klasės galą. ] 


Jis nenoromis paduoda kompaktą ir eina per klasę atsisėsti į kitą vietą. Berniu- 
kai grįžta prie užduočių, bet po kelių minučių vėl pradeda ginčytis sėdėdami 
skirtinguose klasės galuose. 


Kolinas: 
Patrikas: 
Mokytoja Kuk: 
Patrikas: 


Pamatysi, kas tau bus po pamokų, tu **++, 
A ne? Ką gi, suknežinsiu tau makaulę, tu kvailas **xxxxx! 
Na, pakaks. Kolinai, Patrikai! Marš iš klasės, TUOJ PAT. 


Niekur aš neisiu. Aš nieko nepadariau. 


Mokytoja Kuk: 

Abu TUOJ PAT lauk iš klasės. Aš rimtai. Nebandykit mano 
kantrybės. 


Berniukai ir mokytoja Kuk išeina iš klasės. Ji stovi tarp jų, kad jie negalėtų 
vienas prie kito prisiartinti. 


Mokytoja Kuk: 


Patrikas: 
Mokytoja Kuk: 


Kolinas: 
Mokytoja Kuk: 
Kolinas: 
Mokytoja Kuk: 
Kolinas: 


Mokytoja Kuk: 


Kolinas: 


Mokytoja Kuk: 


Kolinas: 


Mokytoja Kuk: 


Gerai. Tuoj mes viską išsiaiškinsime. Aš turiu kompaktinę 
plokštelę ir jei nors vienas dar blevyzgosite ir kalbėsite apie 
muštynes, atiduosiu ją direktoriui. Tada jis galės nuspręsti, 
atiduoti ją jums ar ne. Patrikai? Ką manai? Ar toliau ramiai 
dirbsi? Daugiau jokių nesąmonių? 

Gerai, mokytoja. 

Teisingai. Labai protingas pasirinkimas. Gerai. Eik į vidų. No- 
riu akis į akį pasikalbėti su Kolinu. [Patrikas grįžta į klasę.) 

Aš jam dar užvošiu, mokytoja. Man nesvarbu, ką sakysite. 
Kolinai, toks tavo požiūris mane labai liūdina. Jei primuši 
Patriką, prisidirbsi bėdos. Turbūt vėl būsi laikinai pašalin- 
tas. Tu tikrai to nori? 

Ne. 

Išsiaiškinti viską galime tik kalbėdamiesi. Papasakok man 
apie tą kompaktinę plokštelę. 

Man ją nupirko sesuo. Aš ją paskolinau Patrikui, bet jis 
nenorėjo atiduoti. Jis», 

Kolinai, apsimesiu, kad to negirdėjau. Bet jei dar kartą 
nusikeiksi, eisim tiesiai pas pavaduotoją ir ji greitai viską 
išspręs. 

Atsiprašau. 

Gerai. Tavo sesuo mokosi devintoje klasėje, ar ne? Gal ga- 
lėtume su ja susitikti per pertrauką, kad ji patvirtintų, ką 
sakei? Jei ji patvirtins, kad sakai tiesą, atiduosiu kompakti- 
nę plokštelę. 

Gerai. 

Gerai, Kolinai. Dabar norėčiau, kad likusią pamokos dalį 
dirbtum čia, o ne klasėje. 

Kolinas: Kodėl? Taip neteisinga. 

Mokytoja Kuk: Nori susimušti su Patriku? Ne? Ką gi, jei sėdėsi čia, apsau- 
gosiu tave nuo pagundos tai padaryti. O dėl kompaktinės 
plokštelės išsiaiškinsime per pertrauką, gerai? 


Kolinas sutinka. Mokytoja Kuk išneša jam suolą ir kėdę, kad galėtų dirbti, duris 
palieka atviras, kad galėtų jį stebėti. 


Komentaras: geras pavyzdys 


Mokytoja įsikiša vos mokiniams pradėjus ginčytis, tikėdamasi nutraukti jų 
ginčą šiam dar nespėjus išsirutulioti į rimtesnę problemą. Toks ankstyvas 
įsikišimas gali padėti išvengti mažų konfliktų, kurie laipsniškai tampa ne- 
valdomi. Ji nusprendžia nebausti Kolino už jo ištartus negražius žodžius, 
nes žino — tai tik pablogintų situaciją. Tai 10 klasės mokiniai ir daugeliui 
jų keiksmažodžiai yra įprasta pykčio išraiška — jai atrodo, kad nėra prasmės 
iš to daryti didelės problemos. Ji turi greitai atimti iš mokinių kompaktinę 
plokštelę, nes taip bent jau laikinai išspręs problemą - jei kompaktinę plokš- 
telę turės ji, tai ir galės spręsti, ką su ja daryti. Jei kompaktinė plokštelė liks 
pas Patriką, tikėtina, kad Kolinas bandys ją atimti fiziškai. Mokytojos into- 
nacija labai aiški ir atvira — ji liepia jam TUOJ PAT atiduoti kompaktinę 
plokštelę, o ne prašo tai padaryti. Ji taip pat išskiria berniukus, tikėdamasi, 
kad tai nutrauks jų ginčą. 

Deja, konfliktas po kelių minučių atsinaujina ir mokytoja supranta, jog 
turi imtis tolesnių veiksmų, kad jį išspręstų. Berniukai vienas kitą plūsta ir 
grasina fiziniu smurtu. Tai nepriimtina ir mokytoja išsiveda juos iš klasės 
pasikalbėti. Taip pasielgdama, ji gali spręsti problemą nestebint kitiems mo- 
kiniams. Jie klasėje gali toliau dirbti savo darbą, užuot stebėję, kaip ji kalbasi 
su berniukais. Be to, mokytoja jiems labai griežtai pasako, kad jie privalo 
išeiti iš klasės, — ji šiuo klausimu neketina ginčytis. 

Jiems išėjus iš klasės, mokytoja kalbėdamasi su berniukais panaudoja 
kompaktinę plokštelę kaip derybų priemonę — jei jie toliau ginčysis, ji per- 
duos ją direktoriui. Ji tikisi, kad šis grasinimas juos nuramins. Pirmiausia 
ji išsiaiškina su Patriku — iš jųdviejų jis yra ne toks agresyvus ir ji iš tikrųjų 

nesiekia jo nubausti. Nusiuntusi jį atgal į klasę, ji gali aiškintis su Kolinu 
ramesnėje aplinkoje. Deja, Kolinas nesiliauja reaguoti agresyviai. Mokytoja 
puikiai žino, kaip lengvai Kolinas įsiplieskia, ir išlieka labai rami, bet reikli. 
Ji atkreipia jo dėmesį į tai, kas jo laukia, jei jis puls muštis su Patriku, paskui 
suteikia Kolinui galimybę papasakoti savo istorijos versiją — išklausydama 
berniuką ir rimtai atsižvelgdama į jo mintis, ji parodo žmogiškąją pusę ir 
taip pat pademonstruoja, kad nori juo patikėti ir pasitikėti. 

Kolinas vėl nusikeikia ir mokytoja vėl nusprendžia tai ignoruoti, bet šį 
kartą griežtai įspėja, kad tai nepasikartotų. Tuomet ji pasiūlo išeitį, kuri nu- 
keliama į pertrauką, kai ji turės daugiau galimybių išspręsti šią problemą. 
Ji supranta, kad jau turi grįžti į klasę. Galiausiai ji paprašo Kolino liku- 
sią pamokos dalį sėdėti už klasės ribų, taip išvengdama galimybės, kad kils 
fizinis konfliktas. Atkreipkite dėmesį, koks tvirtas mokytojos tonas buvo 
sprendžiant šią problemą, o kartu ji išliko rami ir nekonfliktiška. Ji pasako 
jiems, ką daryti, užuot prašiusi, taigi išlaiko valdymo įspūdį, nors ir nervi- 
nasi viduje. Taip pat atkreipkite dėmesį į tai, kad ji vis kartoja jų vardus, 
užtikrindama, kad jie sutelkia savo dėmesį, kai ji su jais kalba. 


Blogas pavyzdys 

Kolinas: Atiduok, tu **+x+x! 

Patrikas: Atsikvošėk, Kolinai. Ji mano. Tu man jos visai neskolinai. 
Mokytoja Kuk: Berniukai. Gal galėtumėte baigti ginčytis? 

Kolinas: Mokytoja, jis nudžiovė mano kompaktą. 

Patrikas: Mokytoja, jis mane pavadino ++++x! 


Mokytoja Kuk: [Labai suirzusiu balsu.) Klausykit, gal galėtumėt abu baigti 
blevyzgoti tokiais žodžiais ir tuoj pat grįžti prie užduočių. 
Gal norit pasilikti sa manimi po pamokos? Ne? Gerai, tuo- 
met gal užsičiauptumėte ir grįžtumėte prie darbo. 


Berniukai grįžta prie užduočių, bet po kelių minučių vėl pradeda ginčytis sėdė- 
dami skirtinguose klasės galuose. 

Kolinas: Pamarysi, kas tau bus po pamokų, tu +++++. 
Patrikas: A ne? Ką gi, suknežinsiu tau makaulę, tu kvailas ++++++! 


Berniukai atsistoja grasinančiomis pozomis. 


Mokytoja Kuk: Nagi, tuoj par baikit. Sėskitės. 


Kolinas: Nemanau, kad sugebėsi suknežinti man makaulę, tu bukas 
JK! 
Patrikas: A ne? Na tai eikš, Kolinai. Manai esąs kietas? [Sugniaužia 


kumščius. 


Mokytoja Kuk: GAL BAIGSIT IR ATSISĖSIT?!! 


Per vėlu, berniukai jau mušasi, o kiti mokiniai juos ragina. Mokytoja Kuk 
bando prie jų prieiti ir išskirti. 


Klasė: Duok jam! Duok! Duok! Duok jam! 
Mokytoja Kuk: AR JŪS VISI BAIGSIT??? TUOJ PAT ATSISĖSKIT!!! 


Komentaras: blogas pavyzdys 


Atkreipkite dėmesį, kaip greitai šiuo atveju kyla muštynės, nes pradžioje 
mokytoja reaguoja nepakankamai griežtai. Užuot pasakiusi mokiniams, ko 
nori, ji prašo jų liautis ginčytis. Ji taip pat vadina juos „berniukais“, o ne var- 
dais — tai sumažina jos žodžių svarbą. Ji pagrasina palikti po pamokų, taip 
tikėdamasi išspręsti problemą, užuot įsikišusi į kivirčą ir pašalinusi trinties 
priežastį - kompaktinę plokštelę. Be to, ji prašo „užsičiaupti“, užuot liepusi 
„patylėti“. Labiau tikėtina, kad tokiu būdu atkartodama jų požiūrį, būdama 
susierzinusi ji apsunkins šį konfliktą, o ne numalšins jį. 

Po kelių minučių konfliktas dar tęsiasi, berniukai vėl pradeda ginčytis. 
Kadangi mokytoja laiku neįsikišo, dabar per vėlu sustabdyti fizinį susirėmi- 
mą. Be to, ji liepia mokiniams atsisėsti, o ne stengiasi juos išskirti ar išsivesti 
už klasės durų. Tačiau viskas per vėlu — muštynės neišvengiamos. 

Rimtas užgauliojimas 
Amžiaus grupė: 8 klasė 


Problema. Nina turi rimtą pykčio valdymo problemą, supykusi ji pratrūksta 
keiksmais, plūsta visus, įskaitant ir mokyklos direktorių. 


Geras pavyzdys 
Mokytojas pamato, kaip Nina per pamoką draugei perduoda cigaretę. Jis būtų 


linkęs nekreipti į tai dėmesio, užuot pradėjęs su ja konfliktuoti, bet tai pastebi 
Anė ir „užgieda“. || 


Anė: Mokytojau! Aš ką tik mačiau, kaip Nina padavė Šarle- 
nai cigaretę! 

Nina: Užsikišk, moksliuke tu! 

Šarlena: Arba po pamokų dar atsigriebsi! 


Mokytojas O'Gara: Nina, Šarlena! Prašau abi ateiti čia. Ir atsineškite savo 
kuprines. [Jis parodo, kad jos prieitų prie jo stalo.) 

Nina: Niekur aš neisiu. 

Mokytojas O'Gara: Dar kartą prašau. Nina. Šarlena. Tuoj pat ateikite Čia ir 
atsineškite savo kuprines. Tai paskutinis įspėjimas. 

Šarlena: Nagi, Nina. Nenoriu pasilikti po pamokų su tuo senu 
ožiu. [Jos eina prie jo stalo.) 

Mokytojas O'Gara: Apsimesiu, kad to negirdėjau. [Jis atsistoja.] Gerai, su- 
teikiu jums galimybę atiduoti man cigaretes ir daugiau 
nieko nesakysiu. Jei ne, turėsite rimtų problemų, nes 
teks paskambinti jūsų tėvams ir apie tai papasakoti. 

Nina: Nė neketinu atiduoti jums savo +++++++ cigarečių. O 
šiaip mano tėvai žino, kad rūkau. Tai tiek žinių, senas 
ožy. 

Mokytojas O'Gara: Nina, kalbi pasibaisėtinai. Na, o jeigu aš ir esu senas 
ožys, tai nereiškia, kad tokie žodžiai manęs nežeidžia. 
[Kiti mokiniai juokiasi.) Jei dar kartą nusikeiksi, palik- 
siu tave po pamokų. O dabar atiduok cigaretes. Dau- 

Šarlena: 
Mokytojas O'Gara: 
Šarlena: 


Mokytojas O'Gara: 


Nina: 
Mokytojas O'Gara: 


Nina: 


Mokytojas O'Gara: 


giau neprašysiu. Arba atiduok, arba turėsiu imtis rim- 
tesnių priemonių. 

O vėliau galėsim jas atsiimti? 

Ką atsiimti? Prisipažįsti, kad kažką turi? 

Na, aišku. Nieko. Prašau. [Ji paduoda jam cigaretę, ku- 
rią jai davė Nina.) 

[Sutraiškydamas cigaretę ir išmesdamas ją į šiukšliadėžę. 
Ačiū, Šarlena, gali sėstis. Nina? Gal atiduosi likusias? 
Nė už ką, tu 00000 x! Jos mano! 

Gerai, Nina. Įspėjau tave. Pasiliksi sa manimi po pa- 
mokos dešimt minučių, be to, turėsiu pranešti valdžiai, 
kad nešiojiesi cigaretes. Gal išeikime už durų ir aptarki- 
me viską išsamiau, kol dar rimtesnių problemų neprisi- 
dirbai. 

Nepasiliksiu aš po jokių tavo +++ pamokų. Nė už 
ką. Ir už durų su tavim neisiu, tu *+++*! 

Na, gerai. Dabar po pamokų turėsi pasilikti jau dvide- 
šimt minučių ir reikės pasikalbėti su direktoriumi apie 
tavo pasibaisėtiną kalbą. Žinai, kad keiktis negalima, 
Nina, ir nuolat šią taisyklę pažeidi. Tad gal eime to ap- 
tarti už durų? 


Jis eina prie durų, o Nina lieka stovėti prie jo stalo. Bet galiausiai Nina išeina 
paskui jį. Jis uždaro duris. 


Mokytojas O'Gara: 


Nina: 
Mokytojas O'Gara: 


Gerai, Nina. Dabar turėsi pasilikti po pamokų jau 
dvidešimt minučių ir teks pranešti valdžiai, kad ne- 
šiojiesi cigaretes. Žinai, kad mokykloje nei nešiotis 
cigarečių, nei keiktis negalima. Taigi, prašau atiduoti 
man pakelį. 

Ne. [Bet ji po truputį nusiramina.) 

Klausyk, Nina. Turi teisę rinktis. Arba elgiesi, kaip pra- 
šau, arba būsiu priverstas tuoj pat nuvesti tave pas pa- 
vaduotoją. Tu tikrai to nori? 

Nina: Ne. 
Mokytojas O'Gara: Tuomet atiduok man cigaretes ir grįžkime į pamoką. 


Jis ištiesia ranką. Galiausiai Nina atiduoda pakelį. 


Mokytojas O'Gara: Gerai. Dabar grįžk į klasę. Ir kad daugiau nepagaučiau 


tavęs su cigaretėmis, gerai, Nina? 
Komentaras: geras pavyzdys 


Šiuo atveju tenka spręsti gana sudėtingą situaciją: mokiniai nešiojasi cigare- 
tes, o tai yra labai rimtas taisyklių pažeidimas. Tačiau mokytojas turės dirbti 
su tais mokiniais ir ateityje, todėl jam atrodo svarbu išlaikyti su jais gerus 
santykius. Atkreipkite dėmesį, koks ramus jis išlieka ir viso konflikto metu 
nepraranda humoro jausmo. Vos iškilus problemai, mokytojas įsikiša liep- 
damas toms dviem mergaitėms prieiti prie jo stalo. Laimė, Šarlena, supran- 
ta, kad mokytojas nusiteikęs rimtai, ir paragina Niną elgtis, kaip jis liepia. 

Mokytojas mokinėms pasiūlo išeitį — jei jos atiduos jam cigaretes, jis pa- 
mirš šį įvykį. Deja, Nina iš karto pradeda jį plūsti. Jis atremia jos keiksmus 
išlikdamas ramus, o pakartodamas Šarlenos įžeidimą prajuokina klasę. Jis 
įspėja Niną, kad jei ši vėl nusikeiks, bus nubausta. Tuomet kalbasi su Šar- 
lena, ne tokia konfliktiška mokine, kuri jo pasiūlymą priima. Kai Šarlena 
atsisėda į savo vietą, jis gali pasikalbėti su Nina individualiai. 

Deja, Nina vėl nusikeikia, tad mokytojas turi skirti pažadėtą bausmę. Jis 
taip pat jai pasako, kad turės pranešti apie šį incidentą direktoriui. Jis turi 
išsivesti ją iš klasės, kad nebūtų žiūrovų. Jis išeina pro duris ir palieka Niną 
vieną, tad ji priversta eiti jam iš paskos, užuot atrodžiusi kvailai stovėdama 
viena prieš klasę. Kai jie išeina iš klasės, mokytojas sugeba užglaistyti kon- 
Aiktą. Jis apibendrina situaciją ir paaiškina, kas bus, jei ji toliau nenorės 
elgtis taip, kaip prašo mokytojas. 

Atkreipkite dėmesį, kad viso incidento metu mokytojas kalba ramiai, 
negąsdina, o priverstas taikyti poveikio priemonę, bausmės nesuasmeniną. 
Jis užtikrina, kad sprendimas laikytis taisyklių (arba ne) priklauso tik nuo 
pačios Ninos, o tai galbūt sumažina neigiamą poveikį jų santykiams. 

Blogas pavyzdys 


Mokytojas pamato, kaip Nina per pamoką draugei perduoda cigaretę. Jis būtų 
linkęs nekreipti į tai dėmesio, užuot pradėjęs su ja konfliktuoti, bet tai pastebi 


Anė ir „užgieda“. 
Anė: 

Nina: 

Šarlena: 

Mokytojas O'Gara: 
Šarlena: 

Mokytojas O'Gara: 
Nina: 

Mokytojas O'Gara: 
Nina: 

Mokytojas O'Gara: 
Nina: 

Mokytojas O'Gara: 
Nina: 

Mokytojas O'Gara: 
Nina: 


Mokytojau! Aš ką tik mačiau, kaip Nina padavė Šarle- 
nai cigaretę! 

Užsikišk, moksliuke tu! 

Arba po pamokų dar atsigriebsi! 

Mergaitės! Gal liausitės taip negražiai kalbėti? Ir gal galit 
atiduoti man cigaretes? Žinokit, mokykloje jų negalima 
nešiotis. Jūs abi pasiliksite su manimi po pamokos. Po 
pamokų turėsiu paskambinti jūsų tėvams. 

"Taip neteisinga, mokytojau! Aš nieko nepadariau! 

Ak, Šarlena, nutilk. Ir dirbk savo darbą. 

Galit skambinti mano tėvams. Jie jau žino, kad rūkau. 
O šiaip man visai nerūpi, tu +++ *+xx4! 

Kaip mane pavadinai? 

Kakikikiikikk Ak! 

[Šaukia.] Gerai, panelyte! Dabar tai jau prisidirbai! Pa- 
siliksi su manimi valandai po pamokų. Ateik čia ir ati- 
duok cigaretes! 

Atsiknisk, tu *++xx! 

Kaip tu drįsti?! (Jis prieina prie jos.) Tuoj pat atiduok 
man tas cigaretes arba... 

Atsi*+++! Neketinu tau atiduoti savo cigarečių, tu senas 
kak! 

ĮŠaukia jai tiesiai į veidą.) Tuoj pat dink iš klasės! Ir 
negrįžk! 

[Atsistodama ir rėkdama ant jo.] Pasakysiu savo mamai 
apie tave! Negali taip su manimi kalbėti, tu +++ 
xx! [šlekia pro duris.) 

Komentaras: blogas pavyzdys 


Šis konfliktas baigiasi visai kitaip negu pirmajame pavyzdyje, taip pat vargu 
ar Ninos ir mokytojo O'Garos santykiai bus tokie kaip anksčiau. Gali būti, 
kad Nina dabar turės rimtų problemų. Pirmoji mokytojo klaida - kalbėti su 
mokiniais per visą klasę, sėdint prie savo stalo, užuot pasikvietus juos prie 
savęs. Jis nedelsdamas nubaudžia abi mokines ir pasako, kad paskambins jų 
tėvams. Kai Šarlena ima skųstis, jis tiesiog nutraukia su ja pokalbį. 

Nina jį plūsta, o jis padaro klasikinę klaidą — paklausia jos: „Kaip mane 
pavadinai?“ Ji, žinoma, su malonumu pakartoja įžeidimą! Mokytojas neten- 
ka pusiausvyros ir pradeda šaukti ant jos, o tai neabejotinai tik pablogina 
situaciją. Be jokio įspėjimo ji valandai paliekama po pamokų, o mokytojas 
vis dar tikisi, kad ji nusileis ir atiduos cigaretes. 

Tuomet mokytojas įsibrauna į asmeninę Ninos erdvę - gąsdina ją ir šau- 
kia ant jos. Elgiantis taip agresyviai su konfliktišku mokiniu prieš visą klasę 
rezultatas aiškus - mokinys atsakys mokytojui tuo pačiu. Ji vėl plūsta mo- 
kytoją. Kai tas ją išvaro iš klasės, ji išeina grasindama, o savo pyktį išreiškia 
piktų žodžių kruša. 


Pavojingas daiktas 
Amžiaus grupė: 3 klasė 
Problema. Anksčiau Rikis jau buvo įspėtas, kad negalima žaisti su žirklėmis. 
Klasėje buvo aptarta, kodėl toks elgesys pavojingas. Tačiau Rikis vis dar yra 
linkęs pavojingai mojuoti žirklėmis, o anksčiau jis yra nukirpęs kitiems vai- 
kams plaukų ar sukarpęs drabužių. 
Geras pavyzdys 
Rikis laiko žirkles ir gąsdina nukirpsiąs Merlinai plaukus. Ši pradeda verkti. 


Merlina: Mokytoja! Mokytoja! Rikis nori nukirpti man plaukus! 
Neleiskite jam! 

Rikis: Mokytoja, aš tik žaidžiu. Plaukų jai iš tikrųjų nenukirpsiu. 

Mokytoja Pirot: Merlina, gal gali eiti paruošti gėrimų pertraukai? Puiku, la- 
bai ačiū, Merlina. [Merlina eina ruošti gėrimų.] Ką gi, Riki. 
Noriu, kad tuoj pat atiduotum man žirkles. Atiduok jas. [Jž 
ištiesia ranką.) 

Rikis: Mokytoja! Taip neteisinga. Aš nieko su jomis nedariau. 
Man jų reikia, kad galėčiau iškarpyti žemėlapius. 

Mokytoja Pirot: Riki, prašau tuoj pat man jas atiduoti. 

Rikis: [Suirzta.] Ne, neatiduosiu. Be jų negaliu atlikti užduoties. 

Mokytoja Pirot: [Plodama rankomis.) Gerai! Noriu, kad dabar visi padėtu- 
mėte darbus į šalį ir pažiūrėtumėte į mane. Prašau visų dė- 
mesio! 


Mokiniai padeda žemėlapius ir žirkles ir žiūri į mokytoją. Dabar ji sąmoningai 
ignoruoja Rikį. 


Mokytoja Pirot: Gerai! Dabar pateiksiu užduotį, kurioje galėsite parodyti, 
kokie esate protingi. Jūsų užduotis — išplėšyti žemėlapius 
rankomis, noriu pamatyti, kas tai padarys geriausiai. Lai- 
mėtojui bus skiriama aukso žvaigždė ir išsirinktas lipdukas! 
Ketinu skaičiuoti laiką — turite dešimt minučių šiai užduo- 
čiai atlikti. Pasirengt, dėmesio, pirmyn. 


Kai ji vėl žvilgteli į Rikį, šis jau pradėjęs rankomis išplėšyti žemėlapį. Ji greitai 
paima jo žirkles jam net nepastebėjus. 


Komentaras: geras pavyzdys 


Ir vėl akivaizdu, kad siekiant išvengti rimtesnių konfliktinių situacijų labai 
svarbu mokytojai kuo anksčiau įsikišti. Jei Rikiui būtų leista elgtis taip, kaip 
jis nori, jis turbūt iš tikrųjų būtų nukirpęs Merlinai plaukus. Pirmasis mo- 
kytojos žingsnis — pašalinti iš šios situacijos Merliną, pasiūlant jai malonią 
alternatyvą. Tai prablaškys Merliną ir neleis jai liūdėti. Paskui pareikalauja, 
kad Rikis atiduotų jai žirkles. Jo atsakymas, kad jam jų reikia užduočiai at- 


„DIDŽIOSIOS“ ELGESIO PROBLEMOS 235 


likti, iš tikrųjų yra teisingas. Tai supratusi mokytoja pamato, kad jei toliau 
to reikalaus, gali susidaryti konfliktinė situacija, todėl greitai nusprendžia 
imtis kitokių priemonių. 

Tokio amžiaus vaikų dėmesį gana lengva nukreipti, būtent tai ir nuspren- 
džia daryti mokytoja. Ji nekreipia į Rikį dėmesio, o kreipiasi į klasę, siekdama 
atkreipti jų dėmesį. Tuomet ji pateikia užduotį, kurioje jiems nereikės naudo- 
tis žirklėmis. Ji paįvairina varžybas prizu, kuris, kiek ji žino, patinka Rikiui, - 
aukso žvaigžde ir lipduku. Kai ji pasižiūri į Rikį, tas įnikęs į užduotį, todėl ji 
gali nepastebėta paimti nuo jo suolo pavojingą daiktą. Kitą kartą mokytoja 
galės daugiau pasikalbėti su Rikiu apie tai, kaip saugiai naudotis žirklėmis. 


Blogas pavyzdys 


Rikis laiko žirkles ir gąsdina nukirpsiąs Merlinai plaukus. Ši pradeda verkti. 


Merlina: Mokytoja! Mokytoja! Rikis nori nukirpti man plaukus! 
Neleiskite jam! 
Rikis: Mokytoja, aš tik žaidžiu. Plaukų jai iš tikrųjų nenukirpsiu. 


Mokytoja Pirot: Riki, jau anksčiau tavęs prašiau ir vėl paprašysiu. Gal gali 
baigti žaisti su žirklėmis? Žinai, kad tai pavojinga. Merlina, 
o tu nekvailiok ir baik verkti. Jis gi tavęs nesužeidė. Ar su- 
žeidė? 

Rikis: Bet, mokytoja! Tai neteisinga. Aš nieko su jomis nedariau. 
Man jų reikia, kad galėčiau iškarpyti žemėlapius. 

Mokytoja Pirot: Riki, ar tu gali man atiduoti žirkles, nes jei neatiduosi, ne- 
leisiu tau atlikti užduoties. 

Rikis: [Sužrzta.] Ne. Taip neteisinga. Neatiduosiu. Be jų negaliu 
atlikti užduoties. 

Mokytoja Pirot: [Šaukia.] Riki! Atiduok žirkles arba šiandien negalėsi žaisti! 


Dabar verkia ir Rikis, ir Merlina. Kiti mokiniai žiūri, kas vyksta. 


Mokytoja Pirot: Na, žiūrėkit, ką padarėte, kvaili vaikiūkščiai! Užsičiaupkit 
ir dirbkit savo darbą! 

Rikis: Nekenčiu jūsų! 
Mokytoja Pirot: Ir aš tavęs nekenčiu, Riki! Marš iš klasės ir eik prie direkto- 
riaus kabineto. [Susierzinusi.| Ak, Merlina, nustok verkti! 


Komentaras: blogas pavyzdys 


Šį kartą, užuot pasistengusi iš šios situacijos pašalinti Merliną, mokytoja 
apkaltina ją kvailumu: tai tikrai neteisinga. Kai Rikis atsisako jai paklusti, 
mokytoja greitai supyksta ir pradeda šaukti, užuot išlikusi rami ir apgalvotai 
sprendusi problemą. Ji be jokio drausminio įspėjimo gąsdina Rikį, kad jis 
šiandien negalės žaisti, užuot rimtai įvertinusi jo skundą — jis negali be žir- 
klių atlikti užduoties. 

Kai kiti mokiniai pradeda stebėti incidentą, ji išvadina Rikį su Merlina 
„kvailais“ ir liepia jiems „užsičiaupti“. Toks šiurkštumas neabejotinai viską 
apsunkina, ir Rikis į jos elgesį reaguoja sakydamas, kad „jos nekenčia“. Ji vėl 
sureaguoja šiurkščiai, o situacija išsprendžiama nusiunčiant Rikį pas direk- 
torių — tai pernelyg rimta reakcija į problemą, kurią galima ramiai išspręsti. 
Ji lieka su mokiniais, kurie dabar visiškai išsiblaškę, ir su mokine, kuri plūsta 
ašaromis. 


ŠEŠTA DALIS 


KAI KYLA SUNKUMŲ... 


17. 


Kaip spręsti konfliktus 


Kodėl kyla konfliktų 


Konfliktų kyla dėl daugybės įvairių sudėtingų priežasčių. Kartais jos nuo 
jūsų visai nepriklauso — vaikas ateina į mokyklą toks įsitempęs ir su tokia 
išankstine nuotaika, kad mažai ką begalima padaryti, tik stengtis užglaistyti 
situaciją. Kai kurie vaikai nešiojasi sunkų metaforinį bagažą — baisias situa- 
cijas ir įvykius, kuriuos yra patyrę už mokyklos ribų ir dėl kurių jie greičiau 
linkę išlieti savo pyktį. Kai kurie mokiniai to išmoksta iš tėvų ar globėjų, 
kurie į problemas reaguoja konfliktiškai. Jeigu įmanoma, neperžengiant 
konfidencialumo ribos, verta pasidomėti, kaip mokiniai gyvena namuose, 
kad turėtumėte apie tai bent kokį supratimą. Tuomet tam tikromis aplinky- 
bėmis galėtumėte su jais jautriau elgtis, lanksčiau spręsti iškylančius klausi- 
mus, kaip buvo aptariama šios knygos pradžioje. 

Tačiau tam tikrais atvejais mokytojas pats tiesiogiai prisideda prie konf- 
liktų. Nors tai, kad mokinys praranda savitvardą, nėra mokytojo kaltė, jo 
elgesys gali apsunkinti situaciją. Stengiantis geriau spręsti elgesio problemas, 
svarbu suprasti, kokią įtaką galite daryti konfliktinei situacijai, kad galėtu- 
mėte jos bet kada išvengti. Toliau pateikiama keletas aplinkybių, kuriomis 
mokytojas gali sukurti konfliktui palankią atmosferą. 


— Mokytojo nuotaika. Jei pradedate vesti pamoką būdami blogos nuotaikos, 
toks neigiamas nusiteikimas gali persiduoti visiems, esantiems klasėje. 
Galbūr bereikalingai užsipuolate mokinius ar nesistengiate rasti kompro- 
miso, o tai sukuria įtampos ir pykčio atmosferą. 

— Neteisingo elgesio įspūdis. Vaikai labai jautrūs neteisingam elgesiui (iš tik- 
rųjų neteisingam ar tik jų taip suvokiamam). Jums turbūt atrodo (arba 
tikitės), kad visą laiką ar dažniausiai elgiatės teisingai. Tačiau nepamirš- 

kite, kaip jūsų elgesys su vaikais gali nesąmoningai atspindėti jūsų asme- 
ninius jausmus jiems. 

- Nesusipratimai. Kartais visai neteisingai apkaltiname vaiką ar visą klasę 
netinkamu elgesiu. Pavyzdžiui, kartą pričiupau kelis mokinius klasės gale 
siuntinėjančius kažką, kas man pasirodė raštelis. Kai pareikalavau jį ati- 
duoti, jie atsisakė ir aš supykau ant jų. Galiausiai paaiškėjo, kad jie visi 
pasirašinėjo ant man skirto padėkos atviruko. 

— Vaidyba prieš „auditoriją“. Kai mokytoja pastato nemandagiai besielgian- 
tį vaiką prieš visą klasę, tai neabejotinai sukuria terpę galimam konflik- 
tui. Kai kurie mokiniai nusileis, tačiau kiti negalės ar nenorės to padaryti 
ir pradės plūstis su mokytoju. 

— Nuoseklumo stoka. Jei mokytojas elgiasi nenuosekliai, gali susidaryti ne- 
teisingo elgesio įspūdis, o tai sukelia įtampą. Gali būti, kad mokytojas 
taiko taisykles kitaip nei kiti mokyklos darbuotojai. Gali būti, kad mo- 
kytojo reikalavimai kasdien kinta. 

- Išankstinis nusistatymas mokinio ar klasės atžvilgiu. Kai vaikas įgyja tam 
tikrą reputaciją, gali būti sunku ją pakeisti. Panašiai kartais daugelis dar- 
buotojų gali klasę manyti esant „sunkaus elgesio“. Kai mokytojas susi- 
tinka su mokiniu ar klase jau turėdamas išankstinę nuostatą, tai reiškia, 
kad vaikams niekada nebus suteikta galimybė parodyti, kokie jie yra iš 
tikrųjų. Be to, tai gali sudaryti neteisybės įspūdį ir taip nulemti įrampą ir 
konfliktus. 


Kaip išvengti konfliktų 


Suprantama, jog visų pirma, jei tik įmanoma, reikia vengti įsivelti į konf 
liktus: jie tik pablogina jūsų santykius su mokiniais. Be to, visuomet 
kyla pavojus, kad nesutarimai gali tapti nevaldomi ir peraugti į fizinę 
agresiją. 

Ypač problemų gali kilti, kai mokytojas pavargęs ir įsitempęs. Mokinys 
plūstasi ar elgiasi visiškai netinkamai, taigi visai lengva tokį elgesį drausmin- 
ti taip pat priešiškai, o tai tik apsunkina padėtį. Vengti konflikto nereiškia 
vengti problemos sprendimo, vietoje to viską turėtumėte spręsti apgalvotai. 

Spręsdami konfliktiško mokinio keliamas problemas, pabandykite pasinau- 
doti šiais metodais. 


— Elkitės tvirtai, pasitikėdami savimi ir nuosekliai. Jei mokytojas visada ar 
dažniausiai klasėje kylančias elgesio problemas sprendžia veiksmingai ir 
užtikrintai, jis paprastai patiria mažiau įtampos. 

— Suvokite savo emocinę būklę. Tomis dienomis, kai esate pavargę ar įsi- 
tempę, pasistenkite suvokti, kokią įtaką tai gali turėti jūsų klasės draus- 
minimui. Kiek galėdami sumažinkite įtampą, pateikdami paprastas ir 
suprantamas pamokos užduotis. Pasistenkite pasinaudoti pertraukomis 
ir laiku išeiti namo, kad gerai pailsėtumėte. 

- Sunkius konfliktus spreskite konfidencialiai. Išmokite kalbėtis su mokiniais 
ir bausti juos neviešai, kad jie nepasinaudotų proga pavaidinti prieš klasę. 

— Įsikiškite kuo anksčiau. Nuolat stebėkite, ar nepasireiškia pirmieji bet 
kokios problemos ženklai. Jei pastebite beprasidedantį ginčą ar neramų 
mokinį, iš karto bandykite tai išspręsti. 

— Jei galima, ignoruokite menkus elgesio taisyklių pažeidimus. Kita vertus, 
reikia žinoti, kada galima tiesiog ignoruoti kvailiojimą, užuot padarius 
problemą iš elgesio, siekiančio patraukti dėmesį. 

— Nesivelkite į „akis už akį“ ginčus. Kai kuriems mokiniams patinka įvelti 
mokytojus į ginčą — tai reiškia, kad jiems nereikės dirbti ir jie netgi galės 
atremti priekaištus dėl netinkamo elgesio. Neįsivelkite — tai beprasmiška 
ir gali sukelti nereikalingą įtampą. Atsiminkite: elkitės pagrįstai ir nepra- 
dėkite su jais aiškintis. 

— Pakeiskite temą. Pabandykite nukreipti jų dėmesį, kad išvengtumėte gali- 
mo konflikto. Lygiai taip pat kaip verkiant kūdikiui galbūt bandytumėte 
nutaisyti juokingą veido išraišką arba pabarškinti mėgstamu žaisliuku, 
taip ir pakeisdami temą per pamoką galite sutrukdyti jiems išreikšti savo 
agresiją. 

— Atidėkitė problemos sprendimą. Pasitaikys atvejų, kai ginčo metu taps aiš- 
ku, kad mokinys paprasčiausiai neketina elgtis taip, kaip prašote, o da- 
rosi vis labiau susijaudinęs ir agresyvesnis. Tokiais atvejais gali būti nau- 
dingiau atidėti diskusiją vėlesniam laikui, pavyzdžiui, pasakyti mokiniui, 
kad aptarsite tai pamokos pabaigoje. 

— Pasielgę neteisingai, nebijokite atsiprašyti. Jei padarote klaidą, pavyzdžiui, 
su vaiku kalbate pernelyg šiurkščiai ar agresyviai, nedvejodami atsiprašy- 
kite. Tai pelnys jums didelę pagarbą. 


Kaip spręsti konfliktus 


Prasidėjus konfliktui, kai kuriems mokiniams labai sunku nusileisti. Kaip 
suaugęs žmogus ir kaip specialistas, mokytojas turėtų pasistengti išnagrinėti 
situaciją kuo geriau. Būrų idealiausia išspręsti ją taip, kad jūsų santykiams 
su mokiniais būdų padaryta kuo mažiau neigiamos įtakos, o kartu būtų už- 
tikrintas kiekvieno mokinio saugumas. Galbūt toliau pateikiami pasiūlymai 
padės jums tai pasiekti. 


— „Pašalinkite“ problemą. Dažnai konfliktai kyla dėl kokio nors daikto — pe- 
nalo, kompaktinės plokštelės ar mobiliojo telefono ir pan. Jei įmanoma, 
pasistenkite „pašalinti“ tą daiktą iš akiračio. Įsitikinkite, ar tinkamai el- 
giatės iš karto konfiskuodami tą daiktą, — tai gali sukelti įtampą. Verčiau 
visų pirma pareikalaukite, kad vaikas padėtų tą daiktą į kuprinę, ir tik jei 
mokinys nepaklūsta, atimkite jį. Kartais galite iš konflikto „pašalinti“ ir 
mokinį, paprašydami jo išeiti už durų, kad jis ir jūs galėtumėte šiek tiek 
nusiraminti. Įsitikinkite, kad mokinys būtų prižiūrimas, pavyzdžiui, tai 
gali padaryti mokytojo padėjėjas. 

- Rimtai reaguokite į vaikų jausmus ir nusiskundimus. Kartais pakaks papras- 
čiausiai išklausyti vaiką. Paprašykite, kad mokinys apibūdintų problemą, 
kuri paskatino jo neigiamų emocijų proveržį, ir supratingai reaguokite. 

— Žinokite, kada reikia kviestis pagalbos. Visiškai neturėtų būti gėda nusiųs- 
ti patikimą vaiką pakviesti vyresniojo administratoriaus, jei jūsų klasėje 
prasideda muštynės. Tai ne tik gali padėti išspręsti situaciją, bet jūsų kla- 
sėje atsiranda įvykių liudininkas. 

— Elkitės ramiai. Mokiniui labai sunku sulaikyti pyktį, jei jis neturi ant 
ko jo išlieti. Jei visą laiką išliksite ramūs, mokiniams bus daug sunkiau 
išlaikyti konfliktišką nusiteikimą. Tokiu elgesiu taip pat parodysite veiks- 
mingą pavyzdį, kaip valdyti agresiją. 

Šiek tiek palaukite. Kai jūsų pamokoje kyla konfliktas, norisi iš karto 
šokti ir jį išspręsti. Tačiau pirmiausia skirkite kelias minutes pagalvoti — 
duokite sau laiko nurimti, nes tai gali padėti tinkamiausiu būdu išspręsti 
sudėtingą situaciją. 

Kalbėkite migdoma intonacija. Jūsų balsas gali labai veiksmingai nura- 
minti įtampą. Kalbėkite lėtu monotonišku balsu, kad nuramintumėte 
audringas emocijas. 

Jūsų kūno kalba turėtų būti neryški. Nepriešiška laikysena ir kūno kalba 
gali padėti nuraminti emocijas. Pasistenkite neįsiveržti į vaiko asmeninę 
erdvę — ne tik tam, kad sumažintumėte įtampą, bet ir tam, kad apsisau- 
gotumėte nuo fizinių veiksmų. 

Nuolat kartokite vardus. Kartodami vaiko vardą, lengviau atkreipsite jo 
dėmesį, taip pat galbūt tai padės atitraukti juos nuo konflikto. Derinkite 
tai su ramia ir migdančia balso intonacija. 

Atsiminkite: tai ne laimėjimo ar pralaimėjimo klausimas. Mokytojai daž- 
nai klaidingai mąsto, kad turi „laimėti“ konfliktą. Iš tikrųjų niekas ne- 
laimi, nesvarbu, kas vyktų pabaigoje. Jūsų tikslas turėtų būti numalšinti 
konfliktą, o ne tenkintis pergalės jausmu pabaigoje. 

Akių kontaktas nebūtinas. Mes taip įpratę su savo mokiniais kontaktuoti 
akimis, kad dažnai reikalaujame: „Žiūrėkite į mane, kai aš su jumis kal- 
bu.“ Kartais geriau kalbėti su vaiku nežiūrint jam tiesiai į akis. Tai ypač 
taikoma vaikams iš kai kurių kultūrinių sluoksnių, kuriems akių kontak- 
tas gali atrodyti nemandagus ir bauginantis. 


Kaip susitvarkyti su padariniais 


Jūsų pamokoje įvykus konfliktui, galite jaustis netvirtai, prislėgti. Taip pat 
gali susvyruoti pasitikėjimas savimi, gali atrodyti, kad nepavyko įvykdyti 
mokytojo pareigos. Geroje mokykloje bus suprantama, kad rimti konfliktai 
gali turėti labai neigiamą poveikį darbuotojams, tad jose turėtų būti pasiū- 
lyta pagalba, kad galėtumėte suvaldyti emocijas. Galbūt toliau pateikiami 


patarimai padės susidoroti su sunkumais ir greitai atsitiesti. 

Duokite sau šiek tiek laiko atsigauti — jei galima, paprašykite, kad kitoje 
pamokoje jus pavaduotų, kad galėtumėte pailsėti. 

Ieškokite pagalbos, kur tik galima — ar tai būtų klasės auklėtojas, profsą- 
junga, kiti mokytojai, ar už mokyklos ribų. 

Pasistenkite neįsižeisti — vaikas, kuris užgaulioja žodžiais ar fiziniais veiks- 
mais, veikiausiai turi rimtų problemų. 

Pasistenkite nelaikyti pagiežos — kitoje pamokoje pasistenkite pradėti su 
vaiku viską nuo pradžių. 


18. 


Kaip valdyti įtampą 


Daugiau nebegaliu! 


Mokytojo profesija gali būti nepaprastai sunki. Ji reikalauja daug emo- 
cinių, fizinių ir psichologinių pastangų. Gali būti atvejų, kai jausitės lyg 
nebegalėtumėte su visu tuo susidoroti. Kad ir kaip sunkiai stengtumėtės, 
gali atrodyti, kad nepadarėte jokios pažangos gerindami mokinių elgesį. 
Tai ypač demoralizuoja. Diena po dienos ateinate į darbą tik tam, kad 
susitiktumėte su mokiniais, kurie tiesiog netinkamai elgsis. Galite pradėti 
bijoti eiti į darbą, žinodami, kokią sunkią dieną turėsite ištverti. Tokiais 
atvejais labai svarbu atskirti, kas yra tiesiog neišvengiami mokytojo profe- 
sijos pranašumai ir trūkumai, o kas — rimtesnių problemų ženklai. Nustatę, 
kur tiksliai slypi problema, galite panagrinėti keletą tinkamų būdų, kaip 
ją išspręsti. 


Kur problema? 


Jausmas, kad su visu tuo nebegalite susitvarkyti, gali augti pamažu arba ap- 
imti vieną dieną be jokių įspėjamųjų ženklų — tiesiog pajusite, kad negalite 
atsikelti iš lovos ir eiti į darbą. Kartais problema būna laikina, ją galima 
pakankamai lengvai išspręsti. Kita vertus, ji gali būti ilgalaikė ir jai išspręsti 
prireiks ypatingesnių priemonių. Toliau pateikiama keletas minčių apie ga- 
limas problemos priežastis. 

Metų laikai gali turėti didžiulę įtaką jūsų gebėjimui susitvarkyti su sunkiu 
mokinių elgesiu. Rugsėjį jausitės žvaliai ir energingai, pasirengę spręsti bet 
kokias mokinių keliamas problemas. Žinoma, tai toks laikas, kai jums la- 
biausiai reikia tos papildomos energijos. Susitikimas su naujais žmonėmis, 
naujų vardų mokymasis, o jeigu esate mokykloje naujokas, tai ir susipažini- 
mas su pastatu, sistema ir pan. kelia itin daug įtampos. 

Artėjant prie pirmojo semestro pabaigos, energija pamažu senka, naktys 
tampa tamsesnės, o mokiniai irzlesni. Paklauskite savęs — ar jausmas, kad ne- 
begalite su visu tuo susitvarkyti, nėra bendro nuovargio požymis? Gal viskas 
atrodys geriau naujo semestro pradžioje, po atostogų, ir jausitės atsigavę ir 
pasirengę vėl susitikti su savo mokiniais? Jei tai jums tinka, pasistenkite visai 
atsiriboti nuo mokymo per atostogas. Nesineškite namo jokių planavimo 
ar taisymo darbų, užsisakykite lėktuvo bilietą į saulėtą kraštą ir susitelkite į 
energijos kaupimą. Tik tokiu būdu sugrįžę į mokyklą kitą semestrą galėsite 
su nauja energija pasinerti į darbą. 


Persidirbimas 


Gali būti, kad tampate pernelyg pavargę, nes persidirbate. Jei po pamokų 
apsikraunate darbais, tai gali lemti problemas, susijusias su darbu klasėje. 
Galbūt turite įsipareigojimų šeimai ar kitokių reikalų, kurie sukelia jums 
papildomą įtampą, todėl tampate pernelyg išsekę, kad galėtumėte tinkamai 
spręsti savo mokinių elgesio problemas. Labai atsakingai pagalvokite ir apie 
savo užklasinės veiklos įsipareigojimus. Nors ši veikla padeda pakeisti darbo 
aplinką ir suteikia galimybę geriau pažinti savo mokinius, ji taip pat reiškia, 
kad po darbo dar ilgai turėsite pasilikti mokykloje. Jūsų didžiausias priorite- 
tas turi būti sveikata ir sveikas protas — išmokite pasakyti „ne“ tam tikriems 
reikalams, kai patiriate per daug įtampos. 

Mokykla 


Kita vertus, gali būti, kad problema slypi pačioje mokykloje: jūsų darbo 
aplinka gali turėti didžiulį poveikį elgesiui jūsų klasėje. Ar jūsų mokyklos 
pastatai reikalauja remonto ir jais nesirūpinama? Ar mokyklos „moralinis 
veidas“ yra neigiamas ir konfliktiškas? Ar jūsų mokykloje prasta darbuo- 
tojų tęstinumo sistema, o vadovybė nepasiūlo jums tinkamos paramos? Ar 
visos mokyklos elgesio politika neveiksminga sprendžiant jums iškylančias 
problemas? Jei atsakėte „taip“ bent į kai kuriuos ar visus šiuos klausimus, 
tikriausiai jūsų mokykloje kyla sunkumų dėl elgesio. 

Jei dirbate tokiomis sąlygomis, nedvejodami prašykite kitų darbuotojų 
pagalbos. O jeigu jums atrodo, kad jūsų asmeninė situacija tampa nebeval- 
doma ir negalite net pradėti gerinti situacijos mokykloje, turėsite apsispręsti, 
ar norite pasilikti. Svarbiausia, kad jūs patys būtumėte sveiki ir laimingi - jei 
būsite nelaimingi ar sirgsite, nebūsite geri mokytojai. 


Jūsų asmenybė 


Skirtingi žmonės skirtingomis aplinkybėmis reaguoja skirtingai. Kai ku- 
riems mokytojams pavyksta nekreipti dėmesio į netinkamą elgesį, bet kokias 
problemas jie palieka užnugaryje ir greitai juda pirmyn. Kiti mokytojai labai 
jautriai reaguoja į tokius pat netinkamo elgesio incidentus, ir jiems atrodo 
beveik neįmanoma ištrinti tuos įvykius iš atminties. Daugelis mūsų labai 
emocingai įsitraukiame į darbą — tai beveik neišvengiama dirbant su jaunais 
žmonėmis, kurių gyvenimai neretai būna problemiški. Bet jei esate jautrūs 
žmonės, turėsite išmokti susitvarkyti su emocionaliomis reakcijomis, ypač 
jei mokote sunkiu elgesiu pasižyminčioje mokykloje. 


Kokie yra pavojaus signalai 
Šiek tiek įtampos patirti sveika: ji padeda išlikti energingiems bei „gyvybin- 


giems“ ir neleidžia tapti nepatenkintiems savo darbu. Galiausiai jūs turbūt 
tapote mokytoju, nes įprastas darbas biure būtų kėlęs jums nuobodulį. Mo- 


KAIP VALDYTI ĮTAMPĄ 247 


kytojo darbe patiriama daugybė skirtingų iššūkių, bet kartu tai gali būti pati 
nuostabiausia profesija pasaulyje. Kita vertus, kai kuriems žmonėms tiesiog 
gali būti per sunku susitvarkyti su sunkiu mokytojo darbu ir visai nereikia 
gėdytis jausmo, kad daugiau nebegalite su visu tuo susidoroti. 

Stresas yra reakcija į sudėtingą situaciją, o kai esame įsitempę, mūsų or- 
ganizme gaminasi daug adrenalino. Iš pradžių adrenalinas buvo naudingas 
„gyvybės ar mirties“ atvejais, kai mūsų protėviai turėjo būti visuomet pasi- 
rengę pabėgti nuo pavojaus arba nudobti mamurą. Šiuolaikiniame pasaulyje 
problema ta, kad mes patiriame per daug įtampos, o mūsų organizmuose 
besigaminančio adrenalino neturime kur panaudoti. 

Kaip mokytojai, jūs turite pasilikti ir spręsti įtemptas situacijas, užuot 
bėgę nuo jų ar sprendę jas fizinėmis priemonėmis. Jei jūsų mokykla proble- 
miška, o jūs patiriate per daug įtampos, gali kilti pavojus jūsų sveikatai, o to 
neverta net pati nuostabiausia pasaulyje profesija. Įrampos požymiai labai 
priklauso nuo žmogaus, tačiau yra bendrų ženklų, kurie gali padėti nustaty- 
ti, ar darbe patiriate per daug įtampos. 


Fiziniai požymiai 

— Miego sutrikimai. Jei turite miego sutrikimų, ypač sekmadienio naktį, kai 
ruošiatės ateinančiai savaitei, turbūt patiriate daug su darbu susijusios 
įtampos. Ar sapnuojate savo problemiškas klases? Ar jūsų sapnai tampa 
košmarais, kuriuose nebegalite su visu tuo susitvarkyti? 

- Pykinimas. Tą nemalonų jausmą paširdžiuose, esu tikra, yra patyrę dau- 
gelis mokytojų ir, žinoma, visi, kuriems teko dirbti mokykloje, patirian- 
čioje rimtų elgesio problemų. Ar pasijaučiate blogai, kai reikia susitikti 
su sunkia klase? O gal jus tas negalavimo jausmas kankina nuolat? Jei 
taip, gali būti, kad patiriate pernelyg daug įtampos. 

- Padažnėjęs širdies ritmas. Be pykinimo, dar galite pajusti, kad jūsų širdis 
plaka dažniau — taip yra dėl adrenalino gamybos. Ar tai pajuntate, kai 
reikia eiti į pamoką? Vėlgi, padažnėjęs širdies rirmas gali būti įtampos 
simptomas. 

— Prakaituoti delnai. Jei klasėje atsiradus įtampai jūsų delnai ima prakai- 
tuoti, tai gali būti dar vienas ženklas, kad patiriate per daug įtampos. 

Emociniai požymiai 

— Pasitikėjimo savimi stoka. Kai jums atrodo, kad nebegalite susitvarkyti 
su mokinių elgesiu, nesunku prarasti pasitikėjimą savo, kaip mokytojo, 
sugebėjimais. Jūsų supratimas apie tai, kas iš tikrųjų vyksta klasėje, gali 
būti iškreiptas, o problemos, su kuriomis susiduriate, gali pradėti atrody- 
ti daug didesnės nei yra iš tikrųjų. 

- Gynimosi pozicijos laikymasis. Taip pat galite pajusti, kad pradedate per- 
nelyg laikytis gynimosi pozicijos, tikėdamiesi iš mokinių blogiausio. Tai 
gali duoti neigiamų rezultatų ir lemti jūsų neigiamą požiūrį į darbą bei 
mokinius. 

- Ašarų protrūkis. Mačiau ganėtinai daug mokytojų (įskaitant save pačią), 
pravirkstančių mokytojų kambaryje ar netgi klasėje. Kokiame kitame 
darbe darbuotojai jaučiasi tokie pažeminti? Jei jaučiatės pernelyg pažei- 
džiami ir emocionalūs, tai turbūt yra didelės įrampos ženklas. 

— Kandumas. Kai jūs ar jūsų kolegos esate įsitempę, dažniau norisi pasakyti 
vienas kitam kandžią repliką, ypač jei visi susiduriate su panašiais sun- 
kaus elgesio mokiniais. Vėlgi, blogi mokyklos darbuotojų santykiai gali 
parodyti, kad patiriama daug įtampos - galbūt per patikrinimus ar esant 
kitoms įtremptoms situacijoms. 


Kaip visa tai įveikti 


Taigi kaip visa tai įveikti, jei patiriate labai daug įtampos ir jums atrodo, 
kad nebegalite išspręsti elgesio valdymo problemų: Visų pirma vadovaukitės 
šioje knygoje pateikiamais patarimais. Daugumą mano pateikiamų siūly- 
mų įgyvendinti paprasta, tačiau elgesys jūsų pamokose akivaizdžiai pasikeis. 
Taikant šias strategijas gali prireikti pastangų, todėl nepraraskite ūpo, jei iš 
karto nepasieksite norimų rezultatų. Tik būdami atkaklūs pamažu išspręsite 
savo problemas. Tuo tarpu pateikiu keletą konkrečių idėjų, kaip įveikti di- 
delę įtampą. 

Pasinaudokite pagalbos sistemomis 


Iš savo patirties galiu pasakyti, kad mokyklos personalas yra puiki atrama 
savo kolegoms. Pasinaudokite visomis galimomis pagalbos sistemomis: kla- 
sės auklėtojų, specialiųjų ugdymo poreikių koordinatorių, to paties dalyko 
mokytojų, mokytojų asistentų pagalba bei draugų ir šeimos palaikymu. Pa- 
sikalbėkite apie savo problemas su supratingu žmogumi — kartais tereikia 
peties, ant kurio galėtumėte išsiverkti, ar atidaus klausytojo, kuriam galėtu- 
mėte išpasakoti visas bėdas. 

Naudingas gali būti kito mokytojo pamokų stebėjimas, ypač jei žinote, 
kad tas mokytojas puikiai sugeba suvaldyti klasę. Nors šis variantas papras- 
tai siūlomas pradedantiesiems mokytojams, supratingas mokyklos direkto- 
rius turbūt leis jums stebėti keletą pamokų, jei paaiškinsite, kokia naudinga 
būtų tokia galimybė. Stebėdami, kaip kiti sprendžia panašių į jūsų mokinių 
keliamas problemas, pasisemsite naudingos patirties, kurią galėsite panau- 
doti savo pamokose. 

Jei stebite mokytoją, jau kurį laiką dirbantį mokykloje, nepamirškite ge- 
ros reputacijos įtakos. Jei mokykloje esate naujokas, jūs vis dar formuosite 
savo teigiamą įvaizdį. Panašiai, jei stebite mokyklos darbuotoją, kuris dirba 
administracijoje (direktorius, pavaduotojas), nepamirškite, kad šios parei- 
gos taip pat turi įtakos mokinių elgesiui. 


Vertinkite situaciją objektyviai 


Mokykloje, kurioje kyla daug elgesio problemų, kartais labai sunku objekty- 
viai įvertinti, ko iš tikrųjų pasiekiate. Dirbdami pradinėje mokykloje, esate 
labiausiai atsakingi už vienos klasės mokymą - niekam kitam nereikia spręs- 
ti šios vaikų grupės problemų. Vidurinėje mokykloje didžiausia problema 
yra ta, kad nematote mokinių kitose pamokose, taigi iš tikrųjų nenutuo- 
kiate, kaip jie elgiasi su kitais mokytojais. Visuomet prisiminkite, kad blo- 
gai besielgiantys mokiniai nebūtinai yra jūsų, kaip mokytojo, sugebėjimų 
atspindys, o byloja apie daugybę kitų tokį elgesį lemiančių veiksnių. Taip 
pat prisiminkite, kad jei jūsų mokiniai elgsis netinkamai, dienos pabaigoje 
tikrai neateis pasaulio pabaiga. Pasistenkite nedaryti iš netinkamo elgesio 

per didelės problemos. Visuomet prisiminkite šiuos žodžius: „Netgi jei tai 
blogiausia jūsų pamoka, niekas juk nemirė.“ 
g jūsų 


Reaguokite vadovaudamiesi protu 


Į šiurkštų ar agresyvų elgesį instinktyviai reaguojame pernelyg emocingai, 
priimame viską giliai į širdį — tačiau galų gale juk esame žmonės, o ne maši- 
nos. Tačiau vos tik mokytojas parodo savo emocijas, tai sukelia jam įtampą 
ir leidžia vaikams suprasti, kad netinkamu elgesiu jie gali „laimėti“. Kai ku- 
riems mokiniams patinka erzinti savo mokytojus, o jų laimėjimas — emoci- 
onali mokytojo reakcija. Kita vertus, reaguodami apgalvotai ir protingai pa- 
demonstruosite mokiniams, kad jie negali jūsų palaužti. Tai taip pat padės 
nuspręsti, kaip ramiai ir apgalvotai susitvarkyti su konkrečia situacija. 

Kai tik pajuntate, jog pradeda smarkiau plakti širdis ir veržtis jausmai, 
minutėlę sustokite ir permąstykite situaciją vadovaudamiesi protu, o ne 
emocijomis. Padarykite kelių sekundžių pauzę, kad atsietumėte emocinę 
reakciją nuo tinkamos konkrečiam atvejui. Jūsų reakcija turėtų būti logiška 
ir apgalvota, o ne pagrįsta emocijomis. Toliau pateikiami keli pavyzdžiai, 
iliustruojantys šias mintis. 


Pamoką trukdantis mokinys 


Matas vaikšto po klasę, trukdo kitiems mokiniams ir nepaklūsta reikalavi- 
mui grįžti į savo vietą, nors buvo įspėtas apie galimas bausmes. 

Jūsų širdies balsas: „Kodėl jis neklauso manęs? Kiti mokiniai turbūt 
mano, kad aš nesugebu jo suvaldyti. Jaučiuosi bejėgis. Pradedu pykti. KO- 
DĖL TU NEKLAUSAI MANĘS, MATAI?! “ 

Jūsų proto balsas: „Gerai, šis mokinys manęs neklauso, bet tai ne mano 
kaltė, tai jo pasirinkimas. Hm, ką gi man dabar daryti? Na, pirmiausia turiu 
išlikti ramus, tai labai svarbu. Tuomet aš jį įspėsiu, o jei tai nepadės, skirsiu 
vieną iš bausmių, apie kurias su mokiniais esu kalbėjęs.“ 

Nesuvaldoma klasė 


Jūsų klasė turi labai rimtų elgesio problemų, jie visai neketina nurimti ir 
tęsti darbo. Jie kelia triukšmą ir laido klasėje popierinius lėktuvėlius. 

Jūsų širdies balsas: „Padėkite!!! Jų visiškai nebeįmanoma suvaldyti! Ką 
man dabar daryti?! Kas nors gali išgirsti juos ir pagalvoti, kad aš negaliu 
suvaldyti savo mokinių. Aš niekada nesugebėsiu jų nuraminti ir vesti pamo- 
kos! Kodėl, po galais, aš nusprendžiau būti mokytoju?“ 

Jūsų proto balsas: „Ką gi, nelabai gerai čia viskas klojasi, bet aš nepa- 
nikuoju. Visų pirma aš dėl to nekaltas, tai mokiniai nusprendė netinkamai 
elgtis. Juk visi sako, kad ši klasė turi didelių elgesio problemų. Pasistengsiu 
ir skirsiu numatytas bausmes, o jei reikės, paliksiu visą klasę po pamokos. 
Žinau, parašysiu ant lentos: „Ar palikti visą klasę po pamokų?“ ir pažiūrėsiu, 
ar suveiks.“ 


Pasidžiaukite mažais laimėjimais 


Kai jaučiatės viskuo nusivylę, pagalvokite apie bent mažiausią jūsų mokinių 
pažangą, kuri keltų pasididžiavimą. Mokytojui, dirbančiam elgesio proble- 
mų turinčioje mokykloje arba su sunkaus elgesio mokiniais, didžiulis pa- 
siekimas gali būti sugebėjimas priversti vaikus sėdėti savo vietose. Pagirkite 
ir įvertinkite save už šiuos pasiekimus, nepamirškite ir mokinių. Mokytojo 
darbas yra sudėtingas, daugybė žmonių net nesugebėtų pradėti daryti tokios 
pažangos, kokią pasiekėte jūs. Taip pat atkreipkite dėmesį ir į gerų mokinių 
pasiekimus: spręsdami elgesio problemas, dažnai pamirštame gerai besiel- 
giančius mokinius, jų darbą ir elgseną. 


„Rūpesčiai baigiasi penktą valandą“ 


Šiuos žodžius neseniai išgirdau iš vienos mokytojos, jie puikiai apibūdina 
būtinybę atsiriboti nuo darbo, ypač jei esate jautrios sielos. Kartais neišven- 
giamai turėsite neštis darbų namo. Tačiau, jei norite ilgai dirbti šį darbą, tu- 
rite pripažinti, kad negalite pakeisti pasaulio. Turbūt susidursite su vaikais, 
kurių gyvenimas už mokyklos ribų yra išties apgailėtinas, tačiau jūs esate 

mokytojai, o ne socialiniai darbuotojai. Pasistenkite viską kuo geriau atlikti 
darbo valandomis, tačiau išėję pro mokyklos duris palikite joje ir visus su- 
sijusius rūpesčius. 


Nebūkite perfekcionistai 


Būdami mokytojai, jūs tiesiog negalite būti perfekcionistai — šis darbas per- 
nelyg sudėtingas ir įvairialypis, kad viskas nuolat vyktų pagal planą. Kai 
pamoka nenusiseka, ieškokite priežasčių, bet neklampinkite savęs dar giliau 
per daug analizuodami savo veiksmus. Jei mokinys nusprendžia atsisakyti 
jūsų dalyko, pasistenkite padaryti, ką galite, bet nekaltinkite dėl to savęs. 
Jei dėl savo mokinių darote viską, ką galite, vadinasi, dirbate savo darbą. 
Nėra jokio tikslo galvoti apie tai, kas buvo ir praėjo, - nuolat mokykitės, bet 
visuomet žvelkite į ateitį. 


Pailsėkite 


Neturėtumėte gėdytis noro retkarčiais palengvinti sau gyvenimą, ypač jei 
kasdien dirbate su sunkaus elgesio vaikais. Kartais galite pailsėti - rodykite 
vaizdo įrašą ar eikite su mokiniais į kompiuterių klasę. 


Pasiimkite išeiginę 


Jei nuolat patiriate daug įtampos, apsilankykite pas gydytoją. Gali būti, kad 
sergate ir jums reikia pasiimti kelias išeigines, kad galėtumėte atsigauti. Ne- 
turėtumėte jausti sutrikimo ar gėdos, jei tenka darbdaviui įteikti nedarbin- 
gumo lapelį. Mokytojo darbas reikalauja didelių pastangų, tad negalėsite 
gerai atlikti savo darbo, jei būsite įsitempę. Galiausiai jūsų sveikata jums 
turi būti svarbiausia. 

Ateis toks laikas, kai turėsite savęs paklausti, ar dar norite dirbti savo mo- 
kykloje arba ar išvis norite dirbti mokytoju. Tai asmeninis sprendimas, kurį 
galite priimti tik jūs patys, tačiau greičiausiai tam jums prireiks daug laiko ir 
pastangų. Gali būti, kad esate nusivylę dabartine mokykla, kurioje dirbate, 
tačiau darbo vietos pakeitimas padėtų jums susigrąžinti gerą nuomonę apie 
mokytojo profesiją. Spręsti galite tik jūs. 

Kad ir ką nuspręstumėte — keisti darbo vietą ar profesiją, — linkiu jums 
viso ko geriausio ateityje. Ir neužmirškite, kad mokytojai smarkiai pakeičia 
visų savo mokinių gyvenimus. Yra daugybė gerai besielgiančių mokinių, 
kuriems reikalingi jūsų sugebėjimai ir pagalba. O neklaužadoms, kad ir kaip 
jie jus ignoruotų, reikalingas jūsų rūpestis ir dėmesys, kad jie galėtų ko nors 
pasiekti. Taigi laikykitės šioje knygoje pateikiamų patarimų, uoliai dirbkite, 
ir pažadu, kad jums pasiseks „suvaldyti tuos neklaužadas“! 

Sue Cowley yra kelių labai populiarių ugdymo ir 
vaikų auklėjimo knygų autorė. Ji nuolat rašo keliems 
mokomiesiems leidiniams, įskaitant TES ir Junior 
Education, yra mokytojavusi tiek pradinėse, tiek 
vidurinėse Jungtinės Karalystės bei užsienio šalių 

„Šioje knygoje rasite praktiškų, realistiškų ir 
visų pirma nuoširdžių patarimų, kaip valdyti 
mokinių elgesį. Čia pateikiama informacijos 
apie problemiško elgesio valdymo pagrindus, 
taip pat patarimų, kaip tobulinti klasės valdymo 
įgūdžius, kaip kontroliuoti klasę, pasiūlymų, 
kaip tinkamai išnaudoti fizinius mokymo 
aplinkos aspektus. Taip pat išsamiai nagrinėju, 
kaip kokybiškas pamokų planavimas ir vedimas 
gali užtikrinti tinkamą elgesį klasėje. Šioje 
knygoje pateikiamos idėjos ir patarimai pagrįsti 
nuovokiomis pastabomis, metodais, kuriuos 
pastebėjau naudojant kitus mokytojus, bei 
strategijomis, kurias sėkmingai taikiau savo 
darbe. Tikiuosi, ši knyga bus jums naudinga 
kasdieniniame mokytojo darbe: pradžiamokslis 
mokytojams, tik pradedantiems dirbti šį darbą, 
o labiau patyrusiems darbuotojams — priemonė 


įgūdžiams prisiminti ir atnaujinti“ 
Sue Cowley 


